
Jelenie jazero

Zmrákalo sa. Slnko sa skrývalo za tmavobelasú čiaru vzdialených lesov. O niečo bližšie, na polkruhovitom úbočí, pod vrcholom porasteným starými stromami, temneli sa rozsiahle plochy krovia. Kde-tu sa pomedzi zelenú húšťavu vinuli jasné úzke prte. Nad krovím čnelo niekoľko vysokých borovíc. Obďaleč rástol osamelý ostrov šiestich briez.

Zakvákala žaba a opäť zmĺkla. A iba jeden-jediný vták zavše ťahavo, smutne vábil. Keď sa z oblohy stratili posledné večerné zore, stíchol aj on. Vtedy do toho ticha ako herec, ktorý čaká, kým sa hľadisko neupokojí, vbehol na temnejúcu lúku jeleň a za ním dve lane. Zastali hneď pri skupine borovíc.

Z trávnatého úbočia som zreteľne videl tri hrdzavé škvrny na zelenom pozadí krovia, rozložité parohy a tri hlavy ostražito vztýčené smerom ku mne. Vzdušnou čiarou to nebolo viac ako dvesto krokov, ale zato niekoľko desiatok yardov vyššie nad celou touto prírodnou scenériou. Mohli ma tie tri páry bystrých očí zbadať?

Niekoľko minút zvieratá pripomínali nehybné sochy. Zrazu ožili. Zmizli v húštine nízkej smrečiny tak rýchle, ako sa boli zjavili.

– Prečo si nestrieľal? – spýtal som sa Charlieho.

Čosi zamrmlal a pokrčil plecom.

– Načo toľko mäsa? Vziať si ho na cestu by nemalo zmysel. Pozri, koľko je tu zveri. Koľko prtí… Tadeto chodievajú na vodu. Pamätaj si, že neslobodno strieľať len pre potešenie. Nejeden chamtivec zloží dvestofuntového paroháča pre rezeň sviečkovej. Vyreže kúsok mäsa a zvyšok nechá tak. Zložený kus hnije a často nakazí desiatky zvierat.

– Neubudne ich… – utrúsil som.

– Naopak. Deväťdesiat miliónov bizónov žilo na území Ameriky v čase, keď sa tu prvý raz ukázali bieli kolonisti. A čo sa stalo s tými bizónmi? Ak to takto pôjde ďalej, budeme poľovať už len na zajace. Pekná perspektíva, však?

Pomaly vstal z mäkkej trávy, kde sme pohodlne ležali na boku. Prehodil si cez plece krátku ručnicu.

– Ideme naspäť.

Prešli sme úzky klin lesa, ktorý oddeľoval rovinku od rozľahlej prérie. Na jeho okraji ešte tleli žeravé uhlíky našej pahreby. Úbočie sa odtiaľto len mierne zvažovalo a prechádzalo do trávnatej lúky. Dva kone, priviazané dlhými povrazmi o mocný klen, chrúmali trávu a duto buchotali kopytami.

Charlie rozložil deku a sadol si. Vybral vrecko s tabakom a dlho, obradne si napchával očernetú fajku. Potom vyhodil palicou z pahreby višňový uhlík, vzal ho dvoma prstami a šikovne si ho položil na fajku. Veľavravne na mňa pozrel. Pochopil som. Už roky som bol vášnivým fajčiarom, a prestať s tým v podmienkach rušného mestského života sa mi videlo absolútne nemožné. Ale pred našou cestou mi Charlie jednoducho zakázal fajčiť cigarety. Nie fajčiť vo všeobecnosti, ale fajčiť cigarety.

– Môžeš fajčiť fajku. S cigaretami je koniec, – rozhodol.

– Prečo?

– Po prvé preto, že ich po celé týždne nikde nekúpiš.

– Vezmem si do zásoby.

– Kde, na voz?

– Azda tých niekoľko sto kusov…

– Niekoľko sto kusov nestačí. Ale zato bezpečne vystačíš s pol funtom tabaku a s fajkou. Na ne si vždy nájdeš miesto. A okrem toho ide ešte o niečo. O požiare.

– Aké požiare?

– Požiar prérie, požiar lesa, ostatne – horieť môže čokoľvek. Cigarety sa fajčia často a odhadzujú sa nezahasené. Potom je z toho len oštara. Kým fajku môžeš fajčiť na zastávkach, pri pahrebe. Bude dosť času vyčistiť si ju a nenechať uhlíky.

– Nemám rád fajku, – odporoval som, ale už slabšie.

– Privykneš.

S tým privykaním bolo, namojveru, zle. Tak zle, že som tajne dúfal, že si úplne odvyknem fajčiť. Ale teraz – po Charlieho príklade – jednako som po fajke siahol. Sedeli sme mlčky, kým sme nedofajčili všetok tabak a dôkladne nevyčistili hlavičky fajok. Charlie doniesol za náruč raždia na tlejúcu pahrebu a na prostriedok pristrčil hrubé poleno.

– Zabezpečenie na noc, – povedal. – Drevo je vlhké, bude tlieť do rána a oheň nevyhasne. Zapamätaj si to, všetko sa raz zíde.

– Netráp ma.

– Budem ťa trápiť tak dlho, kým nedosiahnem nejaký výsledok. Nateraz by to stačilo, už len krátky výcvik pred spaním…

– Zasa?

– Raz sa mi za to poďakuješ. Nestrácajme čas. Pôjdeš rovno od pahreby sto krokov. Ja tu ostanem sedieť.

Odovzdane som sa pobral do hĺbky čierneho lesa. Opakovalo sa to pri každom našom nocľahu. Charlie ma učil, ako treba nehlučne chodiť a plaziť sa. Nebolo to ľahké. Skúste sa plaziť niekoľko sto metrov lesom v noci, a to tak, aby nezapukotala suchá vetvička, aby vám nízko visiaci konár neurobil hrču na čele a aby ste si nedopichali a nedoškriabali ruky!

Odrátal som sto krokov a zastal. Oči si pomaly privykli na tmu. Čoraz lepšie som rozoznával kmene Starých a obrysy mladých stromov. Ľahol som si na zem a zostal som tak niekoľko minút. Vtedy mi svitla nádherná myšlienka. Aspoň mne sa tak videlo.

Načo by som sa mal plaziť lesom? Lepšie bude posúvať sa po kraji, kde rastie tráva a kde takmer niet suchých konárikov. Tak som aj urobil. Neviem, ako dlho trvalo to mučivé plazenie po bruchu, kolenách a lakťoch. Videlo sa mi, že veky. Jednako som sa dovliekol takmer po klen, pri ktorom stáli naše kone. Zbadali ma. Niekoľkokrát zafŕkali a zadupotali. Vedel som, že takýto signál celkom stačí Charlieho poinformovať, kde sa práve nachádzam. Vycúval som teda spod klenu hlbšie do lesa a plazil som sa kúsok po kúsku, až som sa priplazil na dosah hasnúceho ohňa. Pri pahrebe nebolo nikoho.

Celý spotený som sa zvalil na deku. Nejaký čas som ťažko dýchal, potom som si začal roztierať boľavé kolená. Pri tomto úkone ma čiasi dlaň zrazu chmatla za krk a mykla mnou dozadu. Zvalil som sa na chrbát.

– Tak vidíš, – ozval sa Charlieho spokojný hlas. – Keby v tomto lese žili slony, myslel by som si, že sa to niektoré z týchto zvierat prediera húštinou.

– Snažil som sa…

– Slabo si sa snažil. Predstavoval si si, že sa ti bude ľahšie pohybovať krajom lesa, ale zabudol si, že v tráve zostali oveľa výraznejšie stopy. Mal si ísť cez les. A potom, zabudol si aj na kone. Veľmi rýchlo ťa prezradili. Vrátil si sa do lesa. Bol som vtedy tri kroky od teba… – zbadal mi na tvári, ako ma jeho ostrá kritika zdrvila, a prestal. – Ale netráp sa. Navidomoči robíš pokroky. Keby si sa mohol vidieť pri prvých pokusoch a teraz, sám by si zbadal zmenu. Vtedy si sa pohyboval ako ryba na suchu… No, poďme spať.

Ihneď som zaspal. Zobudilo ma včasné svetlo prebúdzajúceho sa dňa a teplý plameň vyžarujúci z ohniska. Charlie sa už motal okolo. Na tenkej žŕdke zavesenej nad plameňom kvapkala z dvoch očernetých kúskov mäsa masť a škvrčala. Obďaleč, na deke, ležali pripečené placky. Charlie mi jednu vopchal do ruky. Ešte bola teplá. Potom som dostal mäso zo žŕdky. Za niekoľko dní som odvykol od vidličky. Už som sa celkom bezpečne naučil jesť opekané mäso tak, aby mi masť netiekla do rukávov košele.

– Trocha je pripečené, – vyhlásil sebakriticky Charlie. – Oškrab si ho nožom…

Neoškrabal som. Vyjavené som si obzeral hrozne špinavé, dodriapané a dopichané dlane.

– To nič. Keď sa najeme, zájdeme k vode. Umyješ sa.

Dosť rýchle som zdolal mäso i placky. Starostlivo sme zahasili pahrebu, osedlali kone a zbalili veci.

– Ideme, – zavelil Charlie. – Kone za uzdy. V lese sa nejazdí. Počul si už, že indiánske plemená, ktoré žili v lesoch, nikdy nepoužívali kone na jazdu, len na prevážanie ranených? Poďme!

Pomaly sme sa pohli cez husté kroviská, pospletanú vysokú trávu a papradie. Zapáchalo tu vlhčinou a hnijúcim drevom. Vtáky vítali deň. Kdesi hore medzi Konármi obrovských stromov zapaľovali sa útržky neha rannými zorami. Výstup bol úmorný, ale na šťastie krátky. Jedna z prtí vychodených zverou nás priviedla na lúčku. Ešte dva, tri kríčky divého orgovánu, a zbadali sme oceľovosivú hladinu vody.

Koňom začvachtalo pod kopytami. Zobul som sa, zobliekol nohavice, košeľu. Skočil som do vody, zuby mi len trocha drkotali. Charlie zostal na brehu pri koňoch.

– A čo ty? – spýtal som sa.

– Keď vyjdeš von, – odpovedal polohlasne. – A prosím ťa, nevrieskaj tak. Nie si doma v kúpeľni.

– Dobre, pán veliteľ! – vyprskol som s vodou. – či si azda nemyslíte, že bledé tváre pritiahnu po naše skalpy?

– Neblázni. Čert nikdy nespí.

Dno jazera mierne klesalo. Až po niekoľkých krokoch som stratil zem pod nohami. Plával som.

Keď dnes prepisujem tieto poznámky, nemôžem sa Zbaviť myšlienky, že vďaka môjmu dávnemu zvyku okúpať sa každé ráno v studenej vode, podarilo sa mi odhaliť čosi, čoho dôsledky ovplyvnili celý môj ďalší život.

Plával som teda doprostred jazera; vo zväzku slnečných lúčov som zbadal tmavý pruh zeme, vrezávajúci sa do vody. Ten polostrov, ešte čierny, plný nočných tieňov, hustého krovia a velebných stromov, rozdeľoval jazero na dve časti. Čím bližšie som plával, tým jasnejšie som rozpoznával kmene dubov. Rozhodol som sa tam „vylodiť“.

Táto myšlienka vraj bola „vrcholom idiotizmu“, ako sa Charlie neskôr oprávnene vyslovil. Ešte vždy som si neuvedomoval nebezpečenstvo, aké každému hrozí v tých miestach, na desiatky míľ vzdialených od najbližšieho ľudského obydlia, v kraji bohatom na zver a na nečakané stretnutia. Keďže sme dovtedy putovali celkom idylicky, nechtiac som tie terény považoval za predmestský park, ibaže bez ľudí.

Asi desať yardov od brehu som pocítil zem pod nohami. Prebrodil som sa k výbežku. Bol pokrytý drobným pieskom. Sadol som si.

Zahľadel som sa na náprotivný breh. Charlie mával rukou a jednoznačne mi dával najavo, že by som sa mal vrátiť. Zakýval som mu na odpoveď a ďalej som bezstarostne sedel, plieskajúc pätami po hladine jazera.

Ranný chlad ma odohnal z piesku. Miesto toho, aby som skočil do vody, pustil som sa ďalej od brehu. Za kríkmi ma obkolesil tieň vysokého lesa, ale nie taký hustý, aby som niekoľko krokov od brehu nezbadal pod rozložitým dubom sivé koleso vypálenej trávy. Váľali sa tam očerneté zvlhnuté polená. Zohol som sa po jedno. Zakopol som o vyčnievajúci koreň a celým telom som spadol do popola. V momente som vyskočil. Popol bol teplý. Zmeravel som. V tej chvíli sa mi les zdal plný nebezpečenstiev. A pritom som nikoho nevidel. Nepočul som nič okrem vtáčieho spevu.

Vrátil som sa na breh takmer na prstoch – dodatočná ostražitosť – snažiac sa nestupiť na suché konáriky, vnoril som sa do vody a plával som. Charlie ma už čakal so zachmúrenou tvárou.

– Obliekaj sa. Ideme späť.

– Späť? Kam?

– Na juh.

– Prečo?

– Neberiem za teba zodpovednosť, rozumieš? Ak sa máme vrátiť živí a zdraví, nemôžeš sa takto správať.

– Ale, Charlie, o čo ide?

– O všetko, čo si robil pred niekoľkými minútami. Akoby si bol na plavárni v Milwaukee!

Sklonil som hlavu.

– Máš pravdu. Správal som sa hlupácky. Čestné slovo, už sa to nestane.

Skúmavo na mňa pozrel, potom sa usmial:

– Nezabudni na to! – a pohrozil mi prstom.

– Charlie… našiel som ohnisko.

Neprejavil veľký záujem.

– Asi tu niekto táboril. Skvelé miesto na poľovačku. No, obliekaj sa…

– Charlie, popol bol ešte teplý.

– Čože?

Niekoľkými slovami som mu porozprával o svojom objave.

– Zostaneš tu s koňmi. Sadni si pod tamten krík a neukazuj sa na brehu, ak je ti život milý!

A zmizol mi z očí. Kone prežúvali trávu. V diaľke sa ozýval akýsi vták a jeho spev pripomínal ľudské volanie: „Ho – ho!“ Minúty osamelosti sa nekonečne vliekli. Spod zeleného lístia som si obzeral breh výbežku. Bol prázdny, ale v jednej chvíli akési huňaté červenkasté zvieratko vyliezlo z tieňa dubov a pribehlo k vode. Ostalo na brehu, zrejme pilo. Potom sa stratilo v lese.

Charlie prišiel o dobrú hodinu. Vrátil sa s úsmevom.

– Niet tu nikoho. Ide len o to, či sa tak ponáhľali preto, že nás zbadali, alebo preto, že nás nevideli?

– Vravíš „oni?“…

– Traja ľudia a päť koní. Dva s nákladom.

– Odkiaľ vieš, že sa ponáhľali? – opýtal som sa.

– Nie je zvykom zabudnúť na takú vzácnu vec, ako sú zápalky. Pozri, – ukázal mi škatuľku. – Poďme.

Vzali sme kone za uzdy. Charlie šiel prvý, ja za ním. Cesta viedla úzkym pásom trávy medzi dvoma radmi hustého krovia, iba niekoľko krokov od jazera. Prešli sme asi pol míle, keď nám strmý hlinený prah prehradil cestu. Z jednej strany prechádzal do svahu porasteného lesom, z druhej prudko spadal k vodnej hladine, ktorú bolo odtiaľto vidieť. Skvelá príležitosť vylomiť si krky. Bolo treba previesť kone pozdĺž svahu, čo zabralo veľa času. Napokon sme sa dostali na začiatok výbežku.

– Nemáme ta prečo ísť, – ozval sa Charlie. – Stopy vedú až na výbežok, k ohnisku. Potom sa vracajú. Hneď uvidíš.

Naozaj, stopy boli celkom zreteľné. Z pováľanej trávy sa dalo usúdiť, že ich konské kopytá deptali pred hodinou či dvoma. Šli sme po stopách. Viedli pozdĺž jazera, potom odbočili a skrútli sa na juh.

Sledovali sme ich až po plytké kamenisté koryto vyschnutého jarného potoka. Keď sme prešli cez koryto, húština sa končila. Pred nami sa rozprestierala zvlnená, na slnku sa ligotajúca zelená préria. Odtlačky kopýt sa stratili. Charlie ostal nerozhodne stáť.

– Zaiste odbočili. Ešte tam v koryte, po kameňoch.

– Čo nás vlastne do toho?

– Vieš, časom je vždy dobre vedieť, kto je tvojím susedom.

– Popchnime kone a zbavíme sa susedov. Nestihol som dopovedať posledné slovo, keď sa neďaleko rozľahol zreteľný výstrel.
Charlie chvíľu počúval, ale výstrel sa neopakoval.

– Popchni kone, Johnny. Vidí sa mi to akési čudné.

– Prečo?

– Neviem ti to vysvetliť. Môžeš to nazvať predtuchou alebo tak nejako. Ale už pod!

Záhadný pacient

V roku 1880 som bol asistentom hlavného chirurga milwaukeeskej nemocnice nad Michiganským jazerom. Toto jednotvárne a pravdu povediac nudné obdobie môjho života nečakane narušila istá príhoda.

V lete toho roku, v čase dovoleniek zostal som na chirurgickom oddelení sám ako prst, ak nerátam dvoch sanitárov a niekoľko ošetrovateliek. Pacientov bolo málo. Najčastejšie sa vyskytovali nekomplikované prípady. Nesmierne som sa nudil. Jedného dňa mi prišli povedať, že máme nového pacienta. Požiadal som, aby ho poslali do mojej pracovne. Doviedli, či vlastne vniesli ho dnu. Sťažka klesol do fotela. Bol to mladý muž okolo tridsiatky. Ťažko a namáhavo dýchal. Videl som, že sa len s najväčším vypätím vôle premáha, aby nekričal. Mal ohorenú tvár, ale pod hnedastou pokožkou prerážala bledosť chorého, trpiaceho človeka.

– Noha, pán doktor, – šepol, keď som naňho spýtavo pozrel. – Rana sa otvorila…

Za pomoci sanitára som ho zobliekol. Rana bola naozaj odporná. Zapálená, zhnisaná a tiahla sa po celej dĺžke ľavej nohy.

– Kto vás to tak dokaličil?

– To je stará, ešte lanská história. Teraz sa mi otvorila. Bolo veľa vody.

Tomu poslednému vysvetleniu som nerozumel, ani som mu nevenoval pozornosť.

– Kto vás to tak dokaličil? – opýtal som sa ešte raz.

Čosi ako iskierka humoru zablyslo sa v zreničkách sivých očí.

– Medveď, pán doktor. Medveď. Grizly…

Lepšie som sa mu prizrel.

– Nešťastie?

Opäť sa usmial.

– Ak to možno nazvať nešťastím… Bolo to čosi ako poľovačka…

Páčil sa mi ten ľahký, posmešný tón. Koľko vypätia vôle ho to stálo v takej situácii!

– Prečo ste s tým prišli tak neskoro?

– Prečo? Od Saskatchewanu je to riadny kus cesty, a tam sa to vlastne stalo.

– A neboli cestou aj bližšie mestá?

– Spočiatku to nevyzeralo najhoršie, pán doktor. Ostatne, mal som si tu vybaviť isté veci…

Nepokračoval som v rozhovore. Nového pacienta sme dali na spoločnú sálu. Nechcel ani počuť o samostatnej izbe, vraj by sa na smrť unudil. Alebo možno rozhodla dosť značná suma za pobyt v samostatnej izbe?

Vykúpaný a previazaný pacient ihneď upadol do hlbokého, nepokojného spánku. Za dvadsaťštyri hodín z neho niekoľkokrát precitol. Zdalo sa mi, že pritom nevie o sebe, ani o tom, kde sa nachádza. Noha mu trocha opuchla, okolo rany sa zjavil belasý pruh, horúčka dosť nebezpečne stúpala. Jasne som si uvedomoval, čo to v dôsledku znamená. V tých časoch bol pre chirurga problém liečenia náramne jednoduchý: nôž sa pokladal za neomylný, ak nie jediný prostriedok, ktorý vrátil chorému zdravie. Ale za akú cenu?

Nikdy som sa nestotožňoval s týmto názorom. Aj teraz som sa priam hrozil myšlienky na amputáciu. Prepúšťanie zdravých mrzákov z nemocnice bolo úplným výsmechom lekárskej vedy. Ale čo sme si za daných okolností mali počať? Ak nastala gangréna, pacientov život bol v nebezpečenstve.

Na tretí deň som chorého v polobezvedomí nechal preniesť na izolačku. Posadil som k nemu ošetrovateľku, dal som mu lieky na posilnenie srdca. Tmavý pás okolo hnisajúcej rany sa zväčšoval.

Nikdy som pacientov nepokladal za „prípady“, ale individualizoval som ich a snažil som sa ich pochopiť. Ak to bolo možné, neohradzoval som sa štyrmi stenami svojej špecializácie. Tentoraz ma pacientovo zdravie znepokojovalo väčšmi ako inokedy. Jeho stav sa zhoršoval. Na štvrté ráno som sa rozhodol amputovať nohu v slabine. Operácia sa mala uskutočniť popoludní. Rozmýšľal som o nej s trpkosťou v srdci a bol som vážne rozhorčený nad bezmocnosťou medicíny. Z ponurých myšlienok v pracovni ma vyrušil akýsi hluk. V predpísanom a prísne dodržiavanom nemocničnom tichu to bolo naozaj nezvyčajné. Hluk netíchol. Otvoril som dvere a vyšiel som von.

Na konci dlhej chodby, až pri dverách na verandu a do záhrady zbadal som skupinku ľudí. Traja v bielych plášťoch patrili k personálu. Dvaja vyzerali už na prvý pohľad civilne. Celá skupinka sa zhovárala, vlastne dohadovala zvýšenými hlasmi. Pridal som do kroku.

Keď ma zbadali, stíchli. Spoznal som mladého lekára, Georga Davisa, ktorý bol pod mojou „ochrannou rukou“, ďalej ošetrovateľku – ó hrôza, veď mala sedieť pri mojom pacientovi! – a hlavného sanitára z nášho oddelenia. Za touto trojicou pri samých dverách stáli dvaja nezvyčajní hostia a táto skutočnosť mi na chvíľu vyrazila dych: Indiáni! Len oni z celej skupinky sa správali pokojne a vo svojich utešených oblekoch vyzerali ako farebné sochy.

– Čo tu robíte, slečna Johnstonová?
Ošetrovateľka sa zapálila až po korienky vlasov.

– Ihneď sa vráťte k chorému.
Keď odišla, spýtal som sa Davisa:

– Čo sa tu deje?

– Indiáni, pán doktor…

– To vidím. Ale čo chcú?

– Prišli na návštevu.

– Ku komu?

– Ak som dobre rozumel, k tomu s poranenou nohou.

– Ale ako sa sem dostali? – zamiešal sa sanitár. – Vrátnik ich predsa nemohol pustiť.

– Bezpečne cez plot, – odvetil Davis, – pre tých nie je nič nemožné. Mimochodom, to by znamenalo…

Ostro som naňho pozrel. V ten deň som bol kyslý ako ocot. Zmĺkol uprostred vety.

Na vysvetlenie situácie musím dodať, že nečakaná návšteva Indiánov sa odohrala v štvrtom roku po známej neúspešnej výprave generála Custera proti Siouxom. Bieli kolonisti Západu nemohli na porážku zabudnúť, a ešte aj tu, na Východe, kde sme poznali celú udalosť len z ústneho podania, nesporne ovplyvnila najmä tých, čo sa nikdy s Indiánmi nestretli. Nečudo teda, že i ja som bol svätosväte presvedčený o našom „civilizačnom poslaní“ na západe Ameriky, o nesmiernej ukrutnosti a bezhraničnej divosti týchto pôvodných obyvateľov našej krajiny.

Keby boli nezvaní hostia prišli k niekomu inému, vôbec by som sa s nimi nedal do reči. Ale tu šlo o „môjho“ pacienta!

Pozrel som na nich. Dosiaľ nevyriekli ani len slovko. Havranie vlasy, hladko sčesané do čela, im v dlhých vrkočoch splývali na plecia. Obaja mali svetlé jelenicové blúzy, pestro vyšívané kožené legíny a farebnými korálkami zdobené mokasíny. Nijako nevyzerali ako predstavitelia „bezhraničnej divosti“. Pokojne na mňa pozerali a opierali sa o hlavne dlhých ručníc. Zbrane mali rovnako pekné ako odev.

– Čo chcete? – spýtal som sa.

Ozval sa ten vyšší. Nedokážem od slova do slova zopakovať jeho dosť zrozumiteľnú angličtinu, ale s niektorými výrazmi humorne prekrútenými, takže ich zmysel som si musel iba domýšľať.

Nebola to zdvorilostná návšteva. Indiáni priniesli nejaký liek, ktorý mal rýchle a radikálne vyliečiť ich „bieleho brata“.

Odkiaľ vedeli o jeho rane?…

Vedeli o nej, pretože rok predtým boli svedkami prepadnutia. Sivý medveď sa vyrútil na bieleho brata a ťažko ho zranil. Biely brat sa liečil u nich, ale veľmi krátko. Potom sa mu rana otvorila, ale – tu odznelo nejaké slovo, ktorému som nerozumel – nemohol u nich zostať.

Na otázku, ako sem potrafili, dostal som stručnú odpoveď: dobrý stopár potrafí všade.

Napokon som sa dozvedel, že obaja pochádzajú z plemena Čiernych Stôp a prišli až od Mliečnej rieky, aby sa mohli stretnúť s bielym bratom.

Spýtal som sa, prečo sa tak starajú o zdravie bieleho človeka.

– Zachránil ma… – odpovedal nižší Indián.
Davis mlčky načúval nášmu rozhovoru.

– Oni majú svoje metódy, pán doktor, – utrúsil polohlasne.

– Metódy?…

Už som viackrát počul o ich liečebných metódach. Sú účinné, a niekedy celkom záhadným spôsobom.

– Nazdávate sa, že by sme ich mali používať? – spýtal som sa chladne.

– To nie, ale v danom prípade je riziko také minimálne…

Rozhovor sa preťahoval. V početných dverách na chodbe sa vystrkovali hlavy jedna za druhou. Správa o návšteve Indiánov už zaiste obehla celú nemocničnú budovu.

– Poďte ku mne, – rozhodol som, pretože som akosi nemohol návštevníkov len tak vrátiť.

Vykročil som naraz s Davisom, za nami dvaja Indiáni a sprievod uzatváral sanitár.

– Vravíte, že riziko je minimálne, ale predsa, ak nebudeme amputovať teraz, zajtra môže byť neskoro.

– Len či pacient vydrží taký úkon, – zapochyboval Davis. – Oslabený organizmus…

Vošli sme do pracovne. Ukázal som Indiánom na dve kreslá pri stolíku. Sadli si a karabíny postavili medzi nohy. Požiadal som ich, aby ich ihneď odložili niekde do kúta. Počúvli bez jediného slova.

Sanitár stál v odchýlených dverách. Poslal som ho preč pod zámienkou, že treba pripraviť operačnú sálu. Nevšímal som si pritom tajné znaky, ktorými ma chcel upozorniť na nebezpečenstvo hroziace od „divochov“.

– Aké lieky to priniesli červení bratia? – spýtal som sa, a s hanbou sa musím priznať, že slovo „bratia“ mi ťažko vyšlo z úst.

Ukázali na nádobu z tekvice, naplnenú akousi tekutinou, a viazaničku voňavých zeliniek. Nedozvedel som sa, ako ich nazývajú.

Pokrútil som hlavou.

– Nemôžem súhlasiť s takouto „liečbou“.

Môj odpor prijali napodiv pokojne. Spýtali sa, či môžu navštíviť – a tu znovu padlo to čudné slovo.

Nemalo zmyslu im v tom brániť. Len som ich požiadal, aby zbrane nechali u mňa. Prikývli. Šli sme hore, na izolačku.

„Môj“ pacient ležal s očami upretými na povalu. Bol pri vedomí. Ihneď ma zbadal. Úsmev mu rozjasnil utrápenú tvár. Všimol si nekaždodenných hostí za mojím chrbtom. Čosi sa mu zablyslo v mútnych zreničkách. Tlmene začal hovoriť. Nie, nie so mnou. Obracal sa na Indiánov, lenže ich rečou. Nerozumel som ani slova. Hovoril dosť dlho a každú chvíľu pritom oddychoval. Odpovedali mu stručne tým istým jazykom.

– To je všetko, – ozval sa po chvíli mlčania. – Prosím o prepáčenie, pán doktor. Musel som si ihneď vyjasniť niektoré veci. Prosím, aby ste ma prepustili z nemocnice, pán doktor.

– Čo ste sa… – zahryzol som si do jazyka, chcel som povedať „zbláznili“. – Uvedomujete si vôbec, aký je váš zdravotný stav?

– Dokonale. Preto vlastne nechcem odtiaľto vyjsť ako zdravý… mrzák.

– Čo to hovoríte?

– Viem, pán doktor, čo si myslíte: že pre mňa je jedinou záchranou amputácia. Nie je to také hrozné, pokiaľ sa do toho rozumiem, – dodal rýchle, vidiac môj pohyb. – Predpokladám, že ma nebudete rezať proti mojej vôli. Jednoducho… jednoducho nebudem súhlasiť, a basta. – Usmial sa. – Nehnevajte sa na mňa, pán doktor, ale zásadne sa nechcem stať mrzákom. To by mi prečiarklo všetky životné plány. Všetky…

Ľahol si späť na podušku a zavrel oči. Mlčali sme. V tichu bolo počuť čiesi ďaleké tlmené kroky, šum vetra za oblokom a nejasné zvuky mesta. Dodnes si pamätám nemocničnú izbu a chvíľu mlčania, ktorú nik nechcel narušiť.

Urobil som to s veľkým úsilím.

– Dajte mu dolu obväz, prosím vás, – obrátil som sa na ošetrovateľku.

Hlas mi znel čudne, cudzo a hlucho. Hovoril som ako automat.

Zašuchotala odhadzovaná prikrývka. Vyrazil zápach ostrých dezinfekčných prostriedkov a zahnívajúceho ľudského tela. Rana vyzerala hrozne – bola purpurová, zhnisaná. Čierny pás a modrajúca koža svedčili o postupujúcej sneti.

Ukázal som rukou na posteľ. Obaja Indiáni sa priblížili a nachýlili sa nad hnisajúcou nohou. Vymenili si niekoľko krátkych nezrozumiteľných slov.

Pacient otvoril oči.

– Ak nemáte nič proti tomu, pán doktor, prosil by som trocha gázy, – povedal tichým hlasom. – Ak áno… nejako sa s pomocou svojich priateľov odtiaľto dostanem.

Davis a ošetrovateľka spýtavo pozreli na mňa.

„Poletím odtiaľto ako strela“, pomyslel som si. „Čarodejnícke kúsky v nemocnici! Od založenia Milwaukee sa tu ešte nič také nestalo.“

V dôsledku tých chmúrnych vidín som… pristal na všetko. Naozaj to bol súhlas zo zúfalstva. Priniesli im čisté obväzy. Bez mihnutia oka som pozeral, ako pofŕkali hnisajúcu ranu tekutinou z tekvice, priložili zelinky a obviazali. Všetka česť, Indiáni si počínali veľmi obratne. Len mi bolo záhadou, kde sa naučili tak obväzovať.

Starostliví hostia odišli bez slova.

– Ak dovolíte, pán doktor, prídu zajtra ráno. Hodil som rukou.

– Ale ste mi navarili…

– Ja viem, je to moja chyba, ale chcel som si predsa zachrániť nohu.

– Zachrániť?…

– O týždeň nebudem chodiť horšie ako vy.

Pozrel som naňho ako na blázna. Vyšli sme z izby. Prikázal som ošetrovateľke, aby ma ihneď zavolala, keby sa mu stav zhoršil.

Na druhé ráno Indiáni opäť prišli do nemocnice. Zápal okolo rany naozaj ustúpil. Tmavý pás stratil svoju intenzitu. Na piaty deň liečby sa rana začala hojiť. Nebezpečenstvo sneti zmizlo. Bol som prekvapený nemenej ako Davis a ošetrovateľka, ktorá hádam Indiánov podozrievala z akýchsi čarov.

Na siedmy deň som pacientovi dovolil prejsť niekoľko krokov po chodbe. Bol veľmi zoslabnutý. Chodieval som do jeho izby denne, a zotavoval sa mi priam pred očami. Príčiny vyzdravenia ani nespomenul, možno si myslel, že by ma to mrzelo. Predsa tu len predstaviteľ oficiálnej lekárskej vedy utrpel porážku. Pri tých prostriedkoch, akými sme v tom čase disponovali, dokázala indiánska zelinková kúra úplný zázrak.

– Kto vlastne ste? – spýtal som sa jedného dňa svojho pacienta.

Bolo vidieť, že je tou otázkou zaskočený.

– Volám sa…

Mávol som rukou.

– Vaše meno je v kartotéke, tak ako mená ostatných chorých. O to mi predsa nejde. Ale ak nechcete… Nebudem nástojiť.

Zamyslel sa.

– Som vám veľmi vďačný, pán doktor. Nie každý lekár by bol súhlasil, aby v jeho nemocnici iný rozhodoval o liečbe…
– O to nejde. Budem mať preto ešte veľa mrzutostí, ale to už je moja vec.

– Nielen vaša. No o tom potom. Spytovali ste sa, kto som… Vašu otázku akiste vyvolala tá podivná návšteva. Pripúšťam, že za každým pacientom Indiáni nechodievajú. Tí dvaja nevítaní hostia pochádzajú z kmeňa Čiernych Stôp. Ich územie je na hraniciach Spojených štátov a Kanady, prevažne Kanady. Fort Benton nad Missouri je najbližšou osadou bielych. Odkiaľ ich poznám? Jednoducho odtiaľ, že som veľa rokov využíval ich pohostinstvo – dovolili mi totiž poľovať vo svojich lovištiach.

– Prekvapujúce, – poznamenal som. – Indiáni predsa neznášajú traperov.

– Na ich mieste by ste ich ani vy neznášali. Ale toto sa nijako nevzťahuje na všetkých belochov.

– Prečo?

– Na túto otázku sa nedá odpovedať niekoľkými slovami. Poviem vám len toľko, že tí dvaja neboli obyčajní Indiáni. Jeden bol Dlhý Medveď, skvelý bojovník, na ktorého sú Čierne Stopy náramne hrdé. Ten druhý bol ešte vzácnejšia osobnosť. Čarodejník. Hlavný čarodejník kmeňa, ak sa tak môžem vyjadriť. Volá sa Červený Mrak. Náhodou sa mi ho podarilo zachrániť z pazúrov grizlyho. Naveľa-naveľa som to odniesol touto odpornou ranou.

– Rozumiem. Vďačnosť z ich strany. Ale prekvapuje ma to práve od… Indiánov.

– Nie, – namietol rýchle. – Prekvapujúce je skôr to, že hraničíme s Indiánmi, a tak málo ich poznáme a chápeme. Už ste sa niekedy stretli s Indiánmi, doktor?

– Priamo doteraz nikdy. Až tu.

– A nepriamo?

– Nepriamo?… No, počul som už o Indiánoch od ľudí zo Západu.

– Zrejme historky opísané patričnými farbami. Isté je, že nie sú všetci Indiáni rovnakí. Takisto ako bieli. Ale tie reči o ich divosti a krvilačnosti sa hodia skôr na nás.

– Poznám udalosti okolo výpravy generála Custera…

– Aj ja, – prerušil ma, – ale čo nám dokazujú?

– Že rozprášili, pozabíjali vybraný oddiel našej armády. Prečo?

Preto, že ten podľa vás vybraný oddiel mal jednoducho za úlohu vyhnať Indiánov z ich odvekého územia. Čo je na tom čudné, že sa bránili? Dobre sa pamätajú, že ich típí boli kedysi aj tu, vo východných štátoch. A teraz?

– Potrebujeme nové územia pre svoje osady.

– O tom by sa dalo debatovať, či ich naozaj potrebujeme, ale metóda, akou to robíme, je mi proti mysli.

Vyvalil som oči na Charlieho (už som vedel, ako sa volá). Ešte som nestretol belocha, ktorý by bol hlásal takúto teóriu.

– Proti mysli? – Zopakoval som. – A čo tí Indiáni, ktorí bojovali práve po Custerovom boku?

– To sú jednoducho zradcovia, alebo… hlupáci. Tí „dobrí Indiáni“, ktorí nám pomáhajú kynožiť vlastných bratov, sami sebe kopú hrob. Podarilo sa nám veľmi podlým spôsobom poštvať vo vhodnej chvíli jeden kmeň proti druhému. Tradície máme veľmi staré, siahajú do čias francúzsko-anglických vojen v Kanade. Vtedy boli „francúzski“ a „anglickí“ Indiáni, tak ako teraz sú Indiáni „dobrí“ a „zlí“.

– Ale čo teda máme robiť? Zbaliť svojich päť slivák a vysťahovať sa za oceán?

– Nik to od nás nežiada, a tým menej Indiáni. Tu ide jednoducho o iný vzťah k pánom tejto krajiny, k jej pôvodným pánom. Naučme ich lepšie hospodáriť, dajme im osvetu, prestaňme ich podvádzať a opíjať, urobme ich spoluvlastníkmi krajiny. Majú na to právo.

– A oni za to budú prepadávať osadníkov a skalpovať nám hlavy.

Vzápätí som oľutoval, že som tie slová vypustil z úst. Prvý raz som videl, že Charlie očervenel v tvári. Chcel čosi povedať, ale zdržal sa. Všimol som si, ako sa mu dlhé prsty kŕčovite zaryli do pokrývky. Vstal som a odišiel z izby.

Zajtra do prérie!

Celý nasledujúci deň som si robil výčitky. Som to ale pekný lekár – najprv pacienta provokujem, aby sa mi zdôveril, a potom ho rozčúlim. Bol som presvedčený, že sa Charlie uzavrie do seba a na tému, ktorá ma tak zaujímala, už nepovie ani slova.

Predpokladal som správne. Návštevy na izbe sa opäť stali oficiálnymi lekárskymi vizitami. Akékoľvek pokusy zatiahnuť Charlieho do dlhšieho rozhovoru boli neúspešné. Celkom vážne ma to znepokojovalo, tým viac, že „môj“ pacient sa cítil čoraz lepšie a blížila sa chvíľa, kedy sme ho mali prepustiť z nemocnice.

Jedného slnečného dňa stretol som Charlieho v nemocničnej záhrade. Spájal príjemné s užitočným, ako sám povedal, zaháňal nudu a učil sa znovu chodiť. Chodil pomaly a opieral sa o palicu. Oslovil ma prvý.

– Čo myslíte, pán doktor, ublížila by jazda na koni mojej nohe?

– Nazdávam sa, že celkove by veľmi ublížila. Mohlo by sa všetko začať znova. Počkajte ešte zo týždeň. Čo vás tak naháňa?

– Toto, – ukázal rukou okolo seba. – Toto všetko. Lístie, kvety, tráva… Začínam sa zle cítiť v mestských múroch.

– Préria volá, však? – skúsil som to s otázkou.

– Volá, – priznal sa s úsmevom. – Keby ste boli aspoň raz zažili prériu, step, rozvlnenú vo vetre ako more, trávu až po plecia a vôňu, vôňu veľkého priestoru… Ech, keby ste to zažili, volalo by to aj vás.

– Sadnite si, – ukázal som na blízku lavičku. – Fajčíte?

– Odvykol som od cigariet. Tam sa fajčí fajka. Ale skúsim to.

„Tam“ – to bol mne neznámy svet lesov, stepí, divých zvierat a ľudí.

– Toho roku som sa koncom zimy vybral na Mliečnu rieku, – začal rozprávať Charlie, keď si zapálil cigaretu. – Nemal som šťastie. Zveri bolo málo. Ešte k tomu som v pobrežných močarinách prišiel o koňa, aj sám som ledva vyviazol. Čím viac som sa chcel dostať von, tým hlbšie som zapadal. Bolo to príšerné. Po plecia v mazľavom bahne, a vedomie, že vás čaká záhuba. Bol som sám ako prst v tom obrovskom sivom priestore. Zamračené nebo, tmavá préria, a vietor zaliezal až do špiku kostí… Po hodine, možno po dvoch, som stuhol na kameň. Už som dokonca prestal aj rozmýšľať. Pohrúžil som sa do akéhosi polospánku. Bolo to hrozné. Tak som vydržal do najbližšieho svitania. A čuduj sa svete, prestal som zapadať do bahna. Neviem, na čo som nohami natrafil, či na kameň alebo na práchnivejúci peň, dosť na tom, že už som stál na niečom pevnejšom. Povrch močiara stuhol ranným mrazom. Z posledných síl som skúšal, či sa môžem vyslobodiť. Márne pokusy ma trocha rozohnali. Neviem, ako dlho to trvalo, možno hodinu, možno dve. Nejako som odtiaľ vyliezol. Doplazil som sa na suché miesto. Nemohol som sa postaviť, musel som sa vliecť na rukách a zmeravené nohy som ťahal za sebou. Nebol by som zašiel ďaleko. Na šťastie ma našli dvaja bojovníci Čiernych Stôp a zaviezli do tábora. Im vďačím za svoj život. Im a ich tajomným znalostiam, ktoré ma vytiahli z choroby. Tri dni som ležal v bezvedomí ako klát.

Odmlčal sa, aby si potiahol z cigarety.

– A vtedy sa vám otvorila rana, – poznamenal som.

– Áno. Ale aj na to by sa bol našiel spôsob. Nechcel som počúvnuť Červeného Mraka. Dobre mi radil, aby som si ešte niekoľko dní poležal. No a celá bieda vznikla z toho… Ozaj, – zmenil náhle predmet rozhovoru, – kedy budem môcť odísť?

– Kedy budete chcieť, ale… ešte ste slabý ako mucha. Radím vám počkať.

– Dokedy?

– Pri vašom zdravom organizme by azda stačil týždeň.

– No, týždeň sa dá vydržať.

– A potom?

– Potom? Chcem vidieť prériu ešte tohto leta.

Bol som s naším rozhovorom spokojný. Nešťastná debata na indiánske témy ma nijako neodpudila od tohto zaujímavého človeka. Na druhý deň som mu priniesol niekoľko knižiek. Prehŕňal sa v nich. Akýsi kriminálny román mi hneď vrátil. Cowboyku odložil nabok.

– To sú bájky, – povedal na ospravedlnenie. – Autor zaručene poznal prériu iba z vlaku. Už som kedysi mal túto knižku v ruke. Škoda na ňu času.

Bol som prekvapený. Zrejme to zbadal, pretože povedal:

– Stavil by som sa, že sa vymykám vašim predstavám o traperoch, cowboyoch a kanadských lesných tulákoch. Nemýlim sa, však?

– Nie. Vždy som si predstavoval, že sú to ľudia tak trocha, – zaváhal som, – nekultúrni. Že knihou skôr pohŕdajú, a ak už čítajú, tak buď detektívky alebo najpodradnejšie trháky.

– Sú aj takí. Je ich väčšina, ale… nájdu sa aj výnimky. Ostatne, povedzme si to otvorene: povolanie trapera je čoraz zriedkavejšie. Prví objavitelia Ameriky museli ťažko bojovať s prírodou o skyvu chleba. Boli to však prevažne ľudia s nepoškvrneným vedomím vlastnej dôstojnosti, ľudia úctiví, šľachetní a pohostinní. Ich synovia vyrástli v blahobyte východných štátov a mysleli len na to, ako sa obohatiť. Pre peniaze vyhubili zver. Pre peniaze, nie pre ozajstnú potrebu, kynožili tisíce bizónov ročne. William Cody, povestný lovec bizónov, známejší pod menom Buffalo Bill, vlastnoručne zabil až štyri tisíc týchto nádherných zvierat. A iní?… Podobne je to v krajoch, kde sa obrába zem. Tisíce už usadených farmárov opúšťajú svoje pozemky a sťahujú sa na západ v klamnej nádeji, že tam nájdu zem, oplývajúcu nielen mliekom a medom, ale aj zlatom. Pri takomto sťahovaní sa začína podnikavosť, ale jednoznačne aj chamtivosť a krutosť bez akýchkoľvek morálnych zábran – slovom, vznikajú potĺkajúci sa darebáci, s ktorými nemá voľakedajší traper nič spoločné. A problém Indiánov? – na chvíľu sa odmlčal. – Viete, prečo nie sú bizóny zákonom chránené?
– Neviem.

– Preto, že prezident Grant napriek rozhodnutiu kongresu nedal svoj súhlas. Nedal ho, pretože niektorí naši vojenskí hodnostári ostro protestovali. Generál Philip Sheridan vraj verejne vyhlásil, že masové hubenie bizónov je najlepším prostriedkom, ako s konečnou platnosťou vyničiť Indiánov. A skutočne, bizónie mäso je ich každodennou potravou. Tým, že sa hubia bizóny, odsudzuje sa deväťdesiat deväť domorodcov zo sto na smrť hladom.

– Prečo sa teda nedajú na obrábanie pôdy?

– Veď to aj robia, ale ešte pomerne málo. Bohužiaľ, prácu na poli pokladajú za nedôstojnú pre dospelého bojovníka. Čiže na poliach pracujú iba ženy a deti.

– To znamená, že v takomto prípade sú Indiáni predurčení na zánik. Dúfam, že so mnou súhlasíte, keď poviem, že naše hospodárenie i naša technika sú lepšie a my zaručujeme ekonomický vývin. A ten musí zvíťaziť.

– Isteže s vami súhlasím. Ale nikdy, za nijakých okolností nemôžem súhlasiť s tým, keď otravujeme Indiánov pálenkou, keď s nimi obchodujeme šudiarskym spôsobom, keď ich okrádame o územie…

Tu sme debatu prerušili. Prišiel si k nám sadnúť Davis a povedal mi, že sa primár vrátil z dovolenky. Odišiel som do svojej izby v neveľmi ružovej nálade. Neuplynula ani hodina, a zavolali ma k doktorovi Lindsayovi. Sivovlasý starý pán ma prijal pomerne veselo. Môj príjemný dojem sa však veľmi rýchle rozplynul, keď po niekoľkých minútach rozhovoru o bežných veciach vybral Lindsay z tašky akýsi pokrčený lístok popísaný drobným písmom.

– Prepáčte, že je taký pokrkvaný, – povedal. – Chcel som ho zahodiť, ale pomyslel som si, že bude lepšie, ak si ho prečítate.

Bol to anonymný list. Neznámy pisateľ celkom prekrútil návštevu Indiánov v nemocnici, obviňoval ma zo šarlatánstva, nevedomosti a malej starostlivosti o chorého, ktorého som vraj svojou ľahkomyseľnosťou odsúdil na smrť.

Tak ma to pobúrilo, že som po prečítaní anonymu dlho nemohol prísť k slovu.

– Ten odporný list mi skrátil dovolenku o týždeň, – zavrčal Lindsay. – Povedzte mi, ako to vlastne bolo.

Vyrozprával som mu to do všetkých podrobností. Trvalo to najmenej pol hodiny.

– Ako sa volá ten váš pacient?

– Charles Gordon.

– Hm, to mi nič nehovorí, ale ak je to jeden zo slávnych traperov, musí mať aj prezývku. Ostatne, o to nejde. Chcel by som ho vidieť.

Poslal som ošetrovateľku do záhrady po Charlieho. Po chvíli sme zašli do izolačky.

Keď Charlie zbadal Lindsaya, s pochopením na mňa žmurkol, aby mi naznačil, že vie, o čo ide. Ihneď sa vyzliekol a podrobil sa celej procedúre ako manekýn.

– V poriadku, – vyhlásil primár. – Zdravý ako ryba.

Sklonil hlavu, vzal ma pod pazuchy a vyšiel so mnou na chodbu.

– Vedel som, že anonym klame, ale medzi nami – bojím sa o vás.

– Prečo, pán primár?

– Preto, že naša nemocnica je fundačná a členom správy tejto fundácie je istý pán Vincent. Počuli ste už o ňom?

Sklonil som hlavu. Vincent bol majteľom niekoľkých mlynov a tehelní v Milwaukee. Mal peňazí ako pliev a veľký vplyv nielen v meste, ale v celom štáte.

– Ďalej: počuli ste, že Vincentov bratanec sa zúčastnil na výprave generála Custera? Zúčastnil sa, a – zahynul. Odvtedy Vincent vyhlasuje priam krížovú výpravu proti Indiánom. A keď sa to teraz dozvie…
– Pacient predsa vyzdravel, a to je najhlavnejšie.

– Pre nás dvoch. Ale nie pre Vincenta. Neviem, neviem, čo s tým urobíme. Ak sa to Vincent dozvie odo mňa, možno zbytočne vyvolám rozruch. Ak to nepoviem ja, ktovie, či ďalší jedovatý anonym nepoinformuje jeho. To by bolo ešte horšie. Musím si to rozmyslieť. V každom prípade vás budem brániť.

S tým sme sa rozišli.

Na druhý deň som to rozpovedal Charliemu. Prijal to s takým humorom, že ma to urazilo.

– To sú hlúposti, doktor. Už si nejako poradíme.

– Ako to myslíte?

– Tak, že vás pre to nemusí bolieť hlava.

– Ja nie som taký optimista. Ak tu stratím miesto, nuž zaručene za takých okolností, že ma iná nemocnica nevezme. A viete, ako to vyzerá so súkromnou chirurgickou praxou. Zašívať čelá, rozseknuté v pouličných bitkách, a nijaká zaujímavá operácia alebo prehlbovanie lekárskej vedy.

– Nejakú nemocnicu už len nájdete. Ak nie tu, tak v inom štáte. – Pozrel na mňa skúmavo. – Mrzí vás to, však?

– Čo ma má mrzieť?

– No, celá tá história s mojou nohou.

– To by ma malo mrzieť, že som vám ju neodrezal? 
Usmial sa.

– Také dačo.

– Mrzí ma, že z vás nemôžem urobiť fašírku, nie pre tú nohu, ale pre to, čo ste povedali.

– Prepáčte, doktor. Ani na sekundu som to nemyslel vážne, to mám len taký ostrý jazyk.

Na tretí deň po našom rozhovore prepustili Charlieho Gordona z nemocnice. Sľúbil, že ma príde pozrieť.

– Možno vás nahovorím…
– Na čo?

– Na krátku prechádzku po prérii.

– To je ale nápad!

– Celkom dobrý. Pouvažujte o tom. Prídem o tri mesiace. Dajte mi, prosím vás, svoju adresu. Nechcel by som prísť do nemocnice.

Dal som mu adresu a s tým sme sa rozlúčili.

Prešiel júl. V auguste som mal dovolenku. V septembri vyšiel v miestnom denníku „Daily Herald“ článok o návšteve Indiánov v nemocnici. Dva mesiace po celej udalosti. Rýchle sa to rozšírilo. Nebudem tu uvádzať podrobnosti. Ešte po rokoch ma chytá zlosť, keď si na to pomyslím; zlosť nesvedčí chlapovi, hovorí Červený Mrak – veľký čarodejník Čiernych Stôp.

Začalo sa čosi ako vyšetrovanie. Zavolali ma pred osobitnú komisiu správy fundácie. Prípad sa vliekol celá týždne a načisto ma pripravil o nervy. Veľmi rýchle som zistil, že hlas pána Vincenta zaváži viac ako všetky dôkazy. Ba viac ako spravodlivosť a pravda. Zo dňa na deň som sa čoraz väčšmi presviedčal, že som prehral. Ani doktor Lindsay mi nemohol pomôcť. Dodržal slovo a bránil ma zápalisto, ale márne. Nehrozila mi len výpoveď z nemocnice. Chceli ma pred súdom raz navždy zbaviť práva vykonávať lekársku prax.

V tom čase prišiel Charlie Gordon. Vďaka jemu som sa nezrútil načisto. Charlie prišiel pred komisiu ako „objekt“ prípadu. Ale ani to nepomohlo. Musel som sa vzdať práce v nemocnici. Súkromnú prax mi však nezakázali.

A neverili by ste, že to, čo ma vyštvalo z nemocnice, stalo sa magnetom pre nových pacientov. Oficiálne sa zavrhli „indiánske liečivá“, ale súkromne sa im verilo. Klebety a články v novinách urobili zo mňa prinajmenej mastičkára, ktorý sa vyzná v tajomných spôsoboch liečenia. Smial som sa i zlostil zároveň.

– To je ovocie našej civilizácie, – vravel Charlie Gordon, – pokrytectvo a klamstvo.

Tak sa minula jeseň roku 1880. Gordon sa opäť vybral na svoju púť. Vrátil sa až v decembri a ubytoval sa v Milwaukee. Tam ma až s podivuhodnou húževnatosťou začal nahovárať, aby som s ním budúcej jari šiel do prérie v juhozápadnej Kanade.

– Musíš si oddýchnuť, – presviedčal ma. – Najlepšie si oddýchneš ďaleko od ľudí. Uvidíš iný svet.

Ustúpil som. Zakrátko sa však ukázalo, že môj súhlas na ďalekú cestu ťahá za sebou celý rad dôsledkov, o ktorých som ani netušil. Charlie ma začal „pripravovať“ na cestu. A navyše mi zaviedol každodenný ranný telocvik.

– Musíš byť vo forme. Nechcem brať so sebou nejaké nemehlo.

Cvičil so mnou každé ráno až do úmoru. Po nedeliach ma brával na ďaleké pešie túry a pritom vyberal tie najneschodnejšie cesty. Keď som sa vracal s ubolenými nohami, nahováral mi, že sa skvele cítim. Potom si vymyslel inú tortúru: jazdenie na koni.

– V zime? – protestoval som.

– No a čo? Aj v zime treba jazdiť na koni.
Nemyslite si, že to bola zvyčajná škola jazdenia. Nič také. Charlie vypožičal dva kone, nie veľmi rýchle, ale zato tým zanovitejšie. Na jedného si sadol on, na druhého som sa teperil ja. Kone nemali ani sedlá, ani strmene.

– Sedlo dostaneš neskoršie. Najprv sa nauč jazdiť bez neho.

A naozaj som sa učil. Vracieval som sa domov zmrznutý ako ciageľ a sníval som o jari.

Zatým prišla streľba. To už bolo lepšie. Najprv na strelnici, potom v poli, do vrabcov.

Plávanie v prielube som zásadne odmietol. Nepomohlo ani Charlieho ubezpečovanie, že indiánski chlapci sa týmto spôsobom kúpu celú zimu. Zaťal som sa. Charlie ustúpil. Zato zavčasu na jar vymyslel nové trápenie… Začal ma cvičiť v plazení… Ťahať sa po zemi nie je nijako príjemné. Ale skúste to robiť hodinu-dve! Kolená bolia, lakte bolia, ruky bolia, v krížoch vás štiepa… Keď som sa mu ponosoval, povedal, že mi, bohužiaľ, nemôže pomôcť.

– Mohol by si sa pri plazení dotýkať zeme len špicami topánok a dlaňami, ale to je ešte ťažšie.

Tak prešlo niekoľko týždňov. A potom…

Jedného májového rána sme vystúpili z vlaku na malej zabudnutej zastávočke. Dva drevené domčeky, akýsi hostinec, a ďalej širokánsky svetlozelený priestor – préria. Vyložili sme kone, dali im sedlá. Priviazali sme vaky. Rušeň zapískal a pohol sa. Rachot kolies bol čoraz tichší, až napokon zmĺkol.

– Kde teraz? – spýtal som sa.

– Ta, – ukázal Charlie na vychádzajúcu slnečnú guľu nad morom zelene.

Krivolaké chodníčky

Uháňali sme bez zastávky po šíro-šírej, mierne zvlnenej lúke. Slnko nám stálo nad hlavami a pálilo celkom ako v lete. Potešil som sa, keď som na tej zelenej pustatine zbadal čierny nehybný bod – skupinku stromov. Stočili sme kone k nej.

Vysvitlo, že skupina stromov rastie na malom kopci. Bol to najčudnejší kopec, aký som kedy videl. Kopec bez vrcholu. Namiesto neho som zbadal veľkú jamu, ktorá vyzerala ako kráter. Zaviedli sme do tohto krátera kone.

– Skvelé miesto na odpočinok, – riekol Charlie. – Ako pevnosť.

– Ale skade sa vzala tá diera?

– Zrejme nejaký meteorit žuchol rovno doprostred vŕška. Keby sme sa dobre popozerali, určite by sme našli úlomky. Ale s tým sa netrápme. Už som hladný ako vlk. Ukáž, Johnny, čo vieš!

Oheň sa mi podarilo urobiť bez veľkej námahy, aj keď Charlie neustále upozorňoval, aby som zbieral suché, nie mokré haluze.

– Čím menej dymu, tým lepšie. Nemusí o nás hneď každý vedieť.

Keď som začal šklbať akéhosi neznámeho vtáka, bolo to už horšie. Na pitvanie pozeral Charlie s úškrnom. No ale aj to som skončil, Charlie napichol vtáka na ražeň a krútil ním nad plameňom. Suché halúzky ticho pukotali, z ďalekej prérie vial vlahý vetrík, konáre stromov i kríkov vrhali na zem tiene. Čupel som s fajočkou v ústach a vťahoval som dym, ktorý mi čoraz väčšmi chutil. Hore, v štvorci jasnej oblohy medzi haluzami, lietal vo veľkých kruhoch akýsi vták; videl som ho ako malú bodku, vrhajúcu sa strmhlav nadol a zase prudko hore, až napokon zmizol za obzorom. Bol to pre mňa iný svet, tichý, pokojný. Zdôveril som sa s tým Charliemu.

– Nie je taký pokojný, ako sa ti vidí, práve naopak…
Zmĺkol uprostred vety a držiac pečienku oboma rukami, pozorne načúval. Sedel som hodnú chvíľu nehybne, až napokon Charlie kývol hlavou.

– Poďme jesť.

– Čo si tak počúval?

– Dupot kopýt…

– Jazdci?

– Možno, ale bolo toho akosi veľa. Skôr to vyzerá na… – vztýčil ukazováčik na pravej ruke, – bizóny. Máš šťastie. Tieto zvieratá sa tu málokedy ukážu.

Vytiahol nôž a šikovným pohybom rozdelil vtáka napoly.

– Ber!

– A čo ak sú to Indiáni? – spýtal som sa, prežúvajúc prvé sústo.

– Ak sú to Indiáni, tak len Čierne Stopy. Neboj sa. Tí ma dobre poznajú.

– A ak to nie sú Čierne Stopy? – nástojil som.

– Ak to nie sú oni, hm… tak to môžu byť Assiniboinovia alebo Gross Ventres od dolného Saskatchewanu. Ale môže to byť ešte niečo: bizóny, plus nejaký oddiel Indiánov. Bizón je tu vzácnou korisťou. Ale rozhodne ti odporúčam čím prv sa najesť.

Nebolo mi všetko jedno. Charlie to zrejme zbadal, pretože s úsmevom povedal:

– Len pokojne. Assiniboinovia nie sú takí hrozní. Musíš sa už konečne zbaviť tých mestských predsudkov o krvilačnosti Indiánov.

– Úplní anjelici, však? – pokúsil som sa o žart. – Ech Charlie, Charlie, nenahováraj mi, že sú to baránky. Ako keby som nikdy nebol počul o nájazdoch na bielych kolonistov a o skalpovaní belochov!

– No, anjelici to práve nie sú, ale ani my nie sme lepší. Že nás nemajú radi – to je druhá vec, ale tomu sme sami na vine. A teraz už nevrav, radšej jedz.

Poponáhľal som sa so svojou polovicou pečeného vtáka. Napravili sme koňom popruhy a ľahli sme si na kraj „krátera“. Mali sme skvelú polohu: videli sme až po obzor, a nás nebolo vidno ani zblízka, pretože nás zakrývalo krovie a stromy. Priaznivé bolo aj to, že vietor povieval od západu, čiže smerom k nám. Ak sa blížila črieda bizónov, zvieratá nás nemohli zvetriť.

– A nie sú to mustangy? – spýtal som sa.

Charlie pokrútil hlavou.

– To nie. Tu niet mustangov. Posledné zvyšky ešte cválajú po území Kutenajov a Šuswapov, mnoho míľ odtiaľto na východ.

Ležali sme mlčky.

– Idú, – šepol zrazu Charlie.

V tej chvíli som i ja začul vzdialené dunenie. Bolo však ešte také slabé, že by som si ho bez Charlieho upozornenia nebol všimol. Hukot mocnel. Potom sa na obzore zjavili čierne bodky. Rástli každou chvíľou. Nadobúdali stále väčšie rozmery. Čoraz zreteľnejšie dostávali podobu obrovských zvierat, bezmyšlienkovite sa rútiacich vpred. Bizóny!

Vietor k nám zavial ostrý zvierací pach. Videl som ich čoraz lepšie. Roztiahnutá črieda sa hnala rovno na náš kopec. Niekoľko sto metrov pred ním sa náhle skrútila nabok, akoby vycítila prítomnosť ľudí. Aspoň mne sa tak zdalo, ale mýlil som sa. Po niekoľkých minútach črieda spomalila. Z cvalu prešla do ťažkého klusu, potom ostala stáť. Vodca čriedy – mohutný, starý, bradatý bizón – zdvihol hlavu a dlho vetril. Napokon spustil rohatú lebeň k zemi a začal šklbať trávu.

– Čosi ich muselo vyplašiť, – zašepkal Charlie, – preto sa tak hnali.

– Zapoľujeme si?

– Si hladný?

– Nie, ale…
– Zješ celého bizóna?

Pokrčil som plecami.

– Nuž teda, prečo poľovať? Pre jeden či dva bifteky zabiť také mohutné zviera? Nie, nebudeme nasledovať Buffalo Billa, škoda bizónov.

Nič som na to nepovedal, ale v hĺbke duše som sa na Charlieho hneval. Trocha to preháňal.

Medzitým sa bizóny zatočili do polkruhu a blížili sa k západnej strane návršia.

– Dobre si ich obzri, – zašepkal Charlie. – Každú chvíľu môžu chytiť vietor, a viac ich neuvidíš. Obzri si ich. Je to možno jediná príležitosť v tvojom živote.

Nebola to veľká črieda, mala okolo sto kusov. Porozliezali sa po veľkom priestranstve, takže som ich mohol ľahko spočítať. Niekoľko kusov bolo obrovských, s hrivou na krku i na hlave, s krátkymi zakrivenými rohmi. Aká hrôza, keby sa tak človek dostal medzi týchto obrov! Ako som si všimol, najväčšie kusy sa pásli na kraji čriedy a v prostriedku celkom malé teliatka.

Vtom vodca zdvihol lebeň do výšky. Výstražné zaryčal a vrhol sa vpred. Roztrúsená črieda sa zhrčila dokopy a vyrazila ťažkým, dunivým cvalom. Trvalo to iba niekoľko sekúnd.

– Zvetrili nás, – povedal Charlie nahlas. – Už sa nemáme prečo skrývať. Ale si to ženú! Rovno na východ. Ešte teraz alebo ráno usporiadajú Čierne Stopy poľovačku.

– Ktorej sme sa my zriekli, – poznamenal som namrzene. S dupotom kopýt sa predsa vzďaľovala aj moja prvá bizónia pečienka.

Charlie sa zasmial.

– Nestrácaj nádej. Ak v dohľadnom čase natrafíme na Čierne Stopy, máš bizóniu pečienku istú! Veru, už na poľovníkov nečaká veľa takejto pečienky. Skôr než sa beloch dotkol nohou tejto zeme, pripadalo šesťdesiat bizónov na jedného Indiána. Dnes by bol aj obrátený pomer optimistický, a to aj keby Indiánov nehubili.

– Odkiaľ to ty všetko vieš?

– Nuž, trocha som prečítal, niečo som sám videl… Ostatne, pamätáš sa, že si ma pokladal za čudného trapera, ktorý nielen že vie čítať, ale ešte sa aj v knižkách preberá. No, ale poďme…

Zbalili sme si veci a vyšvihli sa do sediel. Naša cesta viedla tým istým smerom ako v tráve vydupané stopy bizónej čriedy. Podvečer sme zastali nad hlbokým kaňonom, na dne ktorého tiekol potok. Zaviedli sme kone až dolu. Rozložili sme oheň. Na moju veľkú radosť sa výcvik v plazení nekonal. Alebo Charlie zabudol, alebo sa nazdával, že už sa viem dostatočne plaziť – nechcel som sa ho pýtať. Na večeru sme mali placky – Charlieho špecialitu – a, pravdaže, mäso. Musím sa priznať, že nedostatok zeleniny vyvolával vo mne sny o zemiakoch, mrkve, kapuste… Zdôveril som sa Charliemu. Vcelku ma nepotešil. Odporúčal mi privyknúť na nový, jednoduchý jedálny lístok.

– Buď rád, že máš aspoň to, predstav si, čo majú robiť Indiáni, keď je nedostatok zveriny?

– Obrábať polia, – zamrmlal som.

– Veď aj obrábajú, ale to je všetko málo. Bolo by treba ich naučiť, ale kto sa má na to podujať?

Nepovedal som nič. Zakrútili sme sa do hrubej vlnenej deky a uložili sa pri dohárajúcom ohni. Zaspal som ihneď. Nejaký čas po polnoci ma Charlie zobudil, aby som strážil oheň. Oči sa mi zliepali, v kostiach som cítil cestu, ale akosi som premohol spánok. Len čo začalo svitať, hodil som na uhlíky raždie. Pri blčiacom ohni som sa hneď cítil lepšie.

Deň opäť plný jazdy, nečakane prerušila istá udalosť. Okolo poludnia sme natrafili na mŕtveho bizóna. Okolo nehybného trupu bola tráva hojne skropená krvou. Charlie dôkladne poprezeral ležiace zviera.

– Čerstvá stopa. Bizón bol zabitý iba včera. Cez noc ho trocha poobhrýzalí stepné vlky, ale pozri, tu… Vidíš?
Nič som nevidel.

– Ech, trúba. Kedy sa to už naučíš! Pozri, zo stehna je vyrezaný kus. Boli tu ľudia. Treba pohľadať stopy. Nešťastné bizóny! Vydupali takú cestu, že ani desať párov očí by tu nič nenašlo. Aspoň mi pomôž prevrátiť toho chudáčiska.

– Prečo?

– Pre tvoju vysnívanú pečienku… Sama k nám prišla. Mäso sa zvrchu ešte nepokazilo, vyrežme si rezeň, lenže z druhej strany. Tam, kde kojoty neochutnali.

Naozaj, nebolo ľahké prevrátiť také obrovské zviera. Ale spoločným úsilím sa to podarilo. Charlie sa odborne pustil do roboty. Vyrezal dva plátky zo stehna. No bolo zbytočné čo i len snívať o nejakom ohni. Nemali sme ani kúsok dreva.

– To nič. Drevo nájdeme neskoršie. A teraz zostaň tu a ani sa nepohni. Ešte by si zašliapal aj tak ledva viditeľné stopy.

Stál som teda na mieste a držal som obidva kone za uzdy, kým Charlie krúžil dookola, poskakoval, nakláňal sa a líhal na zem. Po niekoľkých minútach sa vrátil zachmúrený ako noc.

– Nič som nezistil. Ale sotva tu bolo viacej ľudí ako dvaja, možno iba jeden. A pravdepodobne to neboli Indiáni. Indiáni by totiž nenechali celého bizóna. Tu poľovali bieli. Poďme.

Dlhé hodiny mlčal. Taký bol zadumaný, že si ani nevšimol osamelé krovie. Upozornil som ho naň.

– Naozaj. Tu sa zastavíme. Slabé kurivo, ale čo sa dá robiť.

ol mal z pekla Stastie: Usiel! Zostala po fom dalia métvola. Zazkrtil
v ktorom bol sputnany. Pravda, mal dost nepozorne zviazané ruky,

stréfcu
ale aj tak to nebolo jednoduché!  To sme sa rdno dozvedeli od Cerveného
Mraka. Mal pokojni, nepreniknutelnd tvér, akoby hovoril o potasi.  Utetenca
zatali prenasledovat. Aj Charlie mal o to zéujem: bol by chcel stihat zloginca.
Eervenj Mrak viak pokritil hlavou. Prehovoril po anglicky, zrejme mu zdle¥alo
na tom, aby som i ja rozumel. — Dohonia ho, — povedal.  Neobvykld
dvojica traper Charlie a lekér Johnny, ktori spolu s Indiénmi prenasleduji

zlofinca, nds zavedie af do Skalistjch hér. Tam, v Sedlovej doline, sa nachadza
bohaté ndlezisko zlata. MdZe Indidnom otvorit cestu k novému Zivotu, alebo
prispiet k ich zdhube. Podari sa Charliemu a Cervenému Mrakovi dolapi¢ vraha
a ndjst Sedlovis dolinu? Ko sa zmocni zlata? _ Napinavé dobrodrustvd dvoch
priatelov, ktori pomdhaji Indiénom z kmeiia Ciernych Stdp, sa nekonéia posled-
nou kapitolou tejto knihy. Pre tjch, o si oblabili sympaticijch hrdinoy Werni-
covho roménu, pripravujeme voné pokraZovanie ich pribehov pod ndzvom

»,8erif 2 Fort Bentonu‘.





Pečienka z bizóna mi chutila oveľa menej, než som si predstavoval. Mäso bolo treba pred pečením vyklepať, ale nemali sme na čom ani čím.

– Ten hlupák zastrelil starý, šľachovitý kus, – lakonicky vysvetlil môj spoločník. – Zišlo by sa trocha bobkového listu a čierneho korenia. No ale buď rád, že máme aspoň soľ. Teraz môžeš do smrti hovoriť, že si jedol bizóna. Tiež satisfakcia… Ale to sú všetko taľafatky. Vieš, na čo myslím.

– Načo tie rébusy?

– Rozmýšľam, či ten neznámy poľovník nepatrí k tej trojici, čo pred nami ufujazdila tam nad jazerom.

– Stopa predsa odbočovala.

– Odbočovala, ale mohla sa… vrátiť.

– Čo to teda znamená?

– Nič. Chcel by som ich dohoniť.

Po obede sme vyrazili na ďalšiu púť po ceste vydupanej bizónmi. A znovu nám skrížila cestu nečakaná stopa. Stopa po ohni rozloženom pod osamelým mocným dubom. Bizóny sa mu vyhli. To primalo Charlieho, aby znova začal hľadať stopy. Podľa jeho vlastného tvrdenia bol tentoraz výsledok úplne jasný, a pritom… desivý.

– Nerozumiem.

– Päť koní a jeden človek! Práve päť koní! Už chápeš?

– A čo tamtí dvaja? Šli azda pešo?

– Dúfam, že neveríš tomu, čo vravíš.

– A čo teda súdiš?

– To najhoršie. Nemáme čas, Johnny. Ideme naspäť…
Spiatočnú cestu, až po vŕšok, z ktorého sme pozorovali čriedu bizónov, sme prešli za jeden deň. Kopytami vytlačená stopa bola taká široká a výrazná, že sme ju nemohli stratiť. Až pri vŕšku sme začali váhať: kadiaľ teraz? Po krátkom rozvažovaní sme sa rozhodli zísť do kamenistého kaňonu, na dne ktorého sa stratili stopy piatich koní. Prenocovali sme na vŕšku. Na druhý deň sme vyrazili zavčas ráno, a tu sa začalo lopotné hľadanie. Odtlačok kopyta, ktorý som nezbadal, či nalomený konárik osamelého krovia privádzal Charlieho na správnu cestu. Stále sme išli a išli, ledva sme aspoň na polhodinku zastali, že sa posilníme. Konečne nám tmavý pás na obzore zvestoval les, ktorý obkolesoval jazero. Teraz bolo treba spomaliť tempo. Posúvali sme sa krok za krokom. Každú chvíľu Charlie zoskakoval, uprene hľadel do rozvlnených stebiel trávy, krúžil dookola, vracal sa, navádzal kone na správny smer. Ochotne mi zdeľoval svoje postrehy. Ukazoval polámané stebielka, už sotva znateľné priehlbinky v zemi. Zrazu sa prudko zohol a čosi dvihol.

– Okuliare, – povedal a vystrel ku mne ruku.

Naozaj to boli okuliare v jasnom kovovom ráme. Jedno sklo mali popraskané, obrubu silno zohnutú.

– Ešte nezhrdzaveli. Sme na dobrej stope.

– Zaujímalo by ma, komu patrili.

– Aj mňa. Myslím, že sa to dozvieme.

Pri prvých stromoch sme naďabili na zvyšky pahreby. Okolo nej bola zem pošliapaná koňmi. Predsa však to boli posledné stopy svedčiace o pobyte tých, za ktorými sme sa uberali. Ani v lese, ani v húštinách nad brehmi sa nám už nič nepodarilo nájsť.

– Akoby sa do zeme prepadli, – ťažkal si Charlie.

Až podvečer, keď ružová slnečná guľa závisia nad obzorom, zbadal Charlie odtlačky medzi vodou a lesom. Presne sme ich odmerali: boli to stále stopy jedného človeka – topánky s podpätkami a železnými podkovami. Kde sa však podeli tí dvaja cestujúci? A čo odtlačky kopýt?

Hustnúci súmrak v lese prekazil ďalšie pátranie. Obišli sme priestor porastený stromami a po východnom brehu jazera sme dorazili na ten istý výbežok, kde sme sa zdržovali predtým. Odsedlal som kone, zložil sedlové vaky. Charlie veľmi šikovne rozložil oheň. Plameň – celkom bez dymu – ticho pukotal a hádzal pohyblivé odblesky na mach, kríky a pne. Vietor šumel v korunách stromov, neviditeľný vták trepotal krídlami a od prérie odrazu zazneli trasľavé tóny ťahavého, nízkeho hlasu.

Načúval som.

– Kojoty, stepné vlky. Netreba sa ničoho obávať. Sú nebezpečné, len ak je ich veľa pokope a keď sú hladné. Môžeme pokojne spať.

Ľahol som si prvý. Charlie ma zobudil nad ránom. Nemal som rád raňajšiu stráž, dodnes ju nemám rád. A predsa sú to najkrajšie hodiny prebúdzajúceho sa dňa. Treba sa len zbaviť zvyškov spánku a mať oči aj uši otvorené. Jesto čo počúvať.

Prales žije najintenzívnejšie na svitaní. Vtedy sa vracajú do brlohov noční lovci – sivý vlk i hrdzavohnedý lesný medveď, kuna, čo sa nehlučne prešmykne pomedzi krovie, a najhroznejší z nich – ostrovid. Prikrádajú sa k vode po vyšliapaných prtiach. Pijú dlhými dúškami a striehnu pritom na všetky strany, aby mohli včas uskočiť do tmavej hĺbky lesa.

Koľko potešenia, ale i vzrušenia a nepokoja poskytuje nad ránom pohľad na život v pralese!

Medzi krovím a kmeňmi stromov ešte vládol súmrak, kým vrcholce plávali v sivastej hmle, ktorá miestami klesala medzi konáre. Biely opar sa vznášal nad nehybnou hladinou, hladkou ako zrkadlo. Bolo také ticho, že sa mi zdalo, že počujem šuchot padajúceho lístia a sypúceho sa ihličia. Pahreba dohasínala, horeli už len červené uhlíky. Priložil som haluz. Do praskotu náhleho plameňa zaznel tupý, tlmený zvuk. Tak mohli dupotať len kopytá ktoréhosi z veľkých lesných tulákov. Opieral som sa chrbtom o kmeň duba a pozoroval som náprotivný breh jazera. Rozmazané, nevýrazné obrysy krovia sa zachveli. Z húštiny sa vynorilo veľké, rozložité jelenie parožie. Potom sa ukázala hlava, až napokon vystúpil na trávnatý breh obyvateľ pralesa v celej svojej kráse. Schýlil hlavu nad vodu a pil. Dlaň sa mi automaticky oprela o ligotavú pažbu ručnice. V okamihu som ruku trhol späť. Na raňajky stačí kačica. Pripomenul som si Charlieho slová: „Nezabíjaj viac, ako spotrebuješ.“ Nie, naozaj nemalo zmyslu strieľať na to nádherné zviera. Vtom zo šašiny vyplávala nič netušiaca kačica, za ňou druhá. Nato sa ozval prvý lesný hlas – spev penice. Prudko ho prerušil i prehlušil nervózny hlas kuvika, pripomínajúci zlostný smiech. Jeleň zmizol. Vrcholce stromov zružoveli. Pribehli dve veveričky a škrekľavo sa vábili. V povetrí zakrúžila potáplica a sadla na vodu. Ranný vetrík rozčeril ligotavú hladinu a na vlnkách sa zamihotali prvé slnečné lúče. Z hĺbky lesného šera doľahol klepot datľa, neznáme vtáky začali každodenné trilkovanie.

Privrel som oči. Už som nemal čo pozorovať. Zaspal som.

Zobudil ma výstrel. Zapukotali vetvičky. Prichádzal Charlie; v jednej ruke držal pušku, v druhej kačicu s ligotavým zeleno-belasým perím.

– Zostaneme tu niekoľko dní, – povedal a položil korisť vedľa pahreby.

– A čo sa bude diať?…
– Nijaké obavy. Niečo mi hovorí, že vtáčik bude krúžiť v týchto končinách. Ostatne, ešte vždy neviem, čo sa stalo s jeho spoločníkmi.

– Ani netušíš?

– Tuším: ktosi ich zavraždil a okradol.

– Ale prečo?
Charlie pokrčil plecami.

– To je otázka! Odkiaľ to mám vedieť? Čo tí ľudia viezli so sebou, keď mali dva nákladné kone? Kto to bol a prečo sem prišiel? Donekonečna by si sa mohol spytovať. Pekelná história.

Naozaj to bola pekelná história. Už len pri pomyslení na ňu mi bolo zle; zdalo sa mi, že za každým kríkom striehne dlhá hlaveň, za každým stromom sa tají vrah. Povedal som to Charliemu.

– Si priveľmi ustatý, to je to. Moja chyba. Zabudol som, že takého nováčika, ako si ty, neslobodno hneď na začiatku vyčerpávať dlhým a namáhavým putovaním. Musíš si teraz trocha odpočinúť.

Po raňajkách som si šiel pod Charlieho bdelým okom trocha zaplávať do jazera, pravda, blízo brehu. Charlie urobil to isté. Kone sme odviedli na kraj lesa, aby sa mohli napásť čerstvej šťavnatej trávy. Mali sme ich stále na očiach, pozorujúc pritom breh jazera. Natrafili sme na včerajšie stopy. Kúsok ďalej, už vo vode, našiel som nejasnú stopu.

Charlie si ju obzrel a pokýval hlavou.

– Hodil ich do jazera…
– Čo?

– Nie čo, ale koho.

– Teda koho?

– Ich, tých dvoch… Prekvapilo ma to.

– To ale bol hrdlorez, – hovoril ďalej Charlie svojím nevýrazným hlasom. – Zabil ich a potom ich hodil do jazera, aby zakryl stopy. Čudné, že nikde nevidieť krv. Pokiaľ ide o kone, obviazal im kopytá handrami; to mi len tak prišlo na um, myslím, že sa nemýlim.

– Vyzerá to, že mal všetko naplánované… Museli nás zbadať. To mám ja na svedomí, – povedal som. – Rýchle sa zbalili a odišli.

– Ale prečo sa vrátili?

– Myslím, že chcel svojich druhov zabiť pri jazere. Nahovoril im, že ich sledujeme. Preto sa vrátili a usilovne odstraňovali stopy. Čo o tom súdiš?

– Máš pravdu, Johnny. Vyzerá to naozaj tak. Ale kto boli tí ľudia?

Na túto otázku sme nemali odpoveď. Pri podrobnom prezeraní pobrežných húštin sme predsa len našli malé, už pozotierané stopy krvi. Situácia bola jasná.

Mlčky sme hľadeli na jazero.

– Viac sa tu nekúpem…
– A čo voda na pitie?

– Nedotknem sa jej ani za všetky poklady sveta.

– Za poklady sveta zaiste nie, ale nech tak slnko začne pripekať, pobežíš do tej vody cvalom.

Obišli sme jazero z druhej strany. Tam sme na moje veľké potešenie našli potôčik, ktorý vtekal do jazera. Charlie pomaly kráčal za mnou, zachmúrený a zamyslený. Napokon zastal pod rozložitou, obrovskou borovicou.

– A jednako sa musíme okúpať, – povedal.

– Prečo?

– Nemôžeme to predsa nechať tak. V konečnom dôsledku sú to len naše dohady. Musíme mať istotu. A potom, Johnny, malo by ťa to zaujímať nielen ako lekára, ale aj ako… človeka.

Uznal som, že má pravdu. Ešte v ten deň popoludní sme začali prehľadávať dno jazera. Nebudem dopodrobna opisovať tú únavnú, nepríjemnú prácu. Stálo nás to veľa námahy nájsť mŕtvoly a vytiahnuť ich na breh. Boli to dvaja muži, jednému som hádal štyridsiatku, druhý sa mi videl o niečo mladší. Obaja boli zastrelení z ručnice. Mali neveľké rany na zátylkoch. Doklady sme u nich nenašli. Absolútne nič. Ani legitimáciu, ani priezvisko, nijaký lístoček. Vrecká na šatách mali naplnené kamienkami, štrkom a – čo nás oboch prekvapilo – akýmisi čudnými kovovými rúrkami. Pochovali sme ich v plytkom hrobe na kraji lesa a navŕšili sme nad nimi nízku mohylu z kameňov.

Nasledujúce dva dni som nevykročil z táboriska. Slnko čoraz väčšmi pripekalo, tvár mi horela po prvom jarnom opálení. Na štvrtý deň sme sa vybrali na ďalšiu cestu. Po starej stope cez kamenistý kaňon, potom širokou cestou, vyšliapanou bizónmi, až po osamelý strom, pri ktorom táboril vrah. Odtiaľ sa začínal nový, neznámy úsek cesty. Viedol cez prériu, kde-tu bol vyznačený skupinami stromov, jazierkami a v tráve ukrytými mláčkami. Hladkú rovinu zavše narušoval pahorok týčiaci sa k belasej oblohe alebo výmoľ spadajúci nadol. V týchto výmoľoch s prameňmi ľadovej vody, čistej ako krištáľ, sme zostávali cez noc. Už som necítil únavu, a ak ma aj podvečer bolievali svaly na nohách či na chrbte, vedel som, že do rána sa tie nepatrné neduhy stratia.

Zaujímavé, že som po určitom čase prestal rátať dni. Ale vôbec ma to nemrzelo.

Kto strieľal?

Generál George Armstrong Custer, hrdina viacerých víťazných bitiek vo vojne Juhu proti Severu, zorganizoval v roku 1874 výpravu na územia obývané kmeňmi Siouxov. Východiskový bod bol na území Dakoty, v pevnosti Abraham Lincoln pri hornej Missouri. Vládni vyslanci upovedomili siouxských náčelníkov, že výprava si nechce podrobiť ich územie; jej účastníci si poprezerajú západné pobrežie Missouri a najmä Čierne hory, a ak nenarazia na odpor, vrátia sa späť. Toto ubezpečovanie Siouxov nijako neupokojilo, pretože zostava expedície jej dodávala ráz vojenskej výpravy. Zúčastnila sa jej delostrelecká batéria, batalión pešiakov, jazdecká rota, zvedovia z kmeňa Riov, nepriateľského Siouxom, niekoľko desiatok traperov a skupina korešpondentov východoamerických novín. Vtedy nedošlo k nepriateľským prejavom ani z jednej strany. Výprava sa vrátila do pevnosti Lincoln. O dva roky neskoršie sa však podobná expedícia vybrala obsadiť územie Siouxov. Hneď sa rozpútala vojna. Tridsaťpäťtisícový národ Siouxov pod vedením Sitting Bulla sa postavil na obranu svojich odvekých sídlisk. Osudné stretnutie sa odohralo pri Little Big Horne a skončilo sa pre výpravu nešťastne. Padol sám veliteľ – generál Custer. Povráva sa, že v tej bitke bojovalo po boku Indiánov veľa bielych traperov. Časť víťazov aj so Sitting Bullom neskôr prekročila kanadské hranice. Časť zostala. Indiáni, čoraz väčšmi vytláčaní zo svojich lovíšť na západ a na juh, pristali napokon na návrh vlády, ktorá vykúpila ich územia za babku a zaviazala sa ich živiť, pravda, s podmienkou, že neopustia rezervácie.

Toto mi porozprával Charlie jedného tichého večera v prérii.

– Nič horšie ich nemohlo stretnúť, – vravel a bafkal pritom z krátkej fajočky. – Ospanlivý život v rezervácii, život bez lovu, bez akejkoľvek námahy ich pomaly otravuje a ochromuje najživotnejšie tkanivo tohto ušľachtilého národa. Tu, na kanadskej strane, žijú indiánske kmene slobodne. Máš šťastie, Johnny. Iste uvidíš náčelníkov a ľudí, a ešte akých ľudí! Ach, – vzdychol si a vytriasol popol z fajky, – svet sa kazí. Všetko sa ohavným spôsobom komplikuje.

Zahľadel sa do ohňa a ja som mlčal.

– Nevieš si predstaviť, ako to vyzeralo.

– Čo?

– Bitka pri Little Big Horne. Tak sa volá jedna malá riečka. Indiánski strelci majú vždy výhodu pred tesne zovretými oddielmi. Ich protivníkom bola americká jazda: siedmy pluk na čele s Custerom. Vyčerpal sa dlhotrvajúcim bojom, a potom zaútočili Indiáni. Kone cválali cez prériu s rozviatymi hrivami. Pomaly sa prach dvíhal, až zakryl celé bitevné pole. Keď spadol, nebolo jediného vojaka či koňa, ktorý by stál na nohách. Nažive zostal iba jeden jazdec, „Komanč“. Padol Custer, padlo dvesto sedemdesiat vojakov a dôstojníkov. Šesťdesiat ich bolo ranených. Toto sa stalo 26. júna roku 1876.

– Odkiaľ vieš tie podrobnosti?

– Odkiaľ? Ach, nejeden raz som si to vypočul. Žijú predsa očití svedkovia tejto bitky.

– Indiáni?

– Nielen oni. Povedal som ti predsa, že veľa traperov a naviac aj niekoľko osadníkov, ktorí žili spolu s Indiánmi, zúčastnilo sa boja v radoch Sitting Bulla.

– To vyzerá ako zrada.

Si nespravodlivý, Johnny. A nie si sám. Koho zradili východní traperi, čo bojovali bok po boku s Indiánmi? Víťazstvo Sitting Bulla nijako neohrozilo východné štáty. A navyše poskytovalo pevnejšiu záruku, že sa dodrží dohoda washingtonskej vlády s indiánskymi kmeňmi.

Ležal som pri tlejúcej pahrebe opretý o sedlové vaky, ktoré som zložil z koní, a počúval som Charlieho. Z pravej strany som pozoroval tmavú a s hustnúcim šerom čoraz tmavšiu húštinu. Z ľavej strany bola voľná préria, za ktorou sa kdesi v diaľke skláňalo k obzoru obrovské červené slnko. Vietor stíchol a nič nenarušovalo pokoj usínajúceho dňa. Charlie si ešte raz napchal fajočku a opäť ju zapálil tak, že vybral z pahreby rubínový uhlík. Obaja sme mlčali. Ťažko povedať, ako dlho – sekundy, či minúty? Do toho ticha zrazu zarachotil výstrel z pušky.

Charlie sa ihneď hodil dozadu na chrbát. Vystrel ruku a potiahol ma za rukáv.

– Ľahni si.

Okamžite som ho počúvol, ale puška sa ozvala po druhý raz. Uprostred pahreby vyrazil plamienok.

– Dozadu! Dozadu! – šepkal mi Charlie. – Cúvaj. Nižšie hlavu, nižšie…
Vycúvali sme zo svetla.

– To z tej húštiny. Ech, podliak! Musíme ho nastrašiť. Strieľaj do tamtoho krovia!

Tri razy som stisol spúšť. Po rachote výstrelov znovu nastalo ticho. V kroví sa nič nepohlo.

– Čo teraz? – spýtal som sa pošepky.

– Lež pokojne, nehýb sa. Teraz nestrieľaj, len keby som ti zavolal, rozumieš?

Nestihol som odpovedať. Charlie sa celkom prepadol v travinách. Ležal som nehybne a mal som chmúrne myšlienky. A niet sa čo čudovať. Keď som sa s Charliem vybral do prérie k jeho indiánskym priateľom, ani len vo sne mi neprišlo na um, že hneď v prvých dňoch nášho výletu natrafíme na dve vraždy a že budem na muške neznámemu zločincovi. Celkom príjemne sa číta o poľovačkách na bizóny, o dobrodružstvách v prérii, o hrdinských činoch „v daždi striel“. Ale skúste to na vlastnej koži, keď sa váš protivník nezrodil iba vo fantázii spisovateľa, ale je to naozajstný, hrozný, na vás „poľujúci“ vrah. Vrah, ktorému ani nevidíte do tváre. Tým horšie, pretože neviete, s kým máte do činenia!

Rozmýšľal som o tom a priznám sa, že kdesi na dne týchto úvah sa tajila chuť ihneď sa vrátiť do Milwaukee.

Pocítil som ľahký dotyk na rukáve. Obrátil som hlavu. Vedľa mňa ležal Charlie.

– Ufujazdil, – povedal. – Prefíkaná beštia…

– Čo urobíme?

– Máme dve možnosti: alebo hnať kone za ním, aby sme toho nášho „spoločníka“ napokon zneškodnili, alebo počkať do rána.

– A cez noc nás tu postrieľa.

– Takisto ťa môže trafiť do pleca, keď sedíš na koni. V takomto prípade je nočná jazda nebezpečnejšia ako prenocovanie. Myslím si, že by sme tu mali zostať. Budeme sa striedať, ale ten, čo bude mať stráž, bude sedieť tam, – ukázal rukou, – za húštinou.

– Čo vlastne ten chlap od nás chce? – spýtal som sa pobúrené.

– „Vlastne“, – opakoval Charlie, – je to úplne jasné. Sme nepohodlní svedkovia. Zrejme nás zbadal a musel vidieť, ako sme vyťahovali z vody zavraždených. Alebo chce zväčšiť svoju čriedu o naše dva kone.

– Prestaň!…

– Nerozčuľuj sa. V tejto chvíli nám nič nehrozí. Videl som stopy. Odišiel.

– Slabá útecha… Môže sa vrátiť.

Obišli sme náš tábor veľkým kruhom, každý osobitne. Ledva badateľné odtlačky ľudských stôp mierili na sever a strácali sa za kopčekom. Tam sme našli stopy po ohni i konské stupaje. Charlie ich hneď spočítal: Päť koní. Nebolo pochýb, že to bol náš útočník.

– Pätoro koní… – rozmýšľal som nahlas. – To znamená, že nemôže ísť rýchlo. Dohonili by sme ho ešte tejto noci.

– Nielenže dohonili, ale možno aj predbehli. Skade vieš, ako ďaleko odišiel? Možno teraz leží v nejakej jame a čaká, kedy ho začneme naháňať. Neuľahčíme mu situáciu. Noc, nočné stíhanie nie je šťastná myšlienka. Zostaneme tu do rána.

Okolo polnoci sa nebo zatiahlo. Prvé blesky preťali obzor zväzkami strieborných striel. Hrmenie bolo čoraz mocnejšie, až sa zrazu strhol vietor a začalo pršať. Priviazali sme kone pevnejšie a pod slabou ochranou krovia sme schúlení čakali, kedy sa búrka skončí. Vietor sa premenil v úplný uragán. Dážď švihal zboku a v minúte som premokol do nitky. V živote som nezažil takú búrku. Nebo sa zapaľovalo červenou žiarou, vietor zarážal dych. Blesky udierali do zeme tak blízko, že som mal – načo tajiť – naozajstný strach.

Ako dlho trvala táto prietrž, neviem. Hrmenie pomaly tíchlo, blýskalo sa už zriedkavejšie. Na oblohe sa znovu ukázali hviezdy, ale nie nadlho. Začali blednúť. Svitalo.

Vstali sme zo svojho nedobrovoľného úkrytu premrznutí, mokrí, nevyspatí. Čľapkajúc premoknutými topánkami po zmáčanej lúke hľadali sme v rannom svite naše kone. Našťastie neodbehli ďaleko. Jedna starosť nám teda odpadla. Druhú sme v tom čase nemohli odstrániť – nie a nie zapáliť vatru. Po niekoľkých neúspešných pokusoch Charlie hodil rukou a vyhlásil, že treba počkať do poludnia. Len čo slnko prehreje a osuší raždie, skúsi to znova.

Ľahko sa to povie, ale keď máte na chrbte mokrú košeľu, na nohách mokré nohavice a v topánkach plno vody, nie je vyhliadka na niekoľkohodinové čakanie práve najpríjemnejšia.

Znechutene som si sadol pod krík, ale Charlie mi prikázal, aby som sa hneď zobliekol, a sám sa tiež začal zobliekať.

– Ale čo si oblečiem? – namietal som. – Nemám suché šatstvo v zásobe.

– Ani ja. Ale bielizeň vo vakoch možno nepremokla. Tak či onak, budeme behať.

– Neoblečení?

– Neoblečení. Je to lepšie, ako ochorieť. Nik nás tu neuvidí. Daj dolu tie handry.

Rezervná bielizeň zostala napodiv suchá. Klusali sme ako dvaja bieli duchovia okolo húštiny a drkotali pritom zubami. Sadnúť si nebolo kde – všetko bolo mokré. Postupne mi bolo teplejšie a teplejšie, ale tým väčšmi sa prejavovala únava. Preklínal som v duchu búrku i celý výlet a ustavične som pozeral na východné nebo, kedy sa už objaví blahodarné slnko. Zrazu sa ukázal zlatý okraj. Vyzeralo to na pekný deň. Oteplievalo sa. Po hodine Charlie rozložil malý ohník. Viac dymil, ako hrial, ale horko-ťažko sme na ňom pripravili raňajky. Potom som sa pozakrúcal do deky a uložil sa spať. Nebol by som sa včas zviechal, ani keby sa blížila celá horda banditov vyzbrojených rýchlopalnými karabínami. Neskoro popoludní ma Charlie zobudil.

– Vstávaj, šaty máme suché ako tŕň. Môžeš sa obliecť. Ďaleko už teraz nezájdeme, ale aspoň kúsok…

Pozbierali sme svojich päť slivák, zahasili tlejúcu pahrebu a sadli na kone. Slnko riadne hrialo, ale povetrie bolo svieže a čisté. Smaragdová step sa po daždi ešte ligotala, ihrala dúhovými farbami a prenikavo, ale príjemne voňala. Nočný strach a neistota zmizli. Cítil som sa zdravý, mocný, sebaistý. Bezpochyby lepšie ako kedykoľvek v Milwaukee. Myšlienky na návrat do mesta sa mi teraz videli smiešne a prenáhlené, ba ešte aj obavy z lovca, ktorý poľoval na nás, boli pri svetle slnečného dňa menej skutočné.

Už sa zmrákalo, keď sme prišli k široko rozliatej rieke.

– Mliečna rieka, – povedal Charlie. – Sme na území Čiernych Stôp. Na juhu je Fort Benton pri Missouri, na severe Južný Saskatchewan. Tam už je územie kmeňa Creeov. Na východe sa rozprestierajú územia Assiniboinov, na západe, v horách, územia Kutenajov. Teraz už vieš všetko.

– Ale jedno neviem: ako sme sem trafili?

– To nebolo umenie. Bol som tu stokrát, ostatne, ak trocha pobudneš v prérii, naučíš sa spoľahlivo a rýchlo orientovať v teréne. A teraz, dolu z koňa!

Zložili sme vaky, pustili spútané kone do vody a potom na pašu. S ohňom to bolo ťažšie ako kedykoľvek predtým. Jednoducho nebolo dreva. Až do samej tmy sme sa ponevierali po brehu a zbierali mokré alebo zhnité kúsky dreva či kôry. Horelo to potom ako za dušičky. Ale horelo.

Až neskoro v noci som sa vystrel na deke so sedlom pod hlavou. Pozeral som na hviezdy, fajčil fajku a Charlie mi odovzdával svoje vedomosti o indiánskych kmeňoch.

– Čierne Stopy, – vravel, – sú zväčša bojovníci. Sídlia tu vo svojej prérii, ale púšťajú sa na sever, do lesov kmeňa Creeov, s ktorými sú trocha na kordy. Ale málokedy sa im pošťastí.

– Skalpujú? – zamrmlal som v polospánku.

– Niekedy. Naučili sa to od bielych.

– Čože? Charlie, nože mi tu nevrav rozprávky!

– To nie je rozprávka. Skalpovanie poznali iba západné kmene, od brehov Atlantiku. Keď prišli bieli, prijali ich spôsob získavania trofejí. Prijali a rozšírili ho do stredu i na východ krajiny. A poviem ti ešte niečo, najlepšie nože na skalpovanie sa vyrábajú v Sheffielde a Connecticute…
– A predávajú sa Indiánom?

– Keby len to! Nielen nože, ale aj tomahavky a strelné zbrane…
– Z ktorých potom oni na nás strieľali pri Little Big Horne.

– Uhádol si. Mali dokonca aj najnovšie typy karabín, priamo z továrne.

– Nechce sa mi to veriť.

– Ešte mnohým veciam uveríš.

– A Sitting Bull?

– Čo s ním?

– Ešte žije?

– Pravdaže. V niektorom kúte Kanady.

– U Čiernych Stôp?

– Nie. Tu som ho nestretol. Bezpečne niekde v horách. Je to opatrný človek. Vraví sa o ňom, že je spolovice Indián, lenže nenarodil sa v típí, ale v pevnosti Garry na území Winnipegu.

– Videl si ho?

– Veľakrát. Nie je to hlúpy chlapík, ale jedno nevie pochopiť: že Indiáni nemajú vyhliadky na úspech. Môžu vyhrať stovky bitiek, ale v konečnom dôsledku prehrajú.

– Prečo?

– Vojna nie je priaznivá na poľovanie. A keď nepoľujú, nemajú čo jesť. Keď nemajú čo jesť, nemajú síl bojovať. Ale to ešte nie je všetko. Indiáni nevyrábajú ani strelné zbrane, ani muníciu.

– Ako to teda všetko dopadne?

– Milý Johnny, nie som veštec… – Charlie bol zjavne ospalý.

– Tak teda spi. Zobudím ťa o štyri hodiny.

– Dobre.

Jednako som ho nezobudil o štyri hodiny. Dlho, predlho som pozeral na hviezdy a načúval tichému šumeniu trávy. Potom boli hviezdy čoraz matnejšie, viečka mi klesali. Pokúsil som sa vstať, ale odkladal som to sekundu za sekundou, až som… zaspal. Ponoril som sa do prázdna a tmy – do spánku bez snov. Ťažko povedať, ako dlho to trvalo. Zobudil som sa odrazu, zdanlivo bez príčiny. Keď som to neskôr rozprával Charliemu, vyhlásil:

– Už sa v tebe rodí traperský pud. Budíš sa samočinne, a tým reaguješ na blízkosť kohokoľvek, človeka, či zvieraťa.

– A prečo si sa vtedy nezobudil ty?

– Zobudil som sa, ale neskoro…

Naozaj neskoro. Nestihol som sa ani vymotať z deky, keď som kdesi zozadu pocítil hrozný úder do hlavy. Tmavá opona mi padla na oči. Stratil som vedomie.

V tábore Čiernych Stôp

Prebudenie bolo nepríjemné, veľmi nepríjemné. Od slúch a temena vystreľovala ostrá, prenikavá bolesť. Boleli ma ruky, nohy, boleli kríže. Otvoril som oči. Videl som len vlniacu sa vysokú trávu na prérii. Tráva sa mi – z neznámych príčin – kolísala pred očami. Jej steblá čudne poskakovali. Chcel som podvihnúť hlavu. Nevedel som, prečo ležím na bruchu. Pokúšal som sa prevrátiť nabok. Nemohol som. Niečo ma väznilo v tej nepohodlnej polohe. Prečo sa tráva pohybovala? Alebo som ja išiel vpred? Či to všetko mal byť sen? Nechápal som to. Nemohol som sústrediť myšlienky. Na čom to ležím? Čo sa hýbe podo mnou? Kôň? Ach, zdá sa, že kôň. Prečo ležím na koni? Som ranený? Kto ma vezie? Charlie?

Znovu mi hmla zastrela oči. Nevidel som, nepočul. Nový záblesk vedomia odhalil predo mnou nebo, osvetlené ružovými zorami. Zvečerievalo sa. Hlava stále bolela. Zdvihol som sa. Sedel som na zemi. Pred očami sa mi všetko zamihalo. Chcel som si dlaňami stisnúť boľavé sluchy. Nemohol som. Ruky som mal pevne spútané, asi remeňom. Takisto nohy. Prevrátil som sa na chrbát. Prvá logická myšlienka, ktorá sa mi zrodila v hlave, bola takáto: „Zlapal nás ten lotor. Zlapal a kdesi nás vezie.“ Celo i chrbát mi pokryl pot.

Dlho, veľmi dlho som ležal. Napokon som začul, že sa ku mne ktosi blíži. Zdvihol som hlavu. Nie, nebol to beloch. Žeby náš útočník bol Indián?

Bojovník nepovedal ani slova. Zohol sa. Jedným pohybom mi rozťal putá na nohách, druhým na rukách. Predo mnou bol kruh udupanej trávy. Z pravej I ľavej strany trčali na žŕdkach kužeľovito vypäté kože. Zo stredu voľného priestranstva vinul sa k nebu uzulinký prúžok dymu. Všimol som si od chrbta ľudí sediacich okolo ohniska. Pochopil som: bol som v indiánskom tábore!

V tej chvíli vstal od vatry akýsi muž a kráčal smerom ku mne.

– Charlie! – zvolal som.

– Pst! Nekrič. Ako sa cítiš? – Starostlivo mi ohmatal hlavu. – Iba hrča, nič viac. Mal si šťastie.

– A ty?

– Ja mám podobnú hrču.

– Kde sme?

– V tábore Čiernych Stôp.

– U tvojich priateľov?

Neodpovedal, len prižmúril oči.

– Ale nám dali, bodaj ich…

– To bol omyl, Johnny. Jednoducho omyl. A vieš, komu za to môžeme ďakovať?

– ?

– Tomu istému darebákovi, ktorý na nás poľoval.

Od vatry sa k nám blížili dve postavy.

– Pozri, – povedal mi Charlie.

Podišli až k nám. Známe, dobre známe tváre. Pamätal som si ich celkom jasne.

– Nebyť ich, ešte by sme ležali v putách, – zašepkal Charlie.

Indiánski bojovníci zastali rovno pri mne. Áno, boli to oni: Dlhý Medveď a Červený Mrak. Ešte raz sa mi jasne vynorila pred očami ich návšteva v nemocnici so všetkými dôsledkami. Ale som sa zaplietol! Čo tu vlastne robím? S ubolenou hlavou, s červenými stopami po remeni na zápästiach – sputnať vedia riadne! – zlý ako pes zazeral som na Indiánov. Charlie včas postrehol, čo sa vo mne deje, pretože ma poklepkal po pleci: „Nejeduj sa, veď sa nič nestalo.“ Ledva badateľný záblesk úsmevu preletel Indiánom po tvárach. Slávnostne nás odprevadili k vatre. Nik nevstal, ale pomkli sa ďalej, aby nám urobili miesto. Sadli sme si. Plameň blčal k oblohe. Všetci mlčali. Napokon vstal Červený Mrak. V ruke držal hlinenú fajku s dreveným čibukom. Sklonil sa, vybral z pahreby žeravý uhlík, pritisol ho k fajke. Zhlboka potiahol, až mu líca vpadli. Polom zdvihol hlavu a vyfúkol dym k nebu. Znovu potiahol a obracajúc sa na štyri svetové strany, štyri razy vyfúkol dym. Potom vyriekol niekoľko slov v neznámom jazyku, podal fajku Charliemu a sadol si. Ceremónia sa opakovala s tým rozdielom, že Charlie prehovoril na začiatku. Potom si sadol so smrteľne vážnou tvárou a vopchal mi čibuk do ruky.

– Rob to isté. Nemusíš nič hovoriť. Odtáral som to za nás obidvoch.

Po očku som žmurkol na zaslinený čibuk. Bŕŕŕ. Premáhal som sa, aby som ho neutrel aspoň rukávom blúzy, pretože to mohli prijať ako prejav neúprimnosti, a vystrúhnuc príjemnú tvár k nepríjemnému aktu, zopakoval som jeden za druhým všetky Charlieho pohyby. Takýmto spôsobom obišla fajka kruh sediacich pri ohnisku, až sa napokon vrátila do rúk Červeného Mraka, ktorý ju dôkladne vyčistil a odložil do koženého mieška za pásom.

Takto som teda prvý raz v živote vyfajčil fajku mieru, ktorá zaručovala účastníkovi obradu pohostinstvo a bezpečnosť v hostiteľovom tábore. Možno som sa priširoko rozpísal o tejto téme, ale bol to pre mňa nezabudnuteľný zážitok. Neskôr som vyfajčil veľa fajok mieru. Už si ani nespomínam, za akých podmienok. Prvá fajka mieru mi však navždy utkvela v pamäti.

Pomaly sa zmrákalo. Na okraji neba sa ešte zachovali ružové odblesky západu, kým na prostriedku mocnel oceľovosivý odtieň; zamihali sa prvé hviezdy. Červený Mrak kývol Charliemu. Bez slova sme vstali od ohňa. Čarodejník nás odprevadil pozdĺž celého radu kužeľovitých típí pokrytých kožami – tým sa vlastne líšia od vigvamov, krytých zväčša kôrou – zastal pri jednom z nich a odhrnul pokrovec, zavesený nad vchodom. Potom zmizol tak tíško, akoby sa bol pod zem prepadol. Dve lôžka z medvedích koží a čosi ako farebný pokrovec v prázdnom strede tvorili celé zariadenie. S pôžitkom som sa vystrel na medvedích kožiach. Charlie si sadol vedľa mňa.

– Tak čo? – povedal som.

– Počkaj, hneď nám prinesú niečo na zjedenie. Potom ti poviem.

Nemýlil sa. Dve squaw v pestrých šatách a s takými čiernymi vlasmi, že vyzerali tmavobelasé, obložili nás miskami, v ktorých sa parilo mäso poliate hustou hnedastou omáčkou. Na chvíľu som zabudol na štiepanie v hlave. Zato som si spomenul, že som hladný. Veď sme nejedli celý deň! Charlie už pichal vreckovým nožíkom do misky.

– Skvelé! – mrmlal. – Jelenie mäso. Ochutnaj. 
Vidličky som nikde nevidel a jesť nožíkom sa mi nezdalo vhodné. Dali nám však lyžice vystrúhané z dreva. Naozaj to bolo skvelé jedlo. Veľmi rýchlo som bol hotový, zajedajúc tenkými okrúhlymi plackami, ktoré pripomínali naše lokše. Zapil som to akousi tekutinou, čo voňala malinami a mala osviežujúcu, kyslastú príchuť. Zrazu som sa cítil celkom dobre.

– A teraz vrav.

– Predstav si, – začal Charlie, – že ten lotor na nás poslal Čierne Stopy. Stretol malý oddiel bojovníkov, hľadajúcich bizónie stopy. Navravel im, že ho prepadli nejakí dvaja tuláci, a ukázal im ranu na ruke. Mladí bojovníci uverili jeho rozprávke bez podozrenia. Namiesto za bizónmi sa hnali za nami. Dali sme sa chytiť ako barany! Hanba! Musíme to nejako napraviť. Ináč si načisto pokazíme dobré meno.

– No dobre, ale čo sa stalo s ním? Jeho nechytili?

– Kdežeby… Zdržal sa tu len niekoľko minút. Ešte mu Červený Mrak ošetril ruku. Bral sa potom ďalej, akoby do tábora Čiernych Stôp. Ešte šťastie, že som tu stretol známych. Ležali by sme spútaní, neviem ako dlho.

– Treba ísť za ním?

– Poslali za ním troch chlapov, ale… hľadaj ihlu v kope sena!

Bol som taký ustatý, že som Charlieho ďalšie úvahy počúval iba jedným uchom. Vystrel som sa na kožiach a zaspal som.

Ružová žiara nazerala do vnútra típí, keď som otvoril oči. Ako obyčajne, Charlie mal veľmi čujný spánok. Keď som si sadol na lôžku – a videlo sa mi, že nehlučne – ihneď sa zobudil.

– Musíme ísť, – povedal vystierajúc sa.

– Kam?

– Ďalej za tým chlapom. Treba ho chytiť, kým zasa niekoho nezabije. Azda sa takto nejako zrehabilitujeme.

– Nezdá sa ti, že preháňaš, Charlie? Každému sa predsa môže stať…

– Môže, pravdaže môže, – prerušil ma v polovici vety, – ale mne sa to nestalo roky, tak to musím napraviť.

Viac sme o tom nerozprávali. Chladná voda, ktorú sme si rovno z prameňa špliechali na plecia a hlavu, vyhnala zo mňa zvyšky spánku. Sviečková z jeleňa bola veľmi chutná, až na to, že ju bolo cítiť dymom. Prichystali nám kone. Priviedli aj tretieho, neosedlaného, prikrytého len farebnou dekou.

Pozrel som sa spýtavo na Charlieho.

– Červený Mrak ide s nami.

Vyskočili sme na kone. Šli sme za sebou, podľa indiánskej obyčaje. Prvý šiel Červený Mrak, potom Charlie a za ním ja. Držali sme sa stôp ubehlíka. Tam, kde sa stopy strácali, poslúžila nám skutočnosť, že vedľa nich – nie po nich, to je veľmi múdry zvyk! – ubiehali stopy troch indiánskych jazdcov, ktorí ho prenasledovali už od predošlého dňa. Išli sme pomerne rýchlo. Kone sme kŕmili práve v tom čase, keď nám slnko stálo nad hlavami. Mútny pramienok crčal pomedzi zelenú trávnatú plochu. Ďaleko na východe sa týčili akési vrchy. Charlie vykrojil v trávniku loveckým nožom veľké koleso a potom nahnal i mňa do roboty. Okolo ohniska bolo treba odstrániť všetok horľavý materiál, ináč by bol požiar v prérii istý! Oheň sa nám hneď nevydaril. Nemali sme čím kúriť. Bifteky boli viac údené ako pečené. Zjedol som napoly surové mäso, aké by som v Milwaukee nebol dal do úst. Na poobedňajší odpočinok nebolo času. Vyskočili sme na kone.

Stopy troch indiánskych koní a piatich koní nášho neznámeho viedli teraz vedľa seba. Keďže sme išli tak, aby sme nestupili na túto „cestičku“, mohol si niekto, kto by šiel za nami, myslieť, že tadiaľ prešla celá kavalkáda. Povedal som to Charliemu. Usmial sa a pokrútil hlavou.

– Tak by mohol usudzovať len zelenáč…

– Zelenáč?

– Nehnevaj sa, tak voláme nováčikov v prérii. Na stopách predsa vidieť, že jedna skupina prešla skôr, iná neskôr a tretia až po nich.

– Vôbec to tam nevidím.

– Nevadí. Naučíš sa to. Len ma prekvapuje, že Indiáni išli tak pomaly.

– Kto ti to povedal?

– Tráva…

– Tráva?

– Celkom vážne. Prišliapnuté stebielka trávy sa nezdvihli ani o palec.

O rok nato som sa dokonale vyznal v týchto „hodinkách“ trávy, ale predbežne ma Charlieho múdrosť naplnila úžasom. Tým väčšmi, keď sa zakrátko ukázalo, že mal pravdu.

Po hodine sme uprostred prérie zbadali skupinu jazdcov…

Drgol som Charlieho.

Pokrútil hlavou.

– Je ich akosi veľa.

Červený Mrak idúci vpredu pridržoval koňa. Ukázal rukou na obzor.

– Červené kabáty, – povedal.

– Pridajme! – zvolal Charlie.

Z klusu sme prešli do galopu. Všimol som si, ako sa zo skupiny jazdcov oddelili tri postavy a uháňali rovno oproti nám. Červené kabáty, tak sa populárne hovorilo kanadskej jazdnej polícii. V tráve sa červeneli ako maky. Veľmi rýchlo sme sa stretli. Kone sa zapreli kopytami a vyhodili hrudy zeme.

Policajti mali v rukách karabíny a opierali ich pažbami o stehná. Ich ohorené tváre, tienené širokými okrajmi okrúhlych klobúkov, sa nám veľmi podozrievavo prizerali. Mlčanie trvalo asi sekundu, kým jeden z nich nezamával karabínou.

– Tisíc hrmených… Charlie! Chlapisko jedno, kde sa tu berieš? Pozrite, – obrátil sa k svojim druhom, – Veľký Bobor!

Ľavými rukami zasalutovali na pozdrav. A ja?… Onemel som. Charlie Gordon – Veľký Bobor! Svet to nechyroval!

Veľký Bobor! To meno mi nebolo neznáme. Patrilo slávnemu traperovi, priateľovi Indiánov, jednému z najlepších znalcov indiánskeho života, človeku, ktorý vraj vyštudoval americkú univerzitu. Povrávalo sa, že sa Veľký Bobor zúčastnil bitky pri Little Big Horne, že zachránil život samotnému Sitting Bullovi a že sa v tomto boji nepoškvrnil nijakou krvou, ale pomáhal raneným na oboch stranách. Veľký Bobor údajne dostal svoje meno od Indiánov nielen preto, že si ho vysoko vážili pre jeho múdrosť, ale aj preto, že – na rozdiel od ostatných traperov – nikdy nepoľoval na bobry.

Nestretol som ešte človeka, ktorý by bol videl Veľkého Bobra na vlastné oči. Nik nemohol opísať, ako vyzerá. Niektorí tvrdili, že je to Indián, iní zasa, že je čistokrvný beloch. A teraz vysvitlo, že Veľký Bobor je Charlie Gordon!

Nemal som však času zastaviť sa pri tomto nečakanom odhalení. Na Charlieho žiadosť dovolili indiánskemu jazdcovi ísť ďalej a my sme ešte chvíľu zostali. Gary Mitchell, seržant kanadskej jazdnej polície, nám niekoľkými slovami všetko rozpovedal. Stretli vraj akéhosi chlapa s piatimi koňmi, ktorý sa im ponosoval, že ho napadli dvaja tuláci a že sa mu horko-ťažko podarilo zachrániť si život. Títo tuláci, ako ich uisťoval, zabili od chrbta dvoch jeho spoločníkov, geológov, s ktorými sa vybral do týchto končín hľadať minerály…

– Darebák! – nezdržal som sa.

Charlie na mňa len žmurkol.

– Hovor ďalej, – ponúkol seržanta.

– Tvrdil nám, – pokračoval Mitchell, – že tuláci sú dohovorení s Indiánmi a že ho prenasledujú…
– A uverili ste mu?

Mitchell prišiel do pomykova.

– Nuž, stala sa chyba, ale vyzeral tak dôveryhodne…

– Parom ber takýchto dôveryhodných chlapov! Kde si mal oči, Gary? Pustil si vraha!

Seržantovi ešte väčšmi otmavela ohorená tvár.

– Ako to?

– Lebo na tom, čo vravel, je niečo pravdy. Dvaja ľudia sú zabití! Zastrelil ich… pri Jeleňom jazere. Zastrelil a utopil!

Charlie stručne rozpovedal celý príbeh. Mitchell bol úplne ohúrený.

– Obalamutil ma, – povedal, – ale ja ho ešte…
– Čo chceš urobiť?

– Idem k Jeleniemu jazeru.

– Načo?

– Povedané policajným jazykom, „identifikovať mŕtvoly“.

– Dobre som ich poprezeral. Nič nenájdeš.

– Aj tak musím ta ísť. Obzrieť mŕtvoly. To je vážna vec.

– Strata času…
Mitchell zdvihol ruku.

– Stop, počkaj. K Jeleniemu jazeru pôjdeme traja. Druhá trojica pôjde upozorniť všetky policajné stanice a Hudsonove faktórie
 na okolí.

– Ako vyzerá?

– Taký vysoký, belasooký blondýn, výrazné lícne kosti, zreteľná jazva na ľavom líci. Neholil sa aspoň týždeň.

– Povedal svoje meno?

– Hej, čosi zamrmlal. Na tom však nezáleží. No, treba ísť.

Rozišli sme sa na tri strany sveta. Mitchell s dvoma policajtmi k Jeleniemu jazeru – nie je to zemepisný názov, ako mi vysvetlil Charlie, ale všetci v tomto kraji ho poznajú – my sme šli po stopách indiánskych zvedov a traja zvyšní policajti na najbližšiu policajnú stanicu.

Stopy indiánskych zvedov sa nepatrne skrátili na západ.

Červený Mrak sa obrátil v sedle.

– Oden-na-ka-inne-he-kaj! – povedal hlbokým, melodickým hlasom.

– Čo vraví?

– Tajné mesto, – odvetil Charlie. – Stopy vedú do oblasti Tajného mesta.

– Čo to znamená?

– To znamená, že vrah ide rovno do tábora Čiernych Stôp. Veľmi si je istý…
Oden-na-ka-inne-he-kaj

Prvý raz v živote som sa nachádzal v indiánskom Tajnom meste. Bola to vlastne osada plná kužeľovitých típí, ľudí a… psov. Tí poslední sa na nás vyrútili so zúrivým brechotom. Môj kôň z toho dostal triašku a neviem, ako by sa to bolo skončilo, nebyť malého vrtkého chlapíka, ktorý sa vynoril ako spod zeme a kyjakom – doslova kyjakom – rozohnal krvilačné psiská podobné vlkom.

Nik nám neprišiel v ústrety, nik neprerušil každodennú robotu. Tento jav, ináč bežný v indiánskych osadách, ma vtedy veľmi prekvapil.

Poloha tajných miest – severoamerických indiánskych osád – bola známa len zasvätencom. Indián za nijakých okolností neprezradí neznámemu človeku miesto, kde sa na dlhší čas utáboril niektorý kmeň. Dotieravci tu nie sú vítaní.

Zoskočili sme z koní. Ako ma len boleli všetky kosti! Ako som túžil po tom, aby som sa mohol vystrieť na mäkkej voňavej tráve v tieni niektorej z obrovských kanadských borovíc! Bolo ich tu veru dosť. Tajné mesto sa rozkladalo na pahorkatine. Na západnom obzore sa týčili sivé štíty vysokých hôr. Slnkom ožiarená spenená riečka šumela a ligotala sa. Na kraji prérie za poslednými típí čnel k oblohe prales. Kúsok po prúde riečky rástli stromy s červenými kmeňmi. Teplý vietor prinášal z lesa vôňu ihličia. Všade bolo ticho – psi zatiaľ prestali brechať – veľké ticho panenskej prírody.

Kráčali sme čudnou uličkou tohto čudného mesta. Viedol nás Červený Mrak. Odhrnul sa farebný pokrovec pred východom do típí. Vnútri bolo príjemné šero a vôňa dymu z borievčia. Sadli sme si. Červený Mrak na chvíľu vyšiel. Pozrel som na Charlieho. Videlo sa mi, že ho niečo náramne rozveselilo.

– Čomu sa tak tešíš? Sedím tu ako na ihlách, a keby som nebol tak ukrutne ustatý…

– Len trpezlivosť. Vlastne sa smejem z teba.

V tej chvíli sa odhrnul pokrovec na vchode a zjavil sa čarodejník. Povedal niekoľko slov, ktorým som nerozumel. Charlie schýlil hlavu a potom sa obrátil ku mne:

– Chytili ho.

Vyskočil som, ale hneď som si zase sadol, hanbiac sa za svoju netrpezlivosť. Súčasne doniesli dve indiánske dievčence dve misky, z ktorých sa parilo. Mlčky som vtiahol vôňu a pohrúžil som sa do jedenia. Červený Mrak si sadol do kúta a znehybnel ako kamenná socha. Charlie dojedol prvý, vybral fajku a vrecúško s tabakom. Podal hrsť voňavých listov Červenému Mrakovi. Trvalo to hrozne dlho. Potom sa začali spolu zhovárať. Dve vety, a dve minúty ticha. Myslel som, že z kože vyletím. Napokon Charlie prestal bafkať z fajky.

– Všetko je v poriadku, – povedal po anglicky. – Večer ho uvidíš, a teraz sa pôjdeme prejsť. Alebo si chceš ľahnúť?

– Áno, ale nie tu. Radšej niekde v lese.

– Tak teda poďme.

Po chodníčku vyšliapanom v tráve pomedzi kužeľovité príbytky vyšli sme z típí do širokej, priestrannej prérie.

– Skalnaté hory, – ukázal Charlie na hmlisté obrysy. – To všetko je domovina Čiernych Stôp. Ktovie, na ako dlho.

– Nerozumiem.

– Nápor bielych. Zdrvujúci úbytok zveri, najmä bizónov. Bez bizónov Indiáni nevyžijú.

– Čo ich teda čaká?

– Život v rezerváciách. Za cenu biedneho živenia od štátu nečinný, odporný život na území, z ktorého nemôžu vykročiť. Stráženom území! Čosi ako väzenie, len bez strechy nad hlavou.

– A nedá sa tu niečo robiť?

– Dalo by sa, ale to je nereálne.

– Čo je to?

– Od základu zmeniť spôsob života. Indiáni by sa mali preorientovať z poľovania na chov. Napríklad chov dobytka, chov koní… Ale nikomu sa nepodarí ich prevychovať. Budú hladovať, vymierať, ale neprestanú byť lovcami. Možno sa mýlim, ale dosiaľ vážne myslí na budúcnosť svojho kmeňa iba Červený Mrak a Vysoký Orol.

– Kto je to?

– Najvyšší náčelník. Azda sa s ním spoznáš.

Vysoké stebla trávy ma šibali po nohách. Zabočili sme do tieňa prvých stromov. Ľahol som si na kraj lesa. Ó, to bol pôžitok! Charlie sa oprel o kmeň susedného stromu. Mlčali sme.

Po belasej oblohe vysoko plávali nadýchané obláčiky. Koruny borovíc sa príjemne kolísali. V jednej sa mihol červený plameň veveričieho chvosta. V tmavej hĺbke zaplieskal krídlami neznámy vták.

Blahodárne hodiny lesného odpočinku! Kde sa podela „moja“ nemocnica? Alebo Milwaukee? Rozplynuli sa, zmizli, akoby vôbec nejestvovali! A nebol som tu ešte tak dlho.

– Charlie, – povedal som, – kto je Veľký Bobor?

Nastalo ticho. Nevidel som Charliemu do tváre, pretože som hľadel na oblohu, ale mohol som odprisahať, že hľadel na mňa.

– Veľký Bobor? Prečo? Takto nazvali Indiáni jedného trapera.

– Charlie, nevykrúcaj sa. Predsa Veľký Bobor si ty! 
Opäť ticho.

– Nuž hej, ja, – povedal svojím nevýrazným, oznamovacím tónom.

– Tajil si to predo mnou. Prečo?

– Netajil, ale… nezačalo sa o tom hovoriť. Vieš, Johnny, to je vlastne otázka dôvery.

Prudko som vyskočil.

– Teda ty mi nedôveruješ?

– To som nepovedal. Mal som príčinu nedôverovať ti tam, v nemocnici, no a potom… potom mi to bolo akési trápne. Jednoducho som nechcel, aby si sa vybral do prérie preto, že ideš s Veľkým Bobrom, išlo predsa len o prériu, chápeš?

– Chápem. Ááá… – zívol som.

Ľahol som si na bok a zaspal som. Pri lahodnom šumení stromov sa utešene spí. Zobudil som sa náhle. Od lesa sa ťahali veľké tiene a ružová žiara na západe označovala cestu odchádzajúceho slnka. Charlie stál pri mne.

– Máš čujný spánok, – pochválil ma, – to je dobrý návyk. Poď. Oheň už horí.

Vystrel som sa, až mi v kostiach zaprašťalo.

– Kde mám ísť?

– Na malé predstavenie. Uvidíš „nášho“ banditu. Bude to niečo ako vypočúvanie na súde…
Vrátili sme sa do osady. Uprostred vyšliapaného miesta blčal oheň obkolesený tmavými siluetami sediacich.

Na polceste sme stretli Červeného Mraka. Pristavil Charlieho. Opäť rozhovor v neznámom jazyku. Nato sa Červený Mrak vrátil k ohnisku, Charlie ma chytil pod pazuchu a čudne kľučkujúc ma zaviedol za jednu z chatiek.

– Nebudeme sedieť pri ohni, – povedal. – Budeme čakať tu. Červený Mrak prišiel na skvelú myšlienku.

– Akú?

– Ty uvidíš banditu, ale on teba nie. A to je dôležité.

– Nechápem.

– Nauč sa trpezlivosti. Počúvaj, pozeraj a nepohni sa odtiaľto, kým ti nedám znamenie.

Zostali sme teda za jedným típí. Zo svojho úkrytu som dokonale videl celé ohnište i všetkých okolo neho. Vtom sa zo súmraku nastávajúcej noci vynorili tri postavy: dvaja Indiáni a nejaký beloch.

– To je on, – zašepkal Charlie.

Mitchell ho celkom dobre opísal. Vysoký, chudý ako trieska, svetlé vlasy. Videl som, ako mu rozviazali putá a určili miesto pri ohni. Nesadol si však. Chvíľu mlčky stál, potom spustil zachrípnutým, hrdelným hlasom. Mal charakteristický hlas, na aký ťažko zabudnúť. Rozprával rýchlo, prchko.

– Prečo som zajatec? Čo to znamená? Budem sa ponosovať Bielemu Otcovi vo Washingtone. Nech mi Čierne Stopy vrátia kone i zbrane. Čakám.

Sadol si k ohňu. Opäť mlčanie. Vtom zaznel hlas, celkom odlišný od predošlého. Bol svieži, melodický a výrazný. Na moje veľké potešenie ten človek rozprával po anglicky.

– Kto je to?

– Vysoký Orol, – pošepol mi Charlie.

– Skvele hovorí po anglicky! Nikdy by som si nebol pomyslel…

– Buď ticho a počúvaj.

– Biely Otec z Washingtonu nevládne v tomto kraji, – vravel Vysoký Orol, – ale Bielemu Otcovi z Washingtonu by sa nemohlo páčiť to, čo si ty učinil.

– Čierne Stopy ma nemajú čo súdiť, ale ak majú niečo proti mne, nech mi povedia…
– Kde sú tvoji druhovia, kde sú dve bledé tváre, s ktorými si išiel?

– Táto otázka ma prekvapuje. Čierne Stopy dobre vedia, že ma prepadli dvaja tuláci. Mojich druhov zabili a ja som ledva vyviazol…

– Mýliš sa! Dve bledé tváre žijú. Prídu sem a povedia, kto ich chcel zabiť. – Obrátil sa k nášmu úkrytu a zavolal: – Harry Smoth, Joe Lawson, poďte sem!

Charlie ma zaťahal za rukáv.

– Poď pomaly a s veľkým hrmotom za mnou, – šepol mi.

V hlbokom tichu sme sa pomaly blížili k ohňu, búchajúc nohami.

Vrah bol otrasený. Videl som, ako uprene hľadí smerom k nám.
– To… to… nie je možné! – skríkol, obrátil sa a skočil do tmy. Dupot, praskot konárov, výkrik a znova ticho.

– Chytili ho, – povedal Charlie. – Teraz si už môžeme sadnúť k ohňu. Pochopil si všetko?

– Skvelá inscenácia, – povedal som uznanlivo. – Ale odkiaľ pozná Vysoký Orol mená tých obetí?

– Veľa sa objasnilo. Poď. Červený Mrak nás volá. 
Čarodejník už na nás čakal. Keď sme podišli až k nemu, položil nám ruky na ramená a čosi povedal sediacim Indiánom. Charlie mi kývol. Kruh bojovníkov sa rozšíril. Sadli sme si. Vtedy znova vstal Vysoký Orol.

– Vítam našich bratov, – povedal po anglicky, – Čierne Stopy už dávno čakali Veľkého Bobra. Deň, v ktorý prišiel, je pre nás sviatkom.

Podali mu fajku. Zapálil ju uhlíkom. Vyfúkol obláčik dymu k nebu a potom na štyri svetové strany. Fajka putovala dookola. Vysoký Orol si medzitým sadol. Červený záblesk ohňa mu ožiaril tvár. Mohol som sa mu dobre prizrieť. Vyzeral na štyridsať rokov. Ale zmýlil som sa: Vysoký Orol mal v tom čase dobrých päťdesiatjeden, no rýchle pohyby, živé oči, tvár takmer bez vrások, priama a štíhla postava mohli ľahko pomýliť i toho najlepšieho pozorovateľa. Sedel blízko ohňa, vysoké čelo odkryté, dozadu sčesané čierne vlasy mu spadali na plecia v drobných vrkôčikoch. Mal na sebe svetlú blúzu z jemnej kože. Na blúze nosil akúsi vestu z bielo-červenej hrubo tkanej látky. Nohavice mal z bledej nízkosrstej jelenice, s červenými strapcami vo švoch. Oblečenie dopĺňali čierne mokasíny vyšité pestrými korálkami. Neskôr som sa dozvedel, že oblek Vysokého Orla patril k najkrajším výtvorom ľudového umenia, u Čiernych Stôp viac vyvinutého ako u iných kmeňov.

Keď sa prerušilo mlčanie, dozvedel som sa podrobnosti o chytení vraha. Boli veľmi lakonické. Prišiel do osady len niekoľko hodín pred zvedmi, čo ho stíhali. Bol bezočivý do poslednej chvíle. Rozprával o údajnom prepade jeho osoby, podal dosť dôkladný popis Charlieho a mňa. Bol veľmi ustatý. Napochytre čosi zjedol a odišiel do típí, ktoré mu ukázali. Zakrútil sa do prikrývok a zaspal. Tak ho našli zvedovia. Chytili ho, poviazali, proti čomu sa veľmi hlučne ohradzoval. Vysoký Orol si všimol, čo viezol v sedlových vakoch: spustu náradia – banícke krompáče, akési vrtáky, meracie prístroje, lopaty a kovové sitá. Okrem toho zvyčajné vybavenie na dlhšiu cestu po pustom kraji, stanové dielce, prenosnú kuchyňu, niekoľko hrncov, trocha múky, krupice, tabaku atď. U zajatca našli dva bubienkové revolvery, tri krátke ručnice značky Winchester a kôpku popísaných papierov, ktoré Vysoký Orol zatiaľ iba zbežne prezrel. Jednako i zbežné prezretie stačilo na to, aby mohli tvrdiť, že zajatcovými druhmi boli Harry Smoth – asistent na univerzite v St. Louise, a Joe Lawson – geológ, pracovník istej spoločnosti pre naftové vrty v tom istom meste. To aj vysvetľovalo, prečo mali so sebou banícke náradie. Ale čo chceli tí dvaja hľadať a ako sa spoznali so svojím zločinným sprievodcom? A ako sa volá? Toto zostalo pre Vysokého Orla záhadou. Aj pre nás to bolo tajomstvom. Nechali sme si ho na druhý deň. Noc by nám nebola pomohla ani pri čítaní poznámok, ani pri podrobnom prezeraní batožiny.

Nočná porada pri ohni sa zakončila jednomyseľným rozhodnutím odovzdať zločinca pri najbližšej príležitosti kanadskej jazdnej polícii. Bolo to múdre rozhodnutie a svedčilo o tom, že náčelníci Čiernych Stôp dobre poznajú situáciu. Bieli by zaiste boli použili za týchto okolností právo lynča. Indiáni dali prednosť legálnemu postupu spravodlivosti, pretože nechceli byť podozrievaní z nevraživosti alebo nenávisti voči „bledým tváram“.

Záhadná mapka

Ten diabol mal z pekla šťastie: Ušiel! Zostala po ňom ďalšia mŕtvola. Zaškrtil strážcu típí, v ktorom bol sputnaný. Pravda, mal dosť nepozorne zviazané ruky, ale aj tak to nebolo jednoduché!

To sme sa ráno dozvedeli od Červeného Mraka. Mal pokojnú, nepreniknuteľnú tvár, akoby hovoril o počasí.

Utečenca začali prenasledovať. Aj Charlie mal o to záujem: bol by chcel stíhať zločinca. Červený Mrak však pokrútil hlavou. Prehovoril po anglicky, zrejme mu záležalo na tom, aby som i ja rozumel.

– Dohonia ho, – povedal. – Teraz treba preskúmať papiere, než prídu Červené kabáty.

– Čo má môj brat na mysli?

– Nemusí každý o všetkom vedieť. To, čo je dobré pre jedných, nemusí byť dobré pre druhých, – odvetil tajomne čarodejník.

Charlie naňho zamyslene pozrel.

– Kde môžeme popozerať tie papiere? – spýtal sa.

– Poďte.

Típí, z ktorého ušiel zločinec, bolo práve uprostred osady, v polovici dlhej uličky. Zo zvedavosti sme nazreli dnu; aj tak už celý priebeh úteku bol dôkladne známy a vysvetlený. Väzeň mal pri sebe malý vreckový nožík. Prerezal si ním povrazy a potom sa priplazil ku vchodu. Strážca zaspal. A už sa viac nezobudil. Väzeň potom prerezal nožíkom zadnú stenu típí a preliezol tadiaľ aj so zbraňou, ktorú zobral Indiánovi. Z pasienku si vzal koňa. Útek spozorovali až na svitaní.

Všetko vyzeralo tak samozrejme, že ma Charlieho správanie podráždilo. Vošiel totiž do típí a štvornožky, kus po kuse prezeral dlážku. Napokon vstal, obišiel típí zvonku a zdržal sa pri zadnej stene. Niekoľko minút prezeral rozrezané miesto a okolie. Nakoniec sa vystrel.

– Stenu rozrezali zvonku, – povedal rozhodne. – Pozrite sa, koža je pevná, vydula sa pod tlakom noža. Prehla sa dovnútra típí…

Červený Mrak si kľakol a skúmal stopy.

– Veľký Bobor sa nikdy nemýli. Čierne Stopy boli slepé.

– Čo to znamená? – vyhŕkol som.

– Čo to znamená? Nuž to, že zločinec mal… spojenca. Pozrite sem. Na tie dve jamky vytlačené v tráve a v zemi. Ten človek kľačal. Musel veľmi opatrne rozrezávať kožu, zabralo mu to veľa času.

– Možno si tu kľakol práve ubehlík, – utrúsil som. – Možno niekto šiel a on sa chcel pred ním skryť.

– Počkaj, Johnny. V takom prípade by si predsa ľahol na brucho a nekľakal by si. Napokon, rozrezanie kože zvonku je najlepším dôkazom.

– Ale kto mohol byť jeho spojencom?

– Ťažko bielym bratom odpovedať. Stopy sú zaručene pošliapané, ale pokúsime sa ich prečítať. Veľký Bobor nám pomôže.

Začalo sa namáhavé lúštenie zotretých stôp. Nebyť skutočnosti, že Indiáni nosia mokasíny a bieli topánky s podpätkami, zostalo by to nevyriešené. Všetko sa teraz sústredilo na hľadanie stôp po dvoch pároch topánok. A keby bol iba jeden pár? Či by to značilo, že spojenec bol Indián, alebo sa jeho stopy pošliapali? Takéto podrobnosti sa mi preháňali hlavou, keď som pozoroval počínanie svojich druhov. Charlie hľadal stopy ako poľovnícky pes. Zrazu sme sa dostali k miestu, kde sa pásli kone. Odtiaľ viedli konské stopy k rieke. Prešli sme na druhú stranu. A tu sa konečne záhada objasnila.

– Konská stopa, – povedal Červený Mrak. – Kôň bol podkutý.

Podkutý kôň, teda nie indiánsky. Vrah ušiel na prvom lepšom koni z čriedy, a svojich päť ťažných koní nechal v Tajnom meste.

– Vyzerá to takto: prišelec dorazil k rieke, tu spútal koňa – pozrite, aká je tu tráva podupaná! – prešiel cez vodu, oslobodil zajatca a vrátil sa aj s ním; cestou zobral indiánskeho koňa. Potom obaja ušli korytom rieky. Ktorým smerom sa vydali Indiáni?

– Jeden k lesu, dvaja do prérie. Ale ten od lesa sa už vrátil, – vysvetlil Červený Mrak.

– Chcel by som sa s ním porozprávať.

– Je to Sokolie Pero. Nie je tu. Išiel do prérie.

– Nechápem, – zamiešal som sa. – Prečo sa Sokolie Pero vrátil?

– Bol na falošnej stope. Ubehlíci šli korytom rieky. Ako tam možno nájsť stopy? Treba hľadať povyše i poniže prúdu. Sokolie Pero nikde nenatrafil na stopy na brehoch, preto sa vrátil.

– A keby tak ubehlíci šli niekoľko hodín korytom rieky?

Čosi ako záblesk smiechu sa zamihlo Červenému Mrakovi v očiach, ale tvár mu ostala nehybná.

– Za to ti ručím, že tak neurobili, Johnny, – ozval sa Charlie. – Vo vode sa nedá ísť rýchle. Na niektorom mieste museli vyjsť na breh, čiže – nechať stopy. No, ale poďme nazad. Treba pozrieť tie papiere.

Pobrali sme sa do čarodejníkovej chaty. Bolo to červeno-belaso-čierne vzorkované típí, väčšie ako ostatné.

Papierov bola celá hŕba. Načo to so sebou vozili? Najprv tu bol list bez obálky a podpísaný nič nehovoriacim menom Mária. Text znel: „Drahý Adam, už som dostala Tvoj list. Prečo ten náhly odchod? Veľmi som znepokojená a čakám.“ Dolu dátum: 6. apríla. Rok nebol uvedený. Papier bol pokrčený a špinavý. Kedy bol list napísaný – teraz, či pred rokmi? A komu? Meno Adam nepatrilo ani Joe Lawsonovi, ani Harrymu Smothovi.

– Možno sa on volá Adam, – vyhlásil som polohlasne.

– Myslíš? – zahučal Charlie. – Pozerajme ďalej.

Nasledujúci list, div divúci, mal podobný obsah. I v ňom bola zmienka o akomsi odchode adresáta. Lenže adresát sa tentoraz volal Nathan a podpísaná bola akási Isabela.

– Nuž, ako sa teda volá „náš“ chlapík? – spýtal sa Charlie.

Pokrčil som plecami a siahol som po ďalšom papieri.

– Do čerta! Celá kolekcia listov! Pozri, Charlie, zasa jeden!

– Stavím sa, že aj tu sa hovorí o odchode, – povedal Charlie, pozerajúc mi cez plece.

– Uhádol si. Ale chlapík je teraz Danielom. Dátum 8. apríla, zase bez letopočtu. Podpísaná „večne Tvoja Elena“. Dojemné. Však?

Charlie pokrútil hlavou.

– To je pekný vtáčik! Ale poďme ďalej.

Nasledoval hárok papiera s hlavičkou „Univerzita v St. Louise“ a textom, v ktorom sa písalo, že Harry Smoth, asistent univerzity, ako aj Joe Lawson, pracovník Inžinierskej spoločnosti pre vrty v St. Louise sa vybrali na územie Kanady do okolia Skalnatých hôr za cieľom geologického bádania. List sa končí žiadosťou, aby miestne úrady poskytli pomoc menovaným osobám pri ich prieskumných prácach. A naspodku zreteľný dátum, 10. apríla.

– Tak sme doma, – vyhlásil Charlie. – Bezpečne sa v apríli vybrali na cestu. Čítajme ďalej.

Pozreli sme ešte hrubý zápisník, čiastočne zaplnený adresami rozličných ľudí a inštitúcií prevažne vedeckého charakteru, čiastočne posiaty hieroglyfmi chemických vzorcov. Nebolo ťažké nájsť tu vzorce železných rúd, medených rúd a akýchsi zlúčenín síry. Ďalšie papiere neboli popísané. Potom sme pozreli ešte dva vreckové kalendáriky, fotografiu ženy s dieťaťom na rukách, dva hrubé čisté zošity, kôpku obálok a listového papiera, a napokon vo štvoro zložený hárok pergamenu. Charlie ho rozložil a hvizdol.

– Ho, ho… Zaujímavé. Toto si mal na mysli, Červený Mrak?

Čarodejník prikývol.

Na pergamene bola zakreslená mapa akýchsi horských či podhorských terénov. Hoci bol náčrtok zhotovený obyčajnou ceruzkou, svedčil o veľkej autorovej zručnosti. Výrazne zaznačené štíty, dolinky, lesy, lúky a zvlnená hladina nejakej vody, vedľa nápis: „Sedlová dolina“. V oblúku riečky či rieky čierny bod, prekreslený krížikom. Ani stopy po poludníkoch či rovnobežkách alebo zemepisnej šírke a dĺžke.

– Tá mapka by sa hodila rovnako do Kanady, ako do… Číny, – poznamenal som.

– Také zlé to nie je, – namietol Charlie, neodtrhnúc zrak od papiera. – Lenže… lenže nevedno, či je to „tu“, alebo sto míľ odtiaľto.

– Predovšetkým: kedy mapka vznikla? Pred ich cestou, či už na ceste? To by objasnilo, či šli podľa tejto mapky, alebo až vtedy natrafili na niečo, čo si zasluhovalo zakresliť na mapu.

– Správne si to postavil, Johnny. A čo si o tom myslí náš brat, Červený Mrak?

– Mapa vznikla cestou.

– Podľa čoho usudzuješ, Červený Mrak?

– Prečo ich zabil? – odpovedal čarodejník ďalšou otázkou.

– Aby získal kone a výstroj. Alebo peniaze?

– Ozaj, – poznamenal som. – Kde sa podeli peniaze? Nie je možné, že by nič nemali.

– Mali, mali, Johnny. Lenže Indiáni si peňazí nevšímajú. Museli zostať v šatách toho darebáka. Nemám pravdu, Červený Mrak?

– Máš. Ale on ich zabil, aby získal tento plán… – Indián obratne rozdelil papiere na dve kôpky. – Toto, – povedal, – bolo na koni, – a ukázal na obálky, kalendáriky, čisté zošity. – A toto… – Pozrel som, kde ukázal rukou: na prikrývke ležal pergamen a notes s chemickými vzorcami. – Toto mal vo vrecku košele.

– To sú všetko dohady, – povedal som. – Tá mapka nemá nijakej ceny. Kde by sa podľa nej dostal?

– Ledaže by dobre poznal terén, – poznamenal Charlie.

– Tak potom načo by mu bola mapa?

– Alebo… – Charlie vytrhol čistý list zo zošita a niekoľkokrát po ňom prešiel ceruzkou. Vznikla sieť zvislých i vodorovných čiar. Prikryl ich pergamenom. Takto vznikla na mapke sieť poludníkov a rovnobežiek. – O to teda ide. Zrejme dva náčrty tvoria celok. Hľadajme druhý.

Ešte raz sme pozorne prezreli papiere. No mapky so zemepisnou sieťou nebolo.

– Ale čoho sa vlastne tá mapka týka? – spýtal som sa.

– V tom to väzí. Pripúšťam, že to sú nejaké vzácne nerasty.

– Ropa?

– Ach, nie. Pokiaľ viem, ťažko by si sa krompáčom dokopal k rope, a oni predsa mali len krompáče.

– Teda čo? Železná ruda?

– Sotva. Čo by z toho mal? To musí byť niečo, čo môže aj s jednoduchých náradím vydolovať jeden človek, alebo aspoň niekoľkí.

Červený Mrak prižmúril oči a sklonil sa nad pergamenovú mapu, akoby sa jej chcel ešte lepšie prizrieť. Zostal tak chvíľu, až napokon povedal jediné slovo:

– Zlato.

– Ako to môžeme vedieť?

– Nech moji bieli bratia uvážia. Pre zlatý prášok sa už veľa vraždilo. Prečo on zabil svojich druhov? Iste nie pre banícke náradie, a peňazí určite tiež nemali veľa. Aby dostal ich peniaze, mohol ich jednoducho… okradnúť alebo ozbíjať. Ale on chcel viac.

– Čo?

– Chcel, aby sa tajomstvo zachovalo, aby o tom vedel len on sám…
– To je možné, – povedal Charlie.

– To je isté, – opravil ho Indián. – Červený Mrak sa nemýli.

– Čo teraz urobíme?

– Najradšej by si už videl hrudky zlata, však, Johnny?

– Tie ma málo zaujímajú.

– Neklam. Nepoznám belocha, ktorému by bolo zlato ľahostajné.

– Môžeš mi veriť, Charlie, že mi ani trocha nezáleží na tom zlatom prachu či hrudkách.

– To ti verím, ale nehovor, že ťa to nezaujíma. Zaujíma nás to všetkých. Aj Červeného Mraka, nemám pravdu?

Indián prikývol.

– Tak či onak, tá mapka sa nesmie dostať do cudzích rúk, – povedal Charlie.

– Jazdná polícia…
– Kdeže! Tí sa to nesmú dozvedieť.

– Prečo?

– Vieš si predstaviť, čo by sa tu dialo, keby sa roznieslo, že je tu nálezisko zlata? Privliekli by sa sem povaľači a zabijaci z celého sveta, tá najhoršia zberba. Teraz ešte je tu préria tichá a pokojná…

– Pekne pokojná! – zamrmlal som.

– Ale v tej chvíli by sa zmenila v peklo. Bol by to koniec Čiernych Stôp a ich slobodného života. Chápeš?

Povedal som, že chápem, hoci popravde rečeno mi to nebolo celkom jasné. Len teraz si plne uvedomujem, že Charlieho obavy boli opodstatnené. Nuž čo, človek sa celý život učí.

– Istým spôsobom sa staneme vrahovými spoločníkmi, – vyslovil som svoje pochybnosti. – Dvaja ľudia zahynuli preto, že sa im podaril vzácny nález. Napriek všetkému sú i naďalej vlastníkmi nálezu, a im, či ich rodinám, patrí to, čo našli.

– Mýliš sa. Predovšetkým nezahynuli dvaja ľudia, ale traja. O to však nejde. Povedz, Johnny, komu patrí toto územie?

– Komu… no… vlastne nikomu.

– Zase sa mýliš. Oddávna je to územie Čiernych Stôp. A bude dovtedy, kým sa Čierne Stopy alebo zrieknu svojho vlastníctva, alebo ich k tomu donútia násilím. Zatiaľ im to ešte nehrozí. A preto všetko, čo sa nachádza na ich území, na povrchu alebo pod zemou, je ich vlastníctvom. Neviem, kde leží to tajomné miesto, označené na mape krížikom. Ak to nie je na území Čiernych Stôp, tak zaručene na území Kutenajov alebo Šuswapov. Iste by si nesúhlasil s tým, aby sa niekto v tvojej záhrade alebo na tvojom poli – bez tvojho dovolenia a vedomia – hrabal v zemi, a to, čo našiel, považoval za svoj majetok? Vravíš, že zahynuli dvaja ľudia? Nebolo by sa im to stalo, keby boli najprv vyrozumeli Čierne Stopy. Nie, Johnny, tá mapka sa nemôže dostať do cudzích rúk.

– Ale ak ho chytia, sám to prezradí.

– Stavím doláre proti orechom, že neprezradí.

– Aj keby ho odsúdili za vraždu?

– Aj vtedy. Do poslednej minúty by dúfal, že ujde. Dobre poznám také typy. On vie, že prezradenie tajomstvá nezmenší jeho vinu.

– Slová Veľkého Bobra sú plné múdrosti. Howgh!

Kapituloval som, i keď ma ešte celkom nepresvedčil.

– A teraz, – povedal Charlie, – to najdôležitejšie: kde by to mohlo byť?

– Poďme za ním.

– Odkiaľ vieš, že šiel práve ta?

– Neviem to, ale bolo by to možné…

– Na to ešte máme čas. Išli za ním predsa traja zvedovia. V tejto chvíli mi prišiel na um ďalší plán. – Siahol po mapke a usilovne sa do nej zahľadel. – Červený Mrak, – povedal po chvíli, – viem, že si neraz jazdil dolinami Skalnatých hôr. Spomeň si, nevidel si niekedy medzi tými horami dolinu, ktorú pretínal potok? Potok na akejsi lúke vytvára oblúk. Z dvoch strán sa týčia hory – jedna vyššia, zalesnená až po vrchol, druhá načisto holá. Vyššia hora, na severe, je strmšia, naproti nej, na juhu, stojí nižšia hora. Porozmýšľaj, Červený Mrak, či si nevidel takú dolinu.

Červený Mrak prižmúril oči a znehybnel, zahľadený na akýsi neviditeľný bod na stene típí. Hlasno som si vzdychol.

– Odkiaľ to všetko vieš, Charlie?

– Tú mapu robil odborník, a hoci je to len náčrtok, a nie úplný plán, veľa sa z nej dá vyčítať.

– A nazdávaš sa, že…
– Indiáni majú skvelú vizuálnu pamäť. Ak tam niektorý z nich bol…

– Neviem, koľko dolín je v Skalnatých horách. Istotne na tisíce, a zapamätať si jednu z nich…
– No, no! Nepreháňaj. V Skalnatých horách je možno i stotisíc dolín, ale nám predsa nejde o celé Skalnaté hory, len o územie Čiernych Stôp…
– Aj susedné územia…
– Povedzme. To neveľmi mení situáciu.

– Zdá sa mi, že veru mení, a riadne. Spomínaš si, Charlie, kde sme po prvý raz stretli tých troch jazdcov?

– Jelenie jazero?

– Je to územie Čiernych Stôp?

– Nie.

– O to práve ide. Kde teda hľadať tú dolinu?

– A čo ty radíš?

– Cválať za tými uprchlíkmi, a čo najrýchlejšie.

– To sa už stalo.

Náš rozhovor prerušil Červený Mrak, že si nespomína na dolinu, ktorú opísal Charlie. To ma upevnilo v mojom dohade. Ale Charlie bol neoblomný.

Na jeho želanie ešte v ten večer zvolali všetkých bojovníkov z osady Oden-na-ka-inne-he-kaj.

Nerozumel som ani slova, čo Charlie vravel, neviem, čo sa pýtal a čo odpovedali. Išlo o neznámu dolinu, ktorá skrývala neznáme poklady, o Sedlovú dolinu. Potom mi Charlie povedal, že sa v celom zástupe Indiánov nenašiel ani jeden, ktorý by bol stotožnil opísaný obraz s nejakým známym miestom.

– Ale to sa ešte nevie, – vyjadril sa Charlie, – možno si neskôr niektorý spomenie.

– Dobrú noc, – zamrmlal som. – Až si spomenú, tak ma zobuď.

Charlie do mňa hodil baganču.

Neúspešné stíhanie

Tajné mesto je za nami. Pred nami je préria, v diaľke hory. Charlie, Červený Mrak a ja ideme tou istou cestou ako traja indiánski zvedovia, po stopách dvoch utekajúcich zločincov. Napokon som mal pravdu. Nik si nespomenul na Sedlovú dolinu. Charlie je zlostný ako čert, ale tvári sa milo. Ideme za sebou. Červený Mrak vpredu, ja na konci.

Od rieky vanie svieži chládok. Ideme po brehu. Slnko pomaly prichádza do zenitu, po nebi putujú biele obláčiky. Kopytá koní so šelestom rozhŕňajú vysokú stepnú trávu. Voňajú kvety, vzduch je rozohriaty, na obzore vidno belasé obrysy hôr. Je mi akosi čudne veselo a ľahko. Až na perspektívu nebezpečného stretnutia sa v povetrí zelenej stepi dýcha voľne. Nestarám sa o zajtrajšok, neznepokojujem sa myšlienkami na ťažké operácie ako v Milwaukee. Všetko je tu pre mňa nové, pekné a čarovné.

Podvečer rovina prérie začala pred našimi očami akosi stúpať a prechádzať v zvlnené úbočie hory. Sivastá línia štítov, čo sa týčili ďaleko na východe, bola čoraz výraznejšia. Márne sme hľadali vhodné miesto na ohnisko. Museli sme sa utáboriť na otvorenom priestranstve. Za súmraku sa zdvihol ostrý studený vietor. Zapálili sme oheň pomocou suchého bizónieho trusu. Ich stopy často križovali našu cestu. Bol to biedny ohník, ale aj tak sme ho museli ešte pridusiť, keď vietor rozfukoval iskry ďaleko do prérie, lebo mohol vzniknúť požiar. Neveselo som žul kúsok sušeného bizónieho mäsa a presvedčoval som sám seba, že nie je taký zlý. Zakrútil som sa do deky a ľahol som si čím bližšie k horúcej pahrebe. Nadránom nás zobudil prudký lejak. Po nebi sa nízko prevaľovali ťažké mraky, a aj keď vietor neskôr utíchol, zdalo sa, že bude zamračené a hmlisto. Opäť sme šli za sebou. Zlá viditeľnosť spomaľovala našu jazdu. K tomu všetkému nočný dážď ubil trávu a neraz sa nám stopy zvedov úplne stratili. Bolo treba zastať, preskúmať terén, zosadnúť z koní. Po niekoľkých hodinách zdĺhavého pochodu som sa cítil tak, akoby som bol prešiel desiatky míľ.

Neskôr sme natrafili na osamelú limbu. Červený Mrak pozorne obišiel kmeň. Čudoval som sa, prečo to robí, ale hneď sa to vysvetlilo. Na kmeni boli stopy. Tri čerstvé záruby sekerkou a ešte akési cik-caky, ktorých význam sa mi nepodarilo uhádnuť. Červený Mrak – lakonicky ako vždy – vysvetlil, že sú to znaky od troch indiánskych jazdcov pred nami. Všetci traja sa stretli neďaleko tohto stromu. Stopa je vraj výrazná, môžu ísť rýchlo vpred.

Táto zvesť nás povzniesla na duchu, ba ešte aj Červený Mrak, ktorému sa nedalo nič vyčítať z tváre, akoby bol pookrial. Zvedovia tu boli deň pred nami, a ak sa viditeľnosť zlepší, dohoníme ich najneskoršie ráno.

– Čo si o tom myslí Veľký Bobor?

Charlie pokrútil hlavou. Ukázal na nebo, potom čosi povedal v jazyku Čiernych Stôp. Pobrali sme sa ďalej, nútiac kone hneď do galopu, hneď zasa do kroku. Po dvoch hodinách tejto jazdy sa obzor zmenšil, a zorné pole ešte väčšmi. Odkiaľsi spredu priplávali biele rozkuštrené chumáče mokrej hmly. Neskôr som v mliečnosivom priestranstve rozoznával už len Charlieho chrbát. Museli sme zoskočiť z koní. Krvopotne čítanie stôp malo čoraz horšie výsledky. Až sme sa napokon zastavili, ani netušiac, kadiaľ sa pustiť. Tento nútený nocľah bol ešte nepríjemnejší ako predošlý. Nemali sme čím podpáliť oheň a studené vlhko bolo veľmi citeľné. Zložili sme koňom sedlá a zhŕkli sa jeden pri druhom na malej plošinke. Poviazané kone buchotali kopytami, strihali ušami, plieskali sa dlhými chvostami po chrbtoch. Inokedy pokojné, teraz prejavovali čudnú nervozitu.

– Čo to znamená? – spýtal som sa Charlieho.

– Keby som vedel! Azda kojoty? Ale čo môžeš v takej hmle vidieť. Ešte aj hlas to zmení.

Červený Mrak pozorne sledoval náš rozhovor a potom povedal polohlasne.

– Nie, to nie sú kojoty…
Zmĺkli sme. Charlie sa zaoberal čistením fajky. Nasledoval som jeho príklad. Čas plynul. Chumáče mokrej hmly plávali medzi nami a rozplývali sa na tisíce iných, drobnejších. Vtom sa mu zazdalo, že sa do dupotu koní priplietol iný zvuk, akoby ľahké, ledva počuteľné dunenie. Drgol som Charlieho.

– Počuješ?

V tej chvíli Červený Mrak vyskočil:

– Nech sa moji bieli bratia poponáhľajú, musíme odísť.

– Čo to môže byť? – spýtal som sa.

Nik mi neodpovedal. Červený Mrak už nasadal na koňa. Charlie horúčkovité zaťahoval popruhy pri sedle. Ťažko mi teraz dopodrobna popísať, čo sa potom robilo.

Môj hnedák najprv zaerdžal, potom akosi čudne kvikol a než som stihol vsunúť nohy do strmeňov, slepo sa vrhol vpred. Chmatol som ho za hrivu, uzda mi vypadla z rúk. Len dokonalej jazdeckej škole, ktorou ma Charlie tak mučil, môžem ďakovať, že som hneď nespadol. Môj kôň cválal hmlou. Za nami mohutnel zlovestný dupot.

Skôr som cítil, ako videl, že sa čosi obrovské prevaľuje vedľa mňa, vzadu aj vpredu. V jednej chvíli som cez závoj hmly zazrel zakrivené rohy a mohutné bizónie čelo. Zrejme som išiel v samom strede čriedy a zmocňoval sa ma panický strach, že sa visiaca uzda zapletie koňovi pod nohy a ja každú chvíľu spadnem cválajúcej čriede pod kopytá. Po nejakom čase kôň pomaly zvoľnil beh, hrmot utíchol, nastalo ticho. Podarilo sa mi vložiť nohy do strmeňov a vziať do rúk uzdu. Obrátil som koňa naspäť. Aspoň sa mi tak zdalo, no v hmle bolo ťažké zorientovať sa. Šiel som nejaký čas, ale nenatrafil som na stopy svojich druhov. Štyri razy som vystrelil z ručnice. Výstrely sa rozľahlí ako praskot lámaného konára a zmĺkli bez ozveny. Čakal som niekoľko minút. Nijaká odpoveď. Tá hrozná hmla mi narobila nové ťažkosti. K tomu všetkému začala hmla sivieť a bolo čoraz temnejšie. Zvečerievalo sa. Načisto som rezignoval a prestal som hľadať. Odsedlal som koňa, sputnal som mu predné nohy, uvoľnil som uzdu, ako sa len dalo, a konce som si okrútil o ruku. Tak som sa zabezpečil pre prípad, že by mi chcel hnedák ujsť – ešte to by mi chýbalo! – a sadol som si do mokrej trávy. Čupel som asi niekoľko hodín, až som zadriemal. Niekoľkokrát som sa v tej nepohodlnej polohe zobudil, až som sa vystrel v celej svojej dĺžke. Tak ma zastihlo brieždenie nastávajúceho dňa. Zradná hmla sa rozplynula. Na východe sa ružoveli ranné zore a na belasej oblohe nebolo ani stopy po mráčikoch.

Doďaleka, až po obzor som mal pred sebou otvorený kraj. Hoci som si išiel oči vyočiť, nenatrafil som na nijaké ľudské stopy. Ešte dva razy som vystrelil. Ticho.

Kde sa podeli moji druhovia? Kde zahnala roztiahnutá bizónia črieda môjho koňa? Celý čas sme išli po brehu rieky, a teraz som ju nemohol nikde nájsť, aj keď som kľučkoval na všetky strany.

Znechutene som pustil uzdu a nechal som sa jednoducho unášať vpred. Slnko pomaly stúpalo k zenitu, bolo čoraz horúcejšie a začal ma moriť smäd. Spoliehal som sa, že môj kôň inštinktívne nájde prameň. Nemýlil som sa.

Bystrý potôčik ticho žblnkotal popod vysokú trávu a očerneté konáriky nízkych kríkov. Krátky odpočinok. A potom – popri potôčiku, dolu prúdom. Možno ma zavedie k stratenej rieke. Po dvoch hodinách putovania som prišiel k ústiu. Ale či to bola tá istá rieka? Nezistil som to. A opäť – pozdĺž rieky, ale tentoraz proti prúdu. K sivým kopcom na obzore.

Prvý raz v živote som sa nachádzal v takejto situácii. Sám, ďaleko na severe, v prérii, s nepatrnými praktickými vedomosťami a ešte nepatrnejšími zásobami.

Nebudem opisovať tú fádnu cestu. Živil som sa sušeným bizóním mäsom, pil som vodu z riečky. Neskoro popoludní nasledujúceho dňa narazil som na stopy: odtlačky kopýt v mäkkej tráve. Hneď som sa cítil lepšie. Tie stopy mohli zanechať len kone mojich stratených spoločníkov. Jednako som ani v ten deň, ani nasledujúci nezbadal na zelenej šírave siluety jazdcov. Krajina pomaly stúpala, údolie riečky sa zužovalo. Kopce na obzore vyrastali k nebu a tmavé škvrny mohli označovať len blízkosť veľkých skupín stromov.

Ďalšie dva dni samoty. Akýsi vták, podobný prepelici, skonzumovaný v polosurovom stave – oheň bol biedny a veľmi rýchle zhasol pre nedostatok paliva, potom pokus o zastrelenie ďalšieho vtáka, ale neúspešný, jednotvárna jazda popri zmenšujúcej sa riečke, ktorú som medzitým znenávidel. Napokon sa zjavili úzke kotlinky, dolinky porastené krovím, kde-tu i stopy konských kopýt – jediný ukazovateľ mojej cesty a celá moja nádej. Ráz krajiny sa neustále menil. Spod zelenej pokrývky sa čoraz častejšie vynárali tmavé balvany, na štítoch sa čoraz hustejšie vyskytovali ostré hroty. Z rieky sa stal potok. Ale kde sú ľudia? Kde sú ľudia, ktorí šli predo mnou?

Potok vhupol do úzkeho hrdla tiesňavy. Z kolmých stien po obidvoch stranách viseli akési pichľavé popínavé rastliny. Zoskočil som z koňa a vedúc ho za uzdu vošiel som do prítmia. Tiesňava sa tiahla na niekoľko sto krokov a už som strácal nádej, že sa z nej dostanem, keď sa zrazu steny rozostúpili. Predo mnou sa rozprestierala dolinka s jazierkom okrúhlym ako oko. Oproti zakrývala obzor vysoká hora s prehnutým vrcholkom.

Prv ako som sa dostal k jazierku, ozval sa výstrel. Potom druhý. V sedle tej čudnej hory, na pozadí belasého neba sa výrazne a ostro črtala silueta človeka. Zahrmel ďalší výstrel. Človek rozhodil ruky, skrútil sa ako v nejakom podivnom tanci a padal. Bezvládne sa rútil po miernom trávnatom úbočí. Kdesi v polovici sa zachytil o kríky. Zostal tam čudne nehybný, ako bábika odhodená počas hry. Pustil som uzdu, chytil som pušku a prudkými skokmi som sa hnal hore svahom. Dorazil som k nemu. Pozrel som mu do tváre – bola tmavá, opálená, s rozcuchanou šticou čiernych vlasov. Zo sluchy mu pomaly vytekal potôčik zasychajúcej krvi. Chytil som mu zápästie, potom som mu roztrhol zapínanie starej, hodne obnosenej blúzy. Špinavá, spotená košeľa. Položil som mu dlaň na hruď. Srdce nebilo.

Opäť zaznel výstrel, ale v sedle sa už nik neukázal. Nechal som zabitého a začal som sa plaziť. Pomaly, centimeter po centimetri, som sa blížil k čomusi neznámemu, čo muselo byť na druhej strane. Konečne som sa dovliekol po okraj štítu a neba. Opatrne som zdvihol hlavu. Len toľko, aby mi tráva nezacláňala. Hneď za sedlom svah mierne klesal. Niekoľko desiatok krokov nadol sa nachádzala prirodzená plošina z akýchsi balvanov, porastená riedkym krovím. Chrbtom ku mne ležali tam na brehu dvaja ľudia. V odbleskoch slnka som si všimol uprostred zelene lesklé hlavne karabín. Podobný ligot som zrazu zbadal i v doline. Potom obláčik dymu a zvuk výstrelu. Ktosi strieľal. Do mňa, či do tých dvoch neznámych?

Zostal som ležať v tráve a rozmýšľal som, čo robiť. Odplaziť sa? Dať o sebe vedieť? A vtom som si spomenul na „Sedlovú dolinu“. Veď hora, pod ktorou som sa nachádzal, mala podobu sedla! Že by som sa bol náhodou dostal na hľadané miesto? A čo má znamenať tá streľba? Kto bol ten mŕtvy, kto tí dvaja obrancovia skalnej plošiny? Po chvíli som sa zorientoval, že to nebola obrana plošiny, ale skôr sebaobrana. Obliehaní sa nemohli odplaziť. Museli by prebehnúť pás nechráneného svahu, ktorý bol na dostrel od skrytých protivníkov. Pri pokuse prebehnúť cez svah bol by na to jeden z nich doplatil životom. Títo dvaja sa teda nachádzali v ozajstnej pasci. Na čo sa spoliehali? Jednoducho na západ slnka. V noci sa odtiaľ ľahko dostanú.

Po týchto krátkych úvahách som prišiel k názoru, že mi zostáva rýchle sa odplaziť. Spiatočná cesta bola ostatne oveľa jednoduchšia, sklon uľahčoval plazenie. Zakrátko som sa doplazil späť k mŕtvole, a vtom… Vtom mi prišla na um zdanlivo geniálna myšlienka, aby som mu prezrel vrecká. A taký som bol do nej zahrúžený, že som sa nesprával ani len minimálnymi zásadami opatrnosti. Pokľačiačky som začal prezerať vrecká na blúze. Bolo ich zo osem. Naozaj skladná blúza tuláka, ktorý musí mať všetko pri sebe. Štyri vrecká boli prázdne. V piatom som našiel pokrčený papier. Bol navoskovaný, priezračný. Čosi ma pichlo. Rozložil som hárok a div som nevykríkol od nadšenia a radosti. Bola to chýbajúca časť k našej mapke. Sieť poludníkov a rovnobežiek, ktorú bolo treba len priložiť k mapke! Skryl som vzácny papier tak hlboko, ako som len mohol – do vrecka na košeli.

Vtom som začul výstrel, šuchot a nejaký hrozný hrom ma zvalil z kolien na zem. Pocítil som prenikavú bolesť v tyle a obkolesila ma tma.

Kde si, dolina?

Poľoval som niekde na bizóny. Kôň sa podo mnou metal a triasol tak prudko, až ma hlava bolela. Zrazu bizóny zmizli. Našiel som sa v nemocnici v Milwaukee. Otvárajú sa dvere, vchádza Červený Mrak. Cez dvere fúka silný vietor, a rovno mne do tváre. Vtom… dvere sa trasú, vypadávajú zo závesov. Udierajú ma po hlave. Cítim nepríjemnú bolesť.

Otvoril som oči. Nado mnou bolo tmavé nebo a po skalách sa plazil akýsi lúč svetla.

– Prebral sa, – počul som vzdialený a hmlistý hlas.

V ušiach mi hučalo, v sluchách pulzovala krv. Strašná, tupá bolesť hlavy mi nedovoľovala vstať ani sa obrátiť na bok. Kde som? Čo sa so mnou stalo? Čosi mi stekalo po lícach. S námahou som zdvihol ruku a dotkol som sa čela. Mal som na ňom mokrú handru. Kde to som?

Vtom sa nado mnou sklonil tieň, černejší ako nebo. Videl som tvár, hýbajúce sa pery, počul som akési zvuky, ktorým som nerozumel. Zatvoril som oči. A znovu som sa ponoril do ničoty.

Keď som sa prebudil, nebo už sivelo. Svitalo. Hlava bolela ďalej, ale hukot v ušiach bol menší. Opäť sa niekto nado mnou sklonil. Tentoraz som ho poznal – bol to Červený Mrak. Kľakol si ku mne a vsunul mi do úst akýsi predmet. Tekutina bola horkastá a voňala mätou. Potom som zazrel v zornom poli druhú postavu. Charlie.

– Ako sa cítiš? – spýtal sa ma.

– Čo to bolo? – zašepkal som.

– Úder. Pažbou do hlavy, no hlava zostala celá. Mal si šťastie. Ale teraz lež a nehýb sa.

– Papier, – zašepkal som, – papier…

– Aký papier?

– Tu, vo vrecku…
Rozopäl mi vrecko na košeli. Čosi zašuchotalo. Videl som, ako vyberá na štvoro poskladaný hárok. Rozložil ho, pozrel a ťahavo zahvízdal.

– Kde si to našiel?

Nemo som pohýbal perami. Veľmi ťažko sa mi rozprávalo.

– Dobre. Povieš to potom. Teraz sa pokús zaspať. 
Nejaký čas som ležal s otvorenými očami. Neskôr mi viečka klesli. Zaspal som.

Spal som ešte asi pol dňa. Okolo poludnia ma preniesli do tieňa susednej hory. Cítil som sa oveľa lepšie, ale nevládal som vstať.

Až po dvoch dňoch som sa dozvedel podrobnosti celej príhody. Moji druhovia zablúdili v hmle takisto ako ja. Jednako ich Charlieho kompas a skvelá orientačná schopnosť Červeného Mraka priviedli na správnu cestu. Konečným „ukazovateľom“ cesty boli pre nich výstrely z karabín. Pribehli v poslednej chvíli, takže ešte mohli zachrániť troch indiánskych zvedov. Vysvitlo, že títo sa chytili do pasce. Utečenci rýchlo zistili, že ich prenasledujú. Nachystali pre nich pascu pri úpätí tej istej hory, kde som dorazil aj ja. Keď sa situácia zmenila v prospech napadnutých, útočníci sa odplazili na svah a bránili sa zo skalnej plošiny. Pravdepodobne im došla munícia, pretože ďalšieho boja sa vzdali. Jeden padol. Ostatní dvaja prešli na druhý svah a stihli ujsť.

– Koľko ich vlastne je? – spýtal som sa, keď som si vypočul toto stručné rozprávanie. – Jeden, dvaja, či traja?

Charlie sa zasmial.

– V podstate dvaja. Či snáď máš nejaké pochybnosti?

– Pri Jeleňom jazere bol iba jeden, v Tajnom meste už dvaja, teraz traja…
– Zasa dvaja, – prerušil ma Charlie, – a myslím, že to je konečný počet.

– Ale odkiaľ sú tí dvaja?

– Pochybujem, že sa to vôbec dozvieme. Nazdávam sa, že ten zločinec od Jelenieho jazera mal hneď od začiatku spoločníka, a ten tretí… Ten tretí sa k nim mohol pripojiť cestou.

– Prezreli ste ten papier?

– Pravdaže. Hodia sa k sebe ako pár mokasín, lenže to ešte nerieši záhadu.

– Nerozumiem. V hlave mi hučí ako v úli. Hovor hlasnejšie.

– Počúvaj: papier so sieťou rovnobežiek a poludníkov, ktorý si našiel, pasuje k mapke. Chyba je v tom, že nemôžeme určiť našu terajšiu polohu. Niet prístrojov… K náčrtu potrebujeme mapu okolia. Bez toho sa nedá urobiť ani krok.

– Ale veď tá hora má podobu sedla, – namietal som slabým hlasom. – Aj sme ich tam našli…

– Podrobnosti sa nezhodujú s plánom. Dobre sme to poobzerali. Tvoja „Sedlová hora“ nemá nič spoločné so „Sedlovou dolinou“. Na mapke je predsa napísané „dolina“.

– Zrejme máš pravdu, – kapituloval som. – Ale čo teraz? Ako sa dostaneš k tej poslednej mape?

– Je možné, že mapy toho kraja by sme dostali v každom meste, ale budú v príliš veľkej mierke. A také nepotrebujeme. Podrobnejšiu mapu istotne budú mať Červené kabáty. Ale ako sa k nim vrátiť? Pod akou zámienkou? Nie, to nie je dobrá myšlienka. Treba vymyslieť niečo iné.

– A čo zájsť na univerzitu v St. Louise?

– Ako vysvetliť svoje úmysly? Musel by si povedať, čo sa stalo, a potom by asi univerzita vyslala novú výpravu. Udalosť by sa rozniesla. A toto by sme neradi.

– Mne sa vidí, že ak sa do toho nepustíme energicky, tak nás predbehnú.

– Kto?

– No tí dvaja, čo ušli.

– Neboj sa. Ak skutočne odhalili nálezisko zlata, nedajú si ho do vrecka a neodnesú ho. A potom plán. Máme predsa obe mapky. Mohli by si poradiť bez plánu?

Či by mohli? Na túto otázku som nevedel odpovedať. Namiesto toho ma trápila iná vec.

– Ale čo teraz? – spýtal som sa. – Pôjdeme azda za nimi?

– Ako si to predstavuješ, Johnny? Už ti je lepšie, to je pravda, ale namáhavá jazda na koni po horských chodníčkoch by teraz rozhodne nebola pre teba. Za ubehlíkmi šli traja indiánski zvedovia. To je všetko, čo sme mohli v tejto situácii urobiť.

Charlie mal zaiste pravdu. Keď som na druhý deň po tomto rozhovore skúšal len tak, pre zaujímavosť, vyliezť na koňa, zakrútila sa mi hlava a nebyť Červeného Mraka, ktorý stál vedia, bol by som spadol na zem. Znova som si teda šiel ľahnúť. Čarodejník Čiernych Stôp ma naďalej napájal zelinkovými odvarmi a na boľavú hlavu mi prikladal akúsi chladivú rastlinu. Veľmi mi to pomáhalo.

Takáto nútená nečinnosť bola ako stvorená na rozmýšľanie. Ešte raz som sa chcel pozastaviť nad čudnou zhodou okolností, ktorá mi dala do rúk druhú časť plánu. Znepokojovala ma skutočnosť, že sa papier so zemepisnou sieťou našiel vo vrecku zabitého muža. Prečo mu vrah dal ten vzácny dokument? Alebo ho ten chlap jednoducho ukradol?

Chcel som to pri najbližšej príležitosti povedať Charliemu. Bohužiaľ som veľmi preceňoval svoj zdravotný stav. Ešte v ten večer som dostal triašku. V horúčke som znova prežíval spletité udalosti minulých dní. Červený Mrak vyhlásil, že sa musíme vrátiť do Tajného mesta. Len tam mi vraj môže zaručiť dokonalú opateru.

Z prikrývok mi druhovia urobili primitívne nosidlá, zavesené medzi dva kone ako hojdačka. Bolo to maximum pohodlia v tých podmienkach. Na šťastie – i na nešťastie – bol som po celý čas v polobezvedomí, takže som ťažkosti jazdy v hojdačke slabo vnímal. Keď sme napokon dorazili do osady Oden-na-ka-inne-he-kaj, uložil ma Červený Mrak v svojom típí. Neviem, aké liečebné prostriedky používal, ale naozaj mu vďačím za skoré uzdravenie.

Po štyroch dňoch som už ležal na slnku, no chodiť som ešte nevládal. Bolesti hlavy prestali, nastúpila malátnosť. Nasledujúci týždeň som postupne predlžoval prechádzky. Na jednej takejto prechádzke som rozpovedal Charliemu svoje pochybnosti:

– Nemôžem prísť na jednu vec, vysvetli mi ju: ako to, že sa našla druhá časť mapky u toho mŕtveho? Prečo mu ju vlastne ten chlap s jazvou dal? Neprekvapila ťa absurdnosť celej veci? Myslel som na to ešte v horách, ale potom sa mi vrátila tá prekliata horúčka a na všetko som zabudol.

– Do čerta! Máš pravdu, Johnny. Ale kde som podel rozum, že mi to doteraz vôbec neprišlo na um?

– Tak sa mi vidí, že si sa priveľa zaoberal mojím zranením.

– Veru. Ale keby si sa bol vtedy videl!… No vráťme sa k veci, prečo chlap s jazvou dal tomu druhému takú vzácnu časť mapky? Rozmýšľajme. Žeby mu ju bol ukradol? Neverím. Na to je priveľký chytrák!

Pokrútil som hlavou.

– Neviem si to vysvetliť.

– Ani ja… ibaže… počkaj, čosi sa mi marí… ibaže sa zhotovili dva nákresy. Dve mapky a dva podklady. V takom prípade ich mohli pre istotu vlastniť dve osoby. Mŕtvy bol zrejme dôverným priateľom chlapa s jazvou. Tak veru. To vyzerá pravdepodobne.

Priklonil som sa k jeho názoru, najmä preto, že sa nám nijaký iný nenúkal.

Prešli ešte dva dni. Na tretí deň v podvečer sa vrátili traja indiánski zvedovia. Bez zajatcov a s prekvapujúcou správou. Ubehlíci opustili hory a pustili sa po prérii na východ. Bojovníci ich nejaký čas sledovali, ale postupne sa stopa strácala, až celkom zmizla, akoby sa boli pod zem prepadli. Nebola to pre nás priaznivá zvesť. Na druhej strane by však skutočnosť, že odišli zo Skalnatých hôr, mohla svedčiť o tom, že nemali v úmysle hľadať Sedlovú dolinu. Prečo však upustili od honby za zlatom?

Márne sme si nad tým lámali hlavy.

Osada Desiatej Míle

Široká piesčitá cesta vybiehala zo stepi a zasa sa v nej strácala. Pozdĺž tejto cesty či ulice sa tiahli dva rady drevených domčekov. Tie najokázalejšie boli jednoposchodové. Zvyšok vytvárali prízemné domce najčudnejších tvarov. Spomedzi všetkých týchto polodomcov, polobarakov sa veľkosťou odlišovali dve stavby: faktória Hudson’s Bay Company a dom so širokou verandou vpredu a nápadne červeným nápisom, namaľovaným na obyčajnej doske: „Hostinec u bielych koní“. Názov ilustrovali dve biele konské hlavy na oboch koncoch dosky. Ich pysky vyzerali dosť čudne. Kedykoľvek som na ne pozrel, zdalo sa mi, že sa kone rehocú.

Do tejto osady sme sa dostali po niekoľkodňovom putovaní. Cítil som sa už celkom dobre, po poslednej udalosti nezostalo ani stopy. Prax ukázala, že metódy a lieky Červeného Mraka sú vynikajúce.

Osada nemala vlastne názov, hovorilo sa o nej ako o „Osade Desiatej Míle“ alebo „Osade č. 17“. Z čoho vzniklo prvé označenie, nemám potuchy. Takisto to nevedel ani jeden z jej nepočetných obyvateľov. Druhé označenie vzniklo jednoducho od sedemnásteho čísla, ktoré patrilo faktórii. Osada sa postupne vytvorila okolo strediska, ktoré sa zaoberalo skupovaním kožiek alebo obchodovaním s potravinami a priemyselným tovarom za strieborné kanadské doláre alebo za kožušiny.

Ak si k tomu primyslíme, že „Hostinec u bielych koní“ sa neobmedzoval iba na predaj biedneho piva, ako aj nemenej biednej, ale zato tuhej pálenky, no súčasne bol akýmsi univerzálnym obchodom s najrozličnejším tovarom, môžeme pripustiť, že medzi faktóriou a hostincom jestvovalo zúrivé súperenie. Takto som uvažoval na samom začiatku. Neskôr však vysvitlo, že obe strediská medzi sebou úzko spolupracovali.

Priemyselné výrobky putovali z faktórie do hostinca. Kožušiny zasa opačným smerom. V hostinci sa platilo za kožušiny menej ako vo faktórii a „ohnivá voda“ bola v hostinci drahšia ako u spoločnosti Hudson’s Bay. Odhliadnuc od toho, že obidve budovy nedelila väčšia vzdialenosť ako dvesto yardov, dozvedel som sa, že najmenej polovica prišelcov si zadovažovala tovar v hostinci a v ňom aj vymieňala kožušiny za peniaze.

Nikdy som nepochopil počínanie ľudí, ktorí si takto vedome znižovali zárobky a zvyšovali výdavky. Charlie tvrdil, že príčina tohto podivného javu tkvie jednoducho vo zvyku. Príjemnejšie sa obchoduje pri výčape ako pri stole agenta spoločností.

Do Osady Desiatej Míle nás priviedla hľadaná mapa, keď sme predtým zavrhli rôzne iné koncepcie – medziiným cestu do St. Louisu, Montrealu či dokonca Milwaukee. Také ďaleké cestovanie by nám bolo zabralo veľa času. Charlie bol tej mienky, že zlato musíme nájsť ešte pred príchodom zimy. Na túto tému sme veľa debatovali ešte v osade Oden-na-ka-inne-he-kaj, Tajnom meste Čiernych Stôp. Za jednej takejto debaty vyslovil Červený Mrak názov, ktorý som dovtedy nepoznal: Osada Desiatej Míle.

Charlie Gordon si plesol dlaňou po kolene.

– Naozaj! Že mi to už skôr neprišlo na um! Desiata Míľa! Tam, len tam! Oni musia mať mapu. Poznám Stevensona. Čertovský chlapík! Ten nám bezpečne pomôže.

Začiatkom júna sme sa vydali na cestu. Prekonali sme ju bez akýchkoľvek prekážok a prekvapení. A jedného rána sme priväzovali kone o stĺpy verandy „U bielych koní“.

V teplom slnečnom predpoludní bola osada ako vymretá. V sále hostinca bolo prítmie a chlad. Pozdĺž dvoch stien boli dlhé zhlobené stoly. Pri tretej stene bol výčapný pult, obitý ligotavým mosadzným plechom. Za ním police zastavené fľašami najrozličnejšieho tvaru i farieb. Pred policami stál človek v bielej zástere, nie práve najčistejšej. Opieral sa o pult a v hlbokom rozjímaní si šparchal drievkom v zuboch. Tak sa sústredil na túto činnosť, že si azda ani nevšimol, keď sme vošli. Stáli sme chvíľu pred pultom, kým nás konečne zbadal.

Bez slova postavil dva poháre a zložil fľašu z police.

Charlie pokrútil hlavou.

– Dve pivá.

Človek v zástere automatickým pohybom odtisol poháre. Fľaša putovala späť na policu. Šťukol kohútik a zo súdka začal tiecť do pristaveného krčaha zlatistý, penivý prúd. Krčahy zaštrngali na pulte.

Po celý ten čas barman nepovedal ani slova. Utieral pult, prášil police, zvonil pohármi.

Charlie ho pozoroval spod obočia, až napokon odložil prázdny krčah.

– Je tu pán Stevenson?

Barman na nás pozrel ľahostajným pohľadom.

– Harry Stevenson, – opakoval Charlie, – poznáte ho, však?

– Kto by ho nepoznal? Máte záujem, čo? Prvý raz? A neboli ste už voľakedy u nás? Zdá sa mi, že som vás tu už videl.

– Pravdaže som tu bol… A čo je so Stevensonom? Je tu, či odišiel?

– Máte smolu. Nedáte si ešte pivo? Ej, ale pripeká.

– Nie, nie, – ozval som sa. – Teda Stevensona tu niet?

– Niet. Šiel do Winnipegu. Už je tomu asi týždeň. Teraz je mŕtva sezóna. Ani obchod, ani peniaze, – zasmial sa ako dobrému vtipu. – Tak čo? Ešte krígeľ?

Charlie netrpezlivo hodil rukou.

– Dajte. Teda Stevenson odišiel. A kedy sa vráti?

– Ktohovie! Pred zimou sa bezpečne ukáže, – opäť sa zasmial, nevedno prečo. – Potrebujete azda niečo? Mám pušky, guľky, prach, šatstvo… Však viete, keď ste tu už boli. „U bielych koní“ majú všetko, čo si len duša zažiada. Netreba chodiť do mesta. Chcete pozrieť?

Poponáhľali sme sa prerušiť príval jeho slov ubezpečovaním, že okrem Stevensona nám nič nechýba.

– Tak faktória je zavretá? – spýtal sa ešte Charlie.

– Kdežeby! Vždy tam niekto je. Stevenson dostal pomocníka. Dakedy sem aj príde. Ale ak mu chcete niečo odkázať, môžem vám…
– Och, nie. Chcel som sa stretnúť so Stevensonom. – Charlie hodil na pult peniaz. – Poďme, – povedal mi. – Môžeme tu niekde prenocovať? – obrátil sa znovu na majiteľa.

– Vyberte si. Všetky izby sú voľné…
Vyšli sme.

– To je zle, Johnny. Stevensona poznám a viem, že by neodmietol pomoc. Ale s tým jeho zástupcom to môže byť všelijaké. Hudson’s Bay Company vlastní vynikajúce mapy, ale veľmi žiarlivo ich stráži. Tak či onak, treba to skúsiť. Poď.

Faktória spoločnosti Hudson’s Bay budila dojem pevnosti. Celý pozemok bol ohradený vysokým múrom. Vstupná brána bola pevne zavretá. Zavreté boli i bočné dvierka so strelnicou, znútra zakrytou hrubou doskou.

Charlie potiahol za kovovú rúčku. Kdesi v hĺbke sa rozľahol kovový zvuk zvonca. Chvíľu sme čakali. Napokon sa odchýlilo okienko a zjavila sa čiasi hlava. Dvoje očí sa nám ostražito prizeralo.

– Ideme k pánu Stevensonovi.

– Pán Stevenson odcestoval.

– A kto ho zastupuje?

– Hlavný účtovník Selvyn Laughton.

– Som Charlie Gordon, a toto je môj priateľ. Poznám Stevensona. Prešiel som sto míľ, aby som sa s ním stretol vo veľmi vážnej veci. Prosím vás, povedzte pánu Laughtonovi, že sa s ním musím pozhovárať.

Klap! – doska zapadla na okienko, ale úzke dvere zostali naďalej zavreté.

– Čudné zvyky, – poznamenal som.

– Naozaj čudné, – súhlasil Charlie. – Keď som tu bol naposledy, mohol vojsť každý, kto len chcel. Vidieť, že ten účtovník nie je veľmi odvážny. Alebo má taký príkaz?

Stáli sme mlčky ešte niekoľko minút, kým zaštrkotal v zámke kľúč a dvierka sa so škripotom otvorili dokorán.

– Pán Laughton vás očakáva. Nech sa páči za mnou. Tadiaľto, tadiaľto…
Teraz som si konečne mohol obzrieť nášho sprievodcu. Bol oblečený ako ostatní: nohavice obšité kožou, pestrá košeľa. Ale na nohách mal namiesto čižiem s ostrohami mokasíny. Vyčnievajúce lícne kosti a tmavšia farba pleti dopovedali ostatné. Bol to Indián. Stopercentne spoľahlivý a vyskúšaný. Hudson’s Bay Company prijímala zamestnancov veľmi opatrne a len po dlhom skúšobnom čase.

Na rozhľahlom dvore sa týčila obdĺžniková budova z mocných očernetých brvien. V oblokoch sa ligotalo sklo, ale okenice, znútra zatvárané na železné zástrčky, pripomínali opevnené strážnice prvých kolonistov. Taký istý dojem vzbudzovali aj úzke dvere, znútra obité plechom.

– Tadiaľto, páni, tadiaľto…
Na Indiána vedel náš sprievodca výborne po anglicky.

Vošli sme cez tmavú miestnosť a druhé dvere – menej masívne ako predošlé – do menšej sály, predelenej nízkou drevenou priehradkou na dve časti. Pred priehradkou stáli tri podlhovasté lavice okolo hrdého kamenného kozuba. Za ňou boli dva stoly, niekoľko kresiel, skriňa.

Keď sme vošli, zdvihol sa spoza stola urastený chlap v kockovanej košeli a kockovaných nohaviciach. Na širokom opasku mu visel v koženom puzdre kolt veľkého kalibru, obľúbená zbraň kovbojov na prériách západných štátov. Neveľmi užitočný na veľké vzdialenosti, ale spoľahlivý v tmavých miestnostiach rozličných saloonov, výčapov, zájazdných hostincov a v hotelíkoch pochybnej povesti.

– Vitajte, páni!

Otvoril dvierka na priehradke a pohybom ruky nám ukázal na kreslá. Sadli sme si.

– Stevenson vás spomínal, – obrátil sa na Charlieho. – Netušil som, že nás teraz prídete navštíviť. Prepáčte všetky tie bezpečnostné opatrenia, ktoré sme museli zaviesť. Ale bolo to nevyhnutné, verte mi…

– Čo sa stalo? Veď préria je teraz pokojná…

– Nie celkom, nie celkom, ale… to vás istotne nemôže zaujímať.

– Prečo? – skríkol som, zaskočený jeho vyhlásením, ale Charlie ma ihneď prerušil:

– Sú to veci týkajúce sa spoločnosti, teda nás naozaj nemôžu zaujímať, ale pokiaľ ide o prériu, mám iný názor. Prišli sme z územia Čiernych Stôp. Bez prekážok, tak hladko, ako po hlavnej ulici v Montreale. Ale o to nejde. Viem, že spoločnosť vlastní veľmi podrobné mapy toho územia. Mohol by som ich vidieť?

Po celý čas som pozoroval Laughtona. Bol veľmi zhovorčivý a bolo na ňom vidieť, že sa usiluje zahladiť nepríjemný dojem, aký v nás museli vyvolať tie bezpečnostné opatrenia vo faktórii. Po Charlieho prosbe som si všimol, že zmeravel a ochladol. Zhovorčivosť náhle zmizla.

– Čudné, – povedal, – koľko ľudí sa začína zaujímať o mapy spoločnosti. O aké územie vám to ide?

– O tú časť území Čiernych Stôp, ktoré siahajú po Skalnaté hory.

– Ale toto! Veď ste druhý, vlastne tretí, čo žiada to isté. Naozaj ľutujem, že tu nie je Stevenson. On je lepšie zorientovaný ako ja…
Čosi ma pichlo.

– Prepáčte, akých ľudí ste to spomínali pred chvíľou?

Pozrel na mňa prenikavo.

– Nepochybujem ani na sekundu, že ste naozaj tými, za ktorých sa vydávate.

– Pokiaľ ide o mňa, som lekár z Milwaukee. Hlavný chirurg tamojšej nemocnice Lindsay to môže dosvedčiť.

– Nepochybujem, nepochybujem, – zamrmlal, – ale do Milwaukee je poriadny kus cesty.

– Teda vy sa nazdávate…
– Nechajme to, – zmierlivo sa zamiešal Charlie. – To, čo hovoríte, pán Laughton, sú pre nás samé záhady. Žeby vás bol niekto… hm… podviedol? Prepáčte, že sa na to spytujem, ale je to oveľa vážnejšie, než sa vám snáď zdá. A okrem toho mňa to osobitne zaujíma.

– Isteže je to vážne, ako ste sám pred chvíľou povedali, aj keď neviem, prečo vlastne… – Tu zmĺkol a podozrievavo na nás pozrel. – Ale naozaj vám nemôžem sprístupniť ani jednu mapu bez súhlasu svojho šéfa.

– Stevensona?

– Áno.

– Kedy sa vráti?

– Najneskôr o dva alebo tri týždne.

– A kde je teraz?

– Vo Winnipegu.

– Do čerta, to je zlé! Nemohli by ste nám aspoň naznačiť, o akú vec išlo?

– Prečo nie. Pred niekoľkými dňami sa mi ohlásili dvaja neznámi ľudia. Veľmi chceli poznať mapy územia Skalnatých hôr. Bol som neopatrný…
Charlie sa až nadvihol v kresle.

– A dali ste im tie mapy?

– Dal.

– A ukradli ich?

– Nie, to nie. Také zlé to nebolo. Ale zato mi ukradli dva kone. Neskôr vysvitlo, že svoje dve mrciny nechali „U bielych koní“. Teraz už dúfam, páni, že chápete, prečo musím zachovávať mimoriadnu ostražitosť. Neviem, načo potrebovali tí zlodeji koní mapy, ale nemôžem si odpustiť, že som bol taký dôverčivý. Pekne sa mi odvďačili!

– Chápem vaše pobúrenie, – povedal Charlie. – Nemohli by ste nám aspoň povrchne popísať tie dve indivíduá? Ako vyzerali?

Laughton chvíľu mlčal.

– Mohol by som, ale načo by vám to bolo?

– Mám podozrenie, že sme sa už s jedným z nich, ak nie s obidvoma, stretli. A to za dosť smutných okolností.

– Smutných? Ako to myslíte?

– Úprimnosť za úprimnosť. Vy máte svoje tajomstvo, my tiež.

– To nie je moje tajomstvo, – energicky zaprotestoval. – Prosím, aby ste ma správne chápali. Ja tu predstavujem spoločnosť. A to ma zaväzuje.

– Súhlasím. Len vás prosím, aby ste nám ich popísali.

– Ako som už povedal, boli dvaja. Mali dva kone. Jeden nebol podkutý. Ktovie, či ho neukradli Indiánom. Nemal sedlo, iba prikrývku. Jeden chlap bol vysoký a chudý ako lata. Blondýn, skoro biely. Čo ešte? Aha, jazva na ľavom líci…

Zachvel som so. Opis sa úplne zhodoval s tým, ktorý nám povedal seržant Mitchell pri stretnutí na prérii. Čiže musel to byť človek, ktorého sme na chvíľu zazreli pri ohnisku v osade Oden-na-ka-inne-he-kaj.

– A ten druhý – spýtal som sa netrpezlivo.

– Nízky, zavalitý brunet. Vyzeral ako miešanec. Obaja boli dosť biedne oblečení. To je azda všetko.

– Ďakujeme, – povedal Charlie. – Nebol tu v poslednom čase niekto z Kráľovskej jazdnej?

– Nie.

To je škoda. Pustili ste z rúk trojnásobného vraha a ešte ste mu umožnili orientovať sa v teréne. No, ale to zjavne nie je vaša vina…
Laughton zbledol pod opálenou pokožkou, potom očervenel.

– Ale dôkaz! Aké máte dôkazy? Zlodej koní ešte nemusí byť vrahom.

– Dôkazy má Kráľovská jazdná polícia. Keby sa tu predsa len v najbližších dňoch objavil jej predstaviteľ, rozhodne vás ešte pred odchodom oboznámim s podrobnosťami. Jednoducho preto, aby ste v budúcnosti používali bezpečnostné opatrenia v pravý čas a voči pravým ľuďom. A teraz sa vám porúčame. Poď Johnny.

Narážka bola úplne jasná a Laughton zaiste pochopil jej zmysel; jednako mlčal, len vstal spoza stola a sklonil hlavu.

– A keby ste nás náhodou potrebovali, – dodal Charlie otvárajúc dvierka na priehradke, – ubytovali sme sa „U bielych koní“.

Mlčky sme prešli cez miestnosť i chodbu. Laughton nás odprevadil až po dvere, neviem, či zo zdvorilosti alebo opatrnosti. Nebolo pochýb, že nás pokladal za niekoho iného. Ktovie, možno dokonca za spoločníkov zlodejov koní.

Strážca otočil kľúčom v zámke. Dvierka zaškripeli. Vyšli sme na hlavnú a jedinú ulicu Osady Desiatej Míle.

– Sme v kaši, – povedal Charlie. – Ale neboj sa, Johnny. Nejako sa z nej dostaneme.

Stretnutie

– Načo im je mapa, Charlie, ak nemajú kópiu plánu?

– Vidíš, že moje predpoklady boli správne, museli byť dva plány. My máme jeden, oni druhý.

– A teraz ešte poznajú mapu…
– Veru. To je smola. Jedným ťahom sme stratili tromf.

– Ktorý sme nikdy nemali.

– Nevaď sa. Teraz bude dôležité, čo podnikneme ďalej.

– Poradíme si bez mapy?

– Nie. Rozhodne nie. Ak nezískame nejakým zázrakom povolenie obzrieť si mapy vo faktórii, musíme ich hľadať inde. A to chce čas.

– Ktorý zatiaľ využijú tamtí, – dokončil som.

– Isteže, ale nepodliehaj panike. Nezabudni, že aj Kráľovská jazdná polícia hľadá vraha. Jeho popis pošlú alebo už aj poslali na všetky policajné stanice, osady a faktórie. To vrahovi znemožní voľne sa pohybovať po kraji…

Vyprskol som od smiechu.

– Naozaj, naozaj! Už sme sa presvedčili, ako mu to znemožnili. Ešte veľa vody pretečie kanadskými riekami, než sa splnia tvoje predpovede.

– Povedzme, že máš pravdu. Ale tí dvaja si musia predovšetkým zadovážiť peniaze, aby si mohli kúpiť náradie a výstroj na výpravu.

– Odkiaľ vieš, že nemajú peňazí?

– Domýšľam sa. Krompáče a sitá na osievanie zlatého piesku dostaneš v každej faktórii. Keď nie sú sitá, stačí aj obyčajná plechová miska alebo panvica. Prečo si toto zariadenie nezaobstaral už tuná?

– Z opatrnosti.

– Žartuješ. Ale aj keby sa tu niekto dovtípil, na aký účel kupujú to náradie, čo by z toho mal? Nie, nie! Lotri jednoducho nemali za čo nakupovať a využili príležitosť s tými koňmi. Myslím si, že to museli byť dobré kone, keď je Laughton taký zlostný. Za dobré kone môžu dostať peknú sumu. Určite ich predajú, ak sa im nepodarí nejakou inou cestou nadobudnúť zopár dolárov. A treba uvážiť aj to, že keď sa budú vracať na miesto zaznačené na mapke, musia prejsť cez územie Čiernych Stôp. Taký je môj úsudok.

– Možno je to tak. Ale jedno nechápem. Ak sa vrah spolčil s geológmi, musel voľakedy spoločne s nimi odhaliť to miesto. Načo mu potom bola mapa?

– Rozmýšľal som nad tým a usúdil som nakoniec, že sa bandita pritrel ku geológom až vtedy, keď sa vracali. Zrejme mali prichystané svoje plány a zbytočne mu prezradili svoj objav!

Takto sme sa polohlasne zhovárali v prázdnej miestnosti saloonu „U bielych koní“, zatiaľ čo sme sa trápili s dvoma rezňami žilovatej pečienky. Barman a majiteľ v jednej osobe sa vrtel pri pulte a tváril sa, že je veľmi zaneprázdnený. Stavím sa, že sa usiloval zistiť, o čom sa zhovárame, ale zhovárali sme sa priveľmi potichu, aby mohol rozumieť.

Zjedli sme pečienku a utrmácaní po ceste sme sa pobrali spať. V malej izbičke síce boli postele čisté, ale matrace tvrdé ako kameň. No únava premohla akékoľvek nepohodlie.

Keď som sa na druhý deň zobudil, ranné zore už dávno zafarbili nebo do ružová. Z obloka prvého poschodia bolo vidieť strechu susedných domcov a za nimi more vlniacej sa zelene – prériu, až po obzor kde-tu porastenú skupinkami nízkych stromov či krovia. Vnútri v dome som počul čiesi kroky, potom nastalo nerušené ticho. Pozrel som na Charlieho posteľ – bola prázdna. Po chvíli sa zjavil vo dverách.

– Na raňajky máme praženicu, – vyhlásil lakonicky. – Kone sú v maštali. Sú živé a zdravé, a najdôležitejšie je, že vôbec sú.

– Kto ich mal ukradnúť?

– V tejto prekliatej diere je všetko možné. Poďme.
Pri veľkej studni za domom sme si z vedra ošpľachli tvár, ruky i chrbát. Cítil som sa výborne.

Vnútri hostinca bol príjemný chládok. Majiteľ zamrmlal: „Dobrý deň, páni, to je pekné ráno,“ zmizol za dverami a po chvíli sa opäť ukázal s dvoma taniermi horúcej praženice. Bola výborná.

Vypili sme každý po jednom peniacom sa pive a ja som sa spýtal Charlieho, čo má v úmysle. ísť do Montrealu, vrátiť sa k Čiernym Stopám, či sedieť tu a čakať bohvie na čo?

– Po prvé, neodídeme odtiaľto bez ďalšieho stretnutia s Laughtonom, – vyhlásil. – Možno sa dá prehovoriť. Ak nie, vrátime sa k Čiernym Stopám. Spolu s Červeným Mrakom sa rozhodneme, ako to urobiť s mapami.

Tento plán som pokladal za biedny. Nechával totiž priveľa času ľudom, ktorých sme sledovali. Ale nič lepšie som nevymyslel. Pokazilo mi to náladu až dovtedy, kým som si neuvedomil, že ešte pred dvoma mesiacmi pre mňa nič z toho nejestvovalo. Predsa sa môžem hocikedy rozlúčiť s Charliem a vrátiť sa do Milwaukee. Povedal som mu to. Horšie to ani nemohol prijať.

– Pravdaže sa môžeš kedykoľvek vrátiť. Ale myslel som si, že ťa to viac zaujíma. Vidím, že som sa zmýlil. Už o tom teda nehovorme.

Znovu som stratil náladu. Napokon som sľúbil, že neopustím prériu dovtedy, kým sa celá vec s odhalením náleziská zlata dostatočne nevyjasní. To ho udobrilo. Povedal, že na druhý deň sa znovu vyberieme do faktórie. Ak Laughton bude i naďalej zaťatý, ihneď odídeme z Osady Desiatej Míle.

Veľmi rýchlo som súhlasil s jeho rozhodnutím. Tri dni v osade, to už bolo viac než dosť. Tu mohol človek zomrieť od nudy alebo sa upiť v hostinci. Za tie dva dni som stretol na ulici troch mužov a dve ženy. Jeden z mužov bol miestnym tesárom, druhý puškárom a tretí kolárom. Majiteľ saloonu ma poinformoval, že v osade býva dvadsať ľudí, ale:

– Keby ste tak prišli zavčasu na jar, keď sa začínajú topiť prvé snehy, alebo v zime. Vtedy je tu trma-vrma. Zima a začiatok jari vyrovnajú celoročnú stratu v obchode, ba ešte prinesú aj zisk! Nebyť toho, faktória by sa bola už dávno zlikvidovala a za ňou celá osada. Veru tak. Keď sa zjari začnú zvážať kože, v mojom hostinci nenájdete voľného miesta. Celé indiánske tábory sa sem presťahujú. Aj keď tu chodia osobitné patroly Červených kabátov, stáva sa všeličo. Rozumiete… až sa kečky paria. A viete čo, keby som nedal tej bande pijatiku, celú búdu by mi rozniesli alebo podpálili. Ale Indiánom nedávam. Tí môžu iba slabé pivo.

Už som chcel schváliť vzácnu iniciatívu tohto výnimočného majiteľa hostinca, keď mi jeho ďalšie slová odhalili skutočného autora zákazu:

– Čudujete sa, čo? To nariadil Stevenson.

Pocítil som sympatie voči vedúcemu faktórie. Aký rozdiel od obrovskej väčšiny zamestnancov spoločnosti, ktorí opíjajú domorodcov a vymieňajú kožušiny donesené Indiánmi na predaj rovno za pálenku!

Druhý deň nášho pobytu v Osade Desiatej Míle uplynul v nesmiernej nude. Charlie chodil zamyslený a zachmúrený ako daždivá noc. Zdalo sa mi, akoby Charlie dúfal, že Laughton zmäkne a pošle po nás. Ale jeho nádej sa nesplnila.

Večer sme opäť mrzuto sedeli nad žilovatou pečienkou a džbánom piva. Zrazu som začul zvuky, pripomínajúce buchot konských kopýt po nedláždenej poľnej ceste. Zvuky stíchli, ale po chvíli sa zopakovali v inej podobe. Tentoraz to bolo ťažké dupotanie obutých nôh po dlážke verandy. Charlie pozrel k dverám otvoreným dokorán. V ružovom svetle zapadajúceho slnka sa najprv zjavil tieň so širokým klobúkom a až potom muž v uniforme.

Prekvapenie bolo na obidvoch stranách. Štrngajúc ostrohami vkročil do miestnosti seržant Gary Mitchell.

Zostal stáť a chvíľu na nás pozeral.

– Tak už poď, poď! – Charlie zamával v povetrí džbánom od piva.

Seržant čosi nezrozumiteľne zamrmlal, stisol nám ruky a zložil si klobúk.

– Uf, ale je horúco. Pivo pre všetkých! – obrátil sa k barmanovi, ktorý zacítil nového hosťa a hneď si prisadol k stolu. – Studené, a málo peny. Tú ja nerád! – A keď sa barman vzdialil: – Črieda bizónov by ma menej prekvapila. Čo vás sem priviedlo?

– Túžili sme vidieť istého seržanta kráľovskej jazdnej.

– Netáraj, ale vážne…
– Vážne mám niečo zaujímavé.

Plné džbánky priputovali na stôl a Mitchell sa pohrúžil do rozjímania o ich obsahu. Keď vypil polovicu, odfúkol si.

– Tak teda, o čo ide?

– Nuž o toto, podívaj sa.

Charlie vybral z vnútorného vrecka na blúze poskladané papiere a podal ich seržantovi. Mitchell ich najprv zbežne poprezeral, potom začal čítať pozorne a pomaly. Charlie na mňa žmurkol.

– Poďme si zatiaľ pozrieť kone. Nebudeme seržantovi prekážať.

Mitchell zdvihol hlavu.

– Kam idete?

– Hneď sme naspäť. Tak sa mi zdá, že si moja mitrha natiahla sval na stehne.

A už sme boli na verande. Charlie ma potiahol za rukáv.

– Nože, hybaj chytro.

– Kedy si to zbadal?

– Čo?

– No, ten sval.

Ticho sa zasmial.

– Aký sval! To bola len zámienka. Ale do maštale treba zájsť. Len chytro, pretože Mitchell nás už aj bude hľadať.

V maštaľnom prítmí vedľa žľabov ma Charlie vzal pod pazuchy.

– Počúvaj ma dobre, Johnny, ide o vážnu vec. Mitchell sa nesmie dozvedieť o našom objave. Nie preto, že by som azda niečo proti nemu mal, je to dobrý, poctivý chlap. Ale hlavu má nabitú kadejakými predpismi. Keby sa dozvedel o zlatom piesku, hneď by špekuloval, či je z právneho hľadiska všetko v poriadku…
– No a je?

– Aj je, aj nie. Mitchell by pravdepodobne upovedomil kanadský banský úrad. Vieš si predstaviť, Čo by sa potom stalo. Záplava kadejakých dobrodruhov na územie Čiernych Stôp a možno aj Assiniboinov, podľa toho, kde sa zlato nachádza. Poznám ten druh ľudí a viem, čo od nich možno očakávať. Teda, Johnny, čokoľvek poviem, nebudeš odporovať. Dobre? No, čo mlčíš?

– Nasadil si mi chrobáka do hlavy! Do čerta aj s celým objavom! Komu treba ten zlatý piesok?

– Výborne, Johnny! Tvoja otázka je trocha naivná, pretože každému z nás by sa zišlo trocha toho piesočka, ale som rád, že mu nepripisuješ taký veľký význam: Odpoviem ti stručne: zlato potrebujú predovšetkým Čierne Stopy. Tak čo?

– V poriadku, mlčím ako hrob.

Vrátili sme sa v poslednej chvíli. Mitchell práve poprezeral papiere a zahľadel sa do povaly, akoby tam bola odpoveď na otázky, ktoré ho morili.

– Tak ako je s koňom? – spýtal sa.

– Dosť dobre. Stehno je v poriadku.

– To som rád. Chcem vám niečo navrhnúť, ale najprv mi povedz, kde si našiel tie papiere?

Charlie mu stručne rozpovedal, ako sa vrah nechal chytiť a zasa ušiel, ako sme ho prenasledovali, ako sa prestrelka skončila smrťou jedného a zmiznutím dvoch ostatných dobrodruhov. O tom, že sa našla mapka, nepovedal ani slova.

– V poriadku, – kvitoval jeho slová Mitchell. – Papiere pošlem na centrálu. Nech si skočia do St. Louisu. Ale kto boli tí dvaja, do čerta? Kde sa tu vzali?

Charlie pokrčil plecami.

– Rozprávaš, akoby si bol len včera prišiel na prériu. Vari sa tu vláči málo takých indivíduí?

– To je pravda. Ale ako sa ten vrah skutočne volá?

– Má zrejme niekoľko mien. Keby ťa zaujímalo, aké si zvolil naposledy, spýtaj sa Laughtona, možno sa mu predstavil.

– Čo? Ako to?

– Boli tu pred niekoľkými dňami.

– To nie je možné!

– Ba hej. Spýtaj sa vo faktórii.

– To aj urobím, ale povedzte mi, prosím vás, ako to bolo.

– Dobre, ale pod jednou podmienkou.

Mitchell sa nepokojne zahniezdil:

– Len ak to neprekračuje moju právomoc.

– Kdežeby! Treba sa zaručiť za našu totožnosť.

– Nerozumiem.

– Dosvedčíš, že sme tí, za ktorých sa vydávame.

– Ale načo?

– Laughton nám nedôveruje. Pokladá nás za niekoho iného, možno dokonca za spoločníkov toho lotra.

– Dobre, dosvedčím. Ale prečo ti záleží na tom, čo si o tebe Laughton myslí?

– Na tom mi nezáleží, ale na mapách spoločnosti. Chceli by sme ich vidieť, a Laughton mi ich nechce ukázať. Celkom ho vyviedla z rovnováhy tá krádež koní. Ostatne, nečudujem sa mu.

– Človeče! Čo vravíš? Aké kone?

– Prepáč. Rozpoviem ti to poporiadku. Ak na niečo zabudnem, tak mi to, Johnny, pripomeň.

– Moment, – prerušil som ho. – Ešte jedna otázka: boli ste pri Jeleňom jazere, seržant?

– Bol.

– No a?

Zhlboka si vzdychol.

– Mizerná robota, a bez výsledku. Nič nového som sa o tých mŕtvych nedozvedel. Bandita sa o to dobre postaral. Nijaké papiere, ani doklady. Nič, zhola nič. Som rád, že som vás stretol!

Prikývol som.

– Tak hovor, Charlie…
Na sever!

Onedlho som sa opäť nachádzal v budove faktórie. Tentoraz už to nebola tá dosť nevľúdna miestnosť na prízemí, ale na poschodí. Z izby, ktorej steny zdobili medvedie kožušiny a dlážku pokrývali vlčie kože, bolo vidieť rozvlnenú trávu rozsiahlej prérie. Sedeli sme štyria v hlbokých kreslách. Laughton sa vrátil k svojmu pôvodnému správaniu. Bol táravý, úslužný a prehnane zdvorilý. Jeho premenu zapríčinil seržant Gary Mitchell z Kráľovskej jazdnej polície už len tým, že sa zjavil v Osade. Aj seržant bol spokojný. Informácie od Charlieho podstatne posunuli udalosti dopredu. Laughtonova výpoveď bola cenným doplnením jeho poznatkov o hľadanom vrahovi. Tak si myslím, že seržant sníval o tom, ako sa mu v krátkom čase podarí chytiť zločinca, ako získa pochvalu a možno aj postúpi do dôstojníckeho stavu. Aspoň sa mi tak videlo, keď som počúval jeho otázky. Boli vecné a – povedzme to rovno – inteligentné. Ako som sa ostatne neskoršie presvedčil, Mitchell bol vôbec vzácnym typom. Bezpečne mohol slúžiť ako vzor poddôstojníka policajnej služby jedinečnej na svete, v ktorej sa prvky súčasnej kriminológie ešte vždy spájajú so zložkami romantizmu dávnych „courreurs du bois“, cowboyov západných prérií i amerických traperov.

– Nuž teda, – začal, zopnúc si prsty na rukách, – aké kone vám to ukradli?

– Ach, – vzdychol si Laughton, – nikdy si to neodpustím. Boli to dva mustangy. Možno posledné v tomto kraji! Utešené tátoše nezvyčajnej farby. Jeden bol čisto čierny a druhý zasa biely.

– To je skvelé! – zatlieskal seržant.

Laughton naňho pozrel spod obočia.

– Nechápem, čo je na tom skvelé. Spoločnosť utrpela stratu a ja ju budem musieť uhradiť z vlastného vrecka.

– Och, nie to mám na mysli, nie to… Viete, biele kone sú veľmi zriedkavé. Bežne nechytíte bieleho mustanga – kto tohto, do čerta, chytil? – sú veľmi nápadné a pripútavajú pozornosť. Tí dvaja sa naozaj museli veľmi ponáhľať, keď sa rozhodli ukradnúť bieleho koňa.

– Nemohli si vybrať, – zavrčal Laughton. – Len tie dva stáli na dvore. Podliaci! Brána bola otvorená…
– Bez sediel? – zamiešal som sa.

– Kone boli osedlané, sám som ich sedlal, – povedal s ľútosťou v hlase.

Seržant vyprskol.

– Inými slovami, sám ste im pomohli kradnúť. Ale tie kone sa nájdu.

– Ak ich medzitým nepredali.

– V týchto končinách nepredajú tak ľahko bieleho koňa. No, a teraz ukážte pánu Gordonovi mapy, ktoré tak chcel vidieť, ja si zatiaľ prezriem tie – ako ste sa vyslovili – mitrhy, čo po nich zostali.

Tentoraz vedúci faktórie ani okom nemihol.

– Ale pravdaže, pravdaže. Všetky mapy, aké len máme. Sú dokonalé, okrem našej spoločnosti nik také nemá. Nech sa páči, nech sa páči ísť so mnou.

Šiel som za seržantom na dvor. Ako sme tušili, jedným z koní bol indiánsky mustang s primitívnym postrojom a prikrývkou namiesto sedla. Druhý bol podkovaný hnedák.

– Keby tak kone vedeli rozprávať! – vzdychol si seržant. – Sú poriadne zničené. Zaujímalo by ma, odkiaľ a kam ich tak hnali!

Vyšli sme z maštale.

– Mám starosti, – zdôveril sa mi Mitchell. – Všetkých ľudí som rozposlal po osadách a faktóriách, a zatiaľ by ich najviac bolo treba tuná. Vrátiť ich nemôžem, lebo by prišli až na amen. A vybrať sa sám? – to nezvykne dobre dopadnúť.

Tušil som, kam smeruje tento úvod, ale robil som sa, že nerozumiem.

– Taký Gordon… to je dieťa šťasteny! – dodal seržant. – Mal by ísť k nám. Urobil by kariéru.

– Nemá záujem.

– Viem, viem. Už sme mu to trikrát navrhovali. Zakaždým odmietol. Ale nazdávam sa, že by sa možno dal nahovoriť na nejakú menšiu cestu. Čo si o tom myslíte vy?

Pokrútil som hlavou. Mitchellov návrh by nám bol podstatne skrížil plány. Keď poznáme mapu, musíme sa vrátiť k Čiernym Stopám a ihneď začať pátranie.

– Čo si o tom myslíte? – zopakoval seržant.

– Máme trocha iné plány, – začal som opatrne. – Charlie mi chce ukázať prériu.

– Ste tu po prvý raz?

– Áno.

– A ako ste sa zoznámili s Veľkým Bobrom?

– V nemocnici.

– Boli ste chorý?

– Práve naopak. Liečil som ho.

Podozrievavo na mňa pozrel, mysliac si, že žartujem.

– Som lekár.

– Ho, ho! A čo vás priviedlo do týchto končín?

– Seržant, – povedal som trocha pobavený, ale aj podráždený tou sériou otázok, – mohli by ste byť aj v prestrojení, aj tak by vás každý poznal.

Zarazil sa.

– Prečo?

– Preto, že sa priveľa spytujete.
Mitchell očervenel.

– Prepáčte. Spytoval som sa len tak pre seba. Nie z úradnej zvedavosti. Ale vráťme sa k veci: nebolo by vám jedno, či chodíte po prérii tu, či tam? Mohli by ste mi veľmi pomôcť.

Pomyslel som si, že v tomto jeho tvrdení je len polovica pravdy. Pomôcť mohol Charlie, so mnou seržant určite nerátal.

– Pravdaže, pravdaže, – vyjachtal som. – Porozprávajte sa o tom s Gordonom.

Prikývol a odišiel. O chvíľu sa už zhováral s Indiánom. Zaiste sa ho ešte raz vypytoval na podrobnosti, ako prišli tí dobrodruhovia. Potom obaja zmizli v maštali a napokon, prechádzajúc sa po dvore, dlho o niečom debatovali. Čo som mal robiť? Mitchellov návrh ma znepokojil a chcel som to čím prv povedať Charliemu.

Stretol som ho na schodoch. Poklepal ma po pleci a tlmeným hlasom povedal:

– Všetko je v poriadku, Johnny. Môžeme sa vrátiť.

– Pche, – vzdychol som. – To nie je také jednoduché.

– Ako to myslíš?

Zopakoval som mu svoj rozhovor so seržantom.

– Do čerta! Skutočne… Ak bude veľmi nástojiť, musíme ísť. Nedá sa nič robiť. Medzi nami, ani by sa nepatrilo odmietnuť mu pomoc. Mitchell je dobrý chlap. A nie je hlúpy. Napokon, máme spoločný záujem. Aj nám ide o to, aby sa ten lotor zneškodnil.

– Len aby z toho nevznikli nejaké nové komplikácie… – začal som, ale vtom sa vo svetlom obdĺžniku dverí zjavil červený kabát.

– Haló! Ste tu? Pozbieral som všetky informácie, aké sa len v tejto prekliatej diere dajú získať, a môžeme sa vydať na cestu.

Vyšli sme na dvor.

– Počuj, Veľký Bobor, nemohli by sme ísť spolu? – A seržant zopakoval svoje argumenty, ktoré ho mali presvedčiť. – Ostatne, celú vec ste začali vy, tak by sa patrilo, aby ste ju doviedli do konca.

Charlie váhal iba chvíľočku.

– Dobre, – povedal, – len nech to netrvá veľmi dlho. Bude to vlastne taká cesta naslepo. Ani chodníček, ani stopy…
– Okrem ohnísk, – poznamenal som.

– Okrem ohnísk, – súhlasil Mitchell. – Musíme putovať od faktórie k faktórii, od jednej osady k druhej… Do pekla, nie je ich veľa v tomto kraji! Ale pravdu treba so sviečkou hľadať, ako hovorí porekadlo. Budeme sa spytovať každého, koho stretneme. Aj to je spôsob, ako nájsť stopu. Poslal som svojich chlapcov na všetky svetové strany. Majú sa vrátiť sem, do Desiatej Míle. Ale čakať tu na nich by bola hlúposť… Ak ma nenájdu, musia prísť do pevnosti Garry. Mám pevnosť – svojho menovca, – zasmial sa. – Podarené, však? Tam budú čakať. No, poďme do saloonu.

Rozlúčili sme sa s Laughtonom, ešte vždy zhovorčivým a nesmierne zdvorilým. Veľmi sa mne aj Charliemu ospravedlňoval:

– Chápete, páni, že ak sa niekto popáli…

Tisol nám ruky, sľuboval, že všetko povie Stevensonovi – nech má radosť! – a slávnostne vyhlasoval, že odteraz bude mať faktória pre nás dvere vždy otvorené. Po nekonečnom táraní sme sa napokon dostali von. Uff!

Čoskoro vysvitlo, že „hneď“ neznačí v živote seržanta Mitchella to isté, čo v mojom. Ten odchod „hneď“ sa začal prehliadkou kopýt všetkých našich troch koní. Výsledok bol, že vraj všetky treba znova podkuť. Zašli sme ku kováčovi.

– No, – využil som chvíľku, keď sa seržant vzdialil – ak sa s toľkou energiou púšťa do každého prípadu, tak potom sú šťastní previnilci, ktorých stíha!

– Mýliš sa, Johnny. Seržant má svoje metódy. Vyznáva zásadu „ponáhľaj sa pomaly“, a usiluje sa vylúčiť nepredvídané okolnosti tým, že ich… predvída.

– Napríklad stratu podkovy.

– Povedzme.

– Dobre, že nás neposlal ešte k sedlárovi, aby nám urobil nové sedlá. Na starých sa nám môžu pretrhnúť remene. Čo potom?

– Budeme jazdiť bez sedla. Nejeduj sa!

Kováč práve spal. Zrejme to bol okrem piva a pálenky jediný druh rozptýlenia v Osade Desiatej Míle. Keď ho žena na našu energickú žiadosť zobudila, uzrel som obra s takým výzorom, že by som ho nechcel stretnúť osamote. Rozospatý, neochotne počúval Charlieho pripomienky. Trocha zmäkol, keď zbadal seržantov červený kabát, ale nijako sa neponáhľal. Bolo treba rozložiť vyhasnutý oheň. Trvalo to donekonečna. Potom sa začal hľadať pomocník. Keď sa konečne vložili kúsky železa do ohňa, bola už riadna tma. Vyformovanie dvanástich podkov sa pretiahlo na ďalšie hodiny. Konečne sme okolo polnoci opúšťali vyhňu. Nemalo zmyslu vydať sa na cestu. Bola to síce veľká strata času, ale Mitchella to nijako neznepokojovalo.

Šli sme do hostinca, a kým sme zobudili majiteľa, trvalo to zasa niekoľko minút. Príprava večere dva razy toľko. A znovu sme sedeli nad pečienkou tvrdou ako podošva. Myslím si, že to asi bolo jediné jedlo v tomto saloone, upečené na niekoľko dní vopred a v množstve, že by ním nakŕmili stovky osôb. Potešila ma iba skutočnosť, že ju jem naposledy.

Nasledujúceho rána ma Charlie stiahol z postele, len čo sa zore zaružoveli na obzore. Nemusím ani podotýkať, že som bol nesmierne ospanlivý.

– Charlie, Charlie, – frflal som, – načo s ním ideme? Veď to nemá zmyslu.

– Ale má, – odpovedal dôrazne. – Už sa nepamätáš, čo si sám vravel? Ak má ubehlík pri sebe kópie plánov, bude lepšie, keď sa vyskytneme nablízku, až ho chytia.

– To nám veľa pomôže! Som zvedavý, čo potom urobíš.

– Podľa okolností. Netreba sa znervózňovať dopredu. A okrem toho, ako som ti už povedal, treba pomôcť seržantovi. Ten na to nezabudne. Azda sa nám to zíde. Nemožno vedieť…

– No dobre, – stenal som, horko-ťažko si obúvajúc topánky. – Veľmi sa mi to nepáči, ale ako myslíš…
– Myslím, myslím. Nože už nefrfli a ponáhľaj sa.

Keď sme zišli dolu, Mitchell už sedel pri stole. Potešil som sa, že namiesto pečienky sa parí z praženice. To mi zlepšilo náladu.

Raňajky trvali nesmierne dlho. Mitchell vravel, že nevieme, kedy zasa budeme mať možnosť sedieť pri stole, teda to treba využiť. Podľa toho sa aj správal, skonzumujúc obrovské množstvo praženice a chleba.

Majiteľ saloonu sa nám hlboko klaňal, ponúkajúc svoje služby aj na druhý raz. Pokiaľ išlo o mňa, v duchu som si zaumieňoval, že moja noha sem nevkročí.

Koniar priviedol k verande naše kone. Buchotali kopytami do piesku na hradskej a boli už veľmi netrpezlivé. Charlie dal chlapcovi nejaké drobné mince. Vyšvihli sme sa do sediel. Kopytá tupo zaduneli.

– Kadiaľ? – spýtal sa Charlie.

Mitchell ukázal rukou na severovýchod.

– Tadiaľ!

Prebehli sme cez zaprášenú hradskú, z ktorej sa dvíhali kúdoly prachu a každým yardom sa zužovala, až sa napokon stratila medzi trávou prérie. Mitchell šiel prvý, ja za ním. Charlie uzatváral kavalkádu. Šli sme klusom.

Kone fŕkali, zbrane štrngali, vonný vetrík nám ovieval tváre. V jeho závanoch prebiehali drobné vlnky po tráve, siahajúcej koňom až po bruchá. Ružové slnce bolo čoraz zlatšie, ako stúpalo nad obzor. Zdalo sa, že bude riadna horúčava.

Všade, kde oko spočinulo, rozprestierala sa mlčanlivá a zdanlivo pustá préria. Vysoko na modrajúcej oblohe visel ako čierna bodka akýsi dravý vták.

Préria v plameňoch

Niekoľko rozložitých kríčkov, niekoľko nízkych stromov, ktorých semená sem zavial pred desaťročiami vietor z pustatiny stovky míľ odtiaľto – to je naozajstná oáza v srdci prérie. Ak pri koreňoch týchto stromov tečie aj potôčik, čo ešte treba ukonanému jazdcovi, než odsedlať koňa, zviazať mu predné nohy a zo suchých konárov si urobiť ohník.

Takéto oázy sa zavše pritrafia cestou od Skalnatých hôr, cez veľkú kanadskú nížinu smerom na východ.

Skôr ako sme zapálili oheň, nožmi sme povykrajovali veľký kruh trávnika okolo neho. Nebezpečie požiaru je tu také naliehavé, že obozretný a skúsený pútnik zväčša urobí všetky opatrenia, len aby požiar nevznikol.

Nebo stemnelo, zaligotali sa prvé hviezdy. Ohník ticho pukotal a Mitchell piekol zemiaky, donesené z Osady Desiatej Míle. Keď som sa začudoval, že sa mu chcelo vláčiť tak málo praktickú batožinu, vyhlásil, že zbožňuje zemiaky a ktovie, kedy ich zasa bude jesť, veď na prérii nerastú.

Jedli sme teda pečené zemiaky a uhrýzali placky z pšeničnej múky. Do cesta sa musí pridávať trocha prášku do pečiva, aby placky napuchli a neboli tvrdé ako doska. Cesto sa môže piecť aj v plechovici. Na ohni sa upečie veľmi rýchlo. Výborný vynález pre ľudí, ktorí celé mesiace nevidia pekárne!

Vyšiel mesiac, keď sme sa zakrútili do prikrývok, hlavy opreli o sedlá a uložili sa k spánku. Aký len bol krátky! Zdalo sa mi, že som ledva oči zavrel, a už ma ktosi drmal za plece. Nad obzorom vychádzali ranné zore. Svitalo. Chladný vietor šumel v konároch stromov a nad čerstvou pahrebou sa zvíjal pásik dymu. Mitchell piekol zvyšné zemiaky a chystal vodu na kávu. V kotlíku frfotalo a placky rozvoniavali čoraz príjemnejšie. Striasol som zo seba ospanlivosť, keď som sa poumýval v ľadovej potočnej vode. Naraňajkovali sme sa veľmi rýchle. Zemiaky vyhrabané z popola pálili prsty.

Teraz už bolo vidieť, že Mitchellovi záleží na rýchlosti. Len či sme náhodou nenaháňali… vietor v poli? Spýtal som sa ho, keď sme si pred odchodom naposledy zapálili fajky.

Mitchell vypustil dym do neba.

– Zhováral som sa s Laughtonovým zamestnancom. S tým Indiánom. Náhodou vypočul kúsok z ich rozhovoru. Preto som vlastne zvolil tento smer.

– Keď Indián videl, kade idú, prečo sa hneď nepustil za nimi?

– Po prvé preto, že krádež odhalili až po hodine. Po druhé, nemali ich na čom stíhať. Faktória vlastnila len dva kone, práve tie, čo im ukradli. Kone, ktoré zlodeji nechali namiesto nich, nemohli pokračovať v jazde. Po tretie, Laughton nemohol odísť z faktórie na celý deň, a najmenej toľko času by bol stratil. Vo faktórii sú teraz len dvaja ľudia. Rozumiete?

Ešte som sa chcel spýtať, čo povedal Indián seržantovi, ale zahryzol som si do jazyka. Charlie bol ticho. Uznal som, že ho treba nasledovať. Fajky sa vyfajčili, pahreba zahasila a zašliapala. Seržant ešte zalial horúci popol niekoľkými kotlíkmi vody. Pohli sme sa.

Podľa čoho sa Mitchell orientoval v teréne, zostalo mi dodnes záhadou.

– Oni majú osobitný inštinkt, – povedal mi po niekoľkých týždňoch Charlie. – Vypestovali si ho pri službe na tých priestranstvách bez ciest. A kto si ho časom nevypestuje, môže sa veru rozlúčiť s Kráľovskou jazdnou políciou! Keby chceli a vedeli písať, bola by z toho dobrodružná literatúra. Celé more pozorovania ľudí, zvierat, prírody…
Okolo poludnia sme zastali prvý raz. Niečo po šieste] druhý raz. Deň na prérii trvá dlho. Slnko nezaclonia nijaké hory.

Na tretí deň nás začala moriť páľava. Predĺžili sme poludňajší odpočinok. Nielen pre tú horúčavu, čo sálala z neba, ale aj pre malé jazierko, ležiace v trochu väčšej krovinatej dolinke.

Najprv sme si nabrali vody do nádob, potom sme sami skočili do nej, aj keď Charlie pred tým rečnil o kanadských pijaviciach. Obed bol skromný. Nikomu sa nechcelo jesť. Pripravili sme si kávu a zajedali ju plackami, čo zvýšili od raňajok. Potom sme si políhali do skúpeho tieňa nízkych kríkov.

Nepamätám sa, ako dlho sme odpočívali. Zrazu ma z polodriemot prebralo erdžanie koní. Zdvihol som sa na lakti. Seržant a Charlie spali ako zabití.

Pozrel som na kone. Strihali ušami, nepokojne sa obzerali a buchotali kopytami. Vyšiel som z dolinky na rovinu.

Préria až po obzor tak žiarila smaragdovou zeleňou, že ma oči zaboleli. Od severu vial suchý, horúci vietor. Po niekoľkých minútach som mal košeľu prepotenú.

Všimol som si, že na severnej strane trasľavo stúpa k oblohe sivá hmlička. Prvý raz som videl v tomto kraji takýto jav. Pomyslel som si, že sa chystá búrka. Bude lepšie vyčkať ju v tej kotlinke ako na otvorenom priestranstve. Nemal som prečo budiť Charlieho ani seržanta. Pomýšľal som, že to využijem a ešte raz sa okúpem. Bol by som sa asi bezstarostne pľačkal v jazierku, keby nebola moju pozornosť upútala pohyblivá tmavá škvrnka na obzore. Zbehol som k jazierku, chytil som ďalekohľad a po chvíľke som bol opäť na vŕšku. Priložil som sklá k očiam. Tmavá škvrna nebola celistvá. Bol to zhluk bodov, ktoré sa veľmi rýchlo pohybovali a blížili sa smerom k nám. Jazdci? Črieda bizónov? Nevedel som, ani som sa to nepokúšal uhádnuť. Zobudil som Charlieho a rozospatého som ho duril na vŕšok. Vopchal som mu ďalekohľad do rúk.

Chvíľu sa díval.

– Bizóny alebo mustangy, – zamrmlal si pre seba, – ale rozhodne nie jazdci.

Horúci vietor nám dúchol páľavu do tvárí a súčasne sa mi zazdalo, že počujem tlmené hrmenie. Charlie ešte raz dvihol ďalekohľad, ale hneď mi ho aj vrátil.

– Nesmieme stratiť ani sekundu, – povedal svojím pokojným hlasom. – Préria horí…

Pocítil som, že sa mi košeľa lepí na chrbát. Z horúčavy, alebo z rozčúlenia?

– Choď ku koňom, Johnny, pretrhnú povrazy a ujdú. Ihneď ich osedlaj a drž ich za uzdy. Ženú sa na nás mustangy a za nimi oheň!

Urobil som, ako mi kázal, a musím sa pochváliť, že v rekordnom čase. Celou váhou som sa zavesil na uzdy, lebo kone sa vzpínali a podkľukávali, a bokom oka som pozeral na sever, odkiaľ hrozilo nebezpečenstvo. V tom čase niekoľko yardov od dolinky vytínal Charlie so seržantom trávu rovno, pri zemi poľovníckymi nožmi. Kruh očisteného priestranstva sa zväčšoval úmerne s narastaním tupého dupotu približujúcej sa čriedy. Nebolo pochýb, že mustangy cválajú s vetrom a nemôžu nás zacítiť.

Zrazu Charlie zbehol dolu, schytil pušku a začal strieľať do vzduchu.

– Johnny! – zvolal mi, – zaveď kone do jazierka! Ale rýchle! – a bežal hore.

Ľahko sa mu povie „rýchle“. Myslel som, že mi ruky odpadnú. Kone udierali kopytami a kvičali, uši pritískali k hlave. Najviac vystrájal seržantov hnedák, úplný diabol, ktorý nielen kopal, ale aj hrýzol. Keď som napokon zvládol kone, vyskočil som do sedla. Zbadal som seržanta, ako zhŕňa kôpky vyťatej trávy a hádže ich za okraj vykoseného polkruhu. Charlie s puškou obrátenou do neba sústavne strieľal a nabíjal.

Dupot rástol zo sekundy na sekundu. Už som voľným okom rozpoznával jednotlivé kusy. V čele, niekoľko metrov pred čriedou, cválal snehobiely mustang s rozviatou hrivou a zvlneným chvostom. Za ním črieda, asi päťdesiat kusov. Množstvo, ktoré by nás celkom ľahko zrovnalo so zemou.

Teraz už aj Mitchell prestal s tou trávou. Stal si vedľa Charlieho a pálil do povetria z obidvoch koltov.

Napriek kanonáde sa mustangy valili vpred, rovno na dolinku s jazerom. Museli byť veľmi vyplašené, keď si vôbec nevšimli neprestajný hrmot výstrelov.

Kôň podo mnou sa krútil a staval sa na zadné nohy. Len teraz som naplno ocenil dôležitosť všetkých tajomstiev jazdy na koni, ktorým ma po toľké mesiace Charlie učil.

Taký som bol sústredený na upokojovanie koní, že som ani nezbadal, kedy stíchli výstrely. Zdvihol som hlavu. Biely mustang prudko skrútol doľava a za ním sa hnali ostatné. Huk sa vzďaľoval a v horúcom povetrí zavisol oblak prachu. Seržant s Charliem zbehli do dolinky. Až teraz sme uvoľnili kone. Všetku batožinu sme priviazali k sedlám a zaviedli sme kone do očisteného priestoru. Ešte predtým Charlie podpálil trávu. Oheň sa spočiatku len plazil a zanechával tmavohnedú stopu. Z dvoch strán obkolesil dolinku, a zrazu ho vietor zahnal na juh.

Od severu zatiaľ rástol a hustol chuchvalec dymu. Huk a praskot mocneli. Už som rozoznával žiarivé jazyky plameňa, ktoré preskakovali po chumáčoch trávy. Fontány iskier vystreľovali nahor, stena páľavy sa blížila rýchlosťou konského záprahu. Na šťastie nás oddeľoval dosť veľký priestor už vypálenej prérie. Zrazu sme sa ocitli v ohnivom kruhu.

Napriek veľkej vzdialenosti nás na chvíľu zavalilo také horúce povetrie, že sme horko-ťažko mohli dýchať. Oheň sa hnal ďalej, ale préria dookola dymila ako rozohriata pec. Čakali sme niekoľko minút, potom sme sa vrátili k jazierku. Čudnou náhodou zostalo okolo neho trocha trávy a skoro všetky kríky. Naozaj podivná zhoda okolností – mohli sme napásť kone pred ďalšou cestou. Rozhodli sme sa počkať hodinu, aby zatiaľ rozpálená step vychladla.

– No, Johnny, mal si šťastie, – povedal mi Charlie.

– Všetci sme mali šťastie.

– Nie na to myslím, ale na mustangy. Málokedy sa pritrafí vidieť takú peknú čriedu… zrejme už jednu z posledných.

Na cestu sme sa vydali podvečer. Zelená préria zmizla. Kde oko dovidelo, tiahla sa hrdzavočierna rovina. Cestou sme videli množstvo zuhoľnatených kojotov.

Zotmelo sa a nastúpila čierna noc bez jedinej hviezdy. Zastali sme na šírej pustatine. Dookola ani kríčka, ani vetvičky na rozloženie ohňa. Najviac nás mučil nedostatok vody, ale onedlho sme jej mali viac než dosť. Okolo polnoci sa prihnala búrka. Vyše hodiny nás zalievali prúdy vody, ohnivé blesky bili do zeme a hrmenie takmer neprestávalo. Prudko sa ochladilo, a keď sa lejak prehnal ďalej, boli sme načisto premoknutí a drkotali sme zubami. Na šťastie mal pohotový Mitchell so sebou čutoru so škótskou whisky. To nás postavilo na nohy, takže sme vydržali do prvého brieždenia. O raňajkách nemohlo byť, pravda, ani reči.

Došli sme ku koňom. Pred nami sa ešte vždy rozprestierala vypálená préria. Spýtal som sa Charlieho, aká mohla byť príčina požiaru. Vznikol oheň sám, alebo z ľudskej neopatrnosti?

– Step sa môže sama zapáliť len vtedy, keď niekto nechá po sebe sklo, ktoré potom zohrá úlohu šošovky a znásobí účinok slnečných lúčov. Ale kto by tu bol nechával sklenú fľašu! To je priveľmi vzácny riad. Požiar zrejme zapríčinila nedbanlivosť – nezahasená pahreba.

Znovu sme išli až do poludnia a cestou sme nevideli ani jeden chumáčik zelenej trávy, ani jeden krík. Na pitie sme mali iba dažďovú vodu, predvídavo zachytenú do nádob a zliatu do fliaš. Bola teplá a nechutná. Obedňajšia zastávka nás napokon zmorila ešte viac ako jazda. Kone márne hľadali štipku čerstvej trávy. Po prvý raz som sa ponáhľal pokračovať v ceste. Moji spoločníci nenamietali. Nik nemohol vedieť, pokiaľ sa ťahá vypálená préria. Možno na deň cesty, možno na dva dni… Kone zoslabnú a zrazu odpadnú. Perspektíva ďalšej cesty nevyzerala ružovo. Mali sme len jedinú možnosť – ísť čo najrýchlejšie a skracovať zastávky. Tak sme aj urobili.

Nasledujúci deň bol rovnako jednotvárny ako predošlý. Vypálená step, horúčava, ani kvapka vody. Dažďovú vodu sme už spotrebovali, kone badateľne spomalili. Ústa som mal vyprahnuté, jazyk stvrdnutý. Rozprávanie ma vyčerpávalo. Charlie so seržantom asi mali tie isté pocity, pretože sme všetci mlčali, len sme kone ponúkali do cvalu. Prešli dve, možno tri hodiny, keď som zrazu zbadal, ako sa kôň podo mnou mykol. Ostatné kone krátko zaerdžali a vytiahli krky.

– Cítia vodu, – ozval sa zachrípnutým hlasom Mitchell. – Vpred!

Poobzeral som sa dookola, ale nič nenasvedčovalo, že by niekde bola voda. No kone cválali. A zrazu sa hladká rovina prérie znížila a pred očami sa mi ukázalo koryto s miernymi brehmi. Dole, medzi piesčitými plážami tiekla riečka. Na druhom brehu boli zelené kríky a vysoká tráva sa kolísala v závanoch vetríka. Požiar neprešiel cez koryto rieky.

Pritiahol som koňovi uzdu, pretože uháňal ako šialený a bál som sa, aby sme sa na svahu neprekopŕcli. Na šťastie bol Charlie rýchlejší. Zahradil mi cestu a prinútil ho k pomalšej jazde.

– Opatrne, Johnny, opatrne. Kone sú zohriate. Musia si chvíľu odpočinúť. Daj mi uzdu a zoskoč!

Zastali sme na kraji piesočnatej pláže. Chladivé, vlhké povetrie bolo nesmierne príjemné. Voviedli sme kone do rieky a pomaly sme sa prebrodili na druhú stranu. Až tam, bez postrojov, sa mohli napiť. Medzitým Charlie ďalekohľadom pozoroval okolie, ale nezbadal nič pozoruhodné.

Napojené kone sa teraz pásli na zelenom svahu. Postupne sme sa všetci okúpali. jeden vždy stál na brehu tak, že mu ponad vysokú trávu vyčnievala iba hlava. Odtiaľ mohol nebadane pozorovať terén na oboch stranách rieky. Keď prišiel rad na seržanta, museli sme náhle prerušiť kúpanie. Hneď po niekoľkých minútach pribehol Mitchell k nám.

– Jazdci, – povedal stručne. – Prejdeme na druhú stranu. Čert vie, kto to môže byť. Radšej prebrodíme rieku.

Tak ako sme vyliezli z vody, nestrácajúc čas obliekaním a sedlaním koní, vrátili sme sa na vypálenú stranu. Až tu sme osedlali kone a natiahli sme si nohavice. Seržant hlásil:

– Približujú sa!

Ľahli sme si na bruchá hneď pri svahu. Seržantov kôň počúvol na cmuknutie svojho pána a ľahol si vedľa nás. Prekvapilo ma to. Zato ostatné dva kone nebolo možné donútiť, aby ho nasledovali. Poskytovali znamenitý cieľ.

Seržant s karabínou v ruke utrúsil:

– Ako si môže niekto vybrať na cestu také mrciny.

Charlie nechal túto provokáciu bez odozvy. Mlčky pozoroval protiľahlý breh.

– Sú piati, – vyhlásil. – Ak sa nemýlim, sú to Assiniboinovia. Čochvíľa nás zbadajú a… zmiznú.

Jeho predpoveď sa presne vyplnila. Videl som cválajúcich jazdcov, potom jazdci zmizli a pomedzi zvlnenú trávu napredovali len konské hlavy. Potom zmizli aj kone.

– Pozor! – vystríhal seržant. – Sledujte breh.
Ale na brehu sa nič nedialo. Akoby sa boli Indiáni pod zem prepadli.

– To sa mi nepáči, – šepol som. – Keby mali poctivé úmysly, tak by sa neskrývali.

– Pokladajú nás za niekoho iného, – zamrmlal Charlie.

– Ale za koho?

– Keby som to vedel!

– Treba sa s nimi dorozumieť.

– To Je dobrá myšlienka, Johnny. Lenže nateraz sa nemáme s kým dorozumieť.

Po chvíli som sa náhodou obzrel a zbadal som troch Indiánov. Chytráci! Časť ich skupiny sa preplavila cez rieku a zaskočila nás od chrbta.

– Už sa máš s kým dorozumieť, Charlie, – povedal som nasilu pokojne. – Len sa obzri.

– Uff, do čerta! Assiniboinovia. Ak dovolíš, seržant, zavolám na nich, a ty zatiaľ obleč svoj červený kabát, aby vedeli, s kým majú do činenia.

Nedbanlivo vstal a čosi zavolal. Indiáni zastali. Potom sa zdvihol seržant a nastala debata, ktorej som vôbec nerozumel. Výsledok bol ten, že Indiáni odložili zbrane a podišli k nám. Pozhovárali sa so seržantom, zamierili k rieke a pomaly prešli cez vodu, ktorá im siahala po pás. Na druhom brehu sa ukázali ďalší dvaja bojovníci, ktorí viedli kone.

– Seržant má nos, – povedal Charlie, navliekajúc si blúzu.

– Čo sa stalo?

– Ideme po skvelej stope. Assiniboinovia hľadajú dvoch belochov, ktorí im ukradli kone.

Rozosmial som sa.

– Naši utečenci sú nesmierne milí. Keď stratíme stopu, ukradnú kone, aby dali o sebe vedieť. Ale kde máme istotu, že to aj tentoraz boli oni?

– Kôň, biely kôň, ukradnutý vo faktórii…

– A čo teraz?

– Pôjdeme s Indiánmi do ich tábora. Mitchell chce mať dokonalý prehľad o situácii.

Išli sme. Tentoraz bola cesta krátka. Na miesto nás sprevádzal jeden z bojovníkov. Privítali nás tradičným spôsobom, pri ohnisku. Po chvíľke mlčania sa začal rozhovor. Krátke vety boli prerušované dlhými prestávkami. Ničomu som nerozumel. Len som si pomyslel, že Assiniboinovia si Charlieho osobitne vážia. Mitchell bol pre nich na druhom mieste, a mňa vôbec nebrali do úvahy. Charlie musel byť medzi Indiánmi veľmi populárny! Táto skutočnosť mi bola príjemná. Znamenalo to, že nepoznávam prériu s „hocikým“, a nie „hocikto“ je mojím učiteľom!

Situácia, v akej som sa nachádzal, mi veľmi vyhovovala. Mohol som pozorovať všetko a všetkých. Jednako som bol opatrný, aby som nevzbudil podozrenie u domácich.

Hneď na prvý pohľad som videl, že je to len taký dočasný tábor s hŕstkou ľudí. Päť či šesť típí okolo ohniska, črieda koní pasúcich sa neďaleko a zopár strážcov, pozorujúcich obzor.

Prizrel som sa sediacim do tvárí. Všetky boli vážne. Niektoré mali ušľachtilé črty, iné zasa kruté, so zlovestne blýskavými očami. Nechcel by som ich stretnúť sám zoči-voči. A pritom – priemerná úroveň morálky týchto ľudí bola podstatne vyššia ako u nás. Ich mládež totiž mala veľmi tvrdú výchovu. V jednom kmeni, v rozmeroch jednej indiánskej dedinky sa nemohol udržať nijaký zlodej, podvodník alebo úskočný vrah. Indiánska spoločnosť by nebola dlho strpela také indivíduum. Jednoducho by ho vyhnala. Preto sa zavše – ale dosť zriedkavo – vyskytujú tzv. indiánski samotári, ktorí nepatria k nijakému kmeňu. Žijú osamelo, potĺkajú sa po nedohľadných a ešte neobývaných priestoroch pustatín alebo stepí.

Tí jednotlivci, ktorých vlastní ľudia vyobcovali, často sa podujímali – a neraz na príkaz bielych! – na tie najohavnejšie činy. Bezpečnejšie bolo zďaleka sa im vyhnúť. Charlie ma viackrát varoval pred ojedinelými bojovníkmi.

– Ak stretneš osamote bojovníka a jeho squaw, ber nohy na plecia!

– Prečo so squaw?

– Lebo to nasvedčuje tomu, že jej muž je „indiánsky samotár“. Vlečie so sebou ženu, lebo ju nemá kde nechať. Nemá típí, ani osadu, ani kmeň. Je vyobcovaný. Slovom, vyhnanec. Tí sú najhorší. Pamätaj si to, Johnny.

Seržantove trampoty

Návšteva „našich“ utečencov v tábore Assiniboinov trvala tri dni.

– Keby si Indiáni lepšie strážili kone, mali by sme vtáčikov v hrsti, – podotkol Mitchell.

– Ale načo potrebovali kone? – spýtal som sa.

– Nuž, alebo to bol zlodejský pud, alebo mali dôvod zadovážiť si rezervné kone. Aký – nevieme, – odvetil Charlie.

– Teraz majú štyri kone. Nebude sa im ľahko utekať.

– Správne, – povedal seržant. – To znamená, že sa ani veľmi neobávajú prenasledovania.

– Ale pre… – zmĺkol som uprostred slova. Prišlo mi na um, že jedným z dokonalých spôsobov, ako spomaliť tempo prenasledovateľov, mohlo byť… podpálenie prérie. Bol by to zločin, ale čoho sa mohli štítiť ľudia, ktorí mali na svedomí ešte ťažšie zločiny? Vrahom bol, pravda, iba jeden z nich, ale jeho kumpán istotne nebol lepší.

Povedal som svojim druhom o tom podozrení. Pripustili, že možno mám pravdu. Bol severný vietor, a napokon aj riečka vytvárala prirodzenú hrádzu proti ohňu. Utečenci podpálili prériu, prešli na druhý breh rieky, a tým sa ohradili od mora plameňov. Vyzeralo to dosť pravdepodobne.

Zhovárali sme sa o tom cestou po prérii. Assiniboinovia zlodejov nechytili. Sľubovali síce, že budú ďalej patrolovať po prérii, ale teraz to už bolo zbytočné, ako povedal seržant.

Šli sme úplne naslepo. Spočiatku sme našli iba stopy Indiánov, ktorí prenasledovali utečencov.

– Sú to prefíkanci! – tvrdil Charlie. – Zaručene obviazali koňom kopytá handrami. Je to starý trik, čudujem sa, že na to Indiáni neprišli. Stopy niekde musia byť, lebo takto nemôžu ísť rýchlo. Čo vy na to, seržant?

– Aj ja si myslím. Stopy musia byť. Otázne je, či pred nami alebo za nami.

– Ako to, za nami?

– Čo robí líška, keď ju naháňajú? Urobí veľký okruh, aby sa dostala za prenasledovateľa, a tam sa pričupí. Hlupáci ju hľadajú pred sebou, a nie za chrbtom…
Charlie zadržal koňa.

– Teda pripúšťaš…
– Pripúšťam, že obviazali koňom kopytá a urobili veľký oblúk, až sa dostali svojim prenasledovateľom do chrbta.

– Indiáni predsa poslali zvedov na všetky svetové strany!

– Ale určite nehľadali v najbližšom okolí svojho tábora. Nepoznajú dobre terén, pretože to je len ich dočasný tábor, a zatiaľ tu môže byť niekde nablízku skvelý úkryt.

– Na prérii? Aký?

– To keby som vedel! V horách by to mohla byť jaskyňa… Tu zase roklina, úvoz, zlom v teréne. Pri takejto vysokej tráve to nezbadáš, tým skôr z malej vzdialenosti.

– To je múdre, – vyhlásil Charlie, – ale prečo to seržant Mitchell z Kráľovskej jazdnej polície vraví až teraz, keď sme prešli kusisko cesty?

– Preto, – odsekol seržant Charliemu rovnakým tónom, – že seržantovi Mitchellovi z Kráľovskej jazdnej polície to až teraz prišlo na rozum. Ale prečo to už skôr neprišlo na um slávnemu traperov! a stopárovi, chýrnemu Veľkému Bobrovi?

– Jedna jedna. Ale čo teraz?

– Predovšetkým zlezme z koní. Veľmi nás vidieť.

Počúvli sme ho. Seržant predložil plán. Podľa neho bolo treba hľadať stopy okolo tábora Assiniboinov.

– Mohli by sme pritom využiť aj pomoc Indiánov, – podotkol som.

– Nikdy! – zvolali obaja jednohlasne.

– Prečo?

– Čím menej kriku, tým lepšie. Treba uspať pozornosť prenasledovaných. Nech majú čím dlhšie istotu, že za nimi nik nejde. No, a teraz na kone!

Nebola to spiatočná cesta v pravom zmysle slova. Kľučkovali sme ako poľovnícke psy po stopách zveri. S krátkymi prestávkami to trvalo celý deň. Nasledujúceho dňa sme opäť šli po obvode veľkého kolesa, ktorého stred mal tvoriť tábor Assiniboinov. Charlie s Mitchellom striedavo pozorovali ďalekohľadom obzor. Okrem skupiny Indiánov nezbadali nič pozoruhodného. Assiniboinovia sa zrejme vybrali na lov. Čoskoro zmizli z dohľadu.

Už ma toto potulovanie prestávalo baviť, lebo nemalo konca-kraja. Nazlostené som sa vliekol za ostatnými. Hodiny sa míňali. Zrazu sme na Mitchellov pokyn zadržali kone.

– Pozor, – povedal tlmeným hlasom, – počúvajte. Alebo sa mýlim, alebo je to…
– Hukot, –prerušil ho Charlie, – hukot padajúcej vody!

– Vodopád? – zvolal som. – Tu? V prérii?

– Nekrič. Takýto zvuk môže vydávať len padajúca voda. Seržant sa nemýli. Hľadajme ju.

Išli sme ešte asi pätnásť minút za tým záhadným hukotom, a zrazu sa zelená rovina strmo zvážila nadol, do priepasti. Ledva sme zadržali kone. Roklina v samom srdci prérie. Už zo vzdialenosti niekoľkých yardov ju nebolo vidieť. Ako ľahko by si tu človek mohol krk vykrútiť! Najmä v noci.

– No, čo povieš teraz, Johnny?

Po dne rokliny narážala spenená riečka o vyčnievajúce balvany. Zo skalného prahu vpravo s rachotom padala biela stena vody. Očarený som pozeral na ten nádherný jav.

– Seržant, Charlie, veď to je tá istá riečka, pri ktorej sme už raz boli!

– To je možné…
– To je isté, – tvrdil som. – Ale poviem vám ešte niečo: utečenci šli dolu riekou, dorazili až sem, tu našli vhodný úkryt a až odtiaľto sa pobrali do tábora Indiánov. Som presvedčený, že na hornom konci rieky, hneď nad vodou, nájdeme ich stopy.

Seržant na mňa s obdivom i prekvapením pozrel, a Charlie ma buchol po chrbte.

– Ty si geniálny, Johnny! Čoskoro prekvapíš aj najstarších traperov.

– Dobre, dobre. Uťahuj si zo mňa, ak chceš, ale presvedčíš sa…
– Vôbec si z teba neuťahujem, pretože môžeš mať pravdu. Ale aj tak nebuď namyslený. Kvôli namyslenosti sa stávajú najväčšie omyly, ktoré sa potom ťažko naprávajú. No, a teraz dolu!

Vysvitlo, že na tom mieste by bolo nebezpečné schádzať dolu. Pobrali sme sa teda proti prúdu, za vodopád. Koryto rieky tu bolo na úrovni prérie, ale prístup do rokliny sťažoval skalný prah v celej šírke dolinky. Prebrodili sme sa na druhý breh. Z tej strany bol svah do rokliny miernejší. Viedli sme kone za uzdy a seržant sa začal obzerať po nejakom skrytom mieste v závetrí.

– Zhora by nás mohli pekne postrieľať, – vysvetlil, keď som sa ho spýtal, načo sa toľko namáha.

Popri stenách rokliny sa tiahli dva pásy štrku, pomsteného miestami trávou a nízkym krovím, miestami zaneseného pieskom. Práve tu našiel Mitchell plytkú jaskyňu, vyplavenú zátopami za vysokého stavu vody. Kone sme ta zaviesť nemohli, ale trom ľuďom mohla bezpečne poskytnúť aký-taký úkryt, aspoň pred dažďom. Potom sa seržant pobral ďalej pozdĺž riečky a Charlie hore, za vodopád. Zostal som sám strážiť pasúce sa kone. Najväčšiu pozornosť som venoval policajnému koňovi, ktorý prešiel patričnou drezúrou. Jeho správanie mi mohlo signalizovať, že sa niečo deje. Ale zvieratá sa správali celkom pokojne.

Tak prešla hodina. Priatelia sa nevracali. Monotónny hukot vody začal na mňa účinkovať ako dobrý uspávací prostriedok. Vstal som, aby som nezadriemal, a pomaly, serpentínami som šiel hore svahom. Ak sa tu utečenci poskrývali, museli sa dostať k rieke tadiaľto, takisto ako my. Jednako moje vedomosti o konských stopách neboli dostatočné. Nenašiel som nič. Mohlo však odvtedy prejsť niekoľko dní, podlávená tráva sa dávno spamätala a odtlačky konských kopýt v piesku zavial vietor.

Rezignovane som si sadol k vode, a práve tu, v mokrom bahne, som našiel výraznú jamku. Taký tvar mohla mať iba podkova!

Objav ma naplnil hrdosťou. Poznačil som miesto odlomenou halúzkou a hľadal som ďalej. Ani som nezbadal, ako sa zotmelo. Vrátil som sa pred jaskyňu znepokojený, prečo sa moji druhovia tak dlho nevracajú. Ak by sa im niečo stalo, zostal by som uprostred prérie načisto sám. Táto perspektíva sa mi zdala taká chmúrna, že som radšej zbieral raždie na oheň, aby som na to nemyslel. Pri tejto práci ma zastihol Charlie.

– Mal si pravdu, – povedal. – Šli pozdĺž rieky. Tam, kde sa dalo, brodili sa korytom. Preto mi zabralo hľadanie stôp toľko času.

Nato som sa pochválil, čo som našiel. Charlie to prijal dosť ľahostajne:

– Pozrieme sa na to ráno, teraz už je tma. A kde je Mitchell? Ešte sa nevrátil?

Navrhol som, aby sme ho šli hľadať.

– Nie, to nemá zmyslu. Po prvé, je veľmi tma, a po druhé, mohli by sme sa minúť.

– V rokline?

– Odkiaľ vieš, či sa seržant nevrátil cez kopce? Je to predsa výhodnejšie.

– A čo ak sa mu niečo stalo?

– Neboj sa, to je starý lišiak. Radšej rozložme oheň. Nie, tu nie. V jaskyni. Priveľký oheň by mohol privábiť Assiniboinov, a to naozaj nepotrebujeme.

Večera dopadla dosť skromne a pri smutnej nálade. Bol som veľmi znepokojený Mitchellovou neprítomnosťou. Všimol som si, že už aj Charlie je nervózny.

– Žeby sme sa predsa len pokúsili ho hľadať? Čo myslíš, Charlie?

Pokrútil hlavou.

– Už som ti povedal, že to nemá zmyslu. Len pozri, aká je tma.

Vskutku, bola bezmesačná noc. Nebo zrejme bolo zatiahnuté, lebo sme nevideli ani hviezdy.

– A čo ak sa mu niečo stalo? – vrátil som sa k svojim obavám.

Charlie si buchol po kolene.

– Veď to je to, – povedal. – Niet nič horšieho, ako takéto čakanie, ale čo nám zostáva?…
V driemotách sme čakali celú noc. Mitchell sa nevrátil.

Ešte bolo šero a na dne rokliny ležali hlboké tiene, keď sme osedlali kone. Prvý šiel Charlie a usiloval sa vyberať piesčité alebo trávnaté miesta. Napredovali sme pomaly, pozorne sledujúc okolie. Po pol hodinke Charlie zastal a zoskočil z koňa.

– Čo je? – spýtal som sa.

Ukázal koncom hlavne. Na zlatistom piesku sa černel popol, zuhoľnatené konáre, veľa konských stôp.

Charlie si to pozorne obzrel, sklonený až k zemi. Potom sa vztýčil.

– To je stará záležitosť. Spred dvoch či troch dní.

– Bol to Mitchell?

– Mohol tu byť, ale je tu toľko stôp, že sa ťažko orientuješ. Jedno je isté – nijaké mokasíny. Tu táborili iba bieli. Pozri, odtlačky konských kopýt. Dva kone podkované, dva mustangy. Vidíš?

Prikývol som.

– Kde je teda seržant?

– Zaiste šiel ďalej. Poďme.

Vliekli sme sa krok za krokom. Hukot vodopádu pomaly tíchol. Roklina sa trochu rozšírila, nebo sa konečne vyčistilo a okolo nás sa rozjasnilo. Teraz sme už mohli ísť rýchlejšie. A tak prešla ďalšia polhodina.

Rozdelili sme sa. Charlie šiel po pravom, ja po ľavom brehu riečky. Našiel som čerstvé stopy kopýt. Tráva bola podlávená a uprostred sa opäť černel vypálený kruh. Pohybom ruky som privolal Charlieho. Zoskočil z koňa a pokľačiačky začal pozorne obzerať terén. Urobil som tak isto. Obrátil som pozornosť na čierny otvor v svahu rokliny, asi vo výške dvoch yardov. Vyliezol som ta a nazrel dovnútra. Bola tam úplná tma. V jednej chvíli sa mi videlo, že v hĺbke tej prírodnej jaskyne čosi šuchoce. Potom som začul zvuk pripomínajúci mručanie. Opatrne, aby som nezhodil ani kamienčok, som zišiel dolu.

– Charlie, – povedal som polohlasne, – skrýva sa tam akési zviera. Nebude to medveď?

– Medveď? Vylúčené. Ale treba ta pozrieť.
Rozložili sme na kraji malý ohník. Pripravil som dve primitívne pochodne. Stali sme si z oboch strán ku vchodu do jaskyne. Hodil som jednu pochodeň dovnútra. Hneď zhasla.

– Máš pravdu, – šepol Charlie, – čosi tam je. Počkaj.

Zliezol dolu. Počúval som a súčasne som pozoroval druhú haluz, ako púšťa živicu a zapaľuje sa. Vtom vzbĺkla jasným plameňom. Charlie sa vrátil.

– Drž. Ja pôjdem prvý, ty za mnou. Staň si zľava a zdvihni pochodeň tak vysoko, ako len môžeš. Ale pozor!

Posúvali sme sa dovnútra. Urobil som tak, ako mi kázal. Plameň sa mihotal na kameňoch vyčnievajúcich zo stien a zo stropu. Pod nohami chrapšťal štrk. Napäl som zrak, ale v dosahu plameňa som nič nezbadal. Ďalej sa svetlo rozplývalo, až sa strácalo v tme. Vysvitlo, že jaskyňa je dlhšia, než sme si mysleli. Charlie mal pušku pripravenú, hoci sme nevideli nijaký cieľ. No predsa… Zreteľne k nám doliehal z hĺbky temnoty akýsi tichý zvuk, akoby šelest. Pomaly, pomaličky, krok za krokom sme kráčali ďalej. Chrapšťavý štrk, drsné steny, a to bolo všetko. Tak sme sa dovliekli až k súvislej skale, ktorá zakončovala jaskyňu. Nič. A predsa… zvuk sa zopakoval.

– Poobzeraj steny. Možno je tu bočná chodba.

Hľadal som veľmi pozorne. Na spiatočnej ceste sme asi v polovici natrafili na otvor. Bol dosť široký, ale nízky. Skrčili sme sa a vliezli dnu. Zdvihol som horiacu pochodeň do výšky. Dosť veľký skalný priestor mal štvorcový tvar. V jednom kúte sa čosi hýbalo. Odtiaľ vlastne prichádzal šelest. Podišli sme bližšie.

Vo svetle pochodne som zbadal ľudské telo. Charlie sklonil pušku. Dal som pochodeň bližšie. Dva kroky od nás ležal pevne spútaný seržant. Gordon Mitchell z Kráľovskej jazdnej polície.

Charlie vytiahol lovecký nôž a dvoma pohybmi uvoľnil ležiacemu nohy. Dva ďalšie pohyby mu oslobodili ruky. Veľkú gundžu handier v ústach si vybral Mitchell sám. Zhlboka sa nadýchol, namáhavo vstal a zostal tak chvíľu bez slova.

Ani jeden z nás neprehovoril. Nechcelo sa mi veriť, že práve seržant Mitchell, ktorý už roky križoval prériu a pochytal na svojom koni už niekoľko stoviek zločincov, ležal pred chvíľou na zemi zakrútený ako nemluvňa.

Myslím, že sa musel cítiť veľmi hlúpo. Napokon sme vyšli na denné svetlo. Seržant si začal masírovať ruky a nohy, potom si sadol na svah rokliny a pohrúžil sa do rozjímania. Už sa to zdalo dlho aj trpezlivému Charliemu. Prisadol si k nemu, buchol ho po pleci a povedal:

– Čo je s tebou, kamarát? Netráp sa. Chytíme ich, tak ako že dvakrát dva sú štyri. Ako sa to vlastne stalo?

Mitchell si zhlboka vzdychol.

– Nebyť vás, ležím tam do súdneho dňa. Fuj, do čerta! Takto sa dať chytiť!

Rozpovedal nám, že predošlého dňa našiel stopy po prvom ohnisku a rozhodol sa ísť ešte ďalej. Bolo vraj dosť vidno a ešte aj slepý by bol zbadal odtlačky kopýt. Zrazu naďabil medzi pobrežnými kroviskami na ohnisko. Najprv zreteľne pocítil dym, a až potom, keď sa opatrne priplazil bližšie, zbadal oheň. Pri ohnisku sedel iba jeden človek. Obďaleč sa pásli štyri kone. Medzi nimi biely, nepochybne Laughtonov.

– Nuž teda, – rozprával seržant, – hľadím a myslím si: tu ste. Počkám chvíľu na toho druhého. Tak som si to premyslel. Priplazil som sa celkom blízko. Chlapík sedel pri ohni a čosi tam vyváral. Bol na dĺžku mojej ruky. Pomyslel som si, že vyskočím, a rovno na neho. Robieva sa to. Ešte aj putá som mal vo vrecku… Ale potom som si to rozmyslel. Čo ak ten darebák zareve a vyplaší toho druhého?

– Počkaj, – prerušil ho Charlie. – Videl si ho dobre? Ktorý to bol?

– Videl som ho tak jasne, ako teraz vás. To nebol ten chudý blondýn s jazvou na líci. To bol brunet. Neviem, aký bol vysoký, lebo sedel. Zdal sa mi dosť silný… teda som ležal a čakal. Už som si dal rady aj s viacerými, dám si aj s dvoma. Tak som sa nazdával…
– A zatiaľ, – prerušil ho Charlie, – zbadal ťa ten druhý a obišiel ťa od chrbta. Skočil na teba, či ti dal po hlave?

– Dal mi po hlave. Stratil som vedomie. Keď som sa prebral, už som bol riadne zviazaný. Obaja odišli nabok a o čomsi sa dohadovali. Najprv potichu a potom čoraz hlasnejšie. Ležal som a počúval, o čo ide. Dozvedel som sa, že blondín mi chce jednoducho vpáliť dávku olova do hlavy. Ale ten druhý, že vraj nie. Že nebude zabíjať bezbranných. Také mal dobré srdce! Nezabudnem mu to. Keby nie on, našli by ste už len moju mŕtvolu…
– Veľa nechýbalo, – zamrmlal som.

– Neprerušuj ho, Johnny. A čo ďalej?

– Nuž, vyzeralo to, že sa kvôli mne pobijú. Ale potom sa nejako dohodli a vtiahli ma do tej jaskyne. Vzali mi pás aj kolty. Ani neviem, ako dlho som tam ležal. Zima, tma, nohy mi stŕpli. Začal som sa trochu hýbať, aby som sa zohrial. Počul som, keď odišli. Potom som si zdriemol. Asi nadránom som sa zobudil. Sluch mám dobrý. Počul som dupot kopýt. Skúšal som vypľuť tie handry. Nedalo sa. Mohol som len mručať. Ostatné viete…
Zmĺkol a teraz už pokojný začal si napchávať fajku. Tesne pred obedom sme sadli na kone.

Pri koľajniciach

Stopa nás neprestajne viedla tesne pri rieke. Utečenci zrejme nemali času zastierať stopy. Dva voľné kone ich museli veľmi zdržiavať.

– Nerozumiem, prečo nevyliezli hore, – povedal som. – Préria je rovná ako stôl. Mohli by hnať!

– To máš jednoduché. Cítia, že im stúpame na päty, a na prérii by sme ich hneď zbadali. Zatiaľ čo tu je toľko úvozov a roklín. Ľahšie sa skryjú.

Seržant, ktorý šiel vpredu, počul koniec nášho rozhovoru a dodal.

– Veru, ľahko, veľmi ľahko sa tu môžu ukrývať. Dajte pozor, aby nás nesfúkli z nejakej skrýše.

Charlie zadržal koňa.

– Johnny má pravdu. Préria je rovná ako stôl. To je predsa nezmysel trmácať sa po tých kameňoch. Poďme vrchom. Dohoníme ich za niekoľko hodín.

– Alebo predbehneme, a potom hľadaj ihlu v kope sena…

– Rozdeľme sa, seržant. Jeden pôjde spodkom… 
Mitchell však na to nechcel pristať.

– Jeden pôjde spodkom a zostane vzadu. A čo z toho budeme mať? Nie, to by nebolo dobre. Ja sa vyštverám hore a pustím si to cvalom. Vy choďte spodkom. Rýchle, ale rozumne. Neodídem veľmi ďaleko. Keby dačo – strieľajte.

Vyviedol koňa po svahu, zakýval nám a po chvíli sa stratil pomedzi trávu. Šli sme ďalej.

Podlávená tráva, pošliapaný piesok – stopy boli veľmi výrazné. Keby nebola cesta taká biedna – hneď naježená úlomkami skál, hneď schádzajúca do pásma mokrého štrku – boli by sme šli oveľa rýchlejšie. Utešovali sme sa tým, že naši protivníci majú 
tie isté ťažkosti. Vzdialenosť medzi utečencami a prenasledovateľmi sa nemohla zväčšiť. Pravda, mali náskok jednej noci, ale to sme mohli dohoniť. Ibaže… ibaže by boli „vybehli“ na prériu. Charlie pokrútil hlavou.

– Tomu neverím, to by priveľa riskovali.

Šli sme ďalej ešte asi tri hodiny. Nakoniec nám preťal cestu úzky potok, vtekajúci do riečky po miernom svahu rokliny. Nečakane sme tam zbadali Mitchella.

– Ďalej už nie sú.

– Ako to?

– Overil som si to. Vliekli ste sa ako slimáky. Vravím vám: stopy už ďalej nevedú.

– A na prérii?

– Ani na prérii.

– Uleteli do neba?

– Sú to líšiaci, ale mňa nenapália. Vošli s koňmi do toho jarku. Stavme sa, že je to tak! No ale poďme. Vylezte hore.

Podarilo sa nám to bez veľkých ťažkostí. Potok si vyhĺbil vo svahu malé koryto a ďalej tiekol prériou v pomerne plytkej dolinke. Tráva okolo neho vyrástla do takej výšky, že jazdca, ktorý šiel korytom a trocha sa pri tom sklonil v sedle, nemohlo byť z prérie vidno.

Voda siahala koňom ledva po členky, ale aj tak sme nemohli ísť rýchlejšie. Po prvé preto, že dno potoka bolo veľmi nerovné, a po druhé sme usilovne hľadali akékoľvek stopy, ktoré by potvrdili seržantov dohad. Charlie v jednej chvíli vyhlásil, že ak do tridsiatich minút neuvidí nejaké výrazné stopy, v tom momente sa vracia.

Prúd bol v týchto miestach dosť prudký, takže stopy, ktoré mohli zostať v piesku koryta, už dávno boli zmyté. Nie div, že po polhodinke sme boli rovnako múdri ako predtým.

Charlie bol dôsledný. Zastavil koňa a povedal, že sa už nepohne ani na krok. Tvrdil, že týmto smerom sa od utečencov vzďaľujeme namiesto toho, aby sme sa k nim približovali. Mitchell zasa trval na svojom, a keď napriek všetkému Charlie nechcel ustúpiť, seržant vyhlásil, že berie na seba celú zodpovednosť za prípadný omyl.

– Poďme aspoň k prameňu. Ak ani tam nenájdeme stopy, som aj ja ochotný sa vrátiť.

– Mitchell, nepobolieva ťa hlava? Nemáš úpal? Vieš vôbec, kde pramení ten potok?

– O tom netreba hovoriť. Už som tu kedysi bol. Potok vyteká z jazierka, a pri jazierku… – a seržant sa nachýlil a pošepol čosi Charliemu.

– Uff! – odfúkol si Charlie. – Vskutku… No poďme, to je celkom milé prekvapenie.

Jednotvárna jazda trvala ešte asi hodinu. Namiesto toho, aby sa potok zužoval, bol čoraz širší. Príčinou toho čudného javu bolo to, že sa dolinka rozširovala. Svahy sa rozostupovali, prériu bolo lepšie i ďalej vidieť, až sme napokon zbadali skupiny stromov rastúcich pri ideálne okrúhlom jazierku. Neskôr sa ukázalo, že to je dosť veľký lesík. Jednako však to nebol les, čo upútalo moju pozornosť, ale cestička vydupaná kopytami, ktorá viedla od brehov potoka a krútila sa okolo jazierka.

– Pozrite… – začal som.

– To boli oni, – zamrmlal Charlie, – ale kde je chata?

– Tam, – ukázal seržant rukou na najväčšiu húštinu. – A teraz chytro na prériu!

Konečne sme sa dostali na rovinu. Slnko svietilo, tráva sa vlnila v závanoch vetra. Dookola bolo pusto. Seržant a Charlie vybrali ďalekohľady. Urobil som to isté. Chvíľu som nebadal nič zaujímavé. Nič okrem ligotavého priestoru zaliateho slnkom. Ale hľaďme, tesne pred obzorom sa mi zrazu v sklách ďalekohľadu zamihali nevýrazné bodky, pohybujúce sa nad hladinou trávy.

Popchli sme kone do klusu, potom do cvalu a napokon do galopu. Vietor hvízdal, tráva, rozhŕňaná konskou hrudou, šušťala. Hlaveň pušky ma búchala po bedre, vietor mi bral klobúk. Takto sme uháňali vari hodinu, potom sme sa na chvíľu zastavili.

Utečenci, teraz už v ďalekohľade celkom zreteľní, nás zatiaľ určite nezbadali. Boli sme priveľmi ďaleko.

– Máme ich, máme! – tešil sa seržant.

– Do súmraku ich budeme mať, – spresnil Charlie, – ak, pravda, kone vydržia.

– Aj ich kone už sú uťahané. Pozrite, – Mitchell priložil ďalekohľad na oči, – zastali. Ak hnali celú noc, ďaleko nám neujdú.

– Majú indiánske mustangy. To sú húževnaté beštie.

Po polhodinke sme sa pobrali ďalej, ale už nie tým šialeným galopom ako predtým. Utečenci ešte vždy stáli na tom istom mieste. Zrejme si naplánovali dlhší oddych. Vzdialenosť medzi nami sa pomaly skracovala, až sme napokon videli nejasné postavy holým okom.

– Tu zastaňme, – navrhol seržant, – kone si musia dobre oddýchnuť. Keď nás zbadajú, začne sa harmatanec, a myslím, že už to nebude dlho trvať.

Priviazali sme kone tak, ako boli, osedlané, a čo-to sme si zajedli. Charlie nechcel, aby sme zapaľovali oheň. Dym by bolo vidieť aj z veľkej diaľky, a okrem toho sme nemali čím kúriť. Odpočívali sme a kedy-tedy sme pozreli k táborisku utečencov. Nehýbali sa. Ich správanie mi bolo záhadou. Vari mali naozaj také zničené kone, alebo tiež na čosi alebo kohosi čakali? Vyslovil som svoju myšlienku nahlas a dobrú chvíľu sme pretriasali všetky možné príčiny ich dlhého odpočinku, no nijaké správne riešenie sme nenašli.

– Mne sa vidí pravdepodobným, že si ich kone natiahli šľachy, – povedal neisto Charlie.

– Ja si myslím, že doktor má pravdu, – vyriekol Mitchell, prvý raz ma titulujúc doktor. – Za tým čosi je. Ale čo?… Tak či onak, musíme ich dochytiť v noci.

Bafkali sme z fajok a každú chvíľu sme vystrkovali hlavy ponad trávu, aby sme videli okolie. Azda nikde nie je tak výrazne vidieť, že naša zem je guľatá, ako práve na prérii, kde naozaj nič nebráni v rozhľade a nebo pripomína príkrov zakrývajúci zem. Ako som tak blúdil ďalekohľadom po obzore, všimol som si, že obzor pred nami má čudný tvar. Čo to do čerta môže byť?

– Charlie, – spýtal som sa, – čo je to pred nami?

Nepochopil hneď, čo mám na mysli.

– Spytujem sa, – zopakoval som, – čo je to vpredu. Préria, či les?

– Sám neviem. V týchto končinách som ešte nebol. Čo vy na to, seržant?

– Ho, ho! – odpovedal Mitchell. – K lesu je poriadny kus cesty. Kanadské lesy sa začínajú ďaleko na severe.

– Tak čo to teda môže byť?

Ešte raz som priložil ďalekohľad na oči.

– Len sa pozrite!

– Nič tam nevidím, – tvrdil Charlie.

– Nezdá sa ti, že ten obzor je akosi blízko? Pozri na druhú stranu a porovnaj.

Urobil to a váhavo pripustil, že mám pravdu.

– Čo si myslíte vy, seržant? Je to optický klam, alebo tam naozaj niečo je?

Mitchell pozeral, pozeral, akoby chcel pohľadom preniknúť záhadu priestranstva pred nami. Zrazu spustil ďalekohľad.

– Náš doktor má zasa pravdu. To nie je obzor.

– Ale čo?

– Železničná trať. Násyp. Na prériách sa síce koľajnice nekladú na násypy, ale tam sa pravdepodobne terén znižuje a jarné vody by zalievali trať. Zdá sa mi, že tí dvaja čakajú na vlak.

– Ale prečo?

– Alebo má niekto prísť, alebo sami chcú cestovať.

– Odtiaľto z prérie?

– Áno. Vlak predsa možno zastaviť.

– Čo urobíme?

– Musíme sa poponáhľať. Lebo nám ujdú, a možno aj navždy.

V duchu som sa seržantovým obavám smial. Nebál som sa, že by nám vrah navždy zmizol z očí. Práve naopak, veď má plán. A kým má plán, neprestane hľadať miesto, kde má byť zlato. Preto sa s ním nevyhnutne musíme stretnúť.

Šli sme najprv klusom, aby sme neuštvali kone. Zrazu sa situácia zmenila. Siluety vyrástli – skočili na kone. Ešte chvíľu zostali bez pohybu, akoby sa rozhodovali, čo robiť. Potom sa rozbehli vpred. Zvýšili sme tempo. Préria nám plynula pred očami. Kopytá tupo duneli. Teraz ich bolo veľmi dobre vidieť. Utekali a viedli so sebou voľné kone. Polkruh železničného násypu bol čoraz výraznejší. Násyp nebol veľmi vysoký a smerom na západ sa znižoval na úroveň prérie. Zrejme sa tiahol iba na neveľkom úseku.

Po nejakom čase sme zistili, že utečenci zmenili smer jazdy. Nehnali sa už k násypu, ale ta, kde násyp nebol. Tak sa pohybovali šikmo od nás. Výsledok sa dostavil veľmi rýchle. Značne sme sa k nim priblížili. Prečo takto postupovali? Báli sa snáď, že by na prechod násypu stratili veľa času? V prípade obrany by predsa bol násyp skvelým miestom na šírej rovine bez stromov, vŕškov a pahorkov.

Plynuli minúty, vzdialenosť medzi nami a železničnou traťou sa zmenšovala.

Mitchell, ktorý cválal prvý, už zložil z pleca pušku. Po ňom Charlie. Pokiaľ šlo o mňa, nemohol som nasledovať ich príklad. Bol by som musel zadržať koňa, a to som nechcel. Hnal som sa teda za nimi a utešoval sa myšlienkou, že pri takejto rýchlej jazde je dlhá puška nanič. Keď podídeme bližšie, stačí pištoľ.

Teraz už som rozoznával štyri kone utečencov, ich okrúhle klobúky a ešte aj pestré košele. Zrazu som si všimol novú vec. Po tmavej čiare koľajníc sa blížila od západu ešte tmavšia a hrubšia čiara. Vedel som, že je to optický klam. Po koľajniciach sa obrovskou rýchlosťou hnal vlak. Ak sa priblíži včas, prekríži cestu utečencom. Ak sa oneskorí o minútu, skríži cestu nám, a tamtým sa podarí prebehnúť na druhú stranu.

Takisto asi rozmýšľal aj Mitchell, lebo sa obrátil, ukázal rukou na vlak, čosi zvolal a skloniac sa ku koňovi popchol ho do rýchlejšieho behu. Nasledovali sme ho.

Znepokojene som zistil, že môj kôň sa začína potiť. Vždy suchú a ligotavú srsť mal vlhkú. Ak tento beh potrvá viac ako štvrť hodiny, kôň zaostane alebo padne. Zatiaľ boli utečenci bližšie k nám, ale aj k trati a vlaku, ktorý nám s každou minútou narastal pred očami. Už som zbadal tmavý pás dymu nad rušnom aj obrysy vozňov. A nové prekvapenie: skupina utekajúcich sa rozpadla na dve časti. Spočiatku som nechápal, čo sa deje. Ale po chvíli som si uvedomil, že pustili voľné kone, a teraz ich majú za chrbtom. Situácia vyzerala takto: od západu sa blížil vlak, ku koľajniciam uháňali dvaja jazdci, po niekoľkých yardoch Mitchell, schýlený ku koňovej šiji, za ním Charlie, zasa niekoľko yardov a na konci ja, stále viacej prestrašený stavom svojho koňa, ktorý navidomoči zvoľnil beh. Rozhodol som sa, že ho už nebudem trápiť. Ostatne, seržant i Charlie si spočiatku poradia i bezo mňa. Oneskorím sa iba o niekoľko minút.

Vtom sa situácia znova od základu zmenila, akoby bol niekto udrel čarovným prútikom. Vlak bol rýchlejší ako utečenci, aj keď už teraz nemali rezervné kone a mohli sa ľahšie pohybovať. Bolo zrejmé, že sa im už nepodarí prebehnúť pred rušnom. Ale jednako uháňali, akoby im za pätami horelo. Boli práve pri koľajniciach, keď im rušeň prešiel cez cestu. Myslel som si, že zadržia kone. Ale nie. Zamierili pozdĺž vlaku. Zrazu sa jeden z jazdcov postavil v strmeňoch. Sekunda – a kôň bez jazdca sa rozbehol do prérie. Šialený skok! Zo sedla rovno na plošinu vozňa. To muselo byť divadlo pre cestujúcich!

Druhý jazdec naďalej hnal koňa popri vlaku. Seržant i Charlie, ktorých delilo od trate iba niekoľko yardov, začali strieľať do vzduchu. Zrazu sa kôň pod utečencom vzopäl a klesol. Po chvíli sa zdvihol a odskočil nabok. Posledný vozeň prebehol po trati duniac kolesami.

Videl som, že Mitchell zastal pri koľajniciach. Zoskočil z koňa a kľakol si. Dorazil som k nim.

– To je čosi pre teba, Johnny, – povedal Charlie. – Pozri, či ešte žije.

V tráve ležal doluznačky muž v traperskom oblečení. Obďaleč sa pokojne pásol jeho kôň. Na prvý pohľad sa mi zdalo, že ležiaci nemá nijaké zranenie. Zistil som pulz a srdce. Bol mŕtvy. Neúspešný skok do vozňa bol smrteľný.

– Nuž, – zamrmlal seržant, – treba ho pochovať. Ale najprv mi dovoľte, nech mu prezriem vrecká. Nepoznáte ho?

Charlie pokrútil hlavou.

– To je vlastne môj ochranca… Ech, vrecká má prázdne. A tamten ušiel. Vidím, že mám smolu! – Mitchell vstal a oprašoval si nohavice.

– Čo chcete teraz robiť, seržant?

– Ísť ďalej.

– Kam?

Ukázal rukou na strácajúci sa prúžok dymu v diaľke.

– Tam. Povinnosť volá. Musím ho stíhať, kým ho nechytím alebo neodovzdám prípad inej policajnej stanici. Ak sa skryje v meste, moja úloha sa skončila, ale kým ide cez prériu, budem mu stúpať na päty. Nuž tak… Rozlúčime sa. Len mám jednu prosbu, chyťme tie kone. Ak pôjdete nazad tou istou cestou, vráťte mustangy Assiniboinom a pozdravujte Laughtona. Viem si predstaviť, ako sa poteší.

Opustená chata

Rozlúčka bola krátka. Mitchell sa pobral popri tratí na východ. Ešte z diaľky nám zakýval klobúkom, a potom vysoká tráva zakryla jazdca i koňa.

Za traťou Charlie našiel malý prameň v tieni niekoľkých kríkov. Teraz už sme nemali dôvod ponáhľať sa. Práve naopak, kone si potrebovali riadne oddýchnuť po tej pekelnej jazde, a mali sme ich dokopy šesť. Rozložili sme oheň a pripravili sme si kávu.

To bol pôžitok! Ešte aj sušené mäso, ktoré sme dostali od Assiniboinov, chutilo ako najdokonalejšia pečienka. Pri západe slnka sme sa nesmierne uťahaní uložili spať.

Ráno sme sa vydali na spiatočnú cestu. Charlie bez ťažkostí nachádzal stopu z predošlého dňa. Takto sme sa dostali až k tomu miestu, kde sme po prvý raz natrafili na stopy utečencov, k jazierku obkolesenému skupinou stromov. Tu sme zastavili kone a Charlie ich pre istotu zaviedol až na kraj húštiny. Kone boli ustaté po ceste a vysmädnuté, cítili vodu a netrpezlivo sa ťahali k nej.

– Ešte chvíľu počkajú. Najprv musíme zistiť, či sme tu sami, – odpovedal na môj spýtavý pohľad.

– Ale kto by, do čerta…
– Psst, nerozprávaj tak hlasno. Toto jazierko má svoju históriu, – zoskočil na zem. – Stoj tu a nehýb sa, len keby si počul výstrel.

Nato mi s karabínou v ruke zmizol z očí pomedzi kleny, rastúce dookola. Ničomu som nerozumel. Dovtedy sa mi zdalo, že tu Charlie nikdy nebol, prvý raz až pri tom prenasledovaní. Čo teda značili jeho slová, že jazierko má svoju „históriu“?

Musím zdôrazniť, že od našej príhody pri Jeleňom jazere som nemal jazerá rád; aj toto, i keď malé, vyzeralo dosť chmúrne v tieni stromov a nemohlo pocestného nijako príjemne naladiť. Bolo to nepochybne ponuré miesto, ale keby sa ma bol niekto spýtal, prečo – nevedel by som odpovedať.

Po dlhšej chvíli sa ukázal Charlie medzi stromami.

– Všetko je v poriadku, Johnny. Odveď kone do vody. Treba ich odsedlať. Zostaneme na noc. Už by sme si zaslúžili poriadny odpočinok pod strechou…
– Z konárov a lístia, – dokončil som.

– Mýliš sa, pod skutočnou strechou. Nepamätáš sa, ako som sa spytoval seržanta, kde je chata?

– Naozaj, celkom som na to zabudol.

– Ukážem ti ju, ale najprv obriadime kone.

Keď sme mali „čriedu“ odsedlanú a napojenú a pokojne sa začala pásť v hustej tráve, vzali sme sedlá na plecia a naložení ako muly sme sa vliekli po brehu jazierka. Obďaleč v tieni vysokých stromov sa týčila stavba, o ktorej hovoril Charlie. Jej steny tak splývali s okolím, že by ju človek na sto krokov nezbadal a šiel by ďalej.

Stavba – to je príliš všeobecne povedané. Priliehavejšie by bolo označenie „búda“, zbitá z hrubých brvien a nešikovne ohobľovaných dosák. Slovom, pevnôstka bez dverí, obločné otvory zabité hrubou guľatinou. Dovnútra sa chodilo cez rovnú strechu a tadiaľ dolu po rebríku. Na šťastie k tomu nedošlo. Domček bol veľmi spustnutý, a preto neobývateľný. Jednu stenu mal tak naklonenú, že sa vytvorila veľká štrbina, cez ktorú by sa človek pretisol. Hneď sme to aj urobili. Vnútri bolo svetlo ako vonku. Strecha iba miestami pokrývala búdu. Dlážka bola povytŕhaná a roztrieskaná. Čierne fľaky zeme hojne zarástli bujnou trávou a akousi burinou so širokým lístím.

– Do pekla s takým príbytkom, – povedal som. – Nepáči sa mi to.

Charlie silne zažmurkal.

– Nazdával som sa, že ho nájdem v lepšom stave… Ktosi tu gazdoval. A zrejme neraz.

Pozrel som na začmudené steny, na pavučiny v kúte, na celú spustošenú miestnosť.

– Tu veru spať nebudem, – vyhlásil som.

– Správne. Nemyslel som si, že to bude takéto biedne.

– Však to tu poznáš.

– Nepoznám. Len som o tom počul. Som tu prvý raz, takisto ako ty. Mitchell tu už kedysi bol, ale teraz ho len náhoda zaviedla do týchto končín.

– Kto vystaval túto chatu?

– Ó, to je dlhá história, ale keďže tu nechceme nocovať, poďme preč.

Urobili sme si oheň v tieni stromov a po prvý raz po mnohých dňoch sme polihovali a bezstarostne tárali. Až teraz som mal príležitosť spýtať sa Charlieho bez svedkov, čo zistil na tých mapách faktórie. Namiesto odpovede vytiahol z vrecka skicu, ktorú si tam nakreslil. Bolo to zrozumiteľné zaznačenie jednotlivých zemepisných bodov zo špeciálky Skalnatých hôr a okolitého kraja.

– Keď si porovnáme tento náčrtok s mapami muža s jazvou, – vysvetľoval môj priateľ, – budeme konečne môcť určiť, kde sa nachádza Sedlová dolina a ako je ďaleko od Tajného mesta. Urobíme to spolu s Červeným Mrakom, keď sa vrátime do osady Oden-na-ka-inne-he-kaj.

Dohovorili sme sa, že keď vrátime kone majiteľom, zájdeme do tábora Čiernych Stôp a do jesene sa budeme venovať hľadaniu toho, čo sme v duchu nazvali pokladom.

– A teraz mi povedz, Charlie, aká je to história s tou chatou?

Dôstojne si napchal fajku a priložil k nej rozžeravený uhlík. Dva razy potiahol, poškrabal sa za uchom a nehybne a mlčky nad niečím rozmýšľal.

– No? – spýtal som sa, netajac zvedavosť. – Tak čo je s tou chatou, do čerta?

Podvedome som cítil, že zrúcanina má niečo spoločné s vrahom, ktorého sme prenasledovali. Dokonca som čakal, že Charlie potvrdí moje predpoklady.

– Rozmýšľam, odkiaľ začať, – povedal po chvíli. – Prvý raz som o nej počul pred niekoľkými rokmi. Rozprával mi o nej človek, ktorý tu takisto nikdy nebol. Preto som si myslel, že to bude jedna z prériových legiend, ktoré si tuláci rozprávajú večer pri táborákoch. Viem, že vtedy sa najlepšie rozpráva, a pretože ťažko určiť, kde sa začína výmysel a kde sa končí pravda, rozprávači prifarbujú svoje príbehy a pridávajú im rôzne výplody vlastnej fantázie. Tak som sa dozvedel o dobrodruhoch, ktorí objavili na hranici Skalnatých hôr naozajstnú zlatú baňu. Údajne v nej našli hrudky rýdzeho zlata, čo sa stáva veľmi zriedka. Ako bolo, ako nie, dosť na tom, že títo traja sa veľmi dlho zdržali v horách. Prišla jeseň, zvestujúca rýchlu zimu. Vracali sa zrejme obťažkaní vreckami vzácneho nálezu, ale zato biedne zásobení potravinami. Začali sa jesenné plášte. Vieš si, Johnny, predstaviť, ako vtedy vyzerá préria? Za jazdy v takejto pľušti zapadol prvý z nich do hlbokej rokliny. Nič sa mu dokopy nestalo, len sa trochu potĺkol, ale jeho kôň si zlámal nohu. Odvtedy šli ešte pomalšie. Na dovŕšenie nešťastia nebolo na čo poľovať. Keď sa dovliekli k jazierku, napadol prvý sneh.

Zrejme boli sami veľmi vyčerpaní, aj kone mali na pokraji síl, pretože sa rozhodli prezimovať. Nebola to najšťastnejšia myšlienka. Vlastne sa im čudujem. Vieš, postavili túto chatu. Môžeš si predstaviť, koľko im to dalo námahy. Nejako teda prezimovali, ale stratili posledné dva kone.

– Ako to?

– Jednoducho ich zjedli. Keď prišla jar, pobrali sa ďalej. A tu sa končia všetky stopy.

– A to je všetko? – spýtal som sa rozčarovane.

– Čo by si ešte chcel? Assiniboinovia, čo tadeto križujú, poznajú tento príbeh. Jazierko i s okolím pokladajú za začarované. Zlý duch vraj potrestal troch belochov za to, že sa ulakomili na zlatý piesok. A nikdy sem nezájdu, čo sa nedá povedať o ľuďoch inej farby pleti… Je pravdepodobné, že traja pocestní, ktorí šli pešo, nemohli odniesť všetko zlato. Predsa ho predtým viezli na koňoch! Časť teda museli ukryť. Našli sa takí, ktorí sa do toho pustili. Neviem, či niečo objavili. O tom legenda mlčí. Neveľmi som v ňu veril, ale teraz… Chata stojí, teda niečo pravdy na tom je. Uvažujem aj o tom, či sem utečenci zamierili náhodou, alebo za nejakým cieľom.

– Akým?

– Pripusťme, že jeden z nich voľakedy patril do tej stratenej trojice zlatokopov. Chápeš, čo by to znamenalo?

Rozmýšľal som chvíľu, a zrazu sa mi celá tá zelená, utešená préria nesmierne sprotivila. Krajina, kde sa zdržujú zločinci a navzájom sa zabíjajú! Čo tu hľadá normálny statočný človek?

– Chápeš, Johnny? – zopakoval Charlie.

– Až priveľmi, – povedal som podráždene. – Lotor, ktorého sme stíhali, mohol byť jedným z tých troch zlatokopov, ale čo sa stalo s jeho druhmi?

– To isté by som sa chcel spýtať ja teba.

– A potom, – pokračoval som, – ak je to naozaj on, tak Joe Lawson a Harry Smoth nezahynuli preto, že im on chcel uchmatnúť tajomstvo zlatého pokladu, ale preto, že náhodou odhalili jeho vlastné tajomstvo. V konečnom dôsledku je to to isté… Ale keď si človek uvedomí, že objavenie zlatého pokladu privolalo smrť – aspoň to tak vyzerá – dvoch spoločníkov, potom smrť Lawsona a Smotha, potom Indiána, ďalej neznámeho muža v horách, a teraz ešte aj toho, čo tak nešťastne naskakoval na vlak! Strašné! Keby som to bol tušil, Charlie, nikdy by som sa s tebou nebol vybral do prérie. Radšej zostanem pri svojich operáciách. Tam aspoň viem, že niekomu pomáham, ale tu?…
Zmĺkol som a začal som zhŕňať uhlíky. Charlie nejaký čas poťahoval z fajky. Slnko pomaly zapadalo a nastalo podvečerné ticho, pri ktorom počuť zavýjanie kojota aj z desiatich míľ. Môj priateľ si vzdychol.

– Je v tom mnoho pravdy, Johnny. Ale kto vedel, že sa to takto zvrtne? Vskutku sme vliezli do akýchsi zločineckých krážov… Spočiatku som si myslel, že nález týchto náčrtov zlatej bane je v znamení šťastného osudu. Medzi nami, osobne je mi jedno, či ide o väčšiu alebo menšiu kôpku zlata, ale tento objav sa veľmi hodí do plánov Červeného Mraka. Čierne Stopy potrebujú zlatý piesok, aby mohli uskutočniť naozaj veľkolepé dielo…
– Nerozumiem ťa dosť dobre…
– Nuž, ani nemám právo povedať ti viac. Myslím, že až sa teraz stretneme s Červeným Mrakom, mnohé veci sa ti objasnia. Pochopíš.

– Kiež by to bola pravda! Ale toho vraha by som už nerád videl.

Bola tma, keď sme si opreli hlavy o sedlá a zakrytí dekami sme zaspali. Tej noci ani jeden z nás nestrážil. Naozaj nám nehrozilo nebezpečenstvo.

Ráno sme šli ďalej pozdĺž potoka, ktorý nás zaviedol k riečke. Tentoraz sme už nemuseli kráčať úvozom. Stretnutie s Assiniboinami by nám prišlo celkom vhod. No do ich tábora sme sa aj tak dostali až nasledujúceho dňa.

Privítali nás naozaj slávnostne a ako ma Charlie informoval, množstvom pochvalných slov, ktorých kvetnatosť som si mohol iba domýšľať.

Napriek tomu, že nás Assiniboinovia úprimne zdržiavali, vydali sme sa na cestu ešte v ten deň. Oddýchli sme si až pri rieke, po ktorú horela préria. Jeden breh teraz oplýval rôznymi odtieňmi trávy, druhý vyzeral ako prismudnutý pagáč. Zaviedli sme kone do vody, aby sa osviežili pred najťažším úsekom cesty. Aj my sme šli v ich stopách. Kúpanie sa pre tiahlo tak dlho, kým nás z vody nevytiahlo slnko – červená guľa schyľujúca sa na západ. Jazda nocou nebola bezpečná. Vyrazili sme teda až ráno, naberúc si vody do kožených mechov a trávy pre kone. Na šťastie už boli iba štyri, ale práve batožina nám nedovoľovala ísť rýchlejšie. Teda zasa nocľah uprostred vypálenej prérie.

Nasledujúceho dňa sme prišli k jazierku, pri ktorom sme táborili, keď nás zaskočil požiar. Teraz to bola jediná oáza zelene.

Na ďalšej ceste nás nestihlo nič mimoriadneho. Konečne sme druhý raz dorazili do Osady Desiatej Míle. Musel som sa smiať, keď som si spomenul, ako som sa zaprisahal, že tam moja noha viac nevkročí. Teraz sa mi osada videla celkom sympatická. Priviazali sme kone o stĺp na verande saloonu a ja som vošiel do tmavej miestnosti prvý.

Hostinský stál ako vždy za pultom, automaticky prisunul pohárik a siahol po fľaši. V tej chvíli vstúpil Charlie.

– Ako sa máte? – spýtal sa.
Hostinský nás až teraz poznal.

– Ó, to ste zasa vy? – a takým istým automatickým pohybom odložil fľašu.

– Priviedli sme Laughtonovi ukradnuté kone.

– Tak rýchle?

– Nalejte, – povedal som. – Dvakrát.

Charlie prikývol. Po toľkých dňoch strávených v sedle nie je nič príjemnejšieho ako stáť nedbanlivo opretý pri hocijakom pulte v hocijakej putike. Až teraz som pochopil, prečo traperi, policajti z Kráľovskej jazdnej polície a dobrodruhovia z celého sveta po týždňoch jazdy tiahnu do prvého slušného saloonu ako mory do svetla.

– Našli ste kone? Kto by si to bol pomyslel… – čudoval sa hostinský. – Mám pre vás niečo lepšie, – povedal zrazu. – Laughton už to tom vie? Ten sa poteší!

Siahol na policu a zložil zaprášenú fľašu.

– Tu to nik nepije. To je pre tých, čo sa v trúnkoch vyznajú. – Opatrne odzátkoval a nalial do pohárikov. – Naozajstná „Canadian Club“ Hirama Walkera. Ochutnajte.

Ochutnal som, a potom som vypil do dna. Zrazu ma únava prešla. Bola to kanadská whisky, azda nie taká dobrá, ako jej anglické pravzory, ale aj tak vynikajúca.

– Zostanete na noc?

Prikývol som.

– Kone odveďte do maštale, no len dva, – dodal Charlie. – Tamtie berieme k Laughtonovi. Čo nám dáte jesť?

– Pečienku. Mám výbornú pečienku.

Predstava nenávidenej pečienky sa mi teraz videla labužníckym rajom. Ako tá préria vie zmeniť ľudí!

Odišli srne s tým, že sa veľmi rýchlo vrátime.

Brána faktórie bola i tentoraz pevne zavretá. Na naše búchanie sa odchýlilo okienko vo dvierkach a ukázala sa známa tvár.

Indián nás ihneď spoznal, lebo dvierka sa so škripotom otvorili.

– Treba otvoriť bránu, – odporúčal Charlie, – máme kone.

Indián prikývol. Na chvíľu zmizol, a potom zavŕzgali veľké vráta. Zaviedli sme kone na dvor. Indián na ne mlčky hľadel.

– Ihneď to oznámim pánu Laughtonovi, – povedal a odišiel.

Nečakali sme dlho. Teraz už Laughton neposlal sluhu. Sám nám vyšiel v ústrety. Keď zbadal kone, doslova skamenel. Ohúrené pozeral raz na zvieratá, raz na nás. Neviem, ako dlho by bolo trvalo to výrečné mlčanie, keby ho nebol Charlie prerušil.

– Poznávate ich? To sú vaše kone!

Laughton až teraz nabral dych.

– Neuveriteľné! Úžasné! V takom krátkom čase! Ale páni, páni!

Zaviedol nás hore, do vlastnej izby.

– To treba osláviť! Prepáčte na chvíľu.

Zmizol v susednej izbe. Objavil sa s pohárikmi a s fľašou na tácke.

– Dovoľte, aby som vám ponúkol pijatiku pre znalcov. Naozajstnú „Canadian Club“ Hirama Walkera…
Div som nevyprskol. To isté povedal aj majiteľ „Bielych koní“. Bol zrejme chápavým učňom faktórie.

Keď sme vypili, Charlie musel rozprávať príbeh honby za zlodejmi. Veľmi pri tom zdôrazňoval, že najväčšiu zásluhu nesporne má seržant Mitchell.

Čoskoro sme sa s Laughtonom rozlúčili, aj keď nás veľmi usilovne zdržiaval. Videli sme, že to myslí úprimne. Bol som už zunovaný ako šváb.

Vrátili sme sa do hostinca, kde nás čakala tradičná pečienka. Rýchle sme sa s ňou vysporiadali. Úslužný hostinský zavolal chlapca, aby nás odprevadil na poschodie, do jednej z hosťovských izieb. Charlie hneď aj otvoril oblok, ktorým sme v belasom súmraku dovideli široko-ďaleko.

– Čudné, že sa oheň nedostal až sem, – rozmýšľal som. – Všetky búdy by boli vzbĺkli ako otiepka slamy.

– Takéto čudá sa na prérii stávajú. Naozaj, niekedy je ťažko ich vysvetliť.

Dodnes nerozumiem, prečo sa požiar nedostal až do Desiatej Míle. Keď sme šli do osady, pás spálenej prérie náhle prestal, akoby ho uťal. Možno zahasila požiar búrka, ktorá stihla aj nás.

Na druhý deň sme pokračovali v ceste. Nad obzorom pomaly stúpalo slnce. Rosa sa striebrila na chumáčikoch trávy, ale zo zeme ešte vychádzal nočný chlad.

Teraz sme šli na západ. Bolo úplné ticho, ani len vánok nenarušil zelenú hladinu prérie.

Šli sme vedľa seba a nastavovali sme chrbty prvým slnečným lúčom.

– No, Johnny, – ozval sa Charlie, – myslím, že najhoršie máme za sebou…
Chystá sa nová výprava

A opäť sme v osade Ode-na-ka-inne-he-kaj, v Tajnom meste. Ležím v típí na medvedích kožušinách. V druhom kúte spí Charlie. Cez vchod vidím, ako sa plazí po nebi mesiac, kedy-tedy zaclonený chmárami.

Je ticho. Vrešťavé indiánske psiská sa už dávno upokojili. Keď sme sem prišli po tej únavnej ceste, zdalo sa, že si nás nik nevšíma. No večer nás slávnostne privítali všetci starci Tajného mesta. Tradičná fajka mieru, potom Charlieho rozprávanie, ktorému všetci zhromaždení načúvali. Hovoril rečou Čiernych Stôp. Mrzím sa na neho, že ma dovtedy nenaučil aspoň niekoľkým príležitostným výrazom.

Keď pahreba dohorela, mladý Indián nás odprevadil do típí, kde sme si našli i postroje našich koní i výstroj. Na spánok ešte bolo privčas, šli sme sa teda poprechádzať pozdĺž celého „mesta“. Tárali sme o všeličom.

– Vieš, Charlie, – povedal som mu v jednej chvíli, – veľmi by som chcel mať kompletný indiánsky odev. To by bola pekná pamiatka. Najmä taká fajka mieru…
Ticho sa zasmial.

– Ten odev možno nejako vydrankáme, hoci neviem, čo im za to ponúknuť. Rozhodne však môžeme žiadať len odev obyčajného bojovníka. O náčelníckych perách nesnívaj. Tie by si mohol dostať iba s… hodnosťou. A fajku mieru si vyhoď z hlavy.

– Prečo?

– Prizrel si sa niekedy takej fajke dôkladnejšie?

– Veď som nemohol! Vždy ju mám v ruke len veľmi krátko. Hlavičku má z akéhosi zvláštneho kameňa.

– Pravdaže, pre bledé tváre je ten kameň zvláštny. No Indiáni vedia, kde ho hľadať. Nachádza sa na jedinom mieste v štáte Minnesota. Bol som tam voľakedy. Vystupuje sa pri osade Pipestone a odtiaľ je to ešte kúsok cesty popri malebných ružových skalách. Indiáni tam putujú dodnes po ten vzácny a nenahraditeľný materiál na výrobu fajok. V podstate je celý ten kraj pre Indiánov akýmsi posvätným miestom. Prvý beloch, čo navštívil tie náleziská, bol George Catlin. V roku 1837 získal vzorku kameňa a urobil z neho chemický rozbor. Odvtedy sa fajkový kameň bežne nazýva catlinitom.

– Ale nechcel by som fajčiť z takej fajky navždy. Kamenná hlavica môže len zhoršiť chuť tabaku.

Charlie sa rozosmial.

– Och, ty si ale naivný! Indiáni nefajčia pre pôžitok. Dokonca ani nešlukujú. Mnohé kmene pritom nepoužívajú ani tabak, len akúsi zmes lesných rastlín a stromovej kôry.

– Tak prečo do čerta fajčia?

– To je pre nich obrad, ktorý má stáročnú tradíciu. Tradíciou je aj to, že na výrobu fajok používajú výlučne catlinit. Vieš, fajčenie fajok znamená pre Indiánov zavŕšenie alebo spečatenie dôležitého aktu. Fajčia vtedy, keď nepriateľské rody uzatvárajú mier, fajčia, keď majú na návšteve nejakého cudzinca. Nie je to iba prejav formálnej zdvorilosti, ale záväzok, že sa hosťovi počas pobytu u nich vlások na hlave neskriví. Keď vyfajčíš fajku s prostým bojovníkom, máš istotu, že z jeho strany ti nič nehrozí. Ak ju vyfajčíš s náčelníkom, uchráni ťa to pred všetkými bojovníkmi celého kmeňa. A ešte niečo: Indián, ktorý sa vyberie do Pipestonu po materiál na výrobu fajok, je vzájomnou dohodou chránený pred všetkými útokmi alebo ublížením. Nepoznám prípad, že by bol nejaký Indián porušil túto dohodu. Myslím si, že takého Indiána by vylúčili zo svojej spoločnosti.

– Chápem. A ešte mi povedz, Charlie, čo vlastne znamená indiánske slovo „kalumet“.

– Po prvé, toto slovo nie je indiánskeho pôvodu. Voľakedy ho vôbec nepoznali, ale mnohé kmene si ho prisvojili. Vieš, čibuky mnohých indiánskych fajok sú bohato zdobené alebo vykladané drahokamami. Keď sem prišli po prvý raz Francúzi, nazvali indiánske fajky fujarami, po francúzsky „chalumeau“. Prekrútením z toho vznikol „kalumet“, čo už neznamená len samotnú fajku, ale aj obrad fajčenia. To je vari všetko, čo ti o tom môžem povedať. Čiže na záver ti radím, aby si veľmi netúžil po fajke mieru, a rozhodne to nevrav nijakému Indiánovi.

Prišli sme až na koniec Tajného mesta. Ďalej sa tiahla préria a na obzore nejasné, večernou hmlou zahalené obrysy hôr.

– Poďme nazad, – navrhol Charlie.

– Už by som si rád ľahol, ešte cítim v kostre jazdu.

Ale nebol mi súdený skorý odpočinok. Keď sme sa vracali, zastúpil nám cestu čarodejník Čiernych Stôp. Mám také podozrenie, že si vtedy to stretnutie dohovoril s Charliem. Začali ma prehovárať – a ani sám neviem, ako a kedy som sa našiel v típí Červeného Mraka. Panovalo tu šero zjasnené malou lampkou a slabulinký plameň sa chvel na konci knôta ponoreného do oleja.

Sadli sme si. Chvíľu sme mlčali, potom sa ozval Indián.

– Môj biely brat ešte nevie, že sme spolu s Veľkým Bobrom našli miesto, kde sa nachádza zlatý piesok.

Prekvapilo ma to. Kedy, do čerta, stihli?

– Našli sme to miesto na papieroch, – hovoril ďalej Červený Mrak. – Veľký Bobor odhadol, že nás od zlatého piesku delí asi sto míľ. Nie je to ďaleko, ale cesta vedie cez hory, a preto sa tam dá ísť len v čase, keď je slnko vysoko. Od Veľkej jari po Malý gaštan. – Neveľmi som mu rozumel, ale Charlie mi neskôr vysvetlil, že Veľká jar je názov pre apríl a Malý gaštan označuje september. – Teraz by ešte bol ten čas. Môj biely brat sa zaiste čuduje, prečo mne i môjmu kmeňu tak veľmi záleží na zlatom piesku… Môj biely brat iste vie, že Indiáni sa nechcú učiť jazyk bielych tvárí, nechcú ich školy ani učiteľov. A predsa sa dá hovoriť jazykom Veľkého Otca z Ottawy a nestratiť pritom vlastnú tvár… Spojené kmene Dakoty pobili pri rieke Little Big Horn Custerovo vojsko, a čo z toho? Sitting Bull – ako ho vy nazývate, Tatanka Yotanka ho nazývame my – musel ujsť na sever. Moji červení bratia pri rieke Little Big Horn bojovali so zbraňami, ktoré dostali od bielych handliarov… Aj pušky, aj náboje, aj prach. Ale načo?

Zhlboka si vzdychol a na chvíľu zmĺkol. Ešte vždy som nevedel, kam Červený Mrak mieri. Pozrel som na Charlieho, ale ten nepovedal ani slova. Zdalo sa mi, akoby mu tieň úsmevu preletel po tvári.

– Nuž, – pokračoval v prerušenej myšlienke Indián, – my nevyrábame zbrane, ktoré vyháňajú hrom. Moji červení bratia vedia len ohýbať drevo na luky, na šípy, na topory k tomahawkom. Robia to isté, čo robili ešte otcovia našich otcov, keď v týchto krajoch prebývali kmene početné ako zrnká piesku a čriedy bizónov častokrát premeriavali prériu. Vtedy ešte nejestvovali kamenné vigvamy v mestách bledých tvárí… Ale kto zahatá vodu rieky tečúcej z hôr? Kto zastaví slnko a prikáže, aby sa vrátili dávne dni? Poznám kamenné mestá bielych, poznám jazyk, ktorým sa dorozumievajú. Keď som bol malý chlapec, uniesli ma odtiaľto a odviezli k slanej vode. Býval som v kamennom vigvame, ale bledá tvár, ktorá ma uniesla, starala sa o mňa ako o vlastného syna. On ma naučil múdrostiam, neznámym môjmu kmeňu. Po mnohých rokoch som sa vrátil. Vrátil som sa, aby som naučil svoj kmeň ináč žiť. Veľký náčelník Čiernych Stôp priklonil svoje ucho mojim radám, a tak pracujeme spolu, je to ťažké. A pritom nastane čas, keď vyhynú posledné bizóny. Vtedy bude treba opustiť zem otcov a odísť na sever, do veľkých pralesov, zatiaľ plných zveri. Ale bojovníci Čiernych Stôp sú synmi prérie a v lesoch zahynú. Čo teda urobiť, aby sme tu mohli zostať?… Dlho som rozmýšľal, kým‘ mi Veľký Duch nezjavil pravdu. Prv než padne posledný bizón tejto prérie, je potrebné, aby sa tu pásla strakatá črieda belošských kráv. Čierne Stopy môžu pásť na tejto zemi tisíce strakatých kráv a ich mäso a kožu predávať do kamenných miest. Ale to ešte nie je všetko. Môj ľud sa musí naučiť novým pravdám. Treba doviesť učiteľov, aby naučili mojich bratov svojej múdrosti. A na to, aby sa to všetko mohlo uskutočniť, potrebujeme zlatý piesok… Keď Veľký Bobor a môj biely brat našli papiere, na ktorých je nakreslená cesta ku zdroju zlatého piesku – želal si to Veľký Duch. Veľký Bobor pozná moje myšlienky, a keď pozeral tie papiere, povedal mi: „Toto je poklad, toto sú čriedy strakatých kráv, toto sú učitelia i školy Čiernych Stôp, ale beda, ak sa niekto dozvie o našom objave.“ Veľký Bobor je plný múdrosti. Povedal to, o čom som ja rozmýšľal. Howgh!

Sklonil hlavu na prsia a zostal tak bez slova, akoby ho dlhá reč vyčerpala. Nevedel som, čo mám odpovedať a čl vôbec treba odpovedať. Cítil som sa zaskočený. Aký obrovský plán predo mnou rozvinul čarodejník Čiernych Stôp! Budú sa môcť jeho zámery splniť? Äno, moc zlatého piesku v spoločnosti bielych je nekonečná. Ale koľko k tomu treba námahy? Zamyslene som mlčal.

– Náš červený brat môže byť spokojný, – ohlásil sa Charlie. – Nik sa nedozvie, kde leží zlatý piesok. Obaja pomôžeme Čiernym Stopám hľadať poklad a ja som ochotný zariadiť všetky veci v kamenných mestách, ak bude treba. Je tak, Johnny?

Prikývol som.

– Dohodnime sa, kedy sa vyberieme za zlatým pieskom. Myslím si, že to nebude skôr ako o sedem dní. Kone si musia oddýchnuť. Čo si o tom myslí Červený Mrak?

– Súhlasím s Veľkým Bobrom.

– A teraz ešte jedno: aká veľká bude naša výprava?

– Naši bojovníci vedia mlčať, ale čím menej očí, tým menej úst na rozprávanie. Dvaja by mali stačiť. Spolu s nami to bude päť. Čo povie môj biely brat?

– Správne hovorí Červený Mrak. Ústami Červeného Mraka hovorí sama múdrosť.

Vstali sme odrazu. Bol to koniec porady.

Keď som potom hľadel do strieborného svitu mesiaca, rozmýšľal som o všetkom. Kde ma to zaviedli cesty môjho života? A kam povedú? Obyčajný lekár z Milwaukee je zasvätený do plánov indiánskeho kmeňa! Čudesné, neslýchané!

Ani neviem, kedy som zaspal. Snívalo sa mi o tisícoch indiánskych fajok mieru najčudnejších tvarov. Z ich hlavičiek sa nevznášal dym, ale zlatý prach, ktorý vytvoril veľký oblak. Oblak svetielkoval kovovým leskom, potom začal ružovieť, až sa napokon stal purpurový. Potom zmizol. Na jeho mieste vyrástla postava Červeného Mraka. Pozeral na mňa hrozivo a prenikavo, potom si zložil z vlasov farebný pás a podal mi ho na vystretej dlani. Zobudil som sa. Ešte bola noc.

Znovu na ceste

Prešiel týždeň. Vyrazili sme na cestu. Červený Mrak, dvaja indiánski bojovníci, Charlie a ja sme najprv šli tým smerom, ktorým sme pred niekoľkými týždňami prenasledovali utečencov – po brehu rieky k belasým siluetám hôr. Podvečer začala rovina prérie stúpať a postupne prechádzala do zvlnených pahorkov. Zastavili sme sa na noc na tom istom mieste ako predtým. Na šťastie nám tentoraz počasie žičilo.

Nasledujúceho dňa sme dorazili k potôčiku, k tomu istému, na ktorý som natrafil, keď som zablúdil v hmle pri poslednej ceste do týchto končín. Potôčik sa zužoval každou míľou, až napokon zmizol v zelenej močaristej dolinke. Vyhli sme sa jej širokým oblúkom. Ešte deň jazdy, a hľa, sme pri rieke, kde budeme tráviť poludňajší oddych.

Siluety hôr už boli celkom výrazné. Nad kopulovitými pahorkami trčali do neba štíhle rozorvané štíty.

Indiánski bojovníci rozložili oheň, nič však nepripravovali ani nejedli. Ako som sa neskôr presvedčil, Indiáni počas jazdy jedia iba dva razy denne. Ich nezvyčajne vytrvalé kone dokážu niesť jazdcov od svitu do mrku. Ja a Charlie sme si vypili tradičnú kávu a zajedali plackami. Indiáni sedeli ako sochy a nevyriekli ani slova. Po dvoch hodinách sme boli zasa v sedle. Šli sme za sebou, čiže nemohli sme sa zhovárať.

Podvečer sa nebo zatiahlo. Prv než sme stihli zoskočiť z koní, strhol sa prudký lejak. V sekunde som premokol od hlavy po päty. Prúdy vody mi tiekli po chrbte, v topánkach mi ločkalo. Zo širokej obruby na klobúku crčalo ako z dáždnika. Rozvlnený, mihotavý príkrov dažďa nás obkrúcal zo všetkých strán. Zrazu povznikali malé riečky a hlučne si razili cestu pomedzi trávu pováľanú lejakom.

Prietrž však netrvala dlhšie ako niekoľko minút. Odrazu zavial vietor a lejak sa začal rýchle vzďaľovať. Ochladilo sa. Zoskočil som z koňa, drkotajúc zubami. Ostatní boli rovnako premoknutí ako ja. Červený Mrak a jeho dvaja bojovníci to prijímali s meravým pokojom, Charlie nadával ako ja. Prichádzala noc a bolo treba rýchle rozložiť oheň. Ale z čoho? Viackrát som mal vtedy možnosť obdivovať predvídavosť Indiánov. Každý z nich viezol so sebou otiepku suchého raždia. Ako ho uchránili pred dažďom, zostáva pre mňa záhadou. Raždie sa rýchlo navŕšilo na kôpku, Charlie siahol po zápalky a… A nič z toho nebolo. Zápalky boli premočené. Vybral som z vaku niekoľko svojich škatuliek. Kvapkala z nich voda. Naozajstná smola!

Červený Mrak hľadel na naše pretiahnuté tváre. Obrátil sa na svojich bojovníkov. Charlie sa náhle rozveselil.

– Bude oheň, – povedal.

– Majú zápalky?

– Nie, veď uvidíš. Dávaj pozor.

Usilovne som sa teda prizeral. Mladší z bojovníkov vytiahol z mieška kolík, ostro zastrúhaný na oboch koncoch a plochú doštičku. Položil ju na zem, na ňu postavil na výšku kolík a opačný koniec pritisol plochým kameňom, o ktorý sa oprel hrudou. Nato okrútil kolík kúskom povrazu a začal poťahovať za konce. Kolík sa obracal raz vpravo, raz vľavo. Trvalo to dosť dlho. Tak dlho, že som si už pomyslel, že tá úmorná robota neprinesie nijaký výsledok. Indiánovi kvapkal z čela hojný pot. Bolo mi ho ľúto. Zrazu sa z dolného konca kolika, čo sa vrtel na doske, začal tiahnuť sivý pásik dymu. Hneď priskočil druhý Indián a začal sypať okolo kolika akýsi sivý prášok. Prudko vzbĺkol plameň. Stačilo niekoľko vetvičiek, a oheň sa mohol preniesť na pripravené raždie. Povyzliekali sme si mokré šaty.

– Tak čo, Johnny?

– Keby som to nevidel, neuverím.

– Veru to treba vedieť chytiť do ruky. Kedysi som to skúšal, ale nič z toho nebolo. Radšej mám kresadlo a hubku.

– A aký to bol prášok?

– Obyčajný pušný prach. Nemali po ruke ani suchý mach, ani hubku.

Oheň, stále sýtený, veselo pukotal. Indiáni – bohvie odkiaľ – privliekli konáre z akéhosi kríka. Potom piekli mäso na ražňoch. Perspektíva na nocľah nebola najhoršia, aj keď by sa ani jeden z nás neodvážil vystrieť sa na mokrej tráve. Na šťastie nám šaty vyschli a Indiáni urobili na jednom boku – odkiaľ vial vietor – z dosák, sediel, prikrývok a tyčiek čosi ako stenu, ktorá nám chránila chrbát pred zimou. Myslím, že len vďaka tomu som vtedy vôbec neprechladol.

Na druhý deň sme sa podstatne priblížili k horám. Pred nami sa rozprestierali horské údolia, kde možno ešte ľudská noha nevkročila. Nad nimi sa týčili zalesnené štíty. Nad lesom bolo vidieť pásmo krovia, potom lúky, vyššie už len kamenistý terén alebo čistú skalu. Kde-tu sa zjavili holé, dažďami vyhladené veže, trčiace nad údoliami ako stredoveká bašty.

Počasie sme nemali najlepšie, ale nebola núdza o pašu pre zvieratá, aj horské potoky s krištáľovou ľadovou vodou nám neustále pretínali cestu. Niekoľkokrát sme pozorovali orly krúžiace po nebi, ale nezbadali sme nijaké zvieracie chodníčky. Zásoby, ktoré sme si nabrali v Tajnom meste, sa pomaly míňali a strava pre piatich ľudí, to nie je hračka. Preto keď sme sa jedného dňa zastavili v tichej dolinke na nocľah, rozhodli sme sa, že celý nasledujúci deň venujeme poľovačke. Podľa toho, čo vravel Červený Mrak, žili v týchto miestach medvede, jelene, srny, kamzíky i zajace.

Ráno sme sa vybrali štyria a jedného bojovníka sme nechali pri koňoch. Bol to úplne ľudoprázdny kraj, preto nehrozilo stretnutie s človekom, ktorému sa v týchto končinách treba vyhnúť.

Vystúpili sme na úbočie zo štítov a rozdelili sme sa. Keby zaznel výstrel, všetci sa mali ihneď pobrať tým smerom.

Oddelil som sa od priateľov a obišiel som štít z pravej strany. Za ním bola dolinka, veľmi podobná tej, v ktorej sme táborili. Svahy mala porastené nízkym krovím. Dole sa rozprestieral zelený trávnatý koberec. Šiel som pomaly, pozorne som sledoval okolie a hľadal nejaké stopy. No nič som nenachádzal. Prešiel som na náprotivný svah, čím ďalej strmší. Vysoko nado mnou čnel ošarpaný vrchol.

Už som oľutoval, že som si vybral takú neschodnú cestu, a istotne by som sa bol vrátil, nebyť toho, že som mal za sebou väčší kus cesty, ako bola vzdialenosť odo mňa k vrcholu.

Chvíľu som si oddýchol a potom som stúpal ďalej. Pot mi zarosil čelo, košeľa sa prilepila na chrbát. Na šťastie už nebolo k vrcholu ďaleko. Znovu som sa prizeral ostrému skalnému hrebeňu, zdobiacemu vrchol. Zrazu sa pri ňom zjavila štíhla silueta. Utešený kamzík stál bokom ku mne a pozeral opačným smerom. Ešte ma nezbadal. Zatajil som dych. Pomaly, pomaličky som zložil z pleca pušku. Ešte pomalšie som ju priložil k lícu. Kamzík stál ako socha. Čosi úporné pozoroval. Potiahol som spúšť. Ozval sa výstrel, zaznela ozvena a nádherné zviera spadlo na zem. Teraz som už mal dosť času. Práve naopak, podľa dohovoru bolo treba počkať na priateľov. Sadol som si na chvíľu, ovieval som sa klobúkom – slnce veľmi pripekalo – a potom som sa pomaly pobral rovno pod vrchol.

Predo mnou sa ukázala neveľká plošinka a na nej zastrelené zviera. V tej chvíli som zmeravel. Nevládal som sa ani pohnúť, len som hľadel, ako sa nad okrajom svahu oproti mne dvíha chlpatá hlava s lesklou sivohnedou papuľou a špicatými ušami. Sekundu nato som zazrel laby s dlhánskymi pazúrmi. Vzápätí padol na mňa tieň mohutného horského medveďa. Grizly! Neraz som o ňom počul ešte v Milwaukee ako o najdivšom a najkrvilačnejšom zvierati Severnej Ameriky. Grizly vraj nikdy necúvne, nikdy neujde. Dokonca aj keď je ťažko ranený a padne na zem, ešte v poslednej chvíli sa dokáže vrhnúť na lovca, ak sa ten náhodou neopatrne priblíži.

Teda to bol grizly, pri ktorom treba mať vzácne lovecké šťastie a nesmiernu odvahu. Indiánsky bojovník, ktorý ulovil sivého medveďa, nosieva náhrdelník z jeho pazúrov. Dosiaľ som videl iba dva také náhrdelníky, u Červeného Mraka a Vysokého Orla. Vedel som, že aj Charlie mal právo nosiť taký náhrdelník. Všetci boli ostrieľaní poľovníci. Ale ja?

Stál som terás s trojakom, z ktorého som pred chvíľou vystrelil jeden náboj. Zostali mi ešte dva.

Grizly zrejme bol rovnako prekvapený ako ja. Až teraz zbadal človeka. Pozeral na mňa malými očkami a stál tak blízko, že som cítil pach jeho dychu. Prvou mojou reakciou bolo obrátiť sa, preskočiť skalný výstupok a ozlomkrky uháňať dolu. Mal som jednu šancu proti sto, že sa medveď bude väčšmi zaujímať o kamzíka ako o mňa. V opačnom prípade ma dohoní za minútu. Tie zdanlivo ťarbavé zvieratá dokážu byť oveľa vrtkejšie ako človek. Najmä v horách, na nerovnom teréne.

Oprel som pušku o plece. Prerazí guľa medveďovi lebku, neskĺzne sa po kosti? Kde mieriť? Do oka?

Obrovská papuľa sa otvorila a ukázala veľké tesáky. Zviera vyrazilo z hrdla tupé zamrmlanie. Strelil som. Medveď sa vztýčil na zadné nohy a zaryčal. Cúvol som o krok, na samý okraj skalnej plošiny. Za chrbtom som mal strmý svah. Pred sebou – chlpatú obludu, vyššiu ako ja. Medveď znovu zavrčal a vystrel laby. O chvíľu ma dosiahne. Sám nevediac, čo vlastne robím, vrazil som so zúfalým vypätím hlaveň pušky do otvorenej papule. Mohutné čeľuste zaškrípali na kove. Potiahol som spúšť a uskočil som nabok, nechajúc zbraň zvieraťu medzi zubami. Grizly sa zatackal, otvoril papuľu a dopadol na predné laby. Puška zarinčala o kamene. Zviera sa ešte raz vztýčilo. Nato tresol výstrel, tentoraz už pri mojej hlave. Čiasi ruka ma stiahla dozadu.

– Nech sa môj biely brat nepribližuje!

Obrátil som hlavu. Pri mne stál Červený Mrak a z pušky v ruke sa mu dymilo.

– Náboje môjho bieleho brata sú veľmi slabé na grizlyho. Bolo by treba veľakrát strieľať, aby sivý medveď padol.

Dodatočne som si uvedomil nebezpečenstvo v celom rozsahu. Obrovské telo nehybne ležalo niekoľko krokov od nás. Moja prvá guľa medveďa iba ľahko zranila. Druhá bola vážnejšia, ale nie natoľko, aby ho dokázala definitívne poraziť. Nebyť Červeného Mraka, neviem, čo by zo mňa ostalo.

V tej chvíli sa ponad svah vystrčila Charlieho hlava.

– Čo sa tu stalo?

– Biely brat zabil grizlyho, – povedal čarodejník.

Charlie zrúkol: „Čo?“, a jedným skokom bol na plošine. V okamihu odhadol situáciu.

Stručne som mu rozpovedal, ako som natrafil na medveďa, a zdôrazňoval som, ako mi Červený Mrak pomohol, aby som teraz neležal na tej skale namiesto grizlyho.

– Do čerta! Povedal si, že si strelil dva razy? Pozrieme sa.

Charlie s Indiánom začali obzerať medvediu hlavu.

– To je ale opacha! Povrchné zranenie lebky. Guľka skĺzla a zodrala mu kožu. To ho len rozzúrilo. Tvoja puška nie je na medvede.

– Nuž hej, teraz to už aj ja viem, ale čo som mal robiť?

– Hľadajme druhý náboj. Zaručene zostal v papuli.

Vysvitlo však, že druhá guľka prerazila podnebie a zostala v mozgu.

– Ďaleko by nebol zašiel, – vyhlásil Charlie.

– Ale ešte by ma stihol postískať.

– Po takom výstrele si mal utekať. Nebol by ťa dohonil…
– Môj biely brat zabil grizlyho, ja som ho iba dorazil, – ozval sa znovu Červený Mrak. – Môj biely brat teraz bude nosiť náhrdelník z pazúrov.

Po týchto slovách vytiahol dýku a začal pomaly narezávať medveďovi kožu okolo hlavy. Charlie mu šiel pomáhať. Ja som sa mohol iba prizerať, nemal som o tejto práci ani len poňatia. V pravý čas sa zjavil štvrtý z našej loveckej výpravy. V trojici sa im rýchlo podarilo stiahnuť zvieraťu kožu. Dali mi ju potom niesť. Nato Červený Mrak odsekol laby – vraj najväčšia pochúťka. Vykrojil ešte aj niekoľko rezňov sviečkovice. Vziať viac nemalo zmyslu, tým skôr, že sme museli niesť aj kamzíka. Charlie trocha frflal, že nechávame priveľa mäsa skalným orlom, ale sám si nedal rady.

S námahou sme sa vliekli naložení ako ťavy. Slnko pripekalo, drobný štrk sa šmýkal spod nôh, div sme nepopadali. Táborisko nebolo ďaleko, ale než sme ta dorazili, kolená sa mi podlamovali. Ani Charlie nebol na tom lepšie. Dokonca aj mladému Indiánovi sa pot perlil na čele. Len Červený Mrak po celý čas kráčal zľahka, akoby niesol pierko, a pritom práve on niesol najviac.

Po návrate som sa napil vody a úplne vyčerpaný som si ľahol na trávu. Ležal som a pozeral, ako sa moji druhovia činia. Kamzík bol pripravený a časť jeho mäsa zakrútená do akýchsi veľkých listov, čo pripomínali kapustné listy. Zvyšok nakrájali na dlhé plátky a rozložili na plochých kameňoch na slnku. Podobne urobili aj s časťou medvedieho mäsa. Mala to byť zásoba na cestu.

Indián, ktorý dovtedy strážil kone, odišiel ešte raz na miesto, kde padol medveď, a doniesol ďalšiu kopu mäsa. Medvede sa živia prevažne rastlinami, málokedy mäsom, a pre Indiánov sú vzácnou pochúťkou. Boli sme teda neobyčajne zásobení.

Potom sa začal obrad pri opekaní medvedích láb na ražňoch. Bolo treba držať ich nad plameňom a pomaly obracať, aby z jednej strany mäso nepriškvrkalo a z druhej nezostalo surové. Tomuto obradu sa venoval Charlie a Červený Mrak.

Keď som si napokon prisadol k ohnisku, vôňa pečeného mäsa zobudila môj apetít. Medvedie laby boli vynikajúce. Boli posolené, potreté akýmisi bylinkami a chutili lepšie ako najskvelejšie menu v prepychovej reštaurácii v Milwaukee. jedol som, až sa mi nos potil, ale čo dokázal Charlie, to svet nevidel. Netušil som, že sa vie tak objesť. Takáto pažravosť nijako nemôže prispieť k svižnej jazde na koni. Ale vysvitlo, že sa nepohneme skôr, než vyschnú plátky mäsa tak, aby sa nepokazili.

Po skvelej hostine sme sa uložili do tieňa pod svahom a tárali sme dve na tri.

– No, Johnny, stáva sa z teba dokonalý traper. Trofej zo sivého medveďa nenosí každý dobrý poľovník.

– Myslíš? – spýtal som sa polichotené.

– Pravdaže, – ubezpečil ma Charlie, – ale zato sa ešte nemusíš nafukovať. Medzi nami, mal si vlastne pekelné šťastie.

– Veru, po pravde padol grizly až po guľke Červeného Mraka. Jemu patrí koža i náhrdelník.

Čarodejník, ktorý dovtedy mlčal, sa ihneď ohradil.

– Môj biely brat sa mýli. Medveď už bol smrteľne ranený, keď som prišiel.

Charlie prikývol.

– Červený Mrak vraví pravdu, a jednako ti zachránil život. Ale vieš, ešte som nepočul, že by sa pri poľovaní pchala puška zvieraťu do papule.

– No len sa smej! Pochybujem, či by ti bolo veselo, keby si bol v mojej koži… Ostatne, o to nejde, hlavná vec, že medveď je ulovený. Nech si Červený Mrak vezme aspoň kožu.

Videl som, ako čarodejníkovi zablysli oči.

– Koľko má môj brat medvedích kožušín v svojom vigvame?

– Ani jednu.

– Červený Mrak ich má šesť. Nech si teda môj biely brat vezme kožušinu ako pamiatku na prvé stretnutie s grizlym.

Čo som mal povedať? Nepatrilo sa dlhšie odmietať. Poďakoval som a viac sme sa o tom nezhovárali.

Zatiaľ dvaja mladí bojovníci zoškrabovali nožmi slaninu a žily z vnútornej strany kože a potom ju natierali teplým dreveným popolom. Bolo to proti tvrdnutiu a praskaniu kože. Podvečer sme sa šli prejsť po okolí, ale okrem orlov, ktoré už objavili zvyšky medveďa, sme nič nevideli.

Nastala tichá noc, chladná ako v horách. Zakrútil som sa do deky a uložil som sa pri pahrebe. Vôbec sa nepamätám, kedy som zaspal.

Nasledujúceho dňa som veľmi leňošil. Ani moji druhovia sa nepretŕhali. Dosúšali sme plátky mäsa pri ohni na akýchsi primitívnych ražňoch. Voľakedy popoludní vybral Charlie mapky a plány našej cesty.

– Tu niekde, – povedal, keď sme sa všetci traja schýlili nad šuchotajúcimi papiermi, – by mala byť Sedlová dolina. Dvadsať míľ na severovýchod od nej leží medzi horami nepomenované jazero.

– Strieborné jazero, – podotkol čarodejník. – Bojovníci môjho kmeňa poznajú jeho vody.

– Strieborné jazero? Odkiaľ má ten názov?

– Starí ľudia vravia, že za dávnych, veľmi dávnych čias sa tam nachádzali náleziská striebra, ale potom sa skala postavila do cesty tečúcemu potoku a vzniklo jazero.

– A kadiaľ teraz tečú jeho vody?

– Voda v jazere vystúpila a našla si novú cestu cez chrbát neveľkého vrchu.

– A kam tečú? – spytoval sa ďalej Charlie.

– Neviem. Tak ďaleko nik z môjho kmeňa neputoval.

– Zaujímalo by ma, – zamrmlal Charlie, – či potok na svojej ceste netečie cez Sedlovú dolinu. Veď sa o tom presvedčíme. Teda, ako som povedal, Strieborné jazero leží dvadsať míľ od cieľa našej výpravy. Asi tridsať míľ odtiaľto leží charakteristický štít, ktorý je na mapke Hudson’s Bay Company označený ako Ihla. Nie je veľmi vysoký, ale je taký strmý, že sa veľmi ťažko sa dá naň vystúpiť. Okolo Ihly je polom…

Vybral z vrecka kompas a položil ho na mapu.

– Pozrite, toto je náš smer. Keby sme šli cez prériu, mohli by sme sa pohybovať jednoducho podľa toho, ako by ukazovala strelka. Ale sme v horách. Treba ísť okľukou. To však nie je jediná ťažkosť. Musíme dávať veľký pozor, aby sme nezablúdili. Pozná môj červený brat, – obrátil sa k čarodejníkovi, – cestu k Striebornému jazeru?

Červený Mrak sa zamyslel, potom zavolal jedného z bojovníkov. Niečo mu vravel a ukazoval smer. Tamten iba krútil hlavou. Nič som nechápal. Charlie mi potom vysvetli], že mladý bojovník voľakedy bol pri jazere, ale dostal sa ta náhodou, aj to najprv cez prériu k úpätiu Skalnatých hôr, oveľa severozápadnejšie od toho miesta, kde sme boli práve my. jeho skúsenosti nám tentoraz naozaj nemohli pomôcť.

– Je to ťažké, – vyhlásil Charlie, – na prériu sa vracať nebudeme. Podľa mňa by bola najlepšia trasa, ktorá je vyznačená na pláne.

Ešte dva dni sme sušili mäso. Keď už boli plátky tvrdé a krehké, zabalili sme si veci.

Vyšli sme z dolinky cez úzky priesmyk do ďalšej doliny. Po celý čas sa k nám horské steny približovali alebo sa rozostupovali. Boli hladké, svietili sivými, žltými alebo hnedastými plochami skál. Mierne stúpali k nebu, šumeli konáre Červených bukov. Na pestrosť a nádheru prírodných scén som sa nemohol ponosovať.

Na čele šiel teraz Charlie. Keď sa dolina rozdvojovala, usmerňoval cestu podľa kompasu i mapy. Ale uprostred hôr i s kompasom a mapou človek často zablúdi. Neraz sme sa museli vracať, keď sme vošli do doliny, z ktorej nebolo východu.

Boli by sme potrebovali krídla!

Sedlová dolina

Už sme mali za sebou veľa horúcich dní i studených horských nocí, až sme jedného večera, keď slnce klesalo za obzor, zazreli polom. Tu musela pred rokmi zúriť hrozná víchrica. Buky, duby i kleny ležali rozštiepené ako zápalky. Niektoré boli vytrhnuté aj s koreňmi, iné boli zlomené v polovici, niektoré až pri zemi. Mierny svah celého úbočia vyzeral ako obrovská kefa. Dolina, čo sa rozprestierala pri jeho úpätí, bola priamo zatarasená húštinou už vyschnutých konárov, spráchnivených kmeňov i koreňov.

Bolo treba zísť z koní a presekávať si cestu. Červený Mrak zachoval kamenný pokoj, ale dvaja mladí bojovníci boli viditeľne rozčúlení. Som presvedčený, že pokladali skazu prírody za dielo zlého hôrneho ducha. Charlie sa zasa tešil ako dieťa. Nezlyhal mu kompas ani mapy, ale predovšetkým nezlyhal ani traperský inštinkt, vypestovaný rokmi tuláckeho života. Pováľaný les bol prvým znamením, že ideme správnym smerom.

Cesta cez polom patrila k najhorším úsekom nášho putovania. Vyše troch hodín sme sa mordovali v tom klepci. Keď sme konečne vyšli na otvorené priestranstvo, ľudia i kone boli takí vyčerpaní, že v ten deň nemohlo byť ani reči o ďalšej ceste. Keď sme večer sedeli pri ohníku, pozastavovali sme sa nad rozmarnosťou prírody. Totiž hneď vedľa pováľaného lesa rástol vysoký bor, v ktorom nebol ani jeden strom poškodený.

Ďalšia cesta bola jednotvárnejšia a obťažnejšia. Len vďaka Charlieho orientačnému zmyslu sme sa dostali až na Ihlu. Po nejakom čase sa pred nami zjavila rozľahlá dolina, azda najväčšia zo všetkých doterajších dolín. Jej svahy pokrýval hustý smrekový les, ktorý z diaľky vyzeral ako čierna škvrna. Naprostriedku bolo jazero s nehybnou, atramentovo čiernou hladinou. Na povrchu sa nevytvárali nijaké kruhy, ktoré by svedčili o tom, že v hĺbke je život. Na brehoch nerástla tráva. Jazero bolo mŕtve.

Prekvapilo ma to. Okúsil som vodu. Mala kovový a nepríjemný pach. Hneď som vedel: nadmerný obsah síry.

Keď prišiel Charlie nabrať vody na kávu, pokojne som sa ho spýtal, či má nejaké ťažkosti. Prekvapene na mňa pozrel.

– To je totiž minerálna voda. Vynikajúco lieči rôzne choroby, ale káva z nej nebude.

Podozrievavo na mňa fľochol, odpil si trocha z plechovej nádoby, ale hneď to aj vypľul.

– Fuj, aké odporné! Dobre, že si ma upozornil. Škoda kávy. Treba hľadať inú vodu.

Inej vody však nenašiel, pretože potôčik, čo vytekal z jazera, mal takú istú príchuť, a napájajúci potok sme napodiv nenašli. Zrejme bol zasypaný a tiekol kdesi pod skalnými prahmi.

Mali sme síce bohaté vodné žriedlo pod nosom, ale smäd sme uhasiť nemohli. Rýchlo sme sa brali od Strieborného jazera preč. Či bolo naozaj strieborné, neviem, ale sírové bolo určite.

Posledný úsek cesty sme mali pred sebou. Čo nás čaká pri cieli? Nájdeme zlaté ložisko, poznáme miesto, označené na mape? Bol som čoraz netrpezlivejší.

Prešli sme cez ďalšiu dolinku, plnú balvanov a sute, v ktorej nič nerástlo. Na tejto kamenistej pustatine som našiel hrdzavú podkovu. Upozornila ma na seba svojím tvarom; farbou sa nijako nelíšila od okolia. Nikomu som nič nepovedal a neveriac vlastným očiam zoskočil som z koňa, zdvihol som podkovu a zaniesol ju Charliemu. Pozrel sa a zahvízdol.

– Ho, ho! Skade to máš?

Ukázal som na miesto, kde som podkovu našiel.

– Teda tieto končiny nie sú až také pusté, ako sa nám zdalo. Koľko mesiacov alebo rokov tu tak ležala? Podľa tej hrdze by to mohlo byť dosť dlho.

Červený Mrak sa k nám priblížil a pozorne skúmal podkovu, ale dokonca ani on nevedel aspoň približne určiť dobu, kedy ju neznámy jazdec stratil.

– Nič nevymyslíme, – povedal som. – Ale aj tak, podkova prináša šťastie. Pokladajme to teda za priaznivé znamenie osudu. Vezmem si ju na pamiatku.

Jedného z nasledujúcich večerov sme stáli medzi dvoma kopulovitými vrchmi so zalesnenými úbočiami, jedno z nich omýval potok, šumiaci pomedzi balvany. Druhé úbočie čiastočne pokrývala smrečina. Utáborili sme sa tu – páčilo sa nám, že je voda blízko. Noc prešla pokojne ako inokedy a ráno sme sa zberali na odchod.

Keď som už sedel na koni, pozorne som sa obzeral dookola. Nič nepripomínalo dolinu zvečnenú na plániku. Popchol som koňa a pobral som sa za svojimi druhmi. Vychádzal som z lesa, keď zrazu upútal moju pozornosť podivný sivý fľak medzi stromami.

– Charlie, čakajte!

– Musím si niečo zistiť.

Zoskočil som z koňa a rozbehol som sa. Sivý fľak bol čoraz výraznejší. Konečne som stál pred stenou, zhlobenou z hrubých brvien. Dažde zmyli ich pôvodnú farbu a teraz boli sivé. Rýchle som sa vrátil.

– Charlie, tam je zrub!

Teraz už všetci zoskočili z koní. Zadychčaní sme sa po chvíli horúčkovité dotýkali hrboľatého povrchu steny. Zrub v doline, či skôr čosi, čo pripomínalo obydlie! Obišli sme ho dookola. Oblokov nebolo, ani dverí. Namiesto nich bol obdĺžnikový otvor. Zastali sme pred ním, akoby nám nejaký duch minulosti bránil vojsť.

– Pamätáš sa, Johnny, čo som ti rozprával o tých troch zlatokopoch?

Prikývol som.

– Len nechápem, – povedal som, – prečo tu nezimovali, ale vliekli sa cez prériu?

– Zrejme dúfali, že sa im podarí dôjsť ešte pred zimou. Je tu tma ako v hrobe. Treba posvietiť.

Jeden z bojovníkov skočil po haluz a o chvíľu sme s pochodňou vkročili dovnútra. Na prvý pohľad tu nebolo nič zaujímavého. Primitívny stôl, vbitý do zeme, taká istá lavica. Naboku, pod viditeľným otvorom v povale, ležali tri ploché začiernené kamene. Charlie obišiel všetky kúty a z jedného vytiahol polkruhovité náradie.

– Vieš, čo je toto?

Pokrčil som plecami.

– Nejaká misa…
– Misa! To je sito na osievanie zlatého piesku!

Chvíľu som ohromene mlčal.

– Dolina vôbec nepripomína sedlo! – uvažoval som.

– Ktovie? Musíme si ju dobre poobzerať. Možno treba vyjsť na kopec, aby tá podoba vznikla… Ostatne, ja by som začal potokom. Ak tu bolo zlato, zaiste ho osievali. Teda tu museli zostať výrazné stopy.

Charlie, Červený Mrak i ja sme sa pobrali k vode. Neveľký potok tiekol po svahu. Mohli sme ísť len po jednom brehu, pretože dosť strmé úbočie miestami veľmi prudko klesalo do vody. Šli sme krok za krokom.

– Vidia moji bieli bratia?

Červený Mrak vystrel ruku smerom na čudný tvar priehrady, trčiacej prúdu v ceste. Podišli sme bližšie. Priehrada vytvorila jazierko a vytekal z nej malý vodopád.

Nebolo pochýb, že je to dielo ľudských rúk. Zelenastý mach sa už stihol uchytiť na niektorých balvanoch. Charlie pokýval hlavou.

– Keby tie kamene mohli rozprávať…
Skúmavo som hľadel na jazierko. Malo priezračnú vodu a kamenisté dno bolo jasne vidieť. Kľakol som si na breh. Vysúkal som si rukávy na košeli a ponoril som ruku až po plece do ľadovej vody.

– Čo si našiel?

– Nie zlato, ale čosi, čím možno zlato dobývali! – Po týchto slovách som podal Charliemu krompáč so zlomenou sčernetou a slizkou rúčkou.

– Ďalší dôkaz ľudskej bytosti v týchto miestach. Poďme ďalej!

Prešli sme ešte niekoľko yardov a vtom sme na úbočí, niekoľko stôp nad prameňom potoka, objavili jamu.

Preskočil som potok. Jama nebola taká hlboká, ako sa mi zdalo. Keď som do nej zoskočil, siahala mi po pás.

– Čudné, – povedal som. – Ak tu pracovali celé leto, museli vykopať omnoho viac zeme.

– Jama sa mohla zavaliť, a okrem toho – pozri vyššie! – povedal Charlie.

Až teraz som si všimol pravidelnú líniu tmavých priehlbín. Vytvárali akýsi pravidelný trojuholník smerom k prameňu.

– Teraz vidieť, že to boli skúsení kopáči. Všimni si, Johnny, ako skúmali terén krok za krokom. Trojuholník vznikol zrejme preto, že zlatá žila sa netiahne veľmi vysoko, ale naopak, dolu, pri vode je čoraz širšia a rovnobežná s úpätím. Treba nasledovať našich predchodcov, neponáhľať sa, ale pracovať metodicky. Teraz predsa ide len o preskúmanie terénu. Ak sa nám podarí niečo nájsť, začneme dolovať na jar.

– A nebojíš sa, že by nás niekto mohol predbehnúť?

– V zime? Vylúčené. Ani len ten „náš“ bandita sa tu skôr neukáže, ak sa vôbec ukáže. Ale poďme si dačo zajesť. Som čertovsky hladný! – Pozrel na mňa. – Len nepodľahni zlatej horúčke, Johnny, zdá sa mi, že už ťa to znervózňuje.

Charlieho hlas ma schladil. Priateľ vystihol moje rozpoloženie. Pravdaže som v tej chvíli myslel na to, ako čím prv začať.

Po výdatnom posilnení sme nejaký čas odpočívali, a potom sa Červený Mrak pobral so svojimi bojovníkmi obzrieť okolie. Kvôli bezpečnosti bolo treba zistiť, či tu naozaj nik nie je. Charlie zatiaľ vybral zahrdzavené sito a šli sme k potoku. Nabral zem z prostrednej jamy a opatrne ju začal premývať. Okrem múľu, ktorý sa rýchlo odplavil, sme nič nenašli.

– Musíme trocha odkopať. Jama zrejme bola kedysi hlbšia, ale za tie roky sa tu nanieslo zeme a zaiste sa niečo aj zavalilo.

– Za roky? Veď tu boli pred niekoľkými mesiacmi tí z univerzity…
– Nemyslím, že by boli veľa kopali. Mali na to veľmi málo času.

Zabehol som po lopatku, ktorú viezol so sebou Charlie. Striedavo sme kopali. Konečne nám jama siahala až po plecia.

– Teraz skúsme.

So zatajeným dychom som pozoroval, ako Charlie krúži sitom a vylieva vodu zmiešanú s múľom. Ešte chvíľa, a ukázalo sa dno. Bol som sklamaný.

– Pozri, pozri! – ozval sa Charlie.

– Nič tam nie je!

– Akože nič! A toto… a toto…? – ukazoval prstom.

Až teraz som si všimol žlto a zeleno sa ligotajúce omrvinky. Charlie ich zhrnul rukou, rozložil na zemi svoju veľkú kockovanú šatku a vysypal na ňu obsah sita.

– Najrýdzejšie zlato! Ešte je otázne, koľko je ho v zemi. Hľadajme ďalej! Teraz skúsme kopať pri vode.

Znovu sme začali kopať. Druhý pokus priniesol lepší výsledok. Na dne sita zostali zlaté omrvinky veľkosti zápalkových hlavičiek. Potom sme šli hľadať pri prameni. Voda bola ako ľad a najprv sme museli odhrnúť nános štrku. Niekoľkokrát som si šúchal skrehnuté ruky. Napokon sa zablysol žltý piesok, kde-tu pomiešaný so skalnou drťou. Nabrali sme plné sito. Zlaté bodky sa začali ligotať ešte prv, ako sa zmyla väčšina piesku a múľu. Výsledok bol naozaj fantastický. Charlie vyryžoval takmer pol hrste zlatého piesku.

– To je úžasné! – zašepkal.

– Žeby potok tiekol cez zlatú žilu?

– Nemyslím. Skôr dažďová voda zmýva z úbočí zlaté zrnká do potoka. Zrejme je tu nesmierne bohaté a doteraz nevyčerpané ložisko, rozumieš?

Podvečer sme ukázali Červenému Mrakovi výsledok nášho hľadania, do uzlíka zviazaného v šatke.

– Tak podľa oka, – odhadoval Charlie, – je toho asi za sto dolárov. Sto dolárov za niekoľko hodín, primitívnym spôsobom, skoro bez náradia!

– Čo si o tom myslí Veľký Bobor?

– Myslím si, že je to jedno z najbohatších nálezísk, o akých som kedy počul. Počas piatich jarných a letných mesiacov tu môžeme vydolovať zlata za niekoľko tisíc dolárov. Zajtra budeme pracovať dôkladnejšie. Myslím, že by nám Červený Mrak mohol pomôcť. A čo zbadal môj priateľ na okolí?

Vysvitlo, že traja Indiáni preskúmali kusisko horského terénu. Nič nenasvedčovalo tomu, že by tu boli ľudia. Čarodejník potvrdil skutočnosť, že dolina zhora naozaj pripomína sedlo. Z jednej strany je širšia a okrúhla, z druhej sa zužuje do špice. A jej prostriedkom sa celkom nenápadne dvíha vŕšok.

Na druhý deň sme všetci traja začali kopať na zlatonosnom poli. Charlie už to asi niekedy robieval. Nebol azda jedným z tých zlatokopov, ktorých väčšina strávila čas neplodným hľadaním stôp po zlatom prachu? Iba niekoľkí z nich natrafili na skutočnú zlatú žilu, a ešte zriedkavejšie sa stalo, že vedeli aj múdro naložiť s peniazmi získanými touto úmornou prácou.

Zlatokopova práca, plná nebezpečenstva a prírodných nástrah, vyžaduje veľkú fyzickú námahu. Len v legendách a vymyslených príbehoch je korunovaná zázračným úspechom. Legendy podporujú tí nepočetní „synovia šťasteny“, ktorí míňajú zlatý piesok oveľa rýchlejšie, než ho boli získali. Zlatokopmi totiž sú zvyčajne ľudia dosť nízkej úrovne a primitívnych požiadaviek. Nazhromaždené bohatstvo potom nevedia rozumne využiť.

To sa však Charlieho netýkalo. Poznal som ho dosť dobre. Ale pripúšťal som aj to, že jednoducho nemal šťastie.

Teraz sme „preklepávali“ zlatý svah od polovice dolu. Charlie sa nemýlil. Čím vyššie, tým slabšia usadenina na dne sita. Možno v tých miestach bola zlatá žila hlbšie pod povrchom. Schádzali sme nižšie, kopali sme ako na šachovnici, až sme zrazu v podlhovastom žľabe hneď na brehu našli medzi zlatými omrvinkami niekoľko malých zrniek.

Nasledujúci deň sme znovu prehrabávali koryto. Konečne som naplno pocítil útrapy zlatokopeckého života! Stál som po kolená v ľadovej vode a zavše som musel vyjsť na breh, aby som si rozohrial nohy. Aj tak som premrzol, až mi zuby drkotali. Chrbát ma bolel od ustavičného zohýbania, kožu na rukách som mal na mnohých miestach popretínanú ostrými hranami drobného kamenčia.

Charlie sa neponosoval, ale zaiste sa necítil o nič lepšie – navrhol, aby sme prerušili hľadanie na jeden deň. Červený Mrak nenamietal. Prestávku si vynútila aj okolnosť, ktorú sme zistili na druhý deň: končili sa nám zásoby mäsa.

Denník v starom zrube

Len náhodou som sa tentoraz nevybral na poľovačku aj ja. Úprimne povedané, zrazu sa ma zmocnila lenivosť. Alebo to bol následok intenzívnej práce z minulých dní?

Svojim druhom som povedal, že mi treba upevniť popruhy na sedle. Neviem, či mi uverili. Ale aj tak ma nechali strážiť tábor.

– Nič ti nehrozí, – povedal Charlie s ľahkým úsmevom, čo ma veľmi urazilo, – ale rozhodne maj zbraň poruke. No, drž sa, chlapče! Vrátime sa najneskoršie do súmraku. Keď sa zotmie, rozlož oheň. A oprav si to sedlo!

Keď sa však stratili v úzkom priesmyku, uzatvárajúcom dolinu, zostal som trocha nesvoj. Podľa Charlieho rady som položil nabitú pušku vedľa seba. Vybral som dýku a pololežiac som sa začal mocovať s predratým remeňom. Bolo treba podložiť ho úzkym tenkým pásikom. Vybral som si na to kúsok medvedej kože. Bol som zaujatý touto robotou vyše pol hodiny, a zrazu, sám neviem prečo, som sa zľakol. Nie, nebolo to zľaknutie. To by bol príjemný pocit. Bol to strach! Potvorský strach, ktorý mi zježil vlasy na hlave a hrdlo i chrbát zalial potôčikmi potu. Zrazu sa mi videlo, že ma z niektorého svahu pozorujú čiesi prenikavé oči a na hlavu mi mieri smrtonosná hlaveň.

Silou vôle som sa prinútil zostať na mieste. Pomaly – ale koľko sebaovládania na to bolo treba – takmer nedbanlivo som odložil sedlo a takisto nedbanlivo som siahol po zbrani. Až teraz som sa opovážil zdvihnúť zrak. Krv mi búšila v sluchách a v hlave vyzváňala utkvelá myšlienka, že ktosi stojí na svahu nado mnou a vidí ma ako na dlani.

Pomaly som blúdil očami po tráve, po kríkoch i holých skalách, vypínajúcich sa nad prameňom. Nezbadal som nikoho. Hodil som si sedlo na krk a pobral som sa do tieňa stromov, pokrývajúcich náprotivný svah. Sadol som si za kmeň mocného smreka.

Až teraz, keď som sa v chládku upokojil, začal som rozmýšľať, čo ma tak mohlo vydesiť. Počúval som. Okrem príjemného šumu lesa nedoľahol ku mne nijaký zvuk. Vybral som z tašky ďalekohľad. Meter po metri som prezeral celé holé úbočie. Nenašiel som nič podozrivé. To ma trocha upokojilo. Ako lekár som dospel k názoru, že sa takýmto spôsobom jednoducho prejavilo vyčerpanie z minulých dní. Precenil som svoje sily a teraz sa srdce búri zrýchleným rytmom. Bolo to jediné vysvetlenie stavu, v akom som sa pred chvíľou nachádzal.

Znovu som sa pribral opravovať sedlo, ale už som mal uši – ako by bol Charlie povedal – nastražené.

„Tu musíš mať uši nastražené“, znelo jedno z jeho prikázaní.

Vtom som začul zvuk, ako keď letia skaly zo štítu. Odhodil som sedlo a znovu som chytil pušku.

Obláčik dymu či prachu sa pohyboval smerom dolu po hladkom úbočí, až sa dostal ku skalnému útesu priamo nad potokom, zdvihla sa vysoká vlna a čosi buchlo do vody.

Prudko som sa rozbehol. Potok teraz rozdeľovali tri obrovské úlomky skál. Čo ich zhodilo zo štítu?… Medveď? Len on, vzhľadom na svoju váhu, mohol dokázať, aby sa také balvany vôbec pohli. A ak to nebol medveď? Kto teda?…
Vrátil som sa do lesa. Medzi stromami nehrozilo nebezpečenstvo, že by ma mohli padajúce balvany zachytiť. Verzia s medveďom sa mi nevidela dostatočne presvedčivou. Že by to bolo dielo ľudských rúk? Ale čo by zrazu robil v horách človek a prečo by váľal balvany? Chcel azda dať najavo svoju prítomnosť?…
Chvíľu som uvažoval, potom som dospel k názoru, že celá vec mohla byť nastrojená na to, aby ma vyvábili z doliny. Keby som sa bol začal driapať na štít, aké by bolo jednoduché hádzať na mňa kamene alebo ma jednoducho zastreliť! Ale kto je ten človek?…
Oprava sedla sa mi zrazu videla niečím takým blaženým, že som si ani netrúfal dokončiť začatú prácu. Oporne som rozmýšľal, čo si počať. Čo by urobil na mojom mieste Charlie? Ako by sa zachoval Červený Mrak?
Napokon som sa rozhodol preskúmať hrebeň protiľahlého úbočia tak, aby ma nik nespozoroval. Jediná možnosť bola vyliezť na zalesnený svah. Odtiaľ ďalekohľadom dôkladne obzriem náprotivný hrebeň.

Ozbrojený puškou a ďalekohľadom začal som pomaly vystupovať pomedzi stromy. Usiloval som sa kráčať nehlučne a pozorne som načúval. Deň bol utešený. Navždy som si ho zapamätal. Vietor kýval sokorcami smrekov, na machovom poraste a na papradí sa mihotali slnečné pásy. Keď som šiel okolo prázdneho zrubu, podľahol som na chvíľu predstave, že v tmavom otvore vidím ešte tmavšiu ľudskú postavu. Veľa nechýbalo, a bol by som strhol pušku a vypálil do údajného nepriateľa. Zastal som na chvíľu a zhlboka som si vydýchol. V otvore nebolo nikoho. Iba slnko sa predieralo pomedzi konáre a hádzalo na brvná zrubu mihotavé svetlo. A mne sa zdalo, že vo vchode niekto stojí.

Prešiel som ďalších sto yardov a svah, dovtedy mierny, začal prudko stúpať. Zachytával som sa visiacich konárov a krok za krokom som sa blížil k vrcholu. Čudoval som sa, že na takom strmom svahu mohol vyrásť taký vysoký les a odolávať víchriciam.

Ani neviem, ako dlho som tak liezol. Keď som dorazil k štítu, zistil som, že aj ten je husto porastený stromami. Márne som hľadal miesto, z ktorého by som mohol pozorovať protiľahlé úbočie. Vždy mi niečo zacláňalo. Videl som teda len časť kopulovitého hrebeňa a overil som si, že na opačnej strane, od doliny, klesá ešte strmším kamenistým, nezarasteným svahom. Bola to priepasť a na je] dne sa belaselo akési krovie. To ma trochu upokojilo.

Zostup mi trval oveľa kratšie. Nevyšiel som však hneď na kraj lesa. Chcel som najprv dôkladne prezrieť opustený zrub. Neviem, prečo sme to už skôr neurobili. Možno, že tu predošlí obyvatelia niečo zakopali. Možno leží pod udlapčenou zemou cenná informácia.

Vliezol som dnu s puškou pripravenou vystreliť. V zrube bolo šero, ale toľko som videl, že som mohol hľadať.

Kus po kuse som obzeral dlážku. Bezvýsledne. Mala by sa celá prekopať, čo ak je tu naozaj niečo ukryté?

Potom prišli na rad steny. Boli očerneté od dymu nad ohniskom, ktoré tu kedysi horievalo. Špáry medzi brvnami boli pozapchávané machom a neposkytovali nijakú možnosť ukryť v nich čo aký malý predmet. Nakoniec som popozeral povalu a kúty a nesporne som našiel akúsi stopu, ktorá nemohla vzniknúť náhodou. Bola to zvislá čiara zakončená šípkou. Bola určite vyrytá dýkou cez jedno brvno vo výške hlavy muža strednej postavy. Čiara bola nápadná svetlou farbou, ktorá kontrastovala s očernetou stenou. Vyzerala dosť čerstvá.

Zamyslel som sa nad touto stopou. Šípka smerovala k zemi. Obišiel som zrub, ešte vždy držiac zbraň pripravenú, a vyšiel som na kraj lesa. Tu som na chvíľu zastal, priložil som ďalekohľad k očiam a miestečko po miestečku som prezeral celé holé úbočie. Nik tam nebol. Nezbadal som nič podozrivé. Takisto som si poobzeral zelenú plochu doliny. Kone sa pásli a vôbec nevyzerali rozčúlene. Uspokojené som zišiel do nášho tábora po krompáč a lopatku. Vrátil som sa do zrubu. Pokopal som udlapčenú zem a potom som ju začal lopatkou vyberať. Netrvalo dlho, a pri štvrtom či piatom naberaní lopatka na čosi narazila. Kľakol som si a rukami som vybral z jamy akúsi hrudu oblepenú zemou. S pomocou lopatky a potom aj dýky som sa „to“ snažil očistiť, až sa mi napokon objavil pred očami štvoruhlastý predmet, zabalený do voskovaného plátna. Na chvíľu som prestal, cez prah sa pozrel na dolinu, a potom som začal rozbaľovať tvrdý predmet. Bola to plechová škatuľa, do akých vo väčších obchodoch dávajú sucháre. Škatuľa bola ľahká. Taká ľahká, že som v tej chvíli upustil od akejkoľvek nádeje nájsť zlatý poklad. Sadol som si na prah a opatrne som dýkou nadvihoval vrchnák. V tej chvíli som začul dupot a erdžanie koní – známky ich najvyššieho rozčúlenia. Schmatol som škatuľu, schytil pušku a ozlomkrky som utekal na lúku. Zachoval som však toľko rozvahy, že som zostal stáť pri poslednom strome na kraji lesa. Pozrel som na kone. Môj sa pásol pokojne, ale mustang Červeného Mraka sa krútil dookola a zadnými kopytami dupal do zeme. Márne som hľadal príčinu tohto nepokoja – medveďa, vlka či kojota. A predsa musel niekto či niečo byť nablízku, ten poplach nemohol vzniknúť bez príčiny. Prešiel som krajom lesa pozdĺž celej doliny. Keď som sa vrátil, kone sa opäť pokojne pásli. Až potom som zašiel k nim. Na jednom mieste bola tráva tuho pošliapaná a tak rozrytá, že bolo vidieť čierne plochy zeme. Okrem tohto som nenašiel nijaké stopy.

Robilo mi to starosti, ešte raz som prešiel celou dolinou, tentoraz po brehu potoka. Bez výsledku.

Ako som v tej chvíli ľutoval, že som sám! Slnko ešte bolo vysoko, nemohol som teda dúfať, že sa tak skoro vrátia. Naozajstná smola. Tajomná sila zhodila balvany, tajomná príčina vyvolala nepokoj u koní, a všetko sa muselo stať práve vtedy, keď som bol sám. Alebo sa to stalo práve preto? Táto myšlienka ma tak zaujala, že som načisto zabudol na vykopanú škatuľu. O nejaký čas som sa po ňu rozbehol mysliac si, že sa zatiaľ stratila. Na šťastie ležala tam, kde som ju nechal. Zložil som vrchnák. Vnútri boli papiere skrútené do hrubej rúry. Opatrne som ich vybral. Bol to zväzok papierov popísaných ceruzou. Čitateľné písmo na celkom suchých hárkoch svedčilo o tom, že rukopis nebol dlho v zemi. Vystrel som papier a prečítal som záhlavie. Prečítal som ho dva razy a neveril som vlastným očiam: „Všetkým, čo nájdu tieto zápisky. Prosím, aby ich odovzdali na sekretariáte univerzity v St. Louise, USA“.

Prebehol som očami zápisky, až som napokon na samom začiatku – v tej rýchlosti som to prehliadol – našiel mená dvoch ľudí, ktorých osudy som poznal: Harry Smoth a Joe Lawson!

V duchu som opäť videl Jelenie jazero, prvá stopy po čerstvej pahrebe, pohon za mužom s jazvou a jeho posledný útek. Bol naozaj posledný? Strhol som sa.

Objav bol veľmi dôležitý. Ktovie, či na tých stránkach nenájdeme konečne odpoveď na otázku, kto je ten človek, čo tak húževnato bráni tajomstvo Sedlovej doliny.

Držal som v ruke papiere a nemohol som sa rozhodnúť, či ich mám pozorne prečítať už teraz, alebo počkať na príchod svojich druhov. Obával som sa, aby ma pri čítaní niečo neprekvapilo, a tak som radšej skryl papiere do vnútorného vrecka na kabáte.

Zvyšok dňa som strávil strážením nášho tábora a veľmi som sa nevzďaľoval. Nič nápadné som nezbadal.

Ani som si nevšimol, ako sa zmrklo. Keď som videl svojich priateľov vracať sa z výpravy, nesmierne som sa potešil. Na hrubej palici niesli riadneho paroháča. Ako som sa dozvedel, zastrelil ho Červený Mrak.

– No, ako sa ti vodilo, Johnny? Vidím, že si mal hrozne veľa roboty, keď si ani oheň nerozložil.

Trocha sa ma to dotklo, tým viac, že podľa mňa by za týchto okolností rozloženie ohňa bolo šialenstvo. Ale nepovedal som nič. Keď Červený Mrak zavolal jedného z bojovníkov a ukázal mu na tmavý fľak dávno vychladnutého popola nášho táboráka, hlasno som protestoval. Zarazilo ich to. Charlie na mňa spýtavo pozrel.

– Poďme pod stromy, – povedal som. – Veľmi nás odvšadiaľ vidieť.

Červený Mrak si prvý uvedomil, že niečo nie je v poriadku, a chytil palicu s úlovkom. Vzal som ]u z druhého konca. Bola to ťarcha, div som sa pod ňou neprehol. Zatiaľ Charlie a mladí bojovníci vliekli vrecia a sedlá na kraj lesa. Všetko sa odohrávalo veľmi rýchle a bez zbytočných otázok. Až potom som im podrobne porozprával o udalostiach toho dňa. Usiloval som sa čo najvernejšie predložiť fakty, ktorých som bol svedkom, ale či už z rozčúlenia, či som sa tak veľmi ponáhľal, poprehadzoval som sled udalostí a vyšla z toho motanica, ktorej sa nedalo rozumieť. Vysvetlilo sa to až po niekoľkých Charlieho otázkach. Napokon som z vrecka vytiahol nájdené zápisky ako dôkaz, že to, čo som povedal, nie je výplodom mojej fantázie. Moji druhovia dlho mlčali, čo svedčilo o dojme, aký vyvolali moje slová.

Prvý sa ohlásil Charlie:

– Zbytočne sme teda dúfali, že sme tu sami. Ktosi alebo čosi krúži okolo nás. Dobre si urobil, Johnny, že si nerozložil oheň, moja výčitka nebola na mieste. Prepáč. Čo o tom všetkom súdi môj brat? – obrátil sa na Červeného Mraka.

Znovu nastalo ticho, prerušované len šumom večerného vetra.

– Veľký Bobor sa nemýli, – ozval sa napokon čarodejník. – Ktosi krúži okolo nás, človek, či zviera. Ak je to človek, istotne je zlý, pretože nám neukázal svoju tvár. Je ako mrak, vetrom poháňaný po nebi, a nevieme, kedy nás zmáča dažďom. Čo robí múdry bojovník v takých prípadoch? Usiluje sa dostať na také miesto, ktoré ho pred dažďom ochráni. Howgh!

Nechápal som dosť dobre, čo chce Červený Mrak, ale Charlie v okamihu zachytil zmysel jeho slov.

– Múdrosť prehovorila ústami nášho červeného brata. Našli sme miesto, kde sa nachádza zlato, máme aj plány, poznáme cestu. Treba sa čo najrýchlejšie vrátiť. Nevieme, čo nám tu hrozí. Možno naozaj medveď zhodil tú skalu. Možno aj splašil kone… Ráno prehľadáme hrebeň holého úbočia. Ak to bol medveď, zanechal stopy. Ak tam ešte je, pribudne nám ďalšia kožušina. Čo si myslíš ty, Johnny?

– Súhlasím, ale s malými výhradami.

– No, no, počúvam. Ako očitý svedok máš najväčšie slovo.

– Nazdávam sa, že by sme nemali odtiaľto odísť, kým si pozorne neprečítame zápisky geológov. Ktovie, čo sa v nich skrýva. Možno nejaké nové poznatky o tejto doline… To po prvé. A po druhé, navrhujem, aby sme zajtra prehľadali nielen hrebeň, ale aj najbližšie okolie. Aby sme predišli nejakému novému prekvapeniu.

– Môj biely brat hovorí správne, – ohlásil sa čarodejník, – ale prečo strácať čas na skúmanie okolia? Červení bojovníci na nás čakajú v Tajnom meste a cesta je ďaleká. Kým dva razy vyjde slnko, treba byť na koňoch.

Nemohol som trvať na svojom návrhu, tým viac, že i Charlie sa priklonil k Červenému Mrakovi. Dohodli sme sa teda na tom, že vnútri v zrube rozložíme oheň a celú noc sa budeme striedať v strážení.

Dali sme sa do roboty. Pomáhal som sťahovať kožu z jeleňa a musím sa pochváliť, že na prvý raz mi to nešlo zle. Charlie ma protektorsky poklepal po pleci, ako mal vo zvyku – kde sa len podel môj skromný pacient z nemocnice v Milwaukee?

– No, Johnny, máš vynikajúce vlohy na… mäsiara. Sťahuješ kožu jedna radosť.

Rozložili sme oheň a začali sme pripravovať pečienku. Až teraz som si uvedomil, že som od rána nemal nič v ústach. Pochytil ma taký hlad, že som si nakrájal raz toľké rezne, ako mali moji druhovia.

Mesiac už vyšiel. Strieborné hviezdy sa mihotali na čiernom nebi a rozhostilo sa nočné ticho.

Kone sme pre istotu priviazali dlhými lanami ku stromu. Potom sme si dohodli stráženie. Ja som mal strážiť ako prvý. O polnoci som mal zobudiť Charlieho. Oheň sme zmiernili tak, že len uhlíky červeno žiarili. Vzal som zbraň, deku, pretože noci už boli chladné, a sadol som si chrbtom ku stene zrubu.

Výbuch

Nočné bdenie nepatrí k najpríjemnejším zážitkom, hoci poznám nadšencov, ktorí túžia po bezsenných nociach pri žiariacom ohni na prérii alebo v hlbokom lese. Uznávam, že to má niečo do seba, ale takisto uznávam aj spánok pri ohnisku.

Tentoraz sa mi zdala stráž, najmä ku koncu, nesmierne únavnou. Nervy, napäté po celý deň, sa ml ešte neupokojili. Zavše som mal dojem, že sa poza stromy niekto ku mne zakráda. Už sa ani nepamätám, ako dlho ma tie predstavy prenasledovali. Vstal som, aby som ich rozohnal, a začal som sa pomaly prechádzať okolo zrubu.

Noc bola pomerne jasná, dolina tonula v striebornom svetle mesiaca. Ako som stál na kraji lesa, rozoznával som každý balvan, každý krík. V jednej chvíli som začul vzdialený, akoby pritlmený hlas kojota – vlka prérie. Kdeže sa vzal v týchto končinách?

Dôkladne som poobzeral voľné priestranstvo a vrátil som sa ku koňom. Zacítili moju prítomnosť a zastrihali ušami. Indiánske mustangy stáli hlava pri hlave, nehybné a utešené v svojom pokoji. Zlepšilo mi to náladu. Vrátil som sa ku stene zrubu. Ešte chvíľu som stál a načúval som, ako spiaci priatelia odfukujú, potom som sa zakrútil do deky a sadol som si s puškou pri nohách.

Pomaly sa míňali minúty, tak pomaly, že som začal podozrievať svoje hodinky – zvyčajne presné – že tentoraz zastali. Priložil som si ich k uchu. Tikali.

Zahľadený do tmavého lesa i v prúd mesačného svetla, naplňujúceho dolinu, rozmýšľal som nad čudnou zhodou okolností, ktoré podnietili moju cestu do prérie. Dlhý rad príčin a následkov ma priviedol až sem, do Sedlovej doliny. Koľko skúseností, koľko cenných poznatkov o človeku a o živote som načerpal na tých zdanlivých pustatinách Kanady!

Pred očami sa mi mihali obrazy uplynulých dní, až ma začali premáhať driemoty. Viečka mi klesali. Radšej som vstal, že si zájdem k potoku opláknuť tvár studenou vodou. Akosi som si vtedy neuvedomoval, že to bola odo mňa veľká hlúposť nechať spiacich druhov bez ochrany. Povystieral som sa a hlasno som zažíval. Pomaly som obišiel dolinu pozdĺž lesa a došiel som k potoku.

Oplákol som si tvár ľadovou vodou a spokojne som sa pobral tou istou cestou naspäť.

V mesačnom svite som už rozoznával sivé steny zrubu. Zhlboka som si vydýchol, pretože napriek všetkému ma prepadli ľahké výčitky svedomia. Dookola však bolo ticho a pokojne – nič nenarúšalo spánok tých, ktorých bezpečnosť som mal strážiť.

Zrazu – ani neviem, ako to opísať – stalo sa čosi, čo by som sa nenazdal ani v tých najčernejších predstavách. Spod rohu chaty vyrazil k nebu sivý stĺp dymu a plameňa a rozľahol sa ohlušujúci rachot. Závan horúceho vetra ma zvalil na zem. Odtiaľ som videl, ako sivý mrak zaclonil celý zrub…
Než som sa dvihol, dymová clona opadla a zasa boli predo mnou brvná, ale zrub sa v ľavom rohu akosi divne nachýlil. Moji druhovia stáli vedľa. Zrátal som ich. Boli všetci.

Zachrípnutým hlasom som sa spýtal:

– Čo sa stalo?

– Do čerta! – povedal Charlie. – Ja sa spytujem teba. Bavkal si sa s puškou, či čo?… Predsa vybuchol prach.

– Žartuješ, Charlie? Ako môžeš takto hovoriť?

– Nech môj biely brat rozpovie, čo sa stalo počas jeho stráže, – počul som pokojný hlas Červeného Mraka.

Čo som mal robiť? Rozpovedal som veľmi podrobne o svojej nočnej potulke. Charlie po celý čas mlčal.

– Ak moji bieli bratia súhlasia, pozrime si miesto výbuchu.

Jeden roh zrubu bol vážne poškodený. Brvná sa rozišli, najnižšie z nich bolo roztrieskané a očerneté. Pod rohom zevila hlboká jama a vnútri sa dlážka o niečo znížila. Zamysleli sme sa nad tým.

Mlčanie prerušil Charlie:

– Vyzerá to tak, že v zrube bola zakopaná munícia. Asi sme rozložili priveľký oheň…
– Ale prečo to teda nevybuchlo hneď? – osmelil som sa.

– To keby som vedel! Kde si sedel, Johnny, prv, než si šiel k potoku?

Ukázal som na miesto vzdialené necelý yard od jamy.

– Uff!… Keby si ta nebol šiel… strach pomyslieť… Čo si o tom myslí Červený Mrak?

– Je priveľká tma, aby sme mohli dobre prezrieť miesto výbuchu, – odvetil zdržanlivo čarodejník. – Počkáme do rána.

– Správne, – súhlasil Charlie, – ale ja počkám pospiačky. Ledva na oči vidím. Kto má stráž?

Keď sa prihlásil jeden z mladých bojovníkov, Charlie šiel dovnútra.

– Chceš tam spať? – zvolal som.

– Pravdaže. Urobil som si tam skvelé ležovisko, dúfam, že teraz už nevyletíme do vzduchu!

Tej noci sa už nič neprihodilo. Vstal som spokojný, že sa mi tak pošťastilo uniknúť zmrzačeniu či smrti.

Zavčas rána sme dôkladne prekopali dlážku zrubu, ale nič sme nenašli. Potom sme ešte raz poprezerali stopy po nočnom výbuchu. Červený Mrak pokľačiačky dlho obzeral poškodené brvno, presýpal medzi prstami piesok z jamy.

– Čo hľadá môj červený brat? – spýtal som sa zvedavo.

– Zvyšok nábojov alebo plechovky s prachom. Ale nič tu nie je. Neprekvapuje to mojich bratov?

– Je to zarážajúce, – povedal Charlie. – Museli predsa zostať nejaké stopy! Naozaj čudné.

– Výbuch mohol všetko zničiť alebo rozmetať po lese. Tlak vzduchu bol taký prudký, že ma hodil o zem! – poznamenal som.

– Možno, možno. Všetko je možné. Hoci to vyzerá záhadne… Poďme k potoku.

Hľadanie okolo potoka i na tom mieste, kde sa včera splašili kone, takisto neprinieslo nijaké výsledky. Tráva bola natoľko podupaná, že sa z nej už nič nemohlo zistiť.

– Čo si teda o tom myslíte? – spýtal som sa.

Charlie pokrčil plecami.

– Niečo sa včera motalo okolo doliny. Alebo možno aj v doline… Medveď? Ktovie? Ešte sa ukáže, či už odišiel, alebo sa tu potuluje. Ale podľa mňa je to veľa záhad na jeden deň.

– Nevidíš v tom všetkom ľudskú ruku?

Na chvíľu sa zamyslel, potom záporne pokrútil hlavou.

– Keď sa na to dívam z celkového hľadiska, tak nie. Poprezerali sme predsa veľmi dôkladne okolie. Chodili sme na poľovačky. Keby sa tu nablízku vyskytoval človek, musel by predsa poľovať. Výstrel tu počuť veľmi zďaleka. Počul si azda nejaké cudzie výstrely, Johnny?

– Nie.

– No vidíš.

– Ale neznámy sa tu mohol zjaviť až včera.

– Hm… to mohol. Pravdaže! Navrhujem, aby dvaja z nás šli na hrebeň holého úbočia, a to hneď.

Mal som nesmiernu chuť zúčastniť sa tej výpravy, ale nepresadzoval som to. Aj Charlie aj Červený Mrak boli oveľa lepšími stopármi ako ja. Zostal som teda v spoločnosti dvoch indiánskych bojovníkov. A opäť ma tá čertovská neznalosť jazyka pripravila o príjemnú zábavu. Dlho zostali pre mňa dvoma mlčiacimi sochami. Mohol som len vyjadriť údiv nad ich fyzickou zdatnosťou a pripravenosťou vykonať aj tie najťažšie úlohy. Aká úžasná je indiánska škola života!

Keď som sa teda nemohol zhovárať, sadol som si do tieňa stromov a pohrúžil som sa do nájdených zápiskov.

Spočiatku bol denník zreteľný, ale ku koncu sa stával čím ďalej tým nečitateľnejší. Autor sa zrejme ponáhľal a zároveň sa snažil opísať čím viac faktov. V podstate to nebol denník vedeckej výpravy, skôr akási čudná zmes vlastných pocitov a debát počas cesty – s konkrétnym opisom cieľa výpravy i jej nálezov.

Obsah zápiskov bol teda taký, ako ho tu doslova uvádzam.

Smothove zápisky

Všetkým, čo nájdu tieto zápisky.

Prosím, aby ich odovzdali na sekretariáte univerzity v St. Louise, USA.

15. apríla 1881

Začínam písať správu o vedeckej expedícii, ktorú usporiadala katedra mineralógie na univerzite v St. Louise.

Expedícia sa má oboznámiť s nerastným bohatstvom určitej oblasti Skalnatých hôr severovýchodne od prameňov južného Saskatchewanu.

Účastníci expedície: autor týchto zápiskov, asistent na univerzite Harry Smoth, a banský inžinier Joe Lawson, pracovník Inžinierskej spoločnosti pre naftové vrty v St. Louise.

Tieto zápisky začínam 15. aprílom 1881. V ten deň sme vystúpili z vlaku na kanadskej stanici s čudným názvom: „Samota“. Je to osada pozostávajúca z niekoľkých domčekov a budovy faktórie Hudson’s Bay Company. Vyložili sme batožinu a naše štyri kone. Na dvoch sú vaky s banským náradím a vaky na prípadné vzorky nerastov.

17. apríla
Dva dni sme na ceste. Hory sa približujú. Ani pre Lawsona ani pre mňa to nie je prvá cesta. Pred rokom sme preskúmali kaňon Colorada. Mám rád túto prácu. Je v nej čosi pionierskeho. Niekoľkotýždňový traperský život je pre mňa skvelým oddychom po zdĺhavom zimnom vysedávaní v pracovni. Lawson je múdry človek a dobrý odborník. Naša spolupráca vyzerá sľubne, ako voľakedy.

19. apríla

Hory! Píšem v závetrí, pri svetle ohňa, v kotlinke. Od zajtra sa začneme obzerať po kameňoch. Na to, aby sa človek dopracoval k nejakému cennému nálezu, treba veľký postreh a značnú dávku šťastia. Ako vraví príslovie: „Odvážnemu šťastie praje.“ ‚ Neviem prečo, ale pokiaľ ide o výsledky našej expedície, som plný nádeje. Teraz spať! Zajtra na svitaní pokračujeme v ceste.

22. apríla

Nepísal som vyše dvoch dní. Únava. Prvé dni hľadania sú vždy najúnavnejšie. Najmä pre mňa. Potom akosi privyknem. Zrejme sa organizmus prispôsobuje novému spôsobu života. Doterajšie nálezy sú biedne: žula, rula, kde-tu pieskovec. Natrafili sme síce aj na stopy po železnej rude, ale limonitovej, najhoršieho druhu.

23. apríla

Lawson je výborný strelec. Doplnil naše zásoby dvoma bielymi zajacmi. Boli však veľmi biedne. Ešte sa po zime nevykŕmili. Večer sme mali zaujímavý rozhovor o Alaske. Lawson tam strávil dva roky. Hľadal zlato. Ale o takom náleze tu, v Skalnatých horách, nemožno ani snívať. To by teda bola senzácia!

24. apríla
Už som dva razy počul ozvenu výstrelu. Ozvena sa tu nesie tak ďaleko, že sa nedá ani len približne určiť, kde sa nachádza neznámy poľovník. Lawsona to trocha znepokojilo. Vraví, že sa treba vyhýbať stretnutiu s ľuďmi. Že sa tu vedecké výpravy vyskytujú veľmi zriedkavo. Má zmysel pre humor! Ale zato – vraj – sa tu mocú ľudia, ktorých odbornosť sa začína presným zásahom a končí šikovným zaobchádzaním dýkou.

25. apríla

Niečo zaujímavejšie po tých jednotvárnych dňoch. Prechádzame dolinami a usilovne hľadáme kamene. Z nedostatku niečoho lepšieho som si zadovážil peknú zbierku bazaltov a kriedových kameňov so stopami mušlí. Ideme popri koryte prudkej bystriny. Tu sme zostali celý deň a prehrabávali sme sa v kamienčekoch a piesku. Lawson začal ryžovať piesok, napriek tomu, že som ho riadne vysmial. Našiel niekoľko omrviniek zlata. Poznamenal som, že také množstvo zlata by bez námahy mohol nájsť v mnohých kanadských riekach a nemusí to ešte nič znamenať. Lawson pokladá svoj objav za vážnejší. Nástojí, aby sme šli ďalej popri bystrine. Nenamietam. Voda na dosah ruky je veľkou výhodou pri takomto putovaní.

27. apríla

Ideme pozdĺž bystriny. Cesta je úmorná. Kde-tu sa steny hôr približujú k sebe. V tých miestach sa breh mení na uzulinký priesmyk medzi vodou a skalou a často je ešte zavalený balvanmi. Najväčšie ťažkosti máme s ťažnými koňmi. Mohutné vaky, ktoré nesú, obtierajú sa na úzkych miestach o steny tiesňav. Veľmi nám to spomaľuje cestu. Ešte šťastie, že sa neponáhľame. Máme pred sebou celé tri mesiace jari, leta a skorej jesene. Nechcem sa vrátiť bez nejakých konkrétnych a užitočných výsledkov. Lawson v podstate so mnou súhlasí. A vôbec – medzi nami niet rozporov. Až na jednu výnimku – nemôžem sa zmieriť s tým, že márni toľko času skúmaním riečneho štrku. Vznikajú tým nezmyselné prestávky v ceste. Lawson opakuje svoje skúšky niekoľkokrát denne. Výsledok vždy rovnaký, po namáhavom ryžovaní horko-ťažko zostane na dne sita niekoľko mikroskopických bodiek. Aby z toho piesku človek získal čo len gram zlata, musel by preosiať tony zeme! Takáto robota sa neoplatí. Ale Lawson je hlavatý. To je už jeho povaha, ináč veľmi cenná pri prekonávaní prekážok, ktoré človeku stavia do cesty divá príroda. Ale načo sa tak upriamil na zlato? Mám podozrenie, že sa v ňom prebudila nejaká žilka zlatokopa z čias jeho potuliek po Alaske. Rozhodne nebezpečný koníček, vždy a za každých okolností.

29. apríla

Utáborili sme sa na utešenej polianke so sviežou jarnou trávou. Jej stredom preteká bystrina. Kone sa voľne pasú a my krompáčmi oklepávame skalnaté svahy. Lawson, pravdaže, začal skúmať dno potoka. Bez zvláštneho výsledku. Vždy to isté: stopy po zlatom piesku. Spýtal som sa ho: „Človeče, čo vás to opantalo? Priznajte sa.“ Nato mi povedal, že v týchto horách musí byť zlato. Škoda, že nemôžem v týchto zápiskoch vyjadriť jeho dôraz na slove „musí“. Odpovedal som mu tak, ako už viackrát predtým: omrvinky sa môžu nájsť v piesku hocikde, a ešte to nemusí nič znamenať. Lawson sa usmial a ozval sa podobným tónom: „Profesor,“ (keď chce zdôrazniť svoje slová, zavše ma tituluje profesorom) „to je všetko pekné, čo hovoríte. Súhlasím s vami. Ale ja mám v tých veciach dobrý nos, a môj nos mi vraví, že kdesi blízko tejto vody je nálezisko zlata.“

Čo mu na to povedať? Nemalo zmyslu diskutovať o názore, ktorý sa nezakladá na faktoch, ale na… fantázii. Môj „nos“ nevravel nič. Teším sa namiesto toho zo stôp po medenej rude. Pekné vzorky som hneď vopchal do vrecka. Ktovie? Možno, že raz, až sa železničné koľaje položia cez tieto hory, začne sa tu dolovať.

30. apríla

Naozaj sa čudujem, že som ešte nažive. Keď som totiž hľadal rudu, zatúlal som sa ďaleko do doliny. Necítil som sa nijako sám, pretože som z diaľky počul buchot krompáča, ktorým Lawson usilovne preklopkával kamenistý svah rokliny. A tak som sa dostal až do jaskyne, v ktorej nebolo veľa svetla, pretože ju prekrývali kriaky. Čert mi to našepkal, aby som šiel ďalej. V týchto jaskyniach, najmä ak sú priestranné a tiahnú sa hlboko dovnútra zeme, mohli by sa nájsť úplné poklady. Pravdaže, mám na mysli „poklady“ vedeckého charakteru.

Vopchal som hlavu dnu, ale bola taká tma, že som nič nevidel. Začal som okolo seba hľadať raždie. Našiel som peknú kôpku. Zviazal som ju trávou, podpálil a postrčil som ju do jaskyne. Na chvíľu v nej bolo vidno ako za bieleho dňa. Pokročil som dnu, a v tom som odskočil, akoby ma pichol. Vyletel za mnou veľký rosomák. Zúrivo klepal zubiskami a vystieral laby s dlhými pazúrmi. V porovnaní s medveďom je to piadimužík, ale divosťou a krvilačnosťou Je nebezpečný aj najmocnejším nepriateľom. Počul som o prípadoch, keď medveď prešiel okolo človeka a vôbec si ho nevšimol. Sýty vlk neútočí. Puma, ináč prezývaná americký lev, niekedy ujde už len pred ľudským hlasom. Rosomák nikdy. Hocijaké susedstvo ho rozzúri, a keď už sa dá do boja, nikdy z neho neujde. To všetko som vedel. Vedel som aj to, že táto laba, vyzbrojená mocnými pazúrmi, môže udrieť aj smrteľne. Utekal som ozlomkrky. Cítil som, ako mi vlasy na hlave dupkom vstávajú. Kričal som. Lawson veľmi rýchle pochopil, čo sa deje dole. Vybehol mi oproti s puškou v ruke. Zrúkol na mňa, aby som odskočil nabok. Keď som ho v tom panickom behu nepochopil, pribehol ku mne a zrazil ma na trávu. Súčasne som začul dva výstrely. S námahou som sa zdvihol. Zviera ležalo v mláke krvi. Lawson horúčkovité nabíjal ručnicu. Znovu na mňa skríkol, aby som sa nepribližoval: „Tie beštie majú tuhý život!“

Sadol som si a prudko som dýchal. Lawson namieril a ešte raz vystrelil.

„To by mohlo stačiť.“ povedal. „Veľa nechýbalo, a bolo by o jedného z nás menej. Kedy si už uvedomíte, profesor, že pri potulkách neslobodno chodievať bez zbrane?“ krútil vyčítavo hlavou.

Pomohol mi vstať a starostlivo sa zaujímal o moje kosti. Nútene som sa usmial. „Načo to bolo dobré, zraziť ma na zem?“ spýtal som sa.

„Veľmi nerád, ale musel som to urobiť, aby som odpútal pozornosť zvieraťa od vás,“ odpovedal. „Okrem toho ste mi boli v smere výstrelu. Ešte niekoľko sekúnd, a ležali by ste takisto na zemi, lenže s rosomákom na hrdle. Hneváte sa preto na mňa?“

Srdečne som mu stisol ruku. Keď teraz, pri večernom ohni píšem tieto slová, zimomriavky mi behajú po chrbte, len čo si na to pomyslím…
3. mája

Ešte vždy sme nad korytom tej prudkej bystriny. Lawson triumfuje. Tvrdí, že je zlatých zrniek na dne sita stále viac. Dokonca chce, aby som ich prerátal, ale hodil som nad tým rukou. Zaujíma ma čosi iné – stopy po prítomnosti človeka v týchto končinách. Našiel som niekoľko pňov po vyrúbaných smrekoch. Lawson ich dôkladne prezrel. Podľa neho boli zoťaté pred rokom alebo ešte dávnejšie. Tvrdil, že sa nemusíme obávať nečakanej návštevy. Znie to, akoby ma utešoval.

7. mája

Moja zbierka nerastov sa zväčšuje. Som spokojný. Lawsonovi je veľmi ľúto rosomákovej kožušiny. Bohužiaľ, ani jeden z nás nevie sťahovať kožu. Ráno ideme ďalej.

10. mája

Žeby mal Lawson pravdu? Piesok obsahuje čoraz viac zlatých zrniek. Z toho vyplýva, že kdesi na hornom konci potoka je zlaté ložisko. Lawson začína byť netrpezlivý. Typická zlatá horúčka. Nebezpečná choroba. Chcel by sa čím skôr dostať k údajným pokladom. Dnes sme opäť narazili na niekoľko zoťatých stromov. Tieto končiny nie sú také neobývané, ako by sa zdalo.

14. mája

Tri dni som nič nezapísal, dopĺňam to teraz spamäti. Za nášho putovania sme natrafili na záhadnú dolinu, čiastočne porastenú lesom, čiastočne len trávou. Doviedla nás do nej bystrina. V duchu som ju nazval „zlatým potokom“. Prečo? Hneď to vysvetlím.

Keď sme prišli do tej doliny, obzerali sme sa po nejakom vhodnom mieste na nocľah. Chodil som hore-dolu, a zrazu som začul Lawsona, ako ma volá. Poučený skúsenosťami som schmatol pušku a utekal som ta. Tentoraz však išlo o… obydlie. Áno, obydlie.

Hlboko v lese, kde ma zavolal Lawson, týčila sa čudná stavba. Bola zbitá z hrubých, ledva otesaných brvien. Namiesto dverí bol obdĺžnikový otvor. Prekvapene som zastal.

„Tak čo, profesor, čo ste onemeli?“ spýtal sa Lawson.

Odpovedal som, že som prekvapený tým dielom ľudských rúk v samom srdci divočiny. Vošli sme dnu. Bolo to veľmi primitívne. Hlinená, ubitá dlážka, dokonca zle ubitá, pretože z nej kde-tu vyrastali chumáče trávy a šuchotali pod nohami. Slnko síce svietilo rovno do otvoru, ale bolo tu pološero. Na štyroch koloch, vtlčených do zeme, bolo pribitých niekoľko dosiek. To mal byť stôl. Menšia doska na drúčkoch zrejme slúžila ako lavica. Trocha bokom ležali ploché kamene. Až teraz som si všimol otvor v streche. Nachádzal sa rovno nad kameňmi. Ktosi tu robieval oheň. Lawson priniesol trochu suchého dreva a podpálil ho. Hneď bolo vidnejšie. Vnútrajšok nebol veľký, rýchle sme ho poprezerali, ale okrem zahrdzaveného sita sme nič nenašli.

„Kto tu asi býval?“ rozmýšľal som nahlas. „Traperi, čo poľujú na zver, nezvyknú stavať zruby.“

„A to sito vám nič nehovorí, profesor?“ obrátil sa na mňa Lawson.

Ozaj, sito. Teraz mi už bolo všetko jasné. Teda v tejto doline žil zlatokop! Kedy, a čo sa s ním stalo? Lawson sa domnieval, že alebo našiel, čo hľadal, a odišiel s pokladom, alebo nenašiel nič – a takisto odišiel.

„Nemyslíte si, inžinier, že ten zlatokop či zlatokopovia sa môžu vrátiť?“ znepokojoval som sa. „Veľmi by som po tom netúžil.“
Inžiniera to tiež znepokojovalo, ale bol presvedčený, že sem sa nik nevráti. Spýtal som sa, ako na to prišiel. Povedal, že podľa veku stavby. „Podľa dreva i podľa trávy, čo tu zatiaľ vyrástla, má zrub päť-šesť rokov, ak nie viac. Odvtedy nebol obývaný. Nič tomu nenasvedčuje. Pozrite, profesor, na sito. Je načisto prežraté hrdzou,“ povedal.

Uznal som, že má pravdu, a vzdychol som si. Ja som predsa mierumilovný človek. Mám veľmi rád divú prírodu, ale neznášam divých ľudí. A len takí, podľa mňa, mohli bývať v tom hroznom brlohu.

Vyšli sme von a hneď mi bolo ľahšie. Zrub na mňa pôsobil deprimujúco. Povedal som to Lawsonovi. Vraví, že som precitlivený. On pri svojich banských prácach videl desiatky zrubov rovnako ponurých ako tento, ktorý sme pred chvíľou prezerali.

Až teraz sme odsedlali kone. Večer pri pukotajúcom ohníku uplynul veselo. Spomínal som na naše príhody v kaňone Colorada a zbavil som sa nedávnych obáv. Potom Lawson vylovil zo svojej pamäti historky z chlapčenských rokov, a keďže je výborným rozprávačom, zasedeli sme sa až do polnoci.

15. mája

Píšem neskoro večer. Dnes sme od samého rána ešte raz poprezerali vnútrajšok zrubu. Lawson v samom zápale prekopal dlážku krompáčom. Nič nenašiel. Ani poklad, ani stopu po pobyte nejakého človeka. Potom sme šli preskúmať dolinu. Je dosť rozľahlá a zaberie nám to veľa času. Už je to mesiac, čo sme vystúpili na zastávke „Samota“. Ako ten čas letí!
16. mája

Ešte som neopísal topografiu doliny. Má podlhovastý tvar. Na jednom konci sa rozširuje, na druhom zužuje. Severné úbočie je porastené vysokým lesom. Náprotivné úbočie je holé, oveľa miernejšie, trávnaté a plné sutiny. Pri úpätí tečie potok. Lawson sa ako zvyčajne pri skúmaní doliny pustil preosievať piesok a štrk z potoka. Ja, vyzbrojený čakanom a lopatou, začal som kopať na svahu. Trvalo to vyše hodiny, keď ma v práci vyrušilo volanie môjho spoločníka. Ozlomkrky som zbehol dolu s čakanom v ruke. Zbraň som zasa nemal poruke. Za ten svet si neviem zvyknúť, aby som nosil zbraň. Tentoraz, na šťastie, nebola potrebná.

Lawson mi už zďaleka mával. „Pozrite sem!“ kričal. Pozrel som, a musím sa priznať, že som onemel. Na dne sita sa ligotal žltý povlak. Boli to samé odrobinky, ale také husté, že vyzerali ako jednoliata masa. Lawson si zhlboka vydýchol, a utrel si pot z čela. Zrejme sa poriadne napracoval.

„Alebo som natrafil na žilu,“ povedal, „alebo na jej blízke susedstvo. Čo vy na to?“

Ešte chvíľu som nemohol lapiť dych. Čiastočne preto, že som prudko utekal, čiastočne od vzrušenia. Odpovedal som mu, že to všetko vyzerá nepravdepodobne. Nikdy predtým som nepočul, že by v týchto oblastiach Skalnatých hôr ktokoľvek bol našiel čo len stopu po zlate. Začal som si pripomínať všetky vedomosti o geologických vrstvách, ktoré sa zvyčajne vyskytujú v susedstve tohto vzácneho prvku.

„Sú dve možnosti,“ povedal som, keď som sa spamätal. „Alebo je na dne potoka zlatá žila, alebo jednoducho voda zmýva zlato z kopca. Ale skôr sa prikláňam k tej druhej možnosti.“

Lawson so mnou súhlasil. Teraz však bolo otázne, z ktorého svahu ktorého kopca dažde zmývajú zlatý piesok? Či z toho, pri ktorého úpätí sme boli, či z nejakého iného, vzdialeného možno niekoľko míľ? Ale zaiste nie viac ako desať. Zlaté zrnká sú dosť ťažké, a tak ich ani dravá voda horskej bystriny nemôže odplaviť na väčšiu vzdialenosť. Rozhodli sme sa, že najprv prezrieme koryto potoka. Šli sme proti prúdu a množstvo zlata v každej dávke piesku úmerne vzrastalo, ale iba po istú hranicu. Keď sme prišli na opačný koniec doliny, kadiaľ vtekal šumiaci a spenený potok, nenašli sme ani stopy po zlatom piesku. Bolo to úplne jasné. Zajtra preskúmame úbočie.

17. mája

Dnes bol vyčerpávajúci deň. Ledva udržím ceruzu v ruke. Kopali sme jamy v šírke celého úbočia do výšky päťdesiat yardov. Najnepríjemnejšie bolo preplachovať vykopanú zem. Výsledky neboli radostné. Nič alebo temer nič. Chrbát ma bolí, ruky mám meravé. A ešte k tomu sa musím starať o zásoby i jedlo. Lawsona zachvátila zlatá horúčka. Vedel by sa hrabať v zemi i v blate celý deň bez prestávky. Kopal by aj v noci, keby len trocha videl.

18. mája

Ako stúpa línia našich jám smerom hore proti prúdu, máme na dne sita čoraz viac zlatých bodiek. Sme teda na dobrej stope. Tým končím. Som nesmierne ustatý. Spať, spať!

19. mája

Vysvitá, že už tu ktosi pred nami skúšal šťastie, a to úspešne. Dnes sme na svahu našli stopy po kopaní. Už zarástli trávou, ale aj tak vidieť priehlbiny a dokonca i jamy. Hneď som začal prekopávať jednu z nich. Keď som z nej povyhadzoval zem, narazil som na kremeň, ale taký zvetraný, že sa div nedrobil medzi prstami. Niekoľkokrát som do neho udrel, a mal som pri nohách kamenný prach. Začal som rozhrabávať úlomky, a vtedy som našiel dve hrudky rýdzeho zlata. Boli veľké ako orechy. Lawson ich znalecky obzeral. Čudoval sa, ako mohol niekto nechať taký poklad v zemi. „Predsa tu niekde musí byť žila,“ povedal a hľadel na mňa iskrivým zrakom. Obávam sa o neho. Zlatá horúčka vyvrcholila. Len aby nepripravila inžiniera o rozum!

Na tému, prečo „ten niekto“ nevydoloval zlaté ložisko, sme pri večernom ohni dlho debatovali. Usudzovali sme, že obyvateľom zrubu hrozilo akési nebezpečenstvo. Preto opustili dolinu. Na druhej strane zasa nemohlo byť nebezpečenstvo také náhle, pretože stihli vziať so sebou batožinu a zaiste aj náradie. Máločomu z toho rozumiem. Lawson vymýšľa najfantastickejšie dohady a po chvíli sa z nich sám smeje.

Vznikla teda otázka, čo ďalej. Vyčerpať vykopanú jamu, alebo kopať inde? Uznal som, že som predsa len zle posudzoval Lawsona. Zlato mu nepomútilo rozum. Dal veľmi rozumný návrh. Úplne s ním súhlasím. Ide o to, aby sme povyberali zlaté hrudky z vykopanej jamy, zasypali ju a hľadali inde. Nevyslali nás na expedíciu preto, aby sme dolovali zlato, iba označili miesta, kde sa nachádzajú vzácne rudy. Lawson si však myslí, že s takýmto cenným objavom treba sa rýchle vrátiť do St. Louisu, aby sa sem mohlo prísť ešte tohto leta.

20. mája

Aj dnes sme skúmali terén. Poprekopávali sme všetky staré jamy. Niet pochýb, že nálezisko zlata vôbec nebolo vyčerpané. Podľa môjho odhadu sa odtiaľto vydolovala iba nepatrná čiastka. Tvrdím, že je to najväčšie nálezisko zlata zo všetkých doterajších na americkom kontinente.
 Aj Lawson je toho názoru. Podľa plánu kopeme až k zlatonosnému kremeňu, berieme niekoľko vzoriek a hneď to zasypávame. Lawson veľmi súri s odchodom. Zostaneme tu ešte niekoľko dní, najviac týždeň. Počasie je pekné, teda okrem únavy sa cítime dobre. Viem si predstaviť, čo to bude za krik v St. Louise, až sa dozvedia o našom náleze.

22. mája

Zažili sme prekvapenie a robí nám to starosti. Keď píšem neskoro večer tieto slová, sme pri ohni… traja. Hneď vysvetlím, ako k tomu došlo. Včera večer sme sa ukladali spať, Lawson chystal deky, keď vtom prestal, chytil ma za ruku a nečakane ma ťahal preč zo svetla, ktoré hádzal plameň. V prvej chvíli som si myslel, že sa k nám zakráda nejaký dravec – medveď, vlk… Lawson sa však zorientoval rýchlejšie. „Profesor,“ povedal stíšeným hlasom, „ktosi sa k nám blíži.“

Natiahol som uši. Nič, iba jednotvárny šum potoka. Mlčky sme stáli. A vtom som začul pomalé našľapovanie. Tupé, a zasa kovové zvonenie. To bol kôň. Stúpal hneď po tráve, hneď štrngol podkovou o ojedinelé kamene. Zahľadel som sa tým smerom a prižmúril som oči. Oheň hádzal mihotavý kruh svetla, ktoré sa strácalo v nočné] tme. Zrazu sa v tom svetlom kruhu zjavila silueta koňa a človek pred ním. Človek zastal, priložil si dlaň k očiam a zvolal, „Je tu niekto?“

Pokročil som vpred, ale Lawson ma zadržal na hranici tmy.

„Opatrne, profesor,“ zašepkal, „ten človek má zbraň.“ A hlasno sa spýtal: „Kto si?“

„Prosím o miesto pri ohni.“

„Odlož pušku.“

Videl som, ako neznámy zavesil na sedlový oblúk karabínu, ktorú dovtedy držal v ruke, a vystrel k nám obidve voľné ruky.

Až teraz Lawson vyšiel z tieňa, ale jednako pušku neodložil. Urobil som to isté.

„Ó, vy ste dvaja?“ – povedal prišelec a v jeho tóne mi znelo sklamanie. Alebo sa mi to len videlo? Sám neviem.

„Mohol by som tu stráviť noc?“ spýtal sa neznámy. „Večery sú ešte stále chladné a premrzol som na kosť, keď som sa vliekol po tých krkolomných cestách.“

Lawson mu pohybom ruky ukázal na miesto pri ohni. Chvatne to využil. Chvíľu sme sedeli potichu a navzájom sme sa obzerali.

„Odkiaľ idete?“ spýtal som sa, aby som už prerušil trápne mlčanie.

Prišelec akoby nepočul. Vytiahol z vrecka na kabátci krátku fajočku.

„Nemáte tabaku?“

Lawson vybral vrecko a podal mu ho. Pomaly si napchával do fajky.

„Už dva týždne sa tu vláčim a inú zver okrem mizerných zajacov som nestretol. Naozaj smola. A ešte som aj kdesi stratil tabak.“
„Podelíme sa,“ navrhol som.

„Zle ste si vybrali,“ dodal Lawson. „Jar je najhoršia sezóna. Kožušina mizerná, mäso chudé…“

„Viem,“ odsekol neznámy. „Však tu ani kožušiny nehľadám.“

„A čo?“ pokračoval môj priateľ.

„Idem do Klondiku a poľujem len pre vlastnú potrebu. Ale v poslednom čase som nemal šťastie.“

Podľa zvyku sme si s prišelcom rozdelili proviant. Je to pekný a v takejto pustatine správny zvyk. Potom sme sa uložili spať. Všimol som si, že Lawson každú chvíľu pozerá spod deky na nezvaného hosťa a pušku má pri ruke. Neviem, ako to bolo neskôr, pretože som zaspal, ako keď ma do vody hodí.

Na druhý deň som mal príležitosť prizrieť sa neznámemu dôkladnejšie. Šťúply, veľmi drobný blondýn. Na pohľad príjemný. Sympatický celok kazili iba oči neurčitej farby. Neboli belasé, skôr bledé, takmer biele. V zreničkách sa tajil akýsi nepokoj. Pripomínali oči žraloka, ktorého som kedysi videl, oči s podivne ukrutným výrazom. Možno zveličujem. Aj hlas mal charakteristický, trochu hrdelný. Zahľadel som sa na jeho jazvu cez ľavé líce. Zbadal to a usmial sa. „Pamiatka na medveďa,“ vysvetlil.

Na revanš som mu porozprával príhodu s rosomákom. Prezradil som mu od slova do slova cieľ našej výpravy. Zdalo sa mi, že v jednej chvíli zmenil výraz a pohľad, ktorý na mňa vrhol, bol vyslovene nepriateľský.

Keď odišiel ku koňom, povedal som to Lawsonovi. Lawson ma vypočul, a keď sa dozvedel, že som prezradil ciel nášho pobytu v týchto miestach, šťavnato zahrešil. Zapamätal som si jeho slová a presne ich zapisujem: „Ej, profesor, nerád by som bol zlým prorokom. Z toho nič dobrého nebude. Načo ste to len vytárali?“

„Nevedel som, že naša výprava je už teraz taká tajná,“ odsekol som trocha urazene. „A potom, vidí sa mi, že mám právo rozprávať sa na túto tému.“

„Ale pravdaže. Nechcel som sa vás dotknúť. Ale ide o to…“ zmĺkol, pretože sa zjavil neznámy.

Už som sa nedozvedel, o čo ide. Zajtra sa musím spýtať Lawsona, čo mal na mysli.

24. mája

Náš neznámy sa volal Scott. Dnes ráno mi to povedal. Vyhlásil, že nechce byť darmožráčom a ide skúsiť strelecké šťastie. Koňa nechal v našej opatere. Až teraz sme mali možnosť sa poradiť. Dalo by sa povedať, že sme mali vojnovú poradu. Lawson mi povedal otvorene, že neverí jedinému slovu údajného – tak sa vyjadril – údajného Scotta. Ani tomu, že sa zberá do Klondiku, ani tomu, že poľoval v týchto horách, a vôbec sa mu ten človek nepáčil. Na to som odpovedal, že je to zaiste pre nás hosť, s ktorým máme len oštaru. ale iba preto, že sme objavili tie zlatonosné miesta. Pokiaľ ide o Scotta, vyzerá dosť sympaticky a nemám dôvodu mu neveriť. Určite si myslí, že zbieram iba nerasty, a o zlate sa mu ani len nesníva. Ak ho však Lawson jednako podozrieva, zbaľme radšej svojich päť slivák a poďme hneď naspäť. Môžeme mu nechať na viditeľnom mieste lístok, kde ho poprosíme o prepáčenie. Veľa nechýbalo, a boli by sme sa povadili. Inžinier ma vysmial a vyhlásil, že takého naivného človeka, ako som ja, v živote nestretol. Odísť ihneď vôbec nemá zmyslu. Udajný Scott nás dohoní alebo pôjde za nami, ak bude chcieť. „Radšej ho budem mať vedľa seba,“ povedal, „ako za chrbtom.“

Povedal som, že nerozumiem, prečo by mal ísť za nami. Predsa tu môže zostať.

„A potom určite nájde zlato!“ vykríkol Lawson, „nie je predsa slepý. Nie, nie! Musíme odtiaľto odísť spolu. A teraz sa mi zdá, profesor, že by sme mali lepšie zasypať naše jamy a predovšetkým urobiť presný plán tejto doliny. Ja urobím jamy, a vy plán. Musíme sa ponáhľať, ten chlap sa o tom nesmie dozvedieť.“

Súhlasil som s jeho návrhom, ale jednako som poznamenal, že tie výhrady voči Scottovi nie sú na mieste. Povedal som: „Strach má veľké oči,“ alebo niečo podobné, a hneď som to oľutoval. Lawson očervenel. Nepovedal však ani slova. Vzal čakan a lopatu a odišiel na svah nad potokom.

Nahnevaný na seba som sa pustil do mapovania. Vybral som všetky mapy, aké som len mal, no neboli veľmi podrobné. Chcel som najprv zakresliť dolinu a okolie v dvoch exemplároch. Až vtedy, keď som kreslil, vymyslel som, aspoň sa mi tak videlo, dokonalý plán. Rozhodol som sa, že zemepisnú dĺžku a šírku poznačím na inom, priezračnom hárku. Keby sa mapa dostala do nepovolaných rúk, bez zemepisného určenia šírky a dĺžky bude len bezcenným kúskom papiera. Až vtedy, keď sa na seba položia dva hárky – jeden s mapkou a druhý so zemepisnými údajmi – vytvorí sa celok.

Pracoval som v potu tváre a pritom som pozorne načúval, či niekto neprichádza. Okrem rachotenia štrku, ktorým Lawson zasypával jamy, som nič nepočul. Obracal som sa napodiv rýchlo. Asi okolo obeda už som mal polovicu hotovú; to znamená jednu mapku a jeden podklad s poludníkmi a rovnobežkami. Potom som začal kopírovať. Šlo to ešte rýchlejšie. Keď som schovával papiere a ceruzky, prišiel Lawson.

„Pán inžinier,“ povedal som oficiálnym tónom, „urobil som mapky v dvoch exemplároch. Táto mapa i podklad sú pre vás. Mapu nechajte u seba, podklad radšej dajte do vaku. Ja urobím naopak: podklad budem nosiť v blúze, mapu schovám do sedlového vaku. Takto sa zabezpečíme pred stratou máp alebo pred tým, aby sa nedostali do nepovolaných rúk.“

Súhlasne prikývol a odišiel. Začal som baliť náradie do vriec. Keď som bol hotový, Lawson už sedel pri blčiacom ohni.

„Nášho poľovníka akosi nevidieť,“ povedal ironicky, nato vzal vrecko s múkou a šiel robiť cesto na placky.

Sedel som dlhšiu chvíľu a hľadel do ohňa. Tak ma našiel Scott – „údajný“, ako tvrdí inžinier. Počul som už zďaleka, ako si pohvizduje. Tento detail ma presvedčil, že Lawsonove podozrenia sú neopodstatnené. Ten, kto má zlé úmysly, by sa nesprával tak bezstarostne. Scott je jednoducho neškodný dobrodruh. Keď prišiel až ku mne, všimol som si, že má čosi prevesené cez plece.

„Nie je to bohvieaký úlovok,“ povedal s úškrnom. „Horko-ťažko dva zajačiky. Ale na dnes to stačí. Zajtra sa vyberiem znova. No, a ako je s vašimi kameňami?“

„Končíme. Treba sa nám vrátiť,“ odvetil som.

„Aj mne. Do Klondiku je kusisko cesty…“

25. mája

Udalosti vzali celkom nečakaný spád. Ale k veci. Dnes ráno sa Scott znova vybral na poľovačku. Niekoľko minút po jeho odchode Lawson schytil pušku.

„Kam, kam?“ spýtal som sa.

„Idem za Scottom, ten človek sa mi nepáči. Musím sa presvedčiť, čo robí za naším chrbtom.“

„Čo robí?“ zasmial som sa. „Predsa poľuje. Priniesol dôkazy.“

Lawson nechal moju poznámku bez odpovede. 
„Pripravte všetko, profesor, aby sme mohli kedykoľvek vyraziť.“

Pokrčil som plecami, že sa i naďalej nestotožňujem s jeho podozrením, ale nech je po jeho. Že teda pripravím kone na cestu. S tým sme sa rozišli. Vysvitlo, že len nakrátko. Po troch hodinách sa Lawson vrátil. Zrejme sa veľmi ponáhľal, pretože bol zadychčaný a pot sa mu perlil na čele.

„Čo sa stalo?“ spýtal som sa.

„Uff… Nech sa nadýchnem. Treba odtiaľto odísť.“

Ešte nikdy som nevidel inžiniera takého rozčúleného.

„Ten váš Scott sa v horách stretol s akýmsi druhým indivíduom. Neviem, o čom sa zhovárali. Nemohol som prísť bližšie. Tamten mal koňa, tak som sa bál, aby zviera neprezradilo moju prítomnosť.“

„Len pokojne, inžinier. Predsa takéto stretnutie mohlo byť náhodné. Som presvedčený, že nám o tom Scott povie sám.“

„Uvidíme.“

Dohodli sme sa, že vyrazíme na druhý deň ráno. A čo ak Scott nebude chcieť ísť spolu s nami?… Čudoval som sa, že si doteraz nevšimol prázdny zrub. Čudné. Pravda, po doline veľmi nechodil, len k svojmu koňovi. Alebo si ho náročky nevšímal?… Žeby mal Lawson pravdu? Nie, to neverím.

Dlho sme uvažovali, čo urobiť, aby Scott šiel naraz s nami, ale aby to vyzeralo prirodzene. Na nič múdreho sme neprišli. Pomohla nám, ako to už býva, náhoda. Dve hodiny nato sa vrátil náš neznámy. Bol nemenej vyčerpaný ako inžinier.

„Počujte,“ povedal, „ja tu dlhšie nezostanem. Aj vám to odporúčam. Zajtra sa vyberiem na cestu. Mocú sa tu veľmi podozrivé ksichty…“

Nazdával som sa, že nám hneď rozpovie o svojom stretnutí a Lawsonove podozrenia sa tým stanú výplodom jeho fantázie.

Ale jednako som sa pomýlil. Podozrivé „ksichty“ v Scottovom poňatí boli Indiáni. Tvrdil, že ich videl niekoľko. Mohla to byť pravda. Scott nám porozprával, že pred niekoľkými rokmi zahynula guľkami týchto Indiánov celá päťčlenná traperská skupina. Možno…
Teda odchádzame zajtra ráno. Cez noc budeme striedavo strážiť. Počas svojej stráže zakopem v zrube tento denník. Lawson mi to poradil.

Prosím kohokoľvek, kto nájde plechovku a v nej tieto zápisky, aby ich poslal na univerzitu v St. Louise (USA). Výdavky sa mu vrátia s odmenou.

Myslím si však, že ju otvorím sám ešte tohto roku alebo budúcej jari, keď prídeme druhý raz…
V pasci

Prečítal som Smothove zápisky, ale nepovedal som nič. Čakal som, až si ich prečítajú moji priatelia.

Pri večernom ohni v zrube – keď odišli dvaja mladí bojovníci strážiť obidva východy z doliny – zhovárali sme sa na túto tému.

– Je to veľmi prosté, – začal Charlie. – Dali sa vlákať do pasce. Ten lotor ich zrejme nahovoril, aby nešli cez hory, ale cez prériu. A istotne sa ponúkol ako sprievodca. Len sa čudujem, že Lawson, ktorý mu väčšmi nedôveroval, pristal na taký návrh. Alebo si myslel, že na otvorenom priestranstve bude bezpečnejšie? Čo sa stalo ďalej, vieme. Ale už nie z tých zápiskov…

– Čudná historka, – povedal som. – Z denníka vidno, že Scotta podozrievali zo zlých úmyslov. Prečo sa potom nemali napozore?

– Veru tak! Inžinier ho podozrieval, ale ten profesor… Vidíš, kam môže viesť ľahkovernosť.

– Nedá mi pokoja, kto bol ten druhý, čo ho zbadal inžinier.

– To je jasné. Spoločník Scotta. Údajného Scotta, lebo ani ja neverím, že to bolo jeho pravé meno. Pripúšťam, že Scott prišiel do doliny prvý a mal čakať na toho druhého. Iste preto nepodnikol nijaké nepriateľské kroky voči geológom. Až potom, keď sa stretli, dohovorili sa, ako budú postupovať. Pravdepodobne na spiatočnej ceste šiel jeho spoločník po celý čas za nimi. Myslím, že to bol on, kto rozrezal v Tajnom meste típí a oslobodil Scotta. Potom zrejme zahynul – alebo pri prestrelke v horách, alebo pri našej honbe za Scottom cez prériu.

– Z toho by vyplývalo, že bandita mal dvoch spoločníkov.

– Výborne, Johnny. Ale kde ich spoznal a kto to bol, to neuhádneme.

Červený Mrak pozorne načúval náš rozhovor. Potom sa ozval.

– Moji bieli bratia sa nemýlia. Tí dvaja ľudia zomreli. Tretí sa sem nevráti, pretože ho sleduje Mitchell. Už nemáme v tejto doline čo robiť. Treba odísť. Prezreli sme s Veľkým Bobrom svah i chrbát hory. Ľudských stôp tu niet. Sú len známky po uvoľnených skalách. Mohol ich zvaliť grizly alebo hnedý medveď. Zajtra odchádzame. Howgh!

Obaja sme uznali, že čarodejník má pravdu. Ale ako sme sa všetci traja mýlili!

Tej noci som zle spal, a keď ma Charlie na svitaní zobudil, bol som veľmi rozospatý, ale aj rád, že už prešla noc. Rýchle sme sa posilnili, zbalili veci a nasadli na kone. V tej chvíli dopadol prvý slnečný lúč na úbočie uzatvárajúce dolinu.

– Ideme! – zvolal Charlie a popchol koňa.

Dvaja mladí bojovníci vyrazili radostný pokrik. Šli sme po zelenom koberci až k úžine dvoch skalných ihiel, ktoré vytvárali akési vráta do Sedlovej doliny. Na čele šiel Charlie. Jeho kôň bol na dva-tri yardy od východu… A vtom sa jedna z ihiel zachvela. Strašlivý rachot sa odrazil od blízkych úbočí. Ihla sa s hukotom zvalila a zatarasila cestu.

Zaznel Charlieho hlas.

– Z koní!

Moji druhovia cúvli za najbližšie stromy. Zoskočil som z koňa a držiac ho za uzdu, pobehol som za nimi. Zo zavaleného vchodu ešte vždy stúpal k nebu kúdol prachu. Nemohol som zo seba vytisnúť ani slovo. Pozrel som na Charlieho a na Červeného Mraka. Tváre mali akési zachmúrené, hrozivé. Vedľa stáli dvaja bojovníci s puškami namierenými v smere zasypaného priesmyku.

– Čo… čo to má znamenať? – vyjachtal som napokon.

– Začína sa nebezpečná hra, Johnny. Stojíme komusi v ceste.

– Prečo sa zvalila skala? Zasa náhoda?

– Už je tých náhod priveľa, Johnny. Skala bola vyhodená do vzduchu. Dodatočne si uvedomujem, že i nás chceli vtedy v noci vyhodiť do vzduchu. To nevybuchli náboje.

Začali sme sa radiť. Výsledok porady bol tento: ak nemôžeme odísť z doliny jedným východom, treba ju opustiť druhým. Bola to dosť veľká obchádzka, ale inej možnosti sme nemali. Ďalekohľadom som popozeral spadnuté skaliská. Šikovný a odvážny človek by tade aj prešiel, ale kone už vôbec nie. Pobrali sme sa teda najprv po kraji lesa, aby nás čím dlhšie skrývali stromy. Až potom sme nasadli na kone. Na pokyn Červeného Mraka sme sa pustili cvalom a pred nami uháňali dvaja mladí bojovníci. Ale do cieľa sme sa nedostali. Znovu hukot, skalná lavína, prach – a druhý východ bol zavalený. Pritiahli sme uzdy a niekoľko sekúnd sme zostali v sedlách ako sochy. Prvý zoskočil Červený Mrak. V tej chvíli sa nad skalným útesom, týčiacim sa oproti zavalenému východu, vystrčila čiasi hlava.

– Pozrite! – zvolal som. – Tamto!…
Ďalšie slová mi uviazli v hrdle, pretože k nám zhora doľahol krik šialenca:

– Vy hlupáci! Ste v mojich rukách! Odtiaľto sa nedostanete! Zdochnete od hladu! Tá dolina je moja! Ste v pasci!

Potom zaznel hrozný smiech a než ktokoľvek z nás stihol priložiť pušku k plecu, hlava zmizla.

– To je on, – povedal Charlie. – Ten zločinec. Ale mýli sa, ak si myslí, že to je náš koniec. To je jeho koniec. Sám to chcel… A teraz cúvnime do lesa!

– Charlie, a nemýliš sa? Však sme ho videli, ako naskočil do vlaku idúceho na východ! Akým zázrakom by sa sem dostal?

– Však si ho počul. Ohlásil sa sám.

– Veľký Bobor má pravdu, – vyriekol Červený Mrak. – Je to ten istý človek. Naskočil do železného vozňa, aby vás pomýlil. Potom veľmi rýchlo vyskočil…

– Ale kôň! Predsa sem neputoval pešo! To nie je možné!

– Zbytočne si lámeš hlavu, Johnny. Koňa si niekde zohnal svojím podvodníckym spôsobom. Ale čo sa s tým trápime! Mňa zaujíma, či je sám, alebo má nejakú početnejšiu kompániu.

– Čím vyhodil skalu? – ešte som sa spýtal.

– Čím? Ak sa nemýlim, dynamitom. To je vynikajúci výbušný materiál, známy ešte len päť rokov. Pravdepodobne ho ukradol v tom vlaku. Ale do čerta s chlapom aj s jeho dynamitom
! Radšej rozmýšľajme, ako sa odtiaľto dostať.

Nechali sme kone v lese pri mladých bojovníkoch a šli sme do zrubu. Tu sme mohli pomerne pokojne rozobrať situáciu.

Ešte mi hrmel v ušiach ohlušujúci rachot, a keď som si to dal v duchu dokopy s lichotivým zovňajškom, opísaným v denníku Harryho Smotha, ohúrila ma banditova pekná maska v bežnom styku s ľuďmi.

Poradu začal Červený Mrak.

– Moji bieli bratia vedia, že nám zásoby stačia na dva dni. Z tej doliny sa môžeme ľahko dostať, ale… bez koní. Neprejdú ani cez les na úbočí, ani cez druhé úbočie. Musíme odvaliť skaly!

Potom prehovoril Charlie.

– Môj brat dobre hovorí. Musíme sa odtiaľto dostať, ale bez koní. Čiže: nemôžeme sa odtiaľto dostať. Cesta je ťažká a do zimy by sme to pešo nestihli. A on zrejme má koňa a mohol by nás tisíc ráz postupne vystrieľať. Odvaliť skaly sa mi zdá tak isto nebezpečné. Pri takejto robote nás každú chvíľu môže ohroziť guľka, alebo ešte horšie – dynamit. On tu predsa kdesi trčí a veľmi bude sledovať každý náš pohyb. Nemám pravdu?

Sklonili sme hlavy na súhlas.

– Myslím si teda, – pokračoval Charlie, – že musíme začať niečím celkom iným. Treba toho údajného Scotta odtiaľto vyhnať.

– Ale ako? – vyhŕkol som.

– Len trpezlivosť. Hneď to vysvetlím. Myslím si, že Scott sa skrýva za tým holým hrebeňom alebo v blízkosti niektorého zavaleného východu. Odtiaľ má najlepší výhľad do celej doliny. Ak sa pokúsime vyliezť na hrebeň nad dolinou a budeme pritom prebiehať cez holé úbočie, neviem, koľkí z nás dôjdu do cieľa. Začne strieľať z úkrytu, a my budeme úplne nekrytí. Preto navrhujem niečo iné: vyliezť na zalesnený hrebeň. Ty si na ňom bol, Johnny, tak vieš, či je tam ťažký prístup.

Odpovedal som, že je tam veľmi strmý svah, ale iných prekážok niet. Útek odtiaľ je jednoducho nemožný: z druhej strany svahu sa otvára roklina.

– Dobre, Johnny. Teda vylezieme na zalesnený hrebeň a po ňom prejdeme k zavalenému východu. Potom nás čaká najnebezpečnejší okamih, bude treba preskočiť…

Charlie zmĺkol a pozrel na nás, akoby nám chcel z tvárí vyčítať, aký dojem na nás urobil jeho návrh. Červený Mrak ani brvou nemihol. Ja som si hneď predstavil, akej výšky dosahovali skalnaté ihly Sedlovej doliny, a predovšetkým vzdialenosť medzi nimi, a zimomriavky mi prebehli po chrbte. Aby som zatajil zmätok, prinútil som sa k pokojnej otázke:

– Tie ihly sú dosť ďaleko od seba, však?

– Ani nie. Jeden kôň horko-ťažko prešiel „vrátami“. A okrem toho skok bude uľahčený tým, že druhá ihla je čiastočne zvalená, čiže sa bude skákať šikmo. Nejako si poradíme, nie?

– Isteže, – odvetil som, hoci sa všetko vo mne búrilo proti tomuto plánu.

– Teda jediné nebezpečenstvo bude v tom, že pri skoku budeme v dostrele. Ničím nechránení! Toho, kto bude skákať, musí istiť dobrý strelec. Myslím, Johnny, že tá úloha by najlepšie zodpovedala tebe.

Prudko som sa ohradil.

– Ako to? Ja mám trčať v doline, a vy budete nasadzovať životy?

– Môj biely brat sa mýli, – ohlásil sa čarodejník. – Scottove guľky môžu takisto dosiahnuť jeho, ako hocikoho z nás.

– Počuj, Johnny, – podporil čarodejníka Charlie, – jeden z nás predsa musí zostať dole.

– Ale prečo ja?

– Preto, že dobre strieľaš. Ak sa nám podarí obísť Scotta od chrbta, ktovie, či sa nepokúsi ujsť cez dolinu. Vtedy ho ty zadržíš. Tvoj post nebude taký ľahký. No, prezrime si pušky a poďme! Ty zostaneš tamto, Johnny, vidíš? Za posledným stromom. A dávaj pozor. Budeš mať výhľad na úbočie. Ak uvidíš niečo podozrivé, strieľaj.

Spočiatku som sa obával skoku nad priepasťou, a teraz mi bolo ťažko na srdci, že sa tej krkolomnej výpravy nezúčastním. Zrazu sa mi videlo, že opúšťam druhov v najnebezpečnejšej chvíli. Rozhodnutie však padlo a bolo treba sa mu podrobiť. Zostal som sám. Trčal som za stromom s ďalekohľadom pri očiach. Neprestajne som pozoroval holé priestranstvo úbočia i oba zavalené východy z doliny. Nikde som nevidel ani len ľudský tieň. To ma vlastne najviac znepokojovalo – neistota čakania.

Minúty sa vliekli a ničím nerušené ticho ma čoraz väčšmi rozčuľovalo. Neviem, ako dlho som postával za kmeňom stromu. V jednej chvíli som zbadal sklonenú siluetu človeka vo výške, kde sa končil les a úzky pás holej skaly uzatváral vráta doliny. Bol to jeden z mladých bojovníkov. Ale kde môžu byť ostatní?

Nenašiel som ich. Pravdepodobne sa kryli za skalami. Nepriateľ takisto mlčal, hoci sa mohol každú chvíľu ozvať. Videl som, ako sa Indián pomaly blíži k okraju rokliny… Napokon sa vztýčil a skočil. V tej sekunde padol výstrel. Indián dosiahol zvalenú ihlu a spadol. Na výstrel odpovedali výstrely mojich druhov. Neviem, na koho mierili. Protivníka som ani teraz nevidel. Nemohol som sa presvedčiť ani o tom, či je Indián zranený, alebo dokonca zabitý.

Všetko, čo som opísal, trvalo najviac niekoľko sekúnd. Znovu nastalo ticho. Indián sa nedvíhal. Zmocňovala sa ma hrôza. Patril k najlepším bežcom a bol mimoriadne obratný. Ak sa jemu nepodarilo zvládnuť roklinu – tak potom komu? Charlieho nápad bol čírym šialenstvom! Cítil som sa bezmocný, neschopný pomôcť im v čomkoľvek.

Vtom som zbadal tmavú siluetu: ktosi vybehol spoza objemného balvanu a skočil ponad roklinu. Neviem, odkiaľ zahrmel ďalší výstrel, a v odpoveď dvojnásobná paľba. Ešte nedoznela ozvena, keď som zbadal dve postavy jednu za druhou prechádzať veľkým oblúkom cez priestranstvo medzi oboma ihlami. Ešte raz zaznel výstrel, ešte raz odpovedala dvojitá paľba. Nevedel som si predstaviť, čo sa za tým skalným hrebeňom deje.

Moja netrpezlivosť každou sekundou vzrastala. Načo tu vôbec strážiť? Oba východy sú zavalené. Kone nemôžu ujsť, nik ich odtiaľ nevyvedie. Ani len Scott, keby sa tu nejakým zázrakom zjavil.

Ak sa v najbližších minútach nič nestane, začnem akciu na vlastnú päsť. Ešte som nevedel, akú, ale zdalo sa mi potrebné dostať sa na zalesnený hrebeň. Nechýbalo veľa, a bol by som sa vybral sám. Na šťastie nepriateľ či nepriatelia dali o sebe vedieť. Najprv padol jeden výstrel, neskôr, ako odpoveď, druhý, až sa rozpútala riadna prestrelka.

Mohol som len hádať smer, pretože od horských štítov sa odrážala stonásobná ozvena. Domýšľal som sa, že boj sa odohráva kdesi za hrebeňom holého kopca. Neskôr sa potvrdilo, že tomu naozaj tak bolo.

Po nejakom čase streľba stíchla. Vypliešťal som oči na holé úbočie, ale nik sa tam nezjavil. Opäť zarachotil výstrel a nastalo ticho. Čo sa tam, do čerta, stalo?

Ešte raz som mimovoľne priložil ďalekohľad na oči. Pozeral som na druhú stranu doliny, kde sa holé úbočie zvažovalo k potoku a kde bol aj druhý východ. Zdalo sa mi, že na pozadí tmavých skál sa čosi hýbe, čosi sa pohybuje smerom k potoku.

Zviera, či človek?

Vzdialenosť bola dosť veľká. Rozhodol som sa, že opustím svoj post. Ponáhľal som sa na druhý koniec doliny. Keď som bol asi v polovici cesty, silueta už bola pri koryte potoka. Pridal som do kroku a znovu som pozrel ďalekohľadom. Výsledok bol taký, že som zakopol o kameň a spadol som. Ďalekohľad mi vypadol z ruky a hlaveň pušky sa zaryla do piesku. Bola to vari najväčšia smola, aká ma kedy stretla. Keď som vstal, postava – lebo to bol človek! – už zmizla na kraji lesa. Puška sa mi poriadne upchala zemou. Odhodil som ju ako nepoužiteľnú zbraň. Vytiahol som kolt, tri razy som vystrelil na poplach a rozbehol som sa. Využíval som svoju silu pokiaľ možno hospodárne, pretože som vedel, že zalesnené úbočie bude čoraz strmšie a musím sa čím prv dostať k utečencovi. Stromy rástli pomerne husto, takže som zle videl. Na šťastie sa utekajúci nesprával opatrne. Počul som praskot konárov a dupot nôh. Už som nevládal utekať – svah bol veľmi strmý. Bál som sa, že sa nepriateľ nebadane skryje za ktorýsi strom a ja ho v najlepšom prípade nezbadám. V najhoršom ma poctí guľkou. Ani na chvíľu som nepochyboval, že je dobre ozbrojený.

Chytal som sa konárov a liezol som po tej čertovskej strmine tak rýchle, ako som len vládal. Snažil som sa dýchať pokojne a zhlboka, ale pot sa mi rinul po tvári a cítil som, ako mi prudko bije srdce. Zrazu zaznel výstrel a čosi šťuklo. Na kmeni susedného stromu sa zjavila jasná čiara. Hodil som sa na zem. Utečenec ma teda videl… Ale kde je, v ktorých miestach?

Teraz bolo treba trpezlivosť a chladnokrvnosť. Pomaličky a prihrbený som prebiehal od stromu ku stromu a usiloval som sa vyvolať čím menej hluku. Tešilo ma, že utečenec je v podobnej situácii.

Znovu sa ozval výstrel, za ním druhý a tretí. Tentoraz sa nestrieľalo na mňa. Dovtípil som sa, že mi priatelia dávajú znamenie a čakajú na odpoveď. Potiahol som dva razy za spúšť. Ešte nedoznel huk, keď prišla odpoveď, ale zhora, od utečenca. Aj teraz sa skončila odlúpnutím kôry na strome. Ako dlho ešte budem mať šťastie? Do tretice všetko dobré, hovorí príslovie.

Vtom som zazrel pomedzi stromy presvitajúce nebo. Bol som už pod štítom. Utečenca som však nevidel. Niekoľko posledných yardov som sa preplazil. Napokon som dosiahol plochý hrebeň. Tu boli stromy redšie. Kľakol som si za jeden z nich. Kde sa skrýva môj protivník, ktorým smerom?

Naľavo viedla cesta, ktorou odišli moji druhovia. Utečenec mohol predpokladať, že sa tadiaľ budú vracať. Zamieril som viac doprava. Šiel som rýchle, vlastne som bežal. Konečne som zbadal tmavú škvrnu mihať sa medzi stromami. Bezpochyby on! Dva razy som stisol spúšť. Utečenec sa mi náhle stratil. O sekundu vyrazil obláčik belasého dymu spoza kmeňa urasteného smreka. Počul som výstrel a hvízdanie guľky. Podvedome som odskočil za strom. Čakal som. Po chvíli sa tmavá škvrna odlepila od kmeňa a pomaly sa presunula za ďalší. Urobil som to isté. Táto hra na skrývačku sa opakovala niekoľkokrát. Neviem, ako dlho by bola trvala – les pokrýval hrebeň asi v rozlohe jednej míle – keby sa nebol zjavil tretí herec na scéne. Hneď som ho spoznal podľa oblečenia. Vynoril sa z hustého krovia podo mnou, dosť ďaleko od skrytého protivníka.

– Červený Mrak! Tu som! Vidíš ho?

– Nech sa môj biely brat nehýbe! Teraz ho chytíme! 
Ešte nedozneli jeho slová, keď som pocítil na pleci čiusi ruku. Bleskove som sa otočil s prstom na spúští. Sekunda, a bol by som stisol. Na šťastie sa reflex uplatnil v pravú chvíľu. Zhlboka som si vydýchol.

– To mi viackrát nerob, Charlie. Veľa nechýbalo, a bol by som ťa zastrelil…

Nestihol odpovedať, lebo dvojnásobný výstrel prerušil lesné ticho.

– Rýchle! – zvolal Charlie.

Vybehli sme spoza stromu. Proti nám utekal Červený Mrak a z krovia vyrazil ktorýsi z mladých bojovníkov. Náš protivník bol v prostriedku toho kruhu. Teraz som ho spoznal. Bol to vrah od Jelenieho jazera. On, muž s jazvou. Scott!

Stál v kuželi slnečného svetla a mocoval sa s karabínou. Zrejme sa mu zasekol záver.

Červený Mrak mal ku Scottovi najbližšie. Blížil sa k nemu veľkými skokmi. Z druhej strany uháňal Charlie a hneď za ním ja. Vtom sa Scott, ktorý si nemohol poradiť s puškou, poobzeral okolo seba a dal sa vnohy. Jediným smerom, ktorý mal voľný – smerom k rokline. Žeby o nej nevedel?

Pri samom okraji hrebeňa na chvíľu zastal, otočil sa a zbadal pribiehajúceho čarodejníka. Červený Mrak bol od neho na dva yardy. Scott čosi nezrozumiteľne zvrieskol, vyhodil ruky do výšky a skočil.

Dorazil som na miesto, kde stál pred sekundou, a nohy sa mi podlomili. V hĺbke sa zevila roklina zahalená sivou hmlou.

Mlčky sme všetci štyria stáli nad hĺbkou, ktorá sa stala hrobom muža s jazvou. Dlho sme načúvali, ale nijaký zvuk nedoľahol do našich uší.

Vrátili sme sa do doliny. Tam čakal náš piaty spoločník. Od Charlieho som sa dozvedel, že údajný Scott mal úkryt na protiľahlej strane holého kopca. Tam mal v jaskyni koňa a tam ležala aj debnička s dynamitom.

– To ho vlastne prinútilo odtiaľ odísť, – povedal Charlie. – Spočiatku sa bránil z jaskyne, ale potom sa asi naľakal, že niektorá z našich guliek trafí debničku a dynamit vybuchne.

Vysvitlo, že jaskyňa mala ešte jeden, úplne neviditeľný východ. Tadiaľ Scott ušiel. Moji priatelia ďalej ostreľovali jaskyňu, a on sa zatiaľ mohol nebadane vyšplhať na hrebeň a utekať cez Sedlovú dolinu.

Keď som potom rozpovedal, ako som utečenca zbadal a ako som ho potom prenasledoval, Charlie ma podľa svojho zvyku poklepkal po pleci a Červený Mrak vyrazil krátke „Uff!“ na znamenie údivu.

– Dobre, že si strieľal, Johnny, to nás usmernilo, a vôbec, nebyť teba, bol by nám Scott zasa ušiel.

– A nemali by sme sa presvedčiť, čo sa s ním stalo?…
Charlie pokrútil hlavou.

– Rokľa! – povedal. – Čo možno očakávať pri skoku z takej výšky? Scott si sám určil ortieľ.

Jednako zostalo veľa vecí nevyjasnených. Ako napríklad dokázal Scott prísť do Sedlovej doliny hneď po nás? Možno mal Červený Mrak pravdu, keď tvrdil, že Scott zakrátko vystúpil z vlaku idúceho na východ a chytil iný, opačným smerom. Ale čo sa stalo so seržantom Mitchellom z Kráľovskej jazdnej polície? Ešte vždy ide po jeho hmlistej stope?

Dlho sme sa nevedeli rozhodnúť, čo urobíme so Smothovým denníkom. Navrhol som, že ho dopravím na univerzitu v St. Louise. Charlie bol proti tomu. Tvrdil, že zápisky treba odovzdať tomu, kto sa z úradnej moci zaoberá Scottom, čiže Mitchellovi.

– Tvoj návrh, Johnny, – povedal, – je pre nás dosť nebezpečný. Musel by si predsa vysvetliť, kde si našiel zápisky. Polícia zo St. Louisu by zaručene začala pátrať. Kým by sa obrátili na Kráľovskú jazdnú políciu a kým by našli seržanta, zostal by si dovtedy podozrivý z vraždy. Radšej to nechaj tak. Odovzdáme celú vec seržantovi. On už bude vedieť, čo s tým.

Chvíľu som uvažoval, ale potom som uznal, že má Charlie pravdu. Trápili ma iba pochybnosti, či sa Mitchell nezačne priveľmi zaujímať o Sedlovú dolinu. Bolo by to v rozpore so záujmami Čiernych Stôp a mohlo by to prekaziť naše plány i nádeje.

Povedal som o svojich obavách priateľom. Vypočuli si to s patričnou vážnosťou. Jednako sme z tejto situácie nenašli iné východisko. O mnohých veciach treba povedať Mitchellovi. Pravdaže, čím menej o Sedlovej doline a už vôbec nič o plánoch spätých s budúcnosťou Čiernych Stôp.

Znepokojovala ma aj myšlienka, že univerzita v St. Louise má nepochybne právo na zlato, ktoré sme našli. Nepatrilo by sa dať na ich ciele aspoň časť celého objavu?

Ukázalo sa, že nielen ja som mal takéto pochybnosti. Rozriešil ich Červený Mrak. Vyhlásil, že časť zlata treba venovať univerzite v St. Louise. Bude to akási slabá náhrada za smrť jedného z jej pracovníkov.

Predĺžili sme pobyt v doline ešte o tri dni. Prešli v znamení ďalšieho hľadania na dne potoka i na úbočí. Naše vrecko sa napĺňalo drobnými zlatými zrnkami. Podľa Charlieho odhadu sme našli zlata za päťtisíc dolárov. Pred odchodom sme dôkladne zasypali zlatonosné jamy.

Lístie na stromoch i v kroví už začínalo žltnúť. V horách sa začínala jeseň. Jedného rána sme vyskočili do sediel.

Do videnia!

Pri návrate sme sa veľmi neponáhľali. Jeseň v horách Je vari najkrajším ročným obdobím. Príroda dostáva nádherné farby: Od najtmavšej trávnatej zelene po červeň a zlato klenového lístia. Medzi týmito farbami sa rozprestiera bohatá škála farebných odtieňov.

Mali sme na čo pozerať, najmä ja, mestský človek. Končil sa môj niekoľkomesačný pobyt v prérii i v kanadských horách. Pobyt plný nečakaných dojmov: smútku, nádejí, tragédie, ale aj radosti. Cítil som sa skvele. Zimu akosi prečkám v Milwaukee a znova sa sem vrátim zjari, keď sa zazelenie mladá trávička a konáre sa obalia novými púčkami.

Ako mi bude v zimných mesiacoch chýbať vôňa dohárajúceho dreva pri večernom ohni, dupot spútaných koní za nočného ticha a zavýjanie kojotov v diaľke! Medzi kamennými domami mesta neuvidím svetlo strieborné od rosy, ohlášajúce príchod dňa ružovejúcim mesiacom na nebi…

Do Tajného mesta sme sa vrátili ako víťazi, vítaní všetkými starešinami Čiernych Stôp. Potom sme odišli do típí Vysokého Orla, kde Červený Mrak podal správu o výprave. Napokon vybral vrecko z Charlieho šatky a vysypal na dlaň ligotavý piesok.

– Toto je dobro i zlo, – vravel. – Toto je zločin i cnosť, toto je cesta k šťastiu i zatrateniu. Bieli bratia nám pomohli nájsť silu, ktorou si Čierne Stopy môžu lepšie zariadiť život. Veľký Duch usmerňoval kroky bielych bratov a dovolil im nájsť plány. Pre tento zlatý piesok zahynulo veľa bielych ľudí. V nepravých rukách prináša nešťastie. Čierne Stopy to vedia a budú ho usilovne strážiť, aby sa do takých rúk nedostal. Howghl

Dlho do noci sme rozoberali plán ďalšej výpravy. Vysoký Orol a Červený Mrak mali dovtedy pripraviť Čierne Stopy na zmenu doterajšieho spôsobu života a objasniť im skutočnosť, že lov zvierat im už nemôže zabezpečiť budúcnosť.

Zvyšné dni pred odchodom som jednak bezcieľne odpočíval, jednak som sa – konečne! – učil reč Čiernych Stôp. Na rozdiel od Charlieho mi naozaj pomohol Červený Mrak, ktorý mi veľmi obrazne vedel vysvetliť pôvod niektorých slov. Po tie dni som sa ešte väčšmi zblížil s Indiánmi, poznával som ich život a zvyky. Na rozlúčku mi predviedli tanec bojovníkov chystajúcich sa na lov.

Nemôžem povedať, že by som sa bol tešil na odchod. Ale tváril som sa tak veselo, ako som len vedel.

Na zastávku ma odprevadil Charlie a Vysoký Orol, Červený Mrak a hŕstka bojovníkov. Bol to iste čestný sprievod a znamenal osobitnú poctu.

Ráno sme vyskočili na kone a pobrali sme sa do prérie. Videl som známe miesta, skupiny stromov, potoky aj osudné Jelenie jazero, ktorým sa to všetko začalo.

Dni a noci sa rýchlo míňali. Ktoréhosi popoludnia sa pred nami ukázal pás lesklých koľajníc a pri nich staničná budova a niekoľko gazdovských domčekov.

Po niekoľkých hodinách čakania sme na obzore zbadali vlak. Bolo načase sa rozlúčiť.

Prudko mi stiahlo hrdlo. Nevedel som, čo a ako povedať. Priatelia mi tisli ruky.

– Nech Veľký Duch ukazuje cestu môjmu bielemu bratovi. Nech činí jeho srdce mužným a nebojácnym! – vravel pritom Červený Mrak.

– Maj sa dobre, Johnny! A pamätaj, že ťa v zime navštívim! Potom sa porozprávame. A na jar ťa to tu všetko čaká, – ukázal Charlie na zelený priestor dookola, na nebo posiate bielymi chmárami i na skupinku ľudí, ktorým sa nad hlavami týčili farbisté perá – odznaky náčelníkov i bojovníkov. – A nezabudni na nás, Johnny!

Vzrušenie ma úplne pripravilo o reč.

– Budem čakať na návrat nášho bieleho brata, – dodal Vysoký Orol.

Vlak so škripotom a hukotom zabrzdil pred stanicou. Sprievodca otvoril na vozni dvere. V oblokoch sa zjavili tváre cestujúcich, ktorí si zvedavo obzerali malebnú skupinu Indiánov.

Potľapkal som svojho koňa po šiji. Zostával tu na zimu.

– Budeme sa oňho starať, – sľuboval Charlie. – Choď, už je čas nasadať.

Naložili mi do vozňa batožinu: starostlivo zakrútenú medvediu kožušinu a pušku zabalenú do deky.

Zdvihol som ruku na rozlúčku. Bojovníci odpovedali tým istým gestom.

Vyskočil som na schodík. Charlie mi ešte raz stisol ruku a podal mi malé vrecúško z jelenice.

– Čo je to? – spýtal som sa prekvapene.

– To je od Červeného Mraka, Vysokého Orla, odo mňa aj od všetkých Čiernych Stôp. Na pamiatku aj… aby si nemusel strádať.

Pochopil som a hneď sa mi vrátila reč.

– To nemôžem prijať, Charlie. Nemám na to právo, ani… nechcem mať zlatý piesok.

– Nebráň sa, Johnny. Nepatrí sa to. To je taký istý dar ako medvedia kožušina, len trocha cennejší. Nemôžeš odmietnuť, ak nechceš uraziť darcov. Odkiaľ vieš, ako to teraz bude s tvojou lekárskou praxou? To vrecúško je predsa len nepatrná čiastka toho, čo sme našli a ešte nájdeme.

Pokrútil som odmietavo hlavou.

– Nemôžem, Charlie. Ver ml, že nemôžem. Lipne na ňom priveľa krvi. Môže ju zmyť iba nejaký veľký cieľ. Pokiaľ ide o mňa, už si nejako poradím. Ak mi aj bude spočiatku ťažšie, hádam len od hladu nezomriem.

– Do čerta, Johnny! Dohodnime sa: vezmi si to ako pôžičku. Ak ho nebudeš potrebovať, vrátiš. Ak ho budeš potrebovať, vrátiš ho neskoršie. No?… Rozhodni sa, lebo to všetko hodím do krovia!

Ustúpil som. Nechcel som skaliť chvíle rozlúčky zbytočnou škriepkou. Naozaj môžem zlatý piesok vziať ako pôžičku.

Vlak sa pohol.

– Do videnia, Johnny! Šťastnú cestu!

Vošiel som do vozňa a zabuchol som dvere. Za oblokom začala plynúť zelená préria.

Oči sa mi zahmlili. Keď zmizli siluety priateľov v diaľke, odvrátil som sa a šiel som hlbšie do vozňa. Netreba sa vzrušovať ako dieťa. To nie je mužný zvyk. Howgh!

Jelenie jazero
Záhadný pacient

Zajtra do prérie!

Krivolaké chodníčky

Kto strieľal?
V tábore Čiernych Stôp
Oden-na-ka-inne-he-kaj
Záhadná mapka
Neúspešné stíhanie
Kde si, dolina?
Osada Desiatej Míle

Na sever!

Seržantove trampoty
Pri koľajniciach
Opustená chata
Chystá sa nová výprava

Znovu na ceste
Sedlová dolina
Denník v starom zrube
Výbuch
Smothove zápisky

V pasci
Do videnia! 

� Hudson’s Bay Company – Spoločnosť Hudsonovej zátoky, obchodná spoločnosť, ktorá má svoje filiálky v Kanade


� Veľké zlaté nálezisko sa našlo na Alaske až v roku 1886 pri rieke Štyridsiatej míle, potom v okolí Yukonu a Nome. Obdobie najväčšej „zlatej horúčky“ pripadalo na roky 1896-1910. V rokoch 1889-1901 sa z Alasky vyviezlo zlato v hodnote vtedajších 23 miliónov dolárov. (Pozn. aut.)


� Dynamit vynašiel Alfréd Bernhard Nobel (1833-1896) v roku 1866 (pozn. aut.)






